
Neversk manęs palikti tave ir pasitraukti, nes 
kur eisi tu, ten eisiu ir aš, 
kur būsi tu, ten būsiu ir aš! 
Tavo tauta bus mano tauta, 
o tavo Dievas - mano Dievas! 
Kur mirsi tu, ten mirsiu ir aš 
ir būsiu ten palaidota. 
Man nelemtį Viešpats tesiunčia 
ir dar teprideda, jeigu kas kita, o ne mirtis 
mudvi išskirtų! 
Rūtos laiškas Naomei. RūT 1, 16-17 


Kodėl randu malonę tavo akyse, kad taip mane 
pagerbi? Juk aš svetimšalė! 
RūT 2, 10 


Skaistybę laikau vienu didžiausių iškrypimų. 
MARGUERITE YOURCENAR 


Nė viena moteris nesusimąsto, 
kad vaidins siaubo filme, 
kol tai nenutinka. 
NaoMi WOLF 


1. KAPINIŲ ORBITA 


Yet come to me in my dreams, that I may live 
My very life again though cold and death; 
Come back to me in my dreams, that I may give 
Pulse for pulse, breath for breath: 

Speak low, lean low 

As long ago, my love, how long ago. 


CHRISTINA GEORGINA RoseETTI Echo 


Vis tiek lankyk mane sapnuos, kad vėl gyvent pradėčiau, 
Net iš šalčio, iš mirties pakilčiau, rodosi... 

Sapnuos sugrįžki pas mane, kad atiduot! galėčiau 
Tvinksnį - už tvinksnį širdies ir atodūsį - už atodūsį: 
Tyliai prabilk, prie manęs palink, 

Kaip tuomet, meile mano, kaip labai seniai. 


CHRISTINA GEORGINA RosETTi Aidas 


— Nesuprantu, kaip gali skaityti tą niekalą, - pasakiau nepa- 
tenkinta, ir visai ne todėl, kad būčiau abejojusi jos literatūri- 
niu skoniu, o kad norėjau pabendrauti. Buvo viena iš popie- 
čių jos namuose, viskas taip įprasta, kad Monika nekreipė į 
mane nė menkiausio dėmesio. Jos kambarys seniai tapo ma- 
nuoju ir galėjau čia elgtis kaip tinkama. Tik Monika, atrodo, 
nebuvo linkusi su manimi bendrauti. 

Ji pakėlė akis, ant nosies galiuko kabėjo akiniai, ir pro jų 
viršų nužvelgė mane. 

— Nemanyk, kad esu kultūros niekintoja. Ką siūlai? Kad 
per dienų dienas skaityčiau Dostojevskį ar ką nors panašaus? 
Žinai, gal trumpam pamiršk mane, labai prašau, - tarė ma- 
no žavi juodbruvė draugė, kurios inteligencijos koeficientas 
siekė kosmoso erdves, ir vėl įniko į knygą. 

Sėdėjau susigūžusi lovos kamputyje, smakrą padėjusi ant 
sulenktų kelių, nuobodžiavau apdujusi nuo savo neveiklumo 
ir negalėjau prisiversti ko nors imtis. Klausiausi muzikos, pri- 
simenu, tai galėjo būti The Cure ar kas nors panašaus. Niūri 
bespalvė daina, atliekama jaunuolio, nuo galvos iki kojų ap- 
sitaisiusio gedulingai, tokio stiliaus muzikos Monika klausy- 
davosi ištisas popietes. 

Kai mąstau apie Moniką ir jos dangišką kūną, įsivaizduoju 
didžiulius teleskopus, gebančius priartinti mus prie tolimiau- 
sių žvaigždžių, galaktikas, nusidriekiančias iki begalybės, spin- 
dinčią materiją, šviesos ir radiacijos šaltinį, švytinčias super- 
novas ir amžinai liepsnojančius asteroidus — tas neišsenka- 
mas branduolines krosnis. 

Visatoje yra šviesos šaltinių, taip, tai žvaigždės, iš kurių 
srūva šviesa ir šiluma, jos didelės ir raudonos, o kitos - ma- 
žutės ir gelsvos, tačiau šalia egzistuoja ir tamsos šaltiniai, juo- 
dosios duobės, šaltosios planetos, žvaigždės klajoklės, tam- 
sios nykštukės, mėnulio dykuma ir kapų orbitos. 

Savo kambaryje Monika užtraukdavo užuolaidas, ir nuo 
baldų krintantys šešėliai judėdavo virpančioje naktinės lem- 
pelės šviesoje, tarsi pagal gotikos laikų muziką šoktų keistai 
improvizuotą šokį. Monikos erdvė buvo atsieta nuo laiko ir 
erdvės sąvokų, santykiui su realybe ji buvo pasilikusi tik ne- 
didelį tunelį, kurį pati sukūrė savo valios pastangomis, ir tai 
saugojo ją nuo rutinos,'užvaldžiusios kitą namų dalį. Jos ne- 
pasiekdavo nei nesiliaujantys motinos skundai, nei amžinas 
namų darbininkės tarškėjimas, nei brolių peštynės ir barniai. 

— „Už 36 000 kilometrų nuo žemės, - skaitė ji, - atrasta 
geostacionari pastovios atmosferos orbita, skriejanti tokiu pat 
greičiu kaip ir Žemė; ji pavadinta Kapinių orbita, nes į ją 
siunčiami visi pasenę ir savo funkciją atlikę palydovai. Visi 
palydovai turi energijos atsargų, todėl, atsiradus kokiai bėdai, 
kuro atsargos panaudojamos skrydžiui į šią orbitą, kur paly- 
dovai įsitaiso erdvėje, joks valdymas jiems jau nereikalingas.“ 
O mums palydovai gali atrodyti panašūs į dramblius, trau- 
kiančius numirti į bendrą nekropolį. Tikrai poetiška, kai įsi- 
gilini. Bėja, tu tik pamanyk: milžiniški palaikai tų, kurių pir- 
minė užduotis buvo komunikacija. Dabar jie - tik bežadžiai, 
amžinai dingę palaikai, su kuriais jau niekas neužmegs kon- 
takto. Įspūdinga, ar ne? 

Bėja, prisimink tai dabar, po daugelio metų. Monikos nesi 
mačiusi jau ketverius metus. Galvok apie palydovų vienatvę 
vienišoje orbitoje. Jie palikti tų, kuriems anuomet tarnavo. 
Užmiršti ir atšalę. Apsupti bevaisio tyrlaukio ir tuštumos, 
stingdomos ledinio kosmoso tylos, padengti matiniu šerkš- 

nu, negaunančiu nė spindulėlio sublizgėti. Nejudrūs ir išdi- 
dūs glūdi savo lediniame prieglobstyje, palaidoti palydovai, 
bedvasiai atšalę sąvartyno lavonai, liekanos plieno ir geležies 
monstrų, kadaise perdavusių datas, rodmenis ir skaičius tiems, 
kuriems tai buvo gyvybiškai svarbu. Datos, rodmenys ir skai- 
čiai dabar nerūpi niekam. Čia palaidota ir geležies galybė. 
Bežadžiai, aprūdiję, savo galios netekę titanai, dūlančios ap- 
leisto sektoriaus išnaros, pasmerktos amžinai glūdėti ir oksi- 
duotis. Laidams ir veržlėms sudūlėti galbūt reikės šimtme- 
čių. Tačiau laiko sąvoka bedvasiame tyrlaukyje nieko nereiš- 
kia, ten praėjusi minutė nesiskiria nuo ką tik buvusios, o kiek- 
viena sekundė tiksi kitą sekundę. Identiška nekintama pra- 
rasto laiko sekundė. Kapinių orbita. Kosminė vienatvė. 

Monika, kad ir kur tu būtum, retsykiais galvoju, jog man 
nutiko lygiai tas pats. Į pasaulį buvau atsiųsta su misija: keis- 
tis ir perduoti informaciją, bendrauti su kitais žmonėmis. Ga- 
liausiai likau viena, supama Žmonių, kurie praradę orienty- 
rus sklando abejingumo, nejautros, visiško neišmanymo per- 
smelktoje erdvėje, čia prarandi viltis būti išklausyta, 0 juo 
labiau - suprasta. Aplink mus - begalinės visatos, žvaigždės, 
saulės, mėnuliai, galaktikos, meteoritai, didžiuliai žvaigždy- 
nai, dujų ir dulkių debesys, planetų sistemos, tarpžvaigždinė 
materija. Net kosmoso šiukšlės. Ir viską sugėrusi tyla. Neap- 
rėpiama, juoda tuštuma, neįvardyta ramybė. 

Nors suvokiu, kad neturi to būti, jaučiuosi milijonais švies- 
mečių nutolusi nuo bet kokio gyvybės ženklo, 0 jeigu jis ir 
blyksteli, tai kažkur kitur. Jaučiuosi klajojanti po kapinių 
orbitą. 


2. MIESTO GRIUVĖSIAI 


Meilė priklauso pati sau, ji kurčia maldavimams, 
nejautri žiaurumui. Meilė nėra derybų objektas. 
Meilė stipresnė net už geismą, ji vienintelė geba 
nugalėti pagundą. 


JEANETTE WINTERSON Užrašas ant kūno 


Beprasmiška slėpti skausmą: jis sėlins žeme palei tavo kojas, 
sklis vandeniu, kurį gersi, ir apnuodys tau kraują. Žaizdos 
užgyja, tačiau palieka didesnius ar mažesnius randus, kuriuos 
maudžia keičiantis orams, jis primins save, o kartu ir smūgį, 
skausmo atsiradimo šaltinį. Tie prisiminimai lems būsimus 
sprendimus, kels nereikalingus nuogąstavimus ir liūdesį, 0 
tu augsi lyg užguitas ir baikštus kūdikis. Kokia prasmė bėgti 
iš miesto, kuriame patyrei skausmą? Dėl šmėstelėjusios vil- 
ties, kad kitoje vietoje, geresnio klimato juostoje, nejausi 
maudžiamo randų skausmo, gersi švaresnį vandenį? Tave sups 
tie patys gyvenimo griuvėsiai, nes kad ir kur eitum, nusineši 
juos į kitą miestą. Nebėra naujų Žemių, naujų vandenynų, 
nenusisekęs gyvenimas bet kuriame pasaulio krašte yra ne- 
nusisekęs. Man dvidešimt dveji ir kalbu kitų lūpomis. 

Žodžius, kuriuos čia kartoju, perskaičiau knygose. Vienos 
jų parašytos prieš tūkstantį metų, kitos išleistos vos prieš dve- 
jus. Pagaliau juk viskas, kas parašoma, pakartoja kieno nors 
jau parašytas mintis. Yra vienintelė tema - gyvenimas, 0 gy- 
venimas nesikeičia: visata prisodrinta radiacijos ir atsieta nuo 
bet kokio objekto. Visi mūsų veiksmai, visi įsimylėjimai - tik 
aidas buvusiųjų, todėl kokioje nors knygoje randame atsaky- 
mus, kaip spręsti rūpimus klausimus. Bėda gali kilti dėl to, 
kad nesuprasime, kas ten parašyta, nes gyvename kitaip, ir, 
man rodos, tik dabar imu suprasti kadaise perskaitytų ištraukų 
esmę. 

Dabar suvokiu, kad miestas atsekė paskui mane, kad vaikš- 
tau tomis pačiomis gatvėmis, ir nereikia laidoti baimės, kad 

dūlėtų po mano kojomis. Todėl palieku vieną miestą ir grįžtu į 
kitą, nes supratau, kad iš esmės jie visi vienodi. Maniau, pa- 
bėgsiu nuo skausmo, bet suvokiau, kad nešiojausi jį savyje, ir 
dabar grįžtu į tą pati miestą, kurio visa širdimi nekenčiau. 

Man dvidešimt dveji. Paakinta tėvo, aštuoniolikos išvykau 
iš Madrido. Kadangi nevisiškai suvokiau, ko noriu iš gyveni- 
mo, 0 mudviejų su motina santykiai darėsi nepakenčiami, 
pamaniau, verta išvykti metams studijuoti anglų kalbos. Ši- 
kart, vieną vienintelį kartą, nedvejodama pritariau jų nuo- 
monei, nes aš irgi troškau išvykti, palikti namus ir nematyti 
nei tėvo, nei motinos. Jau seniai to norėjau, todėl nutariau 
nė už ką nepraleisti pasiūlytos galimybės. 

Buvo ir kitų priežasčių, apie kurias tėvas nė nenutuokė, 
dėl kurių nesijaučiau tvirtai stovinti ant žemės. Miestas man 
priminė narvą, o jame išgyventi metai nenusisekę. Tėvas daug 
ko nežinojo apie mano gyvenimą. 

Sis pokalbis paskatino mane ieškoti savo būsimo uosto. 
Ne kiekvienas užsienio universitetas man buvo tinkamas, ga- 
liausiai apsistojau prie Edinburgo, nors jo vietoje galėjo būti 
bet kuris kitas. Po galybės tarptautinių pokalbių telefonu, ke- 
lionių iš vienos ambasados į kitą, informacijos rinkimo suži- 
nojome, kad tai vienintelė vieta, kur tokiu metų laiku dar 
priimami studentai. Anksčiau buvo ne sykį mėginta rasti skylę 
daugelyje kitų vietų, tačiau visur išgirsdavome, kad kreipia- 
mės per vėlai. 

Taigi Edinburge atsiradau visai atsitiktinai. Anksčiau man 
buvo toptelėjusi mintis studijuoti Škotijoje. Ir štai „prašom... 
Kartais manau, kad priimu svarbius gyvenimo sprendimus 
nė nesusimąstydama. 

Vykdama į Edinburgą buvau tikra, kad metams bėgant ma- 
no gyvenimas intensyvės ir taps turiningas. Nė neitariau, kad 
iki visiškos mirties trūksta tik vieno žingsnio. 

Pabuvusi tik savaitę su išgąsčiu supratau, ką praradau, pri- 
simenu, kad liejau ašaras kaip iš debesų, plaukiančių virš ma- 
ne priglaudusio miesto. Harmoningas viduramžių stiliaus 
miestas gotikiniais stogais ir apsamanojusiu grindiniu, medi- 
nėmis sijomis, atramomis ant stogų ir vos linguojančiais gat- 
vių žibintais. Miestas seniai peržengęs buvusias ribas, O se- 
noji jo dalis susijungusi su naująja, ir šią vienybę gaubia gili 
ramybė. 

Pirmuosius mėnesius prisimenu lyg per miglą, begalinę 
drėgnų ir pilkų valandų monotoniją; nostalgija paženklintą 
dienų rožinį, - jos slinko viena po kitos, skyrėsi tik pavadini- 
mu, pažymėtu kalendoriuje. Po penktadienio, trečios dienos, 
ėjo šeštadienis, ketvirta diena. o tada neišvengiamai sekma- 
dienis - penktoji. Baimė, laivas vaiduoklis, pamažu grimzdo 
dumblinuose laiko vandenyse; baimė to, ką ištrynei, prara- 
dai, kaupėsi viduje tarsi lietus. Stengdamasi nuslopinti ją ki- 
bau į intensyvią studijų programą, ir mano kasdienybė slin- 
ko tarp apsamanojusių akmeninių universiteto sienų ir šalto, 
asketiško kambario, kur įsikniaubusi į sąsiuvinius ir knygas 
stengiausi užgožti mintis, užpildyti duomenimis, įkalinti ką 
tik išmoktus žodžius, o prisiminimus užversti gerundijais, da- 
lyviais ir Šekspyro citatomis, kad negalvočiau apie tai, ką pa- 
likau. Nekenčiau savo buveinės, nekenčiau bendro tualeto ir 
apsilupusių sienų, 0 ypač nekenčiau savo kambario, kuriame 
buvo tik Įova, primenanti žiemos prieglaudą, ir stalas su pėi- 
liu išraižytais pirmtako inicialais, o kas žino, kiek buvo tų 
pirmtakų. Nuo to mane apimdavo dar didesnis liūdesys. Ankš- 
tas, šykščioje šviesoje paskendęs kambarys, kuriame visada 
stigo ramybės, net labai norėdamas nepavadinsi jo jaukiu, 
jame trūko visko, dėl ko Žmogus namus vadina savo tvirtove. 

Tačiau man tiko toks nusišalinimas: žinojau, kad vieninte- 
lė galimybė likti Edinburge — puikiai išlaikyti anglų kalbos 

kurso užsieniečiams egzaminus. Tada galėčiau gauti stipendi- 
ją, - tai galiausiai ir įvyko, - ir studijos man taptų puikia dings- 
timi dar trejus metus gyventi šiame ūkanų gaubiamame mies- 
te, įspūdingos pilies papėdėje, kur tvyro neišsisklaidantys rū- 
kai, ir jau nereikėtų grįžti į saulėtą Madridą, kurio taip ilgė- 
jausi. Man jo trūko, tačiau grįžti atgal nenorėjau, tiksliau pa- 
sakius, negalėjau. Prisiverčiau apsiprasti. Kietakaktiškai ir at- 
kakliai atrėmiau ilgesį, kaip paauglystės metais pastumdavau 
šalin nebaigtą valgyti maistą, nors skrandis gurgdavo iš alkio. 

Iš namų išeinu septintą valandą ryto. Ketė dar miega. Va- 
kar daug gėrė ir raudojo. Tylutėliai atsikėliau ir susiruošiau, 
kad jos nepažadinčiau. Tykinu ant pirštų galiukų. Mano ju- 
desiai žadina dar snūduriuojantį kūną, bet šis nenubunda. 
Dar kartą pažvelgiu į jos katinišką nosytę, besiilsinčią ant 
pagalvės. Žinau, ji pyks už šią išdavystę - kad išėjau jos ne- 
pažadinusi. Tik aš pati nenoriu ilgo atsisveikinimo, tai pri- 
mintų aparatais tęsiamą pasmerktojo agoniją. Į jos paaugliš- 
ką pilvą remiasi butelis, kurį vakar ištuštino maldaudama ir 
kalbindama pasilikti, ir man akyse tebestovi jo kaklelis, lyg 
teisėjas žaidimo, kurį vaikystėje Žaisdavau su pusseserėmis. 
Jis kaip gyvas priekaištas kartojo nebylų Ketės klausimą, ku- 
rį ji gal tūkstantį kartų uždavė: pasakyk man tiesą, - ar tu 
myli mane? Tik atvirai. Bet tiesa nėra nekintamas dalykas. 
Tiesa slypi kiekvieno mintyse. Nepriklausoma nuo datų, duo- 
menų ir skaičių. IVliai, bet tvirtai žengiu koridoriumi ir at- 
sargiai užveriu duris. Stotis visai netoli, reikia tik pereiti Loi- 
hian Road. 

Šią ryto valandą visos parduotuvės dar uždarytos. Debesi- 
mis apsitraukęs dangus drėgme gaubia tamsius namų kontū- 
rus. Dar miegančių Boots, Ck4A, Marks and Spencer, Dolcis, 
The Body Shop vitrinos atspindi atvaizdą aukštos ir lieknos 
merginos, kuri veikiausiai man patiktų, jei tai nebūčiau aš 

pati, ir niekaip negaliu atsikratyti prisiminimų: kai mudvi su 
Kete susipažinome, viena iš pramogų buvo vaikštinėti šia gat- 
ve, žvilgčiojant į tas pačias vitrinas, perkant viena kitai saldu- 
mynus ir niekučius. Vaikštinėdavome susiėmusios už rankų, 
ir praeiviai nulydėdavo mus kreivais žvilgsniais. Jiems tikras 
akibrokštas matyti apsikabinusias merginas, bet mes abi bu- 
vom jaunos ir gražios, ir veikiausiai stebėti mus buvo vienas 
malonumas. Žinojau tai ir didžiavausi, džiaugiausi kaip vai- 
kas, pirmąsyk išėjęs pasivaikščioti su gyvūnėliu, dovanotu per 
gimtadienį. Pereinu Lothian Road, palieku pajuodusius nuo 
dūmų senus raudonų plytų namus papilkėjusių čerpių sto- 
gais. Per rūką gatvė atrodo ilgesnė nei yra, akys neranda iš- 
nykusio horizonto. Tempiu savo lagaminą ant ratukų, jis lyg 
ištikimas šunytis seka mano žingsniais, milijonas smulkučių 
lašelių drėkina man veidą ir plaukus, o aš negaliu išmesti iš 
galvos miegančios Ketės vaizdo. Tačiau mano lagaminas sun- 
kesnis nei apgailestavimas. 

Stotyje nėra nė gyvos dvasios. Niekas šiandien neskuba į 
ankstyvąjį Londono traukinį. Nedirba nei laikraščių kioskas, 
nei parduotuvėlė, prekiaujanti šviežiomis bandelėmis. Pero- 
ne to paties traukinio lūkuriuoja dar trys ką tik pakirdę šešė- 
liai, išnykstantys mano nelygaus kvėpavimo garuose. Eina mi- 
nutės, rodos, trunkančios amžinybę. Kažkoks nepažįstama- 
sis prisidega cigaretę, ir liepsnelė akimirką nušviečia perono 
vaizdą, kitas pasistato striukės apykaklę, mėgina apsisaugoti 
nuo rytmečio žvarbos, mergina nekantriais žingsneliais ma- 
tuoja aikštelę - penki pirmyn, penki atgalios - beprasmis šo- 
kis, vedantis į niekur. Jaučiame tą pačią traukinio laukimo 
įtampą, tačiau nepersimetame nė vienu žvilgsniu, nė vienu 
simpatijos ar draugiškumo gestu. Pagaliau atvyksta trauki- 
nys, kaip tik tą akimirką, kai mano rankos jau pradeda žvarbti. 
Padedu lagaminą į bagažui skirtą vietą ir įsitaisau ant sėdy- 

nės. Susigūžusi nuteikiu kūną ir mintis susitaikyti su kelio- 
nės valandomis. 

Traukinys trūkteli iš vietos, jį palydi šaižus švilpesys, per- 
skrodęs drėgmės pritvinkusį Edinburgo orą, ir stoties vaiz- 
das tolsta judančio traukinio greičiu. Lange mainosi ir kei- 
čiasi to paties sustingusio peizažo variacijos. Pro šalį lekia 
plytintys laukai su besikeičiančių spalvų dėmėmis: mažučiai 
namai, šiltadaržiai, tvoros su daržais už jų. Tamsiai žalia, sma- 
ragdinė, šviesi žaluma... Žalia žalia žalia, visų atspalvių žalia 
spalva srūva mano žvilgsniu pro lietaus lašus ir nešvarios dro- 
bės draiskanas primenantį dangų. Žalia kaip Edinburgo par- 
kai, kaip žalios Ketės akys: Asociacijos to, kas patinka, ir to, 
kas patiko, o spontaniškas sąsajas kelia prisiminimai: nepa- 
lieka mintis, kad žalia spalva visados man bus ypatinga. 

Monotoniškas gaudesys užliūliuoja, formos susilieja, tam- 
pa vientisa žalia skraiste, ant kurios mintyse piešiu Ketės at- 
vaizdą: įkypos akys, karūnuotos šviesių, vos matomų antakių, 
nusileidžiančių ties mažute nosyte, kuri smalsiai krypsta bet 
kokio informacijos šaltinio link; išsišovę beveik idealios for- 
mos skruostikauliai, o nosytės apačioje - putlios tiesių linijų 
lūpos. Šiaudų pluoštus primenančios sruogos rėmina jos to- 
bulą veido ovalą, pieno ar sniego baltumo ovalą, niekada ne- 
paliestą rugpjūčio saulės įdegio. Ketė, mergina katė, galėjo 
tapti viena iš tų merginų, kurios žurnaluose reklamuoja drė- 
kinamuosius kremus: „Tavo odai reikia apsaugos. Ir tu, mie- 
loji, to nusipelnei. Manai, aš to nežinau?“ 

Prieš pažintį su ja niekada nekreipiau dėmesio į šviesia- 
plaukes. Tikriausiai dėl to, kad mano mintis buvo užvaldžiu- 
si Monika, taigi negalėjau pastebėti tos, kuri nebūtų panaši į 
ją. Vis dėlto Ketė patraukė mano dėmesį, vos tik ją išvydau. 

Susipažinau su ja prieš pustrečių metų, kai mieste jau bu- 
vau praleidusi pusmetį: tai nutiko klube, skirtame tik mote- 

rims, apytamsėje patalpoje, nedarnių muzikos garsų fone, tą 
klubą susiradau perskaičiusi Zhe List. Vieną vakarą nuėjau 
ten viena, kai būti pačiai su savimi jau tapo koktu, o mano 
neramią sielą traukte traukė ten, kur alus ir dūmai. 

Moterims, sakydavo mano motina, nedera vienoms vaikš- 
čioti po barus. Visiems aišku, ko baruose ieško vienišos mo- 
terys. Šįkart mano motina buvo visiškai teisi. Prisiminiau ne- 
gandą, ištikusią mane naktį prieš išvykstant iš Madrido, kai 
aš viena nuėjau į „Metrajetą“ tikėdamasi rasti Moniką, tada 
ir supratau, kad vyrai nuo mano motinos laikų nedaug tepa- 
sikeitė. Todėl nusprendžiau savo pirmam vakariniam išėji- 
mui Edinburge pasirinkti barą, kuriame vyriškiai nesilanko, 
kur nereikia baimintis neišvengiamų priekabių, ir apskritai 
bėdų, galinčių kilti dėl mano pasirodymo. Neturėjau tikslo 
susirasti draugės, ėjau ne todėl, kad būčiau lesbietė. Norėjau 
tik išgerti alaus ir pabūti ten, kur skamba muzika. 

Vos įėjus vidun, toptelėjo mintis, kad be reikalo čia ėjau. 
Galybė merginų šmėsčiojo aikštelėje lyg dangaus kūnai - 
asteroidai, žvaigždės ir planetos - kartais susidurdami erd- 
vėje. Jų šešėliai maišėsi mirksinčiose šviesose, nutvieskian- 
čiose profilius ir figūras. Daugelis buvo trumpai kirptais 
plaukais, mūvėjo kelnes, nors viena kita vaikštinėjo apsi- 
rengusi kaip ferame“, pusilgiu sijonu ir liūto karčiais. Gerai 
įsižiūrėjus buvo galima pastebėti, kad egzistuoja subtili erd- 
vę dalijanti riba. Visiškos radikalės būriavosi kairėje pusė- 
je, jų apranga buvo akivaizdžiai vyriška, judesiai kampuoti. 
Piktai suraukusios antakius traukė cigaretes, — vienas kojos 
kulnas ant kitos kelio, - tipiškai vyriška laikysena. Aikštelė- 
je šoko nerūpestingos mergaitės, tokios pat kaip visose dis- 
kotekose, niekas nebūtų atkreipęs ypatingo dėmesio. Vie- 

na įžūlios išvaizdos šviesiaplaukė vilkėjo ilga suknia ir ko- 
ketavo su rudaplauke mergina, o ši ryte rijo ją akimis, kar- 
tais atsainiai ir nervingai nusijuokdama ją atlydėjusiai drau- 
gel. 

Nedrąsiai sėdėjau prie baro, man kvapą gniaužė stulbina- 
mas estrogeno perteklius. Gal po valandos pastebėjau aukš- 
tą šviesiaplaukę, apsuptą būrelio merginų. Dar dabar prisi- 
menu, kad vilkėjo juodą odinę striukę. Atrodė įspūdingai. Ir 
todėl, kad buvo graži, ir todėl, kad aukšta, ir dėl minkštos 
katės eisenos, skleidžiančios eleganciją. Pirmiausia pagalvo- 
jau, kad ji man primena Nastasją Kinski. Dabar esu tikra, 
kad ne sykį paskui jai tą'sakiau. 

Būrelis pasklido aplink šokių aikštelę, o šviesiaplaukė ryž- 
tingai apsisuko ir patraukė baro link užsisakyti gėrimo. Ji įsi- 
taisė gal už kokių dviejų metrų nuo manęs, sėdėjome parė- 
musios alkūnėmis pustuštį barą, mus teskyrė šimtų cigarečių 
dūmų pritvinkęs oras. Paprašė padavėją viskio ir pažvelgė į 
mane. Nusišypsojo. Ir aš jai nusišypsojau. Kai padavėja pa- 
statė prieš ją viskio stiklą, ji dar kartą pervėrė mane žvilgs- 
niu, kokiu pitonas perveria pelę. Įtariu, kad ji mane hipnoti- 
zavo. Žinojau, - mėgina įspėti, ar gali sau leisti prieiti prie 
manęs. Dar kartą jai nusišypsojau. Supratusi ženklą, kad ke- 
lias laisvas, žengė keturis išdidžius žingsnius, tarsi būtų kiek- 
vienos plytelės, kurią liečia jos koja, valdovė. Nepatikėjau, 
kad man nusišypsojo tokia laimė. 

— Tu ne vietinė, tiesa? —- paklausė. 

— Ne. 

— Stebėjau tave ir galvojau, iš kur tu atsiradai... 

— Spėk. 

— Nežinau... Gal iš dangaus? 

Po savaitės ji keliavo į Londoną pas draugus švęsti Kalė- 
dų. Aš rengiausi kelionei į Prancūziją. Viena kitai pasižadė- 

jome siųsti atvirukus. Mano tėvui verslo reikalais reikėjo vykti 
į Prancūziją, todėl nusprendė kartu pasiimti mamą ir surengti 
ten mūsų visų trijų susitikimą. Suprask, - atšvęsti Kalėdas 
šeimyniškai. Nė vienas nepasiūlė susitikti Madride. Dėl pa- 
prastų ir visiems suprantamų priežasčių: neutralioje teritori- 
joje bent jau nesiginčysime. Jau daug mėnesių nebuvau ma- 
čiusi savo gimdytojų, pastebėjau, kad jie susenę ir suvargę, 
prislėgti metų ir prisiminimų naštos. Vos metams praėjus, 
tėvas iš subrendusio gundytojo pasidabruotais smilkiniais vir- 
to garbingu senučiuku sniego spalvos ševeliūra, 0 motina at- 
rodė puikiai, kai nuo elegantiškos ponios iki garbaus amžiaus 
damos telikęs vienas žingsnis. Tik ankstesnį nervingą kulniu- 
kų kaukšėjimą pakeitė lėta eisena. 

Vakarienei labai elegantiškame restorane Marėcha! Font 
gatvėje valgėme patiekalus, kurių pavadinimų neįmanoma 
ištarti, mus supo armija įvairiausių dydžių stalo įrankių ir 
taurių. Neturėjome ką vieni kitiems pasakyti, ir jau po pus- 
valandžio tradicinės frazės baigėsi. Ryškiausias tos vakarie- 
nės prisiminimas - įrankių skimbčiojimas, palietus fajanso 
indus, ir ašaros, riedančios motinos skruostais. Balta žvakių 
šviesa krito ant jos prancūziškos šukuosenos, ir šviesi aureo- 
lė priminė man Ketę. Tą akimirką pajutau skausmingą mei- 
lės ir švelnumo poreikį. Kiekvienas Žmogus išgyvena du la- 
bai rimtus periodus, man irgi teko tai patirti: meilės stygių ir 
meilės perteklių. 

Kitas tris dienas lydėjau motiną apsipirkti parduotuvėse, į 
kurias viena kažin ar būčiau kėlusi koją, - suteikiau jai malo- 
numą padovanoti man mėlyną megztinį, kurio kaina siekė ma- 
no kambario nuomos dydį per mėnesį, ir buvau beveik tikra, 
kad niekuomet jo nevilkėsiu. Kiekvieną popietę mano tėvas, 
abejingas prašmatnių parduotuvių vilionėms, laukdavo mūsų 
viešbutyje skaitinėdamas laikraščius įvairiomis kalbomis. 

Nekilo noro siųsti Ketei atviruką su Eifelio bokštu, Senos 
upe ar Notr Damo katedra. Anksčiau ar vėliau kiekvienoje 
pašto dėžutėje atsiranda atvirukas iš Paryžiaus, atsiųstas drau- 
go, meilužio ar šiaip pažįstamo, todėl nenorėjau, kad mana- 
sis būtų toks pat, kokį Ketė jau yra gavusi ar dar gaus kada 
nors iš Paryžiaus. Paskutinę savo viešnagės dieną pakeliui į 
viešbutį užklydau į nedidukę apšiurusią suvenyrų parduotu- 
vėlę, kuri man labai priminė „Metropolį“, mėgstamiausią Mo- 
nikos parduotuvę. Ketei nusiųsiu atviruką su Enterprise kos- 
miniu laivu, tai kainuos aštuonis frankus. Grįžusi į Edinbur- 
gą savo pašto dėžėje radau atviruką, kurį žadėjo atsiųsti Ke- 
tė: tai buvo daktaro SpoKo atvaizdas. Tuomet supratau, kad 
esame pasmerktos draugystei. 

Praėjus gal penkiolikai dienų nuo mūsų pažinties, pada- 
riau šiurpų atradimą. Likusi viena Ketės namuose po netikė- 
to pasimylėjimo užmigau jos lovoje. Nubudau nuo žvarbos; 
jau vakarėjo, atmerkiau akis ir supratau, kad Ketė išėjusi į 
restoraną. Raštelyje, paliktame ant stalelio, paaiškinta, kad 
nedrįso manęs žadinti, nes miegojau tokiu palaimingu mie- 
gu. Artėjo naktis, ir visas namų kertes užplūdo tamsa. Atvė- 
rusi Ketės spintą ieškojau kokio megztinio savo sustirusiems 
kaulams sušildyti, tuomet mano dėmesį ir patraukė trys dė- 
žės. Pirmoje dėžėje Ketė laikė apatinius drabužius ir kojinai- 
tes, antroje buvo sudėti megztiniai, o trečioje — visokie po- 
pieriai. Tarp megztinių radau visai naują voką, tai rodė, kad 
padėtas jis čia neseniai. Negalėjau atsispirti pagundai: pa- 
žvelgiau vidun ir pamačiau save. 

Manau, fotografuota buvo iš automobilio. Tai buvo nuot- 
raukos, panašios į tas, kurias detektyvas atiduoda kaip įrody- 
mą savo klientui, o fotografuotas asmuo apie tai nė neįtaria. 
Kažkas tyliai pasinaudoja tavo atvaizdu, lyg vogtų tavo pini- 
ginę. Mačiau save išeinančią iš namų, laukiančią stotelėje. 

lipančią į sustojusį autobusą, išlipančią prie universiteto, sku- 
biai einančią parku, - matėsi tik juodas mano asmenį liudi- 
jantis šešėlis, dar labiau pabrėžiantis žolės žalumą. 

Nieko jai nesakiau. Niekada nė neužsiminiau. Neklausi- 
nėjau ir nereikalavau paaiškinimų. Netroškau žinoti, ar ji ma- 
ne įsimylėjusi, gal ketino mano nuotraukas panaudoti ko- 
kiems nors burtams, 0 gal norėjo įsitikinti, ar neturiu konku- 
rentų. Tylėjau, nes bijojau atviros diskusijos, o gal dėl to, kad 
nenorėjau žinoti, kokį stiprų potraukį ji man jaučia. Nieko 
nesakiau ir po dviejų savaičių persikėliau gyventi pas Ketę, 
jau tada žinodama, kad ji mylės mane stipriau nei aš ją. 

"Tėvams paaiškinau, kad dviese nuomotis butą bus daug 
pigiau, be to, bus arčiau universitetas nei nuo mano bendra- 
bučio, ir tai buvo tiesa. Jie neprieštaravo. 

Jei būčiau apsigyvenusi pas Ketę kitokiomis aplinkybėmis, 
švari kaip balta drobė, jeigu nebūčiau vilkusi dvidešimties 
metų gėdos ir ydų dėmių, gal mudviem būtų pavykę. Jei bū- 
čiau nuėjusi pas ją užrištomis akimis, jau nuo pat mūsų drau- 
gystės pradžios ji būtų galėjusi atverti man lūpas ir užgydyti 
žaizdas. Tačiau Monika jau buvo mano žaizda, palikusi neiš- 
nykstantį randą. Daug vakarų per paskutinius trejus metus 
susisupusi į vilnonę antklodę nuo šalčio glaudžiausi prie drau- 
gės peties, dalijausi jos tinguliu, klausiausi nelygaus kvėpavi- 
mo, - susirangiusi prie Židinio, ji buvo panaši į katę; tačiau 
niekada nepajutau pilnatvės, man tiesiog nesisekė suderinti 
Ketės romumo su Monikos šėliojimu, švelnumo su nartumu, 
jautrumo su impulsyvumu. 

O iš meilės, kaip ir iš gyvenimo, visada tikiesi daugiau, ne- 
si patenkinta tuo, ką turi. Mano pasitenkinimas irgi turi r1- 
bas, greičiau tos ribos egzistuoja mintyse, ir beveik visuomet 
kyla iš tamsoje srovenančių prisiminimų. Bėgs dienos, o aš 
palengva grimsiu į tą begalybės troškimą, į nepasotinamą ab- 

soliuto troškulį, kai tau vis kažko trūksta. Jei būtų mano va- 
lia, aš per dienų dienas mylėčiausi, ir ne todėl, kad man tai 
labai patiktų, tiesiog tada Žinai, kad ateis pabaiga, trunkanti 
tris sekundes, kai sprunki, bėgi nuo savęs, tave perskrodžia 
blyksnis ir nušvinti laiminga, praradusi atmintį, nes tave pa- 
siglemžia saldžių lūpų klasta. Tuomet sakau sau, kad vis dėl- 
to verta eiti pirmyn, nors iš tikrųjų esu visai viena. 


Per pastaruosius trejus metus Monikai išsiunčiau daug laiš- 
kų. Ji niekada man neatsakė. Nežinau, ar ji juos išvis gavo. 
Mano motina telefonu paaiškino, kad mūsų šeimų bendravi- 
mas nutrūko, todėl ji negali padėti man susisiekti su Moni- 
ka. Net jei galėtų, to nedarytų, patikslino. Mėginau skam- 
binti Monikai į namus, tačiau niekas nekėlė ragelio. Infor- 
macija telefonu pasakė, kad, abonento pageidavimu, nume- 
ris pakeistas, ir jie nėra įgalioti pranešti naujojo. 

Prieš savaitę sužinojau, kad studijas baigiau puikiais pažy- 
miais. Tolesnio savo buvimo Edinburge tėvams jau negalė- 
jau pateisinti. Esu ispanė, ko gi man būti Škotijoje? Nors 
galėčiau pasilikti. Nebūtų sudėtinga. Galėčiau ieškotis dar- 
bo arba toliau studijuoti universitete ir ginti doktorantūrą. 
O iš tiesų likčiau dėl Ketės. Tik dėl jos. 

Bet ne su ja. Bent jau ne dabar, kol nesuvokiau to netikėto 
sąmonės aptemimo, įvykusio prieš ketverius metus, kai pali- 
kau Madridą. Nenorėjau, kad naktimis, kai nelygus Ketės 
kvėpavimas šildo pakaušį, sapnuose lankytų kiti veidai ir kiti 
kūnai. Iki šiol mūsų bendravimą galima įvardyti kaip ką nors 
laikina. Pagaliau juk visada buvo aišku, kad teks kada nors 
išvykti. Mano knygos, plokštelės, šeima, prisiminimai visus 
šiuos ketverius metus saugiai ilsėjosi namie Madride, pasi- 

dengę dulkėmis jie lūkuriavo manęs. Jei nuspręsiu pasilikti, 
gyvenimas drauge primins santuoką. O aš nenoriu susisais- 
tyti, kol nesuvokiau savo jausmų, nes jaučiu, kad blogiausia 
man - gyventi tarp mudviejų ribų. Nėra didesnės vienatvės 
už vienatvę dviese. 


Šešios valandos riedėjimo traukiniu iki Viktorijos stoties. Ten 
persėdu į autobusiuką, kuris pristato mane į oro uostą. Ke- 
liauju tik su vienu lagaminu, nes viskas, ką įsigijau per tuos 
ketverius metus (drabužiai, knygos, plokštelės...), liko Ke- 
tės namuose. Galbūt rugsėjį sugrįšiu vien tam, kad susipa- 
kuočiau daiktus ir parsisiųsčiau į Madridą. Bet dabar ne- 
noriu galvoti apie tai: apie nerealiai išplėstas Ketės akis, 
kai mėginau jai paaiškinti, kaip ilgiuosi namų, apie nebylų 
priekaištą, kurį supratau iš jos žvilgsnio, mano pačios kal- 
tės jausmą, kad mano planuose nėra jos, apie tai, kad nepa- 
siūliau drauge vykti į Madridą. Duok man truputį laiko, pa- 
sakiau jai. Leisk man keletą mėnesių pabūti namie, ir aš 
apsispręsiu. 

Valandą laukiu Gatwick oro uoste, žiūrinėdama The Body 
Shop siūlomas nuolaidas neapmokestintų prekių zonoje. 
Stabteliu ties Activist kvepalų flakonu, tai Ketlinos mėgsta- 
mas kvapas, imituojantis Chanel Antaneus kvepalus vyrams. 
Pasipurškiu šiuo aromatu vidinę riešo pusę ir įsivaizduoju 
grakštų Ketlinos kūną už nugaros, jos puikų glotnų kūną, pri- 
gludusį prie manęs. Užplūdus jausmingumo bangai, nusiper- 
ku flakonėlį (septyni svarai), ir mane užklumpa mintis, kad 
lagamine nei piniginėje neturiu nė vienos Ketlinos nuotrau- 
kos ir kad artimiausius du ar dievai žino kiek mėnesių man ją 
primins tik tas kvapas. 

Lėktuve tenka sėdėti šalia nepakenčiamos porelės. Jos 
plaukai dažyti sruogomis, mūvi Fiorucci firmos kelnėmis. Jis 
su Rayban firmos akiniais ir dryžuotais marškinėliais. Susič- 
mę už rankučių. Veikiausiai praleido romantišką savaitgalį 
pirkdami firminius drabužius ir fotograftuodami Big Beną. 
Man visada kildavo klausimas: kodėl žmonės fotografuoja 
pastatus, kai galima įsigyti atvirukų? Iš kur tas troškimas įam- 
žinti statinius, kurie tikriausiai juos pergyvens? 

Reikėtų pasiūlyti aviakompanijoms naują sėdimų vietų pa- 
skirstymo būdą. Perkant bilietą būtų privalu užpildyti anketą. 
Amžius, mėgstamos muzikos grupės, skaitomi laikraščiai. Ko- 
kius tris daiktus pasiimtumėt į negyvenamą salą? Ar keliaujate 
vienas? Ar tikite kolektyviniu menu? Ar esate vegetaras? Ar 
turite vaikų? Ar norite jų turėti? Ar praktikavote grupinį sek- 
są? Ką manote apie: Anglijos princą Čarlzą, Sindi Krauford, 
K. D. Langą; jūsų mėgstamas dizaineris, kvepalai, artistas? Ar 
dėl meilės mestumėt viską? Keleivių atsakymus reikėtų įvesti į 
kompiuterinę programą, ir būtų aišku, kaip juos susodinti. 

Jei egzistuotų tokia anketa, šalia porelės tikriausiai sėdėtų 
vieniša anglų kalbos mokytoja, o šalia manęs pasodintų gėjų 
porelę arba gražų vaikiną, kuris keliauja į Madridą dėstyti 
akademijoje anglų kalbos, kad pamirštų savo merginą. Pore- 
lės čiulbėjimas, trukdydamas įsigilinti į skaitymą, darosi su- 
vis nepakenčiamas ir gręžia smegenis. Jis pasimėgaudamas 
kaip iš pypkės beria duomenis apie Londoną. Jų, žinoma, 
pasisėmė iš Anaya leidyklos kelionių gido knygelės. O jos ko- 
mentarai verčia abejoti, ar yra gyvenime perskaičiusi bent 
vieną knygą, nepanašu, kad būtų varčiusi bent Anaya kelio- 
nių gidą. Įbedu nosį į savo knygą ir galvą pakeliu tik po ko- 
kių penkiolikos minučių, kad su perdėtu uolumu imčiausi 
plastmasinių užkandžių, kuriuos palydovė patiekė tos pačios 
medžiagos padėkluose. 

Nusileidimas oro uoste. Vos tik žengiu pro stiklo duris, ski- 
riančias viešąją zoną nuo keleivių salės, pastebiu lūkuriuo- 
jančią motiną, nuo galvos iki kojų apsigerbusią juodai. Trum- 
pai kirpti šviesūs plaukai ir nepriekaištingai pasiūtas kostiu- 
mėlis iš tolo primena Marlenos Dytrich stilių. Bet įspūdis 
blėsta, kai prieinu arčiau. Raukšlės išduoda, kad fatališkos 
moters amžius jau praeity, nors artėjant šeštai dešimčiai ji 
vis dar atrodo žavingai. Priėjusi audringai apkabina mane, o 
aš sustingstu, nes nesumoju, kaip elgtis. Net nežinau, kodėl 
taip keistai jaučiuosi. Aš lyg tas aisbergas, kurio didžioji da- 
lis slypi po vandeniu. 

Išsikviečiame taksi. Ji pasako vairuotojui adresą, nužvel- 
gia priekiniame veidrodėlyje savo atvaizdą ir koketiškai pa- 
sitaiso šukuoseną. Paskui atsisuka į mane. Jos kvepalai, tas 
pats jau daug metų pažįstamas aromatas, - nes mano moti- 
na, drabužius keičianti kasmet, o baldų apmušalus - kas tre- 
jus metus, tebėra ištikima savo vyrui, religijai 1r kvepalams, — 
mane apgaubia šeimynišku jaukumu ir prieš savo pačios no- 
rą užplūsta pažįstamas švelnumo jausmas. Nors aš nė neklau- 
siu, ji ima aiškintis, kad tėvas negalėjo atvykti, nes prastai 
jaučiasi, ir tyliai sušnibžda, - manau, todėl, kad nuslėptų nuo 
vairuotojo privatų dalyką, nors labai abejoju, ar jam tai įdo- 
mu, —- kad paskutiniu metu tėvas jau visai ne tas, koks buvo 
anksčiau. Nenorėjau nieko sakyti telefonu nei rašyti laiške, 
priduria, tačiau galimas daiktas, kad jį skubiai reikia ope- 
ruoti. Gydytojai mano, kad jam reikia atlikti bypass. Aš nie- 
ko neatsakau. Tiesą sakant, neturiu nė menkiausio suprati- 
mo, kas tas bypass. 

Paskui užtraukiama sena dainelė, kurią jau daug metų gir- 
džiu —- apie mano išvaizdą. Iš tiesų, man net keista, kad ji tik 
dabar ėmėsi šios temos. Pareiškia, kad esu pernelyg liesa, ir 
trumpai kirpti plaukai man netinka. Kodėl reikia taip trum- 

pai kirptis? O ar būtina visuomet avėti kalnakasio batais, juk 
jie tokie nemoteriški? Mintyse kartoju kaip užkeikimą: Ti 
negali kištis į mano gyvenimą. Aš nesikišu į tavąjį. Ir mėginu 
patikėti burtų galia, kad dar sykį nepasiduočiau žeidžiamam 
apmaudo ir beviltiškos pagailos jausmui, kurio supama gy- 
venau daugelį metų. Tikiu burtais, žodžių galia, tikiu išsigel- 
bėjimo mantromis. Jei būtų kitaip, neskaityčiau knygų. To- 
dėl tylomis išklausau senos dainelės, kaip klausomasi lietaus 
barbenimo, žiūriu pro langą. Baisios gelžbetonio ir cemento 
plokštės kyla vienos iš kitų lyg stulpai virš išdžiūvusios pagel- 
tusios žemės. Dangus net ne mėlynas, o baltas. Teisybė, kad 
saulės spinduliai nutvieskia viską, gamtovaizdį ir sielą, tačiau 
šis kraštovaizdis, priešingas Edinburgo prisiminimui, - ele- 
gantiškais akmens pastatais, drėgnu dangumi ir augmenijos 
vešlumu ant pastatų ir parkuose, - man atrodo varganas ir 
šiurkštus, nežavintis, o keliantis blogą nuojautą. 

Įvažiavus į miestą šie pojūčiai dar labiau sustiprėja. Staiga 
suvokiu, kad Madridas - tik pilkas, nešvarus, prastai supla- 
nuotas, be savito stiliaus miestas. Nė viename pastate ne- 
įžvelgiu architekto braižo, rodos, nė viena gatvė neturi savo 
istorijos. Kas man darosi? Gal tai ne tas pats miestas, kurio 
taip skausmingai ilgėjausi visus ketverius metus? 

"Taksi sustoja prie namo laiptinės. Iki šios dienos nė karto 
nebuvau atkreipusi dėmesio, koks bjaurus šis purvinas, kiči- 
nės puošybos, prastai apšviestas daugiabutis. Iškleręs liftas, 
menantis geresnius laikus, kai ši skridinių dėka judanti kabi- 
na buvo technikos laimėjimas, dabar virtęs kažkokia rusiš- 
kos ruletės atmaina, o girgždesys nusmelkia mintimis apie 
nelaimingus atsitikimus. 

Namie nuo mano išvykimo niekas nepasikeitę, tik dulkių 
daugiau. Svetainė, rodos, užkonservuota praėjusiame šimt- 
metyje. Tapetais išklijuotos sienos, aksomu aptraukti riešut- 

medžio krėslai, bronzinės lempos tulpių formos gaubtais, di- 
džiulė modernaus stiliaus spinta. Gyvendama čia nė nesusi- 
mąsčiau, kad šie baldai - tikriausi antikvariniai darbai. Pro 
sunkias aksomo užuolaidas besiskverbianti šviesa žaidžia sau- 
lės zuikučius ant baldų ir suteikia jiems paslaptingumo. Per- 
einu miegamąjį, iš paskos tempdama savo lagaminą lyg koki 
lavoną, ir nejučiomis grįžtu į vaikystės akimirkas, slypinčias 
visose Mano senųjų namų pakampėse. 

Mano kambarys, tik dabar pastebėjau, irgi ganėtinai per- 
krautas. Baldai iš masyvaus riešutmedžio. Lovų apdaila to- 
kia pat kaip naktinio stalelio ir spintos. Anksčiau, kai čia gy- 
venau, nesuvokiau, kokie jic „virti, su laiko žymėmis medyje, 
neįvertinau jų tradiciškumo, spindinčio grožio, nesuvokiau 
jų vertės. Dabar, kai tiek metų miegojau ant pigaus šiurkščia 
vilna aptraukto čiužinio, užmesto ant palaikių, pačios Ketės 
pagamintų lovos griaučių, gėriuosi jais. Lova nepriekaištin- 
vai paklota, o motina ant viršaus dar užtiesusi švarią baltutė- 
lę antklodę. Įėjus į kambarį išsyk galima suprasti, kad jame 
jau daug metų niekas nemiegojo. Mano knygos ramiai ilsisi 
lentynose, tik mano buvimo čia nelikę nė kvapo. Kai gyve- 
nau namie, stalas buvo nuklotas popieriaus lapais, visur pil- 
na smeigtukais prismaigstytų nuotraukų, sienos nukabinėtos 
plakatais; dabar kažkas iš naujo baltai perdažė tuščias sie- 
nas, jau be mano buvimo pėdsakų, be savitumo ir turinio. 

Motina pranešė, kad tėvas snūduriuoja, tad galimybę su juo 
pasisveikinti turėsiu prie pietų stalo. Bus protingiau, pataria 
ji, jeigu eisiu išsimaudyti ir persirengti. Brangioji, veikiausiai 
kelionė tave labai išvargino. Ji teisi, jaučiuosi pavargusi. 

Nesiliauju stebėtis namų puošmenomis, anksčiau visi tic 
stebuklai man buvo nė motais. Štai, pavyzdžiui, dušas. Van- 
dens temperatūra būna pastovi, staiga neatšąla ir neverčia 
suledėti arba netikėtai nenutvilko karščiu. Stipri! ir galinga 

srovė teka mano kūnu. Nėra ko lyginti su plonyte lyg siūlas 
vandens srovele Ketės namuose, tokį palaikį duš4 sumeist- 
ravome iš guminio dviejų angų vamzdžio, primenančio ste- 
toskopą, su karšto ir šalto vandens čiaupais, mat senoviniuo- 
se Škotijos namuose nerasi dušų, tik vonias. 

Išlipusi iš dušo įsivynioju į didelį purų Mimosin* kvepiantį 
rankšluostį. Garais aptrauktame veidrodyje susiduriu su ne- 
ryškiu savo siluetu. Vidine riešo puse nutrinu nuo stiklo ga- 
rus ir pamatau save jau ryškesnę. Esu liekna. Liesa, kaip pa- 
sakytų mano motina. Mano dubens kaulai pernelyg atsikišę, 
tad nesunkiai įsivaizduoju savo skeletą. Prisidengiu delnais 
krūtis ir vieną koją užmetu ant kitos. Patenkinta manau, kad 
mano kūnas vis dar primena paauglę, lyg Kalvino Kleino ma- 
nekenę. 

Prisimenu vieną naktį Edinburge, Cream aikštelėje. Šokau 
tarp judančių šešėlių, jie supo mane iš visų pusių, ir net ap- 
stulbau, pamačiusi ją, nutviekstą šviesos pluošto. Liekna, la- 
bai liekna mergina, ritmingai pagal muziką atmesdavo galvą 
tai į vieną pusę, tai į kitą. Trumpų plaukų šukuosena slėpė 
jos akis lyg auksinė užuolaida. Ji vilkėjo ganėtinai apsitrynu- 
si4 palaidinę, kuri apnuogino jos bamba, plokščio, lyg skalbi- 
mo lenta pilvo epicentrą, ant krūtinės puikavosi užrašas: Mo- 
nogamy is unnatural. Tai merginai kažkokiu stebuklingu bū- 
du pavyko sustabdyti laika ir užšaldyti kūną tuo metu, kai iš 
mergaičiukės tampama paaugle; jis buvo toks pat, nesikei- 
čiantis, apsaugotas nuo lėtos minučių tėkmės ir neišvengia- 
mo irimo, kuriam yra pasmerktas. Ši vizija man atrodė pati 
erotiškiausia, kokią kada nors buvau regėjusi. Dabar žvelgiu 
į veidrodį ir suvokiu, kas mane sieja su ta nepažįstamąja, - 
mes amžinos paauglės, belvčiai kūnai, Nežinia Kur šalies pi- 
lietės, su amžino galiojimo viza. 


* Skalbinių minkštiklio pavadinimas. Vert. 

Nežinau, ar amžinai būsiu tokia, tačiau prisimenu laikus iš 
ankstyvos paauglystės, kai savo noru pasirinkau badavimo die- 
tą, tada beveik nevalgiau. Žiūrint į maistą man darydavosi blo- 
ga, atsisakydama jo jaučiau pasitenkinimą savimi. Mano kau- 
lai barkšojo, atrodžiau kaip skeletas, o alkis buvo mano šarvai, 
gyniausi jais lyg skydu prieš lengvabūdiškumą, kuris įsisiurbs į 
mano kūną kaip erkės tą akimirką, kai Žžengsiu nedrąsų Žings- 
nį į moters pasaulį. Badas buvo vienas iš būdų pristabdyti šiuos 
pasikeitimus, tai atrodė vienintelė priemonė mergaitei išlai- 
kyti savigarbą, kurios neteksiu tapusi moterimi. Nenorėjau būti 
moterimi. Pasirinkau nevaržyti savęs smulkiais ateities spren- 
dimais ir priešinausi, kad kiti nesikištų į pačius svarbiausius. 
Pasirinkau nebūti bandos, kurią sudarė vidutinės klasės mies- 
čionės, dalimi. Nenorėjau tapti tokia kaip mano motina. Šis 
liesas kūnas, kurį dabar regiu veidrodyje, yra s4moningo pasi- 
rinkimo rezultatas, absurdiškas valios išbandymas. 

Išgirdusi motinos kvietimą pietauti, skubiai rengiuosi. Val- 
gomajame pagaliau pamatau tėvą. Lėtai vilkdamas kojas ki- 
limu prieina pasisveikinti. Mane sukrečia tai, kaipjis atrodo. 
Nuo paskutinio sykio, kai ji mačiau, atrodo pasenęs dvide- 
šimčia metų. Smarkiai sulysęs, baltutėliai plaukai ties smilki- 
niais, o kakta išvagota raukšlių. Jis panašus į vieną Munko 
paveikslo herojų. Niekas neprimena solidaus franto, puikiai 
atrodančio šešiasdešimtmečio vyriškio. Iš buvusio žavesio li- 
kusios tik skaistaus mėlio akys, vis dar spindinčios kaip ka- 
daise. Santūriai apsikabiname, pasisveikiname ir sėdamės 
prie stalo. Jis klausia, kaip man sekasi, pastebiu, kad pasikei- 
tęs net jo balsas, jame jau nebėra rūsčių gaidelių, matyt, dėl 
riboto tembro galimybių jis kalba kimiai ir monotoniškai. 

Valgant tėvai užduoda įprastus klausimus: kaip sekėsi ke- 
lionėje? Ar labai pavargau? Ar galvojau, kuo užsiimsiu, kai 
studijos pagaliau baigtos? O vidurdienio šviesa srūva pro nu- 

leistas žaliuzes, saugančias nuo karščio, ir sienomis šokinėja 
keisčiausių formų šešėliai. Prisiminimų, klaidžiojančių po na- 
mus, slogutis kėsinasi išmušti mane iš vėžių. Net nežinau, ar 
grįžusi namo tikrai jaučiuosi laiminga. 


Mano mergina, laukianti manęs Edinburge (reikia tarti Edim- 
bora), - tikras stebuklas auksine širdimi, ji kaip neapdorotas 
deimantas. Visi ją pažįstantys tokios nuomonės. 

Ji gimė ir užaugo Stirlingo, nedidelio Škotijos miestuko, 
apylinkėse, ten vanduo užšąla tiesiog ąsočiuose. Miestelis 
liūdnai pagarsėjo, kai kažkoks įsiutęs beprotis įsiveržė į mo- 
kyklą, tą pačią, kurioje Ketlina išmoko skaityti, ir iššaudė apie 
dvidešimt vaikų. Jei pažintum Stirlingą, sakydavo man Ketė, 
visai tuo nesistebėtum. Tai tikras pragaras. Visi, kurie čia ap- 
sigyvena, tampa bepročiais. 

Ji man kai ką pasakojo iš savo vaikystės: visuomet surū- 
gusi motina, žiemą šąlantys pirštai, tamsi, drėgna ir šalta 
kiaulių stoginė, salsvas ir troškus tvarto kvapas. Diena, kai 
tėvas pirmąsyk pasiėmė ją į medžioklę ir išmokė šaudyti 
karabinu. Žiemos naktis, kai motina privertė naktį eiti į tvar- 
tą pažiūrėti, ar karvėms nieko netrūksta, kai mažoji Ketli- 
na paslydusi prasiskėlė antakį, o motinai jos skausmas nė- 
maž nerūpėjo. Kai Ketlina dar neturėjo vienuolikos, grei- 
tosios pagalbos mašina išsivežė jos tėvą. Jis taip ir negrįžo 
iš ligoninės, 0 motina po metų ištekėjo antrąsyk, juk ūkyje 
verkiant reikia vyriškų rankų. Tada prasidėjo blogiausias me- 
tas. Nesutarimai su motina pasiekė apogėjų, ir vyresnioji 
sesuo, vienintelė Ketės paguoda, pareiškė ištekanti už rau- 
donomis rankomis ir statinę primenančiu pilvu ūkininko, 
kurio vienintelis susidomėjimas buvo tik ūkis, kada nors ati- 

teksiantis jam, taigi seseriai buvo svarbiau įgauti motinos 
pasitikėjimą. nei domėtis jaunylės bėdomis. 

Todėl sulaukusi šešiolikos Ketlina išvyko į Edinburgą. Po 
trijų stotyje praleistų naktų ji susipažino su Bariu, lyg kokiu 
Virgilijumi, lydėjusiu ją visais pragaro ratais, kur virė miesto 
rūsių gyvenimas. Kai nestovėdavo prie bedarbių pašalpos ga- 
vimo langelio, Ketlina išbandė visus po ranka pakliuvusius 
narkotikus. Pragyvenimui manėsi iš prekybos ekstaziu, nak- 
vojo sguats ir studentų bendrabučiuose, o baigėsi tuo, kad 
įsidarbino peep show. Po šio užsiėmimo jai tapo aišku, kad 
niekuomet negulės su vyru, tačiau liko pravardė, prilipusi lin- 
dynėse, kuri striptizo mergaitei labai tiko dėl katės judesių: 
Ket. Katė. Visa tai vyko dar prieš mums susipažįstant, dabar 
ji turėjo nuolatinę gyvenimo vietą ir pelningą darbą, į kurį 
kasdien popiet išskubėdavo. 

Ši įtaigi pravardė ir troškimas ištrinti pracitį vertė ją būti 
nuoseklią, nes Ketlina tikrai buvo labai jausminga moteris. 
Ji niekada nedemonstravo savo kūno, vilkėjo duksliais dra- 
bužiais, slepiančiais kūno linijas, nesidažė, vengė šukuose- 
nų, neturėjo tatuiruočių, net auskarų nenešiojo, juolab kito- 
kių įveriamų papuošalų. Trumpiau tariant, nesiekė demonst- 
ruoti savo kūno. Jos grožis — akys, oda, plaukai, žavesys — 
buvo natūralus, ir jos seksualumas neapsiribojo tam tikro- 
mis kūno vietomis, tai galima pavadinti lyg kokia ja supančia 
aura, pulsavimu, kurį jautei būdama šalia jos. Nereikėjo ma- 
tyti jos kūno, jog suvoktum, kad ji gyvena ar trokšta lytinio 
gyvenimo. Ši jos savybė iš karto apsuko man galvą. 

Štai įdomus faktas, kurį perskaičiau vienoje knygoje: se- 
novės Romoje Lesbo salos šokėjos buvo labiausiai kviečia- 
mos į pasilinksminimus, pokylius, ir daugelis jau vien dėl to, 
kad buvo kilusios iš šios salos, leido sau taikyti aukštesnius 
tarifus nei kitos profesionalios meilės darbininkės. Tačiau 

Lesbo salos merginos garsėjo visai ne dėl savo akrobatinių 
sugebėjimų, o dėl ypatingos paslaugos: oralinio sekso, kuris, 
pasak mokslininkų, atsirado šioje saloje. Šio įgūdžio mergi- 
nos mokėsi vienos iš kitų. 

Bet kuri moteris - kaip, beje, ir vyras - jaustųsi laiminga 
turėdama tokią draugę kaip Ketė. Ne tik dėl jos grožio, tie- 
siog ji buvo Žavus Žmogus, jai nereikėjo pastangų, nės mei- 
lumas ir žavesys, kuriam negalėjai atsispirti, buvo gamtos 
dovana. 

Kai susipažinome, ji dirbo vienos kavinės šefe. Ketė pasie- 
kė savo, ją nusamdė po to, kai mintinai iškalė prancūziškos 
virtuvės 10uvelle cuisine vadovėlį, 0 ilgainiui tapo vertinama 
labiau dėl savo grožio ir ryšių nei kulinarinių gabumų. Pa- 
grindiniai klientai buvo gėjai, ten skambėjo Orbital, The Sha- 
men, The Prodigy, The Orb... Mintinai Žinojau grupių pava- 
dinimus, nes Ketė kartkartėmis parsinešdavo įrašų namo. Ne- 
rami kompiuterinė atmosfera, širdies plakimą atkartojantys 
ritmai. Lankytojai sveikindavosi garsiai, pasikeisdami buči- 
niais, linksmai kreipdamiesi vieni į kitus pravardėmis, buči- 
nių ritualas man primindavo Madridą, nes Edinburge, kaip 
ir visoje Didžiojoje Britanijoje, žmonės susitikę nesibučiuo- 
ja. Tačiau tos kavinės lankytojai nesilaikė kontinento įpročio 
ir demonstruodami vieningą kolektyviškumo jausmą tarsi at- 
siribodavo nuo kitų. 

Iš pradžių užeidavau pas ją į kavinę. Prisėsdavau ant aukš- 
tos kėdės ir su pasimėgavimu stebėdavau jos lakstymą pir- 
myn atgal už baro, visada besišypsančią ir su katei būdingu 
žavesiu apsimetusią, kad skuba. Tačiau ilgainiui lioviausi ten 
vaikščiojusi, nes pasidarė nuobodu. Negalėjau suprasti tos 
isteriškos, išsidažiusios gėjų bandos, kuri tik žvengdavo ir 
taukšdavo niekus. Toje kavinėje minutės slinkdavo neapsa- 
komai lėtai, nepajėgdavau sulaukti, kada galėsiu grįžti namo 

ir ramiai paskaityti knygą. Bet vos prasitardavau Ketei, kad 
negaliu pakęsti lengvabūdiškų šios įstaigos manierų, ji įsi- 
žeisdavo, tarsi mano pastaba būtų skirta jai. Lengvabūdišku- 
mas, sakydavo ji, nėra jau toks blogas dalykas. Be to, tai vie- 
nas iš esminių gėjų kultūros bruožų; natūralu, kad jie taip 
elgiasi, tai savotiškas būdas paslėpti savo skausmą ar jį su- 
švelninti. Buvo keista girdėti, kad ji gynė juos su tokiu įkarš- 
čiu, nes pati anaiptol nebuvo lengvabūdė, ir, atrodo, jai teko 
daug iškentėti. Nežinia, dėl ko ji taip elgėsi. Gal iš despera- 
tiško poreikio visuomet būti tarp Žmonių, baimės likti vie- 
nai, tarsi giliai širdyje bijotų ir neapkęstų pati savęs. 

Kartą juokdamasi ji man pasakojo, kad būrelis jaunų kavi- 
nės lankytojų įkūrė Ketės fanų klubą, ir tai manęs nė kiek 
nenustebino. Ji man taip patiko, kad, rodės, visas miestas 
turi pritarti šiai euforijai, dalytis su manimi jausmais, kuriuos 
jai puoselėju, ir, savaime suprantama, turi mylėti ją taip la- 
bai, kaip myliu aš. 

Iš pradžių atrodė, kad suvokiu, ką jaučiu jai, kaip turiu 
elgtis su ja. Tai buvo nepažįstamas pašėlęs jausmas, kartais 
net bauginamas: puikiai žinojau jos kūno poreikius, jaučiau- 
si nardanti jos fluiduose. Ir tuomet, kai supratau, kad ir ji 
mane myli, pati išsigandau. Reikia pažymėti, kad, skirtingai 
nei kadaise Monika, Ketė kažko iš manęs tikėjosi. Ir aš sutri- 
kau, nes bijojau susipainioti savy. Mudviejų intymumas man 
buvo tikras lobis, tik ėmė atrodyti, kad gal moku už tai per- 
nelyg daug. Ketė man labai priminė motiną, pradėjau tolti 
nuo jos ir dariau, ką tik istengiau, kad liaučiausi ją mylėjusi, 
kartais net klausiu savęs, ar tikrai ją mylėjau, kai gyvenome 
drauge? Ne, prisimenu, kad mylėjau ar beveik mylėjau, jei 
toks pasakymas ką nors reiškia, pirmosiomis dienomis, kai 
dar nieko nežinojau apie tas nuotraukas. Jei Ketė būtų su- 
manesnė, būtų galėjusi pasinaudoti tomis akimirkomis. Ga- 

lėjo piktnaudžiauti iš pradžių, kai rodė man palankumą, ga- 
lėjo sukrėsti mane iki širdies gelmių, galėjo taikyti viliojimo 
strategiją, kurios griebiasi visi įsimylėjėliai, pavydėti, nepasi- 
tikėti, retkarčiais įtraukti į pasisotinimo laukiniu seksu gel- 
mes. Bet ji to nedarė. Negalėjo taip elgtis. Ji buvo pernelyg 
geras žmogus. Ir mane prarado. 

Reikia pasakyti, kad mudvi niekada nelaikėme gyvenimo 
drauge kokiu nors iš aukščiau siųstu sprendimu, ne, tai savai- 
me atsitiko susiklosčius aplinkybėms, nes Ketės butas buvo 
didelis, jame galėtų apsigyventi dar pora žmonių, 0 aš, kaip 
jau esu sakiusi, negalėjau pakęsti studentų bendrabučio, kur 
ligi tol gyvenau. Ketlina man tiesiog nukrito iš dangaus. 

Mane sužavėjo toji švelni ir miela būtybė, kuri priėmė ma- 
ne sutrikusią ir pasiūlė savo draugiją. Ar man kilo mintis apie 
meilę, kai krausčiau pas ją atsigabentus lagaminus? Kad ir 
kaip dabar atrodytų keista, to net neprisimenu. Pirmųjų aki- 
mirkų emocijos išblėso, jau buvau radusi savo tvirtovę, jau- 
čiausi atsikračiusi priklausomybės. Atrodė, jai patiko, kad bū- 
siu šalia jos lovoje, bet man tai neteikė jokio džiaugsmo pri- 
siminus galybę Ketes draugių, pažįstamų, meilužių ar drau- 
gužių, su kuriomis ją siejo neįvardyti ryšiai. Net tomis dieno- 
mis, kai mudvi susipažinome, paskutinė Ketės nuomininkė 
Šelė susipakavusi lagaminus taisėsi kelionėn į Tailandą. Tam 
nuotykiui ji taupė bare per metus uždirbtus pinigus ir puose- 
lėjo viltį atrasti save iš naujo, kaip su ironija apie ją pasakojo 
Ketė. Niekada taip ir neišdrįsau pasiteirauti, ar toji Šelė irgi 
buvo jos meilužė. Bet kokiu atveju, mano buvimas visada dvel- 
kė laikinumu; namas priklausė Ketei, ji mokėjo mokesčius, 
be to, mano gyvenimas šiame mieste irgi buvo laikinas. Čia 
atvykau mokytis. Ir nieko daugiau. 

Ketei reikėjo žmonių taip, kaip kitiems reikia alkoholio, 
narkotikų ar knygų. Ji negalėjo iškentėti nebendraudama su 

žmonėmis. Nemokėjo būti viena, beje, viena beveik nieka- 
da ir nebūdavo. Jei sėdėdavo namie, kas nors būtinai turė- 
jo būti šalia, dažniausiai, žinoma, aš, ar kokie kiti draugai. 
Bare ją visada supo pažįstamų ir gerbėjų būrys. Ji niekada 
neužsiėmė tuo, ką galima daryti vienumoje (nei rašė, nei 
klausė muzikos, stengdamasi ją suvokti, nei mokėsi, nei tu- 
rėjo kokių užduočių, kai reikia susikaupti ir būti vienai), jai 
tiesiog nereikėjo to. Vienuma ją net gąsdino. Jei manęs ne- 
būdavo namie arba užsidarydavau savo kambaryje ramiai 
paskaityti, kaip dažnai nutikdavo, ji įsitaisydavo prie tele- 
fono ir kam nors skambindavo, kviesdavosi, kad ateitų jos 
išblaškyti. Nemėgo būti viena. Galybę kartų yra sakiusi, kad 
ją baugina mintis mirti vienatvėje, ir man tai buvo sunkiai 
suvokiama. Iš kur kildavo mintys apie mirtį? Mirtis neat- 
siejama nuo Žmogaus būties, dir neatsirado Žmogaus, ku- 
ris ją būtų nugalėjęs, reikia tai pripažinti. Aš niekada to 
nebijojau. Atvirkščiai, daugybę kartų jos troškau. Mintis apie 
mirtį Man siejosi su viltimi apie amžiną ramybę, su šilta ir 
jaukia vieta nežinia kur, ten, kur neegzistuoja kasdieniai 
rūpesčiai. Aš nebijau ir vienatvės, kuri kaip ir mirtis man 
siejasi su maloniu prieglobsčiu. 

— Ramiai mąstyti apie nurtį pavyksta tik tuomet, kai tai daro- 
me vienatvėje, — kartą mėginau jai paaiškinti. — Mirtis tarp 
kitų - nėra mirtis net tikintiesiems, nes didžiausią neviltį suke- 
lia ne tai, kad palieki gyvenimą, o tai, dėl ko gyvenai. 

— Ne, nemanau, kad tai mane baugintų. Niekada taip ne- 
galvojau. Veikiau tai kažkas gyvuliška, neapdorota: nesuvo- 
kiama, instinktyvi baimė, - atkirto ji. 

Ne, ji nesuprato, ką mėginau paaiškinti. Ji net nesuprato, 
kad citavau žodžius, kuriuos išmokau būdama šešiolikos. Iš 
kur ji galėjo Žinoti, jeigu neskaitė knygų? Ne, ji manęs nesu- 
prato, kaip ir aš jos nesupratau. Gal ji buvo teisi, jos kojos 

tvirtai rėmėsi į Žemę ir vedė saugesnėmis vietomis, nei man 
teko pažinti. Gal aš buvau tik kvaiša su pretenzijomis, pa- 
smerkta trypčioti vietoje, jos nesupratusi pedantė; dar blo- 
giau, manau, slapčiausiose širdies kertelėse glūdėjo neapy- 
kanta jai, nors visa esybe troškau būti šalia jos. 

Ketė traukė Žmones tarsi magnetas, kaip šviesa naktį trau- 
kia drugius, kitaip tariant, ji turėjo tą pačią savybę kaip Mo- 
nika, tik jų paskatos buvo skirtingos. Ketei reikėjo žavėti, nes 
troško būti apsupta Žmonių ir už tai leido sau brangiai mo- 
kėti: buvo pasirengusi išklausyti kiekvieno prašalaičio, pada- 
ryti bet ką, kad tik palengvintų draugo liūdesį ar sutvarkytų 
kam nors iškilusius rūpesčius. Aplinkiniai manydavo, kad Ke- 
tė nepaprastai geros širdies. O Monika nerodydavo didelio 
susidomėjimo, tačiau tik nedaugelis galėjo atsispirti jos di- 
džiulio pasitikėjimo savimi įspūdžiui: atrodė, Monikai užtektų 
tik panorėti, ir ji plikom rankom sutrintų į miltus akmenis. 
Ketę mylėjo už gerumą, o Moniką dievino už jos piktavališ- 
kumą. Ketė buvo pasyvi, o Monika aktyvi. Teoriškai Ketė buvo 
geresnis žmogus. Tačiau Monika daug įdomesnė. | 

Mūsų namai visada buvo pilni draugų ir draugių, daugu- 
ma išjų - gėjai, ateidavę pasipasakoti Ketei savo rūpesčių. Ji 
spinduliavo nenusakomą giedrumą, kuris pakerėdavo žmo- 
nes. Ji tapdavo jų patikėtine, patarėja, seserimi. Niekada nė- 
ra alskleidusi jai patikėtos paslapties, net man, ir tai didino 
jos vertę ir besąlygišką palankumą jai. Jos draugai visuomet 
išliko jos draugais, ne mano, nė su vienu iš jų nesu atvirai 
kalbėjusi. Jos rato Žmonės mane priima, tas tiesa, tik nema- 
nau, kad būtų atkreipę į mane dėmesį, jei nebūčiau Ketės 
pora. Negaliu atsikratyti minties, kad visiems kažkodėl buvo 
aišku, jog tų apsimetėlių ir homoseksualų būryje jaučiausi 
baita varna. Jie sveikai maitinosi, gėrė rinktinius gėrimus, jų 
visų peroksido išbalinti plaukai buvo trumpai kirpti, visi dė- 

vėjo vaikiškų dydžių palaidines, pliušo švarkelius, avėjo fut- 
bolininkų bateliais ir buvo iki koktumo apsikarstę žiedais, 
perdėtai stengdamiesi atrodyti originalūs ir skirtingi, tačiau 
tik dar labiau supanašėję. Gal mėgdžiojo kokį karinį būrį, 
mados ir stiliaus avangardą, matyt, tam ir buvo reikalinga 
uniforma. 

Du iš jų buvo tarsi tos grupės siela, lyderiai, mąstančioji ar- 
mijos grandis. Tai du artimiausi Ketės draugai: Elsa ir Baris. 

Elsa, nedidukė liekna mergaičiukė, nelabai patraukli, kaip 
sakiau, trumpai kirpta, beveik skusta šukuosena virš plačios 
kaktos, kurioje ypatingų intelekto požymių nesimatė. Jos mė- 
lynos akys atrodė stebėtinai blausios ir neišraiškingos, straz- 
liūdną, blukų veidelį, kuris man priminė mano namų Madride 
laiptinę: pailga, tuščia, apšviesta blausios šviesos, patamsėjusi 
nuo liūdesio šešėlių, gaubusių ją, tarsi būtų pranašavusi nelai- 
mes ir išsiskyrimą. Elsa nedaug kalbėdavo, tačiau nepraleis- 
davo progos bet kokiame pokalbyje palaikyti Ketės, šykščiai 
ištardama um arba minimi, kartais kokį vienskiemenį žodį, pra- 
verta burna ji gaudė kiekvieną jos žodį, o akys taip ir baudėsi 
pasisavinti mano katę. Ji priminė molį, kurį Ketė minkė, kaip 
norėjo, o ilgainiui savo alsavimu suteikė jam gyvybės; bet nu- 
jaučiu, kad Ketei ji buvo tik šiek tiek svarbesnė už šalia zyzian- 
čią muselę. Kartais Elsa grodavo kompaktines plokšteles klu- 
buose, - reikia pripažinti, kad jos muzikinis skonis visai neblo- 
gas, — tačiau didžiąją pajamų dalį sudarė bedarbio pašalpa. 
Numanau, kad ji manęs neapkentė, bet ir bijojo. Sveikinda- 
masi vengė žiūrėti man į akis ir apgailėtinai šypsojosi savo ba- 
tų galiukams, vėliau ilgokai skersakiuodavo lyg atsiprašančiu, 
lyg suktu žvilgsniu. Man tai atrodė toks mažmožis, kad nekėlė 
nė menkiausio pavydo, nors žinojau, kad Ketę ji beviltiškai 
įsimylėjusi ir vieną gražią dieną tikisi būti su ja kartu. 

Dar buvo tiekėjas Baris. Jis visiems parūpindavo narkoti- 
kų, o Ketei jis buvo ramybės uostas. Baris dirbo diskžokėju- 
mi Negotians vaikų klube, įsikūrusiame netoli universiteto, ta- 
čiau visiems buvo aišku, kad jo pagrindinis pajamų šaltinis — 
narkotikų platinimas. 

Jis buvo sumanus vaikinas, turintis didelį škotiško humoro 
jausmą, sarkastiškas ir kandus. Neginčijamai patrauklus, nors 
pirmąkart jį pamačius gal taip neatrodė, matyt, dėl jo neva- 
lyvumo. Jis buvo toks aukštas, kad negalėjai nepastebėti. Jo 
didžiulė figūra siūbuodavo virš linguojančios minios Nego- 
tians Šokių aikštelėje, o ant plačios nugaros krito vešlios rus- 
vų garbanotų plaukų Sruogos; baro šviesos jo plaukuose mir- 
guliuodavo ir mainydavosi. Plonytės nervingos lūpos jam šyp- 
santis apnuogindavo dvi smulkių gelsvų dantukų eiles, tei- 
kusias veidui tingaus pasitenkinimo savimi išraišką, lūpų li- 
nija buvo kažkokia beasmenė. Plati strazdanota nosis skyrė 
Žiurkės akeles, tokias guvias ir mažutes, kartais sublizgančias, 
o šokinėjančios žalsvos kibirkštėlės suteikė akims patrauklu- 
mo ar priminė apsvaigusiojo nuo narkotikų žvilgsnį. Veido 
bruožai buvo griežti ir kampuoti dėl nepaprasto jo liesumo, 
kurio nepaslėpdavo nei marškinėliai, nei dukslūs megztiniai, 
kokius paprastai dėvėdavo. Dėl liesumo ir neįtikimo ūgio ei- 
sena šiek tiek priminė nekoordinuotų judesių, šlubuojančio 
žmogaus eiseną, o kūnas einant siūbuodavo lyg švytuoklė, tar- 
si šoktų kokį keistą šokį, kurio ritmą jausdavo tik Baris. 

Baris turėjo dantisto diplomą, ir tai palengvino jam lega- 
liai apsirūpinti novokainu, kuriuo skiesdavo tą mėšlą kokai- 
ną. Nepasitikėjau tuo nė per nago juodymą. Bet jo ekstazio 
tabletės buvo puikios kokybės. Geriausios Edinburge. Jau 
sakiau, kad Baris nebuvo kvailas. Turėjo savo klientūrą, 
kruopščiai pasirinkdavo žmones, neprasidėdavo su nepažįs- 
tamais. Neturėjo telefono. Susisiekti su juo buvo galima pali- 

kus žinutę Negotians klube, kuris tapo jo priedanga, ten gro- 
davo plokšteles ir platino narkotikus. Jam girdint niekuomet 
negalėjai minėti žodžio „narkotikai“ (ar panašiai), juolab ži- 
nutėse, kurias palikdavai jam darbe. Jei taip nutikdavo, su 
tuo žmogumi jis daugiau nebendraudavo, dėl šių dalykų bu- 
vo itin griežtas. Ketė palikdavo jam tokio turinio žinutes: Bari, 
gal žinai iš kur galėčiau gauti senų Haroldo Liuiso įrašų? 
Jokio įtarimo nekeliantis klausimas, juk Baris buvo diskžo- 
kėjus. Tada Baris skambindavo mums ir tardavosi dėl susiti- 
kimo. Jis gaudavo, ko tik nori, ko tik paprašai. Visko. Buvo 
tikras profesionalas. Imdavo tik grynais ir niekada neparduo- 
davo didelių dozių. Vengė nešiotis papildomą krovinį, per 
kurį galima įkliūti. 

Tačiau kažko trūko tame kieto tipelio įvaizdyje. Vaidino, 
kad malonu susipažinti, tačiau nervingumas išdavė nepasiti- 
kėjimą savimi: cigaretes traukė vieną po kitos, kalbėdamas 
mindžikuodavo, neišturėdavo ilgiau nei penkias sekundes žiū- 
rėdamas į vieną tašką. Jo klaidžiojantis žvilgsnis neigė pasiti- 
kėjimą savimi, o toks įvaizdis jam labai patiko. 

Ketė gerbė jį, mylėjo, tik kitaip nei kitus draugus, žavėjosi 
juo, jai buvo artimas jo mąstymo būdas, idėjos, darbai, apie jį 
visuomet kalbėdavo kaip apie neginčijamą pavyzdį. Baris rū- 
pinosi ja, kai atvyko į miestą, surado padavėjos darbą Nego- 
tians, supažindino su tais, kurių dauguma vėliau tapo jos drau- 
gais. Bariui jaučiau keistą jausmą. Žavėjausi juo, gerbiau, bi- 
jojau ir net vengiau jo... Jei turėčiau varžovą, jis būtų Baris. 
Tačiau aš turėjau vieną pranašumą. Ketė nemiegojo su vyrais. 
Ji aiškiai sakydavo, kad yra lesbietė. Nebuvo biseksuali, nei 
norėjo turėti ką nors bendra su biseksualiomis moterimis. 

Tai tikra nesąmonė, sakydavau jai. Negali būti tokia griežta. 

Pažįstu tokias moteris, atkirsdavo ji. Joms nusibosta mei- 
lužiai, norisi ieškoti naujų, tačiau jos visada geis vyriškio, o 

ypač tokio, kuris jas išlaikytų. Jos negali išmesti iš galvos tie- 
sų. kurias įkalė jų mamos, ir nors kvailai nuskambės, bet mo- 
teris jos laikys tuo, kuo mus laiko vyrai - žaisliukais, seksua- 
linio pasitenkinimo objektais. Galėjo miegoti su jomis, bet 
niekada neįsimylėdavo. 

Ji sakydavo, kad nuo pat mažens žinojusi ir norėjusi susie- 
ti savo gyvenimą su moterimi. Nė už ką gyvenime nesutiks, 
kad ją bučiuotų vyras. Man toks aiškiai kovingas požiūris at- 
rodė keistas, nors pažinęs Ketę tikėjai, kad ji tikrai taip ma- 
no; nuostabą keliantis požiūris labai patrauklios moters, ku- 
ri veikiausiai patiktų daugeliui vyriškių. Ne, ginčydavosi ji, 
kai išsakydavau šiuos pamąstymus. Niekada. Niekada netroš- 
kau jokio vyro. Tik nemanyk, kad sakau tai dėl pasididžiavi- 
mo. Atvirkščiai, suprantu savo ribotumą; o kai buvau jaunu- 
tė, Maniau, kad kas nors mane užkeikė, nes buvo gyvenime 
keletas pretendentų, kurie gal būtų pakeitę mano gyvense- 
ną. tačiau intymumas su jais man keldavo šleikštulį. Ir kai 
kokia mano meilužė pasakodavo gulėjusi su vyriškiu, viskas 
mano viduje lyg sudrebėdavo nuo pikto pavydo, negalėjau 
tiksliai pasakyti dėl kokios priežasties, nes kartais man atro- 
dydavo, kad mane išduoda, o kartais suvokdavau, kad aš to 
nesuprantu. Taigi, pabrėždavo, nenoriu prasidėti su biseksu- 
aliomis moterimis. 

Ketė yra turėjusi galybę draugių, ir temos, kuriomis su jo- 
mis šnekėdavosi, būdavo įvairiausios: valgių gaminimas, ma- 
dos, sodininkystė, technomuzika, tačiau visada nors ir pokš- 
tų pavidalu atsiskleisdavo ryšys tarp jų: bv the way, I once had 
a girlfriend that...“ Kartą draugavau su tokia mergina, kuri 
buvo kirpėja, ar modelis, ar rožių auginimo specialistė, ar 
madingo klubo Londone padavėja. Nė viena neturėjo vardo, 


(4 


DANMS 


16 


* Beje, Kartą turėjau merginą (wngl. ). 


LUCIA ETXEBARRIA Iš BEATRIČĖ IR DANGIŠKIEJI KŪNAI 7 


ir dėl Ketės praleistų žodžių, buvo tik detalės miglotos ir klai- 
džios praeities, kurios aš nežinojau ir nenorėjau į ją gilintis, 
tuos šešęrius Edinburge praleistus jos metus, kol susitiko mū- 
sų keliai, buvo ištisa narkotikų ir meilės nuotykių epopėja, 
kurios vingius žinojo tik Ketė, o gal ir ji pati nelabai juose 
orientavosi. 

Tačiau buvo ir toks metas praeity, kai prisiminimai turėjo 
vardą ir pavardę, net vaizdą: tai Katriona Makeib, apkūni 
geltonplaukė mergina, giliomis mėlynomis akimis ir putlio- 
mis lūpomis, ji priminė žmogišką ir moterišką viščiuko Pio- 
lin variantą, vienoje Škotijos televizijoje vedė savo progra- 
mą, 0 anksčiau yra buvusi Ketės meiluže, tą man kaskart pri- 
mindavo pati Ketė, vos tik mergina pasirodydavo ekrane. Kat- 
riona Makeib atrodė įspūdingai ir jos stulbinama išvaizda — 
ilgos kojos ir apgamai, nuo jos sklindanti kažkokia nenusa- 
koma galia —- mane vertė jaustis grubią ir netašytą. Kartais, 
kai negalėdavau užmigti, įsivaizduodavau jas kartu, apsika- 
binusias, susiglaudusią jų baltutėlę oda, ir, manau, jausda- 
vau tai, kas giliai žeisdavo Ketę, kai draugės pasakodavo jai 
apie savo vaikinus: tai įprastas, pigus ir niekingas pavydo jaus- 
mas; negelbėdavo nei suvokimas, kad ne aš viena tą išgyve- 
nu, Matyt, jau nesu visiškai naivi. 

Katriona laikėsi to paties požiūrio kaip Ketė: su vyrais ji 
negulėjo. Pagaliau, jeigu Ketės paieškos apsiribojo prieš vy- 
rus nusiteikusių moterų paieškomis, tai šiuo atveju pataikė į 
dešimtuką. Kas tokia esu, kad smerkčiau ar kritikuočiau jos 
požiūrį, nors aš irgi neguliu su vyrais, - greičiau dėl patirties 
stokos, o ne iš gilaus įsitikinimo, kad tai man nepriimtina, — 
kartais pernelyg smarkiai nusmelkia jausmas, kad mano pa- 
sirinkimas klaidingas. Pavyzdžiui, man visai patiktų pasidai- 
ryti po prastus barus ir klubus, kur Mančesterio bernai kabi- 
nėjasi prie padavėjų šampano spalva dažytais plaukais, kur 

neapsiribojama kalbomis apie AIDS ir rožinius trikampius, kar- 
tais apimdavo jausmas, kad gyvename lyg gete, patys to nesu- 
vokdami atsisakėme pasikeitimų, kurie greičiausiai mus tik pra- 
turtintų. Sukomės apibrėžtoje erdvėje, nuosavoje klubų ir barų 
orbitoje, o žmonės, su kuriais bendravome, irgi nepažįsta jokių 
kitų orbitų. Su heteroseksualais mes beveik nepalaikėme ryšių, 
išimtis gal buvo tik Baris, kurio požiūris niekada nebuvo labai 
aiškus. Mūsų draugai ir draugės elgėsi ir atrodė taip, Kad juos 
galima būtų atskirti: nykščius apmaustydavo žiedais, išsitatui- 
ruodavo dilbius, apsikabinėdavo mažučiais rausvos spalvos že- 
tonėliais ir vaivorykštės spalvų pakabukais. Dauguma buvo trum- 
pai kirptais dažytais plaukais, primenančiais šuniukų uodegė- 
les. Visi turėjo bent vieną Barbros Straizand kompaktinę 
plokštelę, o merginos - D. K. Lango. Vos susitikę jie atpažinda- 
vo vienas kitą kaip mažumos atstovai. Gyveno pagal savo tai- 
sykles, pavyzdžiui, jei porelė nori oficialiai pranešti apie savo 
santykius, buvo įprasta drauge atlikti kai kuriuos tyrimus (įsiti- 
kinti, ar negresia užsikrėsti ŽIV), paskui įrašydavo autoatsakik- 
lyje abiejų vardus, tai patvirtino jų ryšį. Tuomet visi aplinkiniai 
jau laikė juos beveik sutuoktiniais. 

Aš neturėjau intymių ar kitokių ryšių nė su vienu Ketės 
draugu. Mano rūpesčiai, abejonės, mintys - viskas tūnojo ma- 
nyje. Tam margam būreliui, kuris lankydavosi mūsų namuo- 
se, aš buvau Ketės Meilužė, egzotiškas ir gana įdomus va- 
riantas. Graži, sumani ir atstumianti pabendravus. Nei iš šio, 
nei iš to staiga tapau konkrečia dalimi, pora; dabar žmonės 
matė mus būtent taip: Ketlina su Bėja. Šis suvokimas mane 
baugino ir troškau, kad tarp mūsų vardų bent jau atsirastų 
daugtaškis, kad žmonės sakytų: | 

e io .. su Bėja. 

Neturint tokio tvirto charakterio kaip Monika, kuri besą- 
lygiškai užgoždavo, tarsi sunaikindavo savo porą, neišven- 

giamai tapsi kito dalimi. Vos tik suartėji su kuo nors, ir tas 
žmogus, ką jau kalbėti apie kitus, ima galvoti, kad visada turi 
būti kartu su juo. O aš norėjau pati nuspręsti, kiek laiko aš 
noriu būti su kuo nors, o ne kam nors įsipareigoti. 

Tačiau aplinkiniai jau nuo pat pradžių mūsų santykius įvar- 
dijo savaip. Iš tiesų, vos Ketlina įsiviliojo mane į lovą, ėmė 
vartoti junginį mūsų pora, o tai man kėlė pašaipą, nes mes 
nebuvome pora. Ji buvo Ketė, o aš - Bėja. Nenorėjau būti 
tik puse. 

Svarbiausia, kad aš kaskart lygindavau ją su Monika, ir Ketė 
visuomet pralaimėdavo, nors kiekvienas užginčys, ir visai pa- 
grįstai, kad paprasta pralaimėti, kai varžovas - tik idealizuo- 
tas prisiminimas, kurio nėra šalia; prisiminimuose labai lengva 
paryškinti geras savybes, o nepatikusių neprisiminti. Ketė man 
visuomet atrodė pernelyg priklausoma, bet gal aš neįvertinau 
jos atsidavimo. Pasigesdavau Monikos humoro jausmo, išra- 
dingumo ir greitakalbe beriamų žodžių. Ketė - atvirkščiai, at- 
rodė tingi, apatiška. Ir silpna. Kartais, kai imdavo čiauškėti 
mergaitišku balsiuku, o jai tas patikdavo, ypač norėdama pa- 
rodyti švelnumą, man kildavo noras ją gerai papurtyti. Būda- 
vo akimirkų, kai žiūrėdavau į ją ir ji neatrodydavo man tokia 
jau patraukli. Žinojau tai kaip neginčijamą faktą, nes aplinki- 
niai nesiliaudavo kartoję, tačiau pastebėdavau ir jos trūkumus: 
ji buvo tokia liesutė, kad jei netyčia atsitrenktų į sieną, turbūt 
kaulelių nesurinktų. Kitais kartais jausdavau sąžinės grauži- 
mą ir kaltę, kad nemyliu jos taip, kaip derėtų, juolab žinoda- 
ma, kaip labai ji man atsidavusi ir kokia aš jai svarbi. 

Nežinojau, ko tiksliai noriu iš gyvenimo, bet troškau ko 
nors įspūdinga: keliauti, pažinti žmones, rašyti, nežinau ko 
dar. Metai, kuriuos turėjau nugyventi Edinburge, man aso- 
cijavosi Su visišku pasyvumu, verčiau save galvoti, kad da- 
bartis — tik startas, kaip apsivalymo metas prieš nuostabų gy- 

venimą, kuris manęs laukia. Manęs nepatenkino tai, kuo gy- 
venome. Išsinuomoti vaizdajuostę, kartą per savaitę priimti 
draugus, šeštadieniais kokiame nors madingame klube pa- 
šokti pagal transo muziką. Negi tai viskas? Atrodė, kad ne- 
galėsiu įsivaizduoti Ketlinos kaip idedlios draugės savo gyve- 
nimo kely, ir neišvengiamai lyginau ją su Monika. Juk tose 
pačiose galaktikose šalia viena kitos egzistuoja didelės ir ma- 
žos žvaigždės. Pavyzdžiui, yra tokia žvaigždė Paukščių Tako 
žvaigždyne, ji tokia didelė. kad prilygsta Žemės sukimosi ap- 
link Saulę orbitai. Jos vardas Pistoletas, o skleidžiama ener- 
gija prilygsta tūkstančių milijonų saulių energijai. Joje išsi- 
veržiančių ugnikalnių rūkas, sudarytas iš dujų debesų, tvyro 
keturis šviesmečius. Šios mamutiškos žvaigždės bėda - jos 
pačios galybė: nuo dažnai veikiančių ugnikalnių iš dujų ir 
dulkių aplink ją susiformavo savotiškas smogas, ją gaubian- 
tis atmosferos sluoksnis liko be deguonies. Moniką, žinoma, 
laikiau tokia savo žvaigžde. 

Ketė man būtų tik balastas, o Monika, atvirkščiai, variklis. 
Monika įkvėpdavo, siūlydavo, veikdavo, o Ketlina tūnojo ir 
stebėjo, kaip gyvenimas bėga pro šalį, klausydamasi kitų iš- 
pažinčių gyveno pusiau gyvenimą. Dabar supratau, kodėl ji 
leido dienas gilindamasi į kitų rūpesčius ir bėdas, aplinki- 
niais keliais domėjosi, ką veikiu universitete, - ji neturėjo 
valios gyventi savo pačios gyvenimo, ji naudojosi visais mu- 
mis, naudojosi ir manimi kaip svertu, kad pakeltų sunkią sa- 
vo egzistencijos naštą. Nežinau, ar klydau ją smerkdama, gal 
bijojau dar kartą įsipainioti į mano ir motinos santykius pri- 
menančius ryšius, kai Ketės kilnumas susimaišė su liguista 
priklausomybe. 

Aš jos nemylėjau, pasakys kai kurie, perskaitę viską, ką 
parašiau. Galbūt. Nedievinau Ketės, negalvojau vien apie ją, 
nesivaizdavau su ja susijusios ateities. Bet su ja gyvenau tre- 

jus metus, todėl visiems aišku, net ir man pačiai, kad vis tiek 
buvo kas nors, kas mudvi siejo, ir tai tiesa. Mus sieja ryšys, 
gilus jausmas, fizinis artumas, nenumaldomai traukiantis ma- 
ne prie Ketės, ir visos mano abejonės ir nuostatos netenka 
prasmės. Nes naktimis gulint šalia Ketės man jau nerūpėjo, 
kad ji ne tokia sumani ar tvirta, kaip norėčiau. Nerūpėjo, 
kad ji ne tokia kaip Monika. 

Iš kambario gilumos sklido tylūs muzikos garsai, gal tai 
Elsos įrašyta kasetė. Kartkartėmis muziką nustelbdavo čiu- 
žinio girgždesys. Pro langa iš gatvės ant mūsų sruvo gelsva 
žibintų šviesa ir lyg benamė klaidžiojo po kambarį. Šešėlių 
jūra tyvuliavo tamsoje ir užplūsdavo mus tarsi galingos ban- 
gos, į kurias panirdavome skęsdamos raibuliuojančios nevil- 
ties didybėje. Nakties žvarba sustiprino mūsų glamones, ant- 
klodė sugėrė atodūsius, ir virš manęs spindėjo keistos, nesu- 
vokiamos akys, nosis švelniai kuteno mano nosies galiuką. 
Spengiančioje tyloje kuždėjome viena kitai keisčiausius pa- 
žadus, visiškas paikystes, banalias priesaikas, kurių žodžius 
kartojome virpėdamos, ir laikas bėgo mums nuklojant ir už- 
klojant lovas. Kartą paklojau jai lovą, nes radau vieną pata- 
lynės komplektą, kurį bala žino iš kur buvo paveldėjusi, ir 
parodžiau, kas yra antklodės atvartas, nes šalyje, kur neįma- 
noma apsieiti be storos antklodės, niekas tokių subtilybių ne- 
žinojo. Ji pasakė, kad tai panašu į voką laiškams, ypatingų 
voką, skirtą laikyti ką nors labai vertinga ir brangaus. Ma- 
niau, kad aš ir esu ta brangenybė, nuoga ir skaisti kaip nauja- 
gimis, apgaubta baltutėlių patalų vėsos, medžiaginių įsčių, 0 
j! dalijosi su manimi šiuo prieglobsčiu, slinko manęs link pėr 
slidžią kaip ledas lygumą, patalais, kuriuos aš paklojau. Ar- 
tėdama atsitrenkė į tamsą, ir staiga pajutau, kaip jos oda pa- 
lietė manają. Pajutau elektros kibirkštis. Jos saldus šnibžde- 
sys siuntė man žodžius, pasakojo, kas manęs laukia. Ji mane 

juokino ir kvatojimas atsimušė į mane dengusios drobės 
skliautus. Tuomet pajutau, kaip įėjo į mane, pajutau srautą 
šviesos, nutvieskusį net patalus. Liežuviu siekiau jos liežuvio 
galiuko, paskui slydau prie jos kirkšnių. Tarsi pirštų galiu- 
kuose turėčiau mažutes filmavimo kameras, kuriomis stebė- 
čiau, kas vyksta jos viduje. Stūmiausi, siekiau jos, bridau per 
ežerus, lenkiau vingius, kol pasiekiau mažutį spindintį ka- 
muoliuką, brinkstantį nuo mano pirštų prisilietimo, staiga 
pajutau, kaip ji visa pastiro, jos tunelis plėtėsi ir traukėsi, 
apglėbdamas pirštą ir mane pačią. Aš buvau joje, 0 ji many- 
je. Mylėjau ją, nes ji kitokia, nepanaši į mane, nes niekada 
jos nesupratau. Visos pastangos, įdėtos klojant lovą, visas pa- 
klodžių lygumas akimirksniu vėl tapo suniurkytu patalų gniu- 
žulu, kaip anksčiau, kai lova dar buvo neklota. Antklodė nu- 
slydo ant grindų, tik vienas paklodės kraštas dar buvo apsivi- 
jęs jos kojas. Nenorėjau nieko mąstyti, kaip dabar nemąstau 
apie tos pilnatvės priežastis. Jaučiausi laiminga, priklausy- 
dama šiai lovai, šiai erdvei, šių namų šeimininkei. Buvau ten 
net nebūdama, užsimerkdavau ir tenai grįždavau. Mano kū- 
nas, fizinė dalis, visa mano dvasinė, nesuvokiama būtis, visa, 
kas nesvarsto priežasčių, ateities, įsipareigojimų, viskas pri- 
klausė jai, grįždavau pas ją sapnais ir svajonėmis į nepalie- 
čiamą, nerealią vietą, neapibrėžtą nei laiko, nei erdvės sąvo- 
komis; į giliausias savo minčių kerteles. Klajodavau po save 
ir atrasdavau ją. Dalelė manęs priklausė jai, aš pati jai atsi- 
daviau. Tai buvo pataluose įvyniota dovana, dabar jau išpa- 
kuota. Galėjau pasinaudoti ja ar atstumti, gal paslėpti ko- 
kioje skrynioje, užmiršti visam laikui, kaip vaikai pamiršta 
senus žaislus, bet ji tebepriklausytų man, juk tai buvo tik man 
skirta dovana, ir, kaip par$fastai elgiamasi su dovanomis, ne- 
galėjau jos grąžinti. Tik ne tuomet. 

Jau penkios dienos, kai aš Madride, ir tenka pripažinti, kad 
nieko dora nenuveikiau. Iškrausčiau lagaminus, drabužių bu- 
vo trys skalbimai, išdžiausčiau juos, 0 paskui jau sausus išsi- 
lyginau ir sukabinau ant pakabų viską: kelnes, marškinėlius, 
striukes ir marškinius ir jie lyg balandžiai plazdėjo tuščioje 
spintoje. Dabar mano drabužiai aptingę ilsisi tamsoje tarp 
medinių sienų lyg kokie vaiduokliai. 

Jau begalę kartų išklausiau gausybę motinos priekaištų dėl 
savo išvaizdos, kad reikėtų įsigyti keletą sijonų ir atsiauginti 
plaukus, išklausiau medikų diagnozes dėl tėvo sveikatos, ir 
apie visas jos draugių sėkmingai ištekėjusias dukteris. Ji ta- 
ria man nieko nesakančius vardus, 0 aš apsimetu, kad sten- 
giuosi prisiminti. Pasakoja, kaip kiekviena atrodė savo ves- 
tuvių dieną, kokia puikia vilkėjo šilko suknia, sukurta Marili 
Col, ir kaip nuostabiai ši jai tiko. Aš atsiriboju nuo tų plepa- 
lų, kad vėl neimčiau jaustis nieko verta nevykele, nes ji visa- 
da stengiasi savo pasakojimais perteikti nepasitenkinimą ma- 
nimi, jis srūte srūva iš jos žodžių. Ir pastebėjau, - nežinau, ar 
tai mane nuvylė, ar man tik palengvėjo, - kad mano išvyki- 
mas jai išėjo į naudą, dabar ji atrodo daug laimingesnė. 

Dienos Madride bėga, o aš niekaip negaliu apsiprasti. Čia 
neliko draugų. Nė vieno. Nėra kam paskambinti mieste, ku- 
riame gyvena šeši milijonai žmonių. Ilgai vaikštinėju, kart- 
kartėmis rašau. Nieko baisaus. Vis kartoju sau, kad vienatvė 
nėra jau taip blogai. Vienatvė išmokė suvokti ir analizuoti 
tai, kas mane žeidžia, ir lyg griežtas, šaltakraujis teisėjas pri- 
imti sprendimus ir išsiaiškinti priežastis. Tamsoje savo min- 
čių sienas galiu nukabinėti spalvingomis drobėmis, vienumoje 
imu suvokti, kas tūno giliai manyje. 

Išeinu nusipirkti duonos ir laikraščių, užeinu pasidomėti, 
kokių dokumentų ir ką reikia atlikti, norint Britanijos insti- 

tute gauti doktorantūros stipendija, ir suvokiu, kad ties iš- 
silydymo riba įkaitusioje gatvėje, nuo kondicionuoto oro 
srauto vibruojančiame autobuse, prakaitu permirkusiose 
įstaigose vyrai atkreipia į mane dėmesį ir kažkaip ypatingai 
man šypsosi. Skirtingai nei mano motinai, jiems, atrodo, 
nesvarbu. kad nešioju trumpai kirptus plaukus, aulinius ba- 
tus ar kelnes. 

Ketlina. vos pamačiusi merginą, galėjo pasakyti, ar ji les- 
bietė. Prisimenu, kartą tikino mane, kad viena MTV vedėja 
turinti tokių polinkių, o aš kvatojau iš to, nes visiškai nerca- 
lu, kad galima daryti tokias išvadas apie žmogų, kurio visai 
nepažįsti; tačiau toji išsidažiusi, silikoninė, įmantria šukuo- 
sena mergina nė iš tolo nepanaši į lesbictę. Ir ką gi, po kele- 
rių metų toji moteris viešai per kažkokią laidą pasakojo apie 
savo seksualinį gyvenimą, ir aš likau it musę kandus. Ketė 
turėjo aiškiaregės savybę, kurią metams bėgant tik ištobuli- 
no ir be žodžių suvokdavo ir įvertindavo smulkiausias, ki- 
tiems nesuprantamas detales, arba kiti jų tiesiog neieškoda- 
vo. Ketė iš nesąmoningų Žmogaus gestų atskleisdavo jo po- 
linkius. Ji nuodugniai tyrinėjo, paskui viską aiškiai prisimin- 
davo, pati sau padarydavo daugybę išvadų. Atkreipdavo dė- 
mesi, kaip skiriasi žmogaus požiūris į moteris ir vyrus, kaip 
sėdėdamas laiko kojas, kaip keičiasi veido išraiška užsimez- 
gus pokalbiui. Atsitiktinis ar neatsargus žodis, abejingas ar 
ilgesio kupinas žvilgsnis; nėštumas, abejonė, užsidegimas, 
blaškymasis... Net ir menkiausia detalė turėjo reikšmę, gal- 
būt intuityviai rodė žmogaus troškimus. Ketlina priminė lo- 
šėją, O viliojimo azartas — lošimą kortomis. Susipažinusi su 
nauju žmogumi, Ketlina jau po kelių minučių pradėdavo žaisti 
jo gestais lyg kortomis, mesdavo jas apgalvojusi ir pasitikė- 
dama savimi, kaip lošėja meta kortas ant stalo, žinodama, 
kokias kortas turi su ja lošiantys žaidėjai. 

Jau seniai maniau, kad tokia mergina kaip aš, kuriai nerū- 
pi jos pačios išvaizda, į pasaulį atėjo su nebylia Žinia: vyrai, 
laikykitės nuo manęs kuo toliau. Tačiau visi į mane spoksan- 
tvs vyriškiai, matyt, nėra jos gavę, todėl nevalingai kyla min- 
tis, kad gal many daugiau moteriškumo, nei atrodo mano mo- 
tinai. Gal reikia labiau įsigilinti į šio apibrėžimo reikšmę. 

Kiekvieno mane stebinčio vyriškio kelnėse - glotnus pe- 
nis, jų krūtinės lygios, pečiai platūs, tikri vyriški kūnai, galin- 
tys apkabinti mane ir prispausti rankas prie pagalvės. Toji 
kokti vienatvė man jau darosi nepakeliama fiziškai, kartais 
kyla mintis, o kas būtų, jei vienam iš tų simpatingų vaikinų 
autobuse pasakyčiau: aš čia, gali daryti su manim ką tik nori. 
Ar moterys taip elgiasi? Ar taip elgtis dera tik moterims skir- 
tuose baruose? Ten galima elgtis vyriškai ir be užuolankų 
siekti savo geismo objekto; net bus pasiūlyta taurė gėrimo, 
jeigu labai patiksi, būtent taip jau patį pirmą vakarą buvau 
užspeista Ketės. 

Barškinu skreitinio kompiuterio klaviatūrą, pirkau ji iš an- 
trų rankų Edinburge visai prieš sugrįždama. Dešimtys abė- 
cėlės raidžių glaustosi viena prie kitos, taip išplaukia žodžiai, 
jie tokie švelnūs, šildo mane, kaip tik dabar man to ir trūks- 
ta. Viskas, ką turiu savy, ką teko patirti, kas suformavo ma- 
ne, sugrįžta tuomet, kai rašau. Tik prie Klaviatūros tampu 
atvira. Be galo ilgiuosi to laiko, kai gyvendama Edinburge 
svajojau grįžti į Madridą. Tai gali pasirodyti melas. Gal tai 
tik mintys, religija ar menas. Naktį užsimerkiu ir prieš mane 
iškyla žydrai žalsvos Ketės akys, kiekvieną akimirką paver- 
čiančios tikrove. Dvispalve, kaip jos pačios, tikrove, manęs 
verta erdve ir laiku. Nuo vyzdžių, skrodžiančių dienų šviesą, 
įsiplieskia kita, vidinė, ugnis. Mano aprašoma tikrovė persi- 
kelia į kita laiką, kitą kraštovaizdį, kitas dienas; atsiskiria nuo 
šios gličios vasaros ir per valandų skraistę grąžina mane at- 

gal, kai bučiuodavomės, klaidžiodamos labirintais, atkarto- 
jančiais jos balso aidą. Keliauju užkaboriais, naršau po visus 
kampus ir pasiekiu pačią slapčiausią jos nebūties esmę. Nu- 
sileidžiu į giliausias ir juodžiausias bedugnes, kur mano pra- 
ėjęs laikas pasieks begalybę, o jos pėdsakas laike taps dar 
gilesnis. Žemė skleidžia salsvą aromatą. 

Kitame jūros krante, žaliame ir drėgname krašte, gaivia- 
me nuo rasos, manęs laukia Ketė, o vienoje šio saulėje besi- 
maudančio pusiasalio vietoje gyvena Monika, kuri, įtariu, ne- 
prisimena prieš daug metų man dovanotų bučinių. Stoti į dok- 
torantūrą, jei nuspręsiu grįžti į Edinburgą, galiu iki rugsėjo, 
turiu marias laiko apie tai pamąstyti. Nuspręsti pasilikti čia 
ir pamiršti Ketę. Ji bus sudegusi praeityje, matytas kino fil- 
mas, būtinas pasiruošti pilnatvei ateities gyvenimo, kuris jau 
ne už kalnų. Edinburgas buvo tik laikinas ir mano prigimčiai 
svetimas prieglobstis. 


Per paskutinius ketverius metus su Monika nepalaikiau jo- 
kių ryšių. Ir ne todėl, kad nesistengiau. Tai ji manęs šalinosi, 
kodėl - negaliu Žinoti. Bet iš tiesų tai per visus šiuos metus ji 
gyveno mano prisiminimuose lyg koks apsėdimas, tokia ji man 
ir buvo. Visada svajojau grįžti ir susitikti su ja, kad ir kas nu- 
tiktų, vis tiek dar ją pamatysiu. 

Pirmomis dienomis Edinburge jos atvaizdas nepaliaujamai 
persekiodavo mane, kad ir kur eičiau. Stebuklas, bet visos 
gatve vaikščiojančios merginos buvo į ją panašios, ir Moni- 
kos bruožai atitiko tuos nepažįstamus bruožus, ir tos nepa- 
Žįstamos merginos virsdavo Monika: prekybos centro kasi- 
ninkė, Boots parduotuvės darbuotoja, bibliotekoje šalia ma- 
nęs prisėdusi juodbruvė mergina. Net nesistengiau gilintis į 

tą mistinį nuolatinį mano meilės objekto buvimą šalia. Pui- 
kiai suvokiau, kad tai vienas iš aiškiausių ilgesio sindromo 
ženklų. Tik nenorėjau jos nuolatinio buvimo, jeigu jau atvy- 
kau čia vien dėl to, kad ją pamirščiau, todėl dėjau pastangas 
(dažnai bevaises), kad ištrinčiau jos atvaizdą iš atminties. 

Keisčiausia buvo tai, kad bėgant dienoms, savaitėms ir mė- 
nesiams ji liovėsi mane persekioti iš praeities lyg kokia ste- 
buklinga mergaitė, ir tuomet ilgesys taip ėmė mausti širdį, 
kad žūtbūtinai stengiausi susigrąžinti tą jos atvaizdą. Jei pa- 
stebėdavau merginą, kuri man primindavo Moniką, nevyda- 
vau tos minties šalin, o susikaupusi stengdavausi išgryninti 
tą atvaizdą mintyse. Gaivindavau jos bruožus su kažkokiu 
saldžiarūgščiu ilgesiu, sumišusiu su neapykanta, ir negalėda- 
vau liautis, kol prieš mano akis neiškildavo aiškūs jos veido 
bruožai. 

Kaskart man darėsi vis sunkiau juos prisiminti. Galų gale 
jukjau dvejus metus jos nemačiau ir ničnieko apie ją nežino- 
jau. Mano galva buvo užimta svarbesniais dalykais, Monikos 
atvaizdą nustūmusiais į tolimiausią kamputį, kur pasąmonė- 
je be tvarkos tūnojo beverčiai prisiminimų klodai. 

Kartais, Ketlinai išėjus, likusi jos namuose viena, susikau- 
pusi imdavau kelti Monikos atvaizdą iš tų klodų. Griuvusi į 
lovą užsimerkdavau, stengdavausi atsikratyti bet kokių min- 
čių, negalvoti nieko, kas neprimintų Monikos. Tikėjausi pri- 
artėti prie jos ir pasimylėti su ja vieninteliu man žinomu bū- 
du - mintyse. Po truputį kūriau jos atvaizdą. Pirmiausia kū- 
riau atskiras dalis (tamsias akis, maištingas garbanas, virpan- 
čią tarsi sfinkso šypseną), kad vėliau jas sujungčiau į visumą. 
Tačiau kažko labai trūko. Tas atvaizdas nebūtinai buvo jos. 
Mano sudėliotas prisiminimas - tik blankus kažkieno, bet ne 
Monikos atvaizdo, eskizas, jis net nepriminė jos. Stengiausi 
iš visų Jėgų susikaupti, tačiau viskas veltui, mano pastangos 

buvo bevaisės. Nors abstrakčiai prisiminiau jos pagrindinius 
bruožus, žodžiais apsakyti negalėjau, nemačiau jų, nepavyk- 
davo užfiksuoti mintyse. Nerasdavau to nuostabaus paveiks- 
lo, kuris nuolat aplankydavo mane sapnuose, tas pats paveiks- 
las, persekiodavęs mane, vos atvykusią į Edinburgą, ir kurį 
dar visai neseniai lengvai prisimindavau... 

Ir vis dėlto kartais, kai mąstydavau apie ką nors visiškai 
atsieta nuo jos, visai nelauktai - ant sienos šmėstelėjęs šešė- 
lis, kvepalai, padvelkę nuo šviesiaplaukės studentės, paniu- 
rėlė, prisėdusi šalia manęs autobuse, kokios nors kartu klau- 
sytos muzikos garsai atgaivindavo ją, ir Monika netikėtai sto- 
davo man prieš akis lyg šūvis, nuostabi, nesuvokiama Moni- 
ka, būtent tada, kai visai jos nekviesdavau. Jos atvaizdas toks 
aiškus, kad primena hologramą. 

Netekau galių prisišaukti. 

Palengva supratau, koks kenksmingas polinkis nuslysti į pra- 
ėjusias valandas, koks trapus troškimo jausmas, tarsi bejėgis 
laivelis, neišvengiamai pasmerktas sudužti į laiko bangas. 


Pirmiausia, tariau sau, reikia susirasti Moniką. Surenku jos 
buvusių namų telefono numcrį, ir įsijungia autoatsakiklis. Ti- 
čiau įrašo balsas neprimena nei jos, nei jos motinos, nei pa- 
tėvio. Numanau, kad jie bus išsikraustę, nes Čaro vis kalbė- 
davo apie ketinimą gyventi užmiestyje. Surenku Chavjero te- 
letono numerį, bet niekas neatsiliepia. Ir tai manęs nestebi- 
na. Prieš ketverius metus gyveno išsinuomotame bute, būtų 
keista, kad iki šiol ten pat gyventų. Jau ketverius metus nie- 
ko nežinau apie Moniką, nesu tikra, kad ji už jo ištekėjo. Gal 
baigė studijas ir įgijo specialybę. Kas tai galėtų būti? Mate- 


matika? Fizika? Astronomija? 6 

Tuomet skambinu į žurnalo, kurį leido Čaro, redakciją ir 
ten išgirstu, kad Čaro Bonet čia nebedirba. Jaučiu, kad puo- 
lu į neviltį. Tuomet man šauna mintis, jog Čaro tikriausiai 
dirba kokiame nors kitame madingame žurnale. Tai jos spe- 
cialybė, jos pašaukimas, jau dvidešimt metų porą kartų per 
metus vyksta į Paryžių. Iš pirmo žvilgsnio sugeba atskirti Mon- 
tanos mados namų modelį nuo Prados ir neklysdama pasa- 
kyti, kokio tipo kelnės bus madingos po dvejų metų. Ji tikra 
kirpimo ir formų, atspalvių ir medžiagų, audinių ir audimo 
būdų žinovė. Nesugebėtų apie nieką daugiau rašyti. Grei- 
čiausiai ji dirba kitame moterų žurnale. 

Išeinu į gatvę, kioske nusiperku Elle, Vogue, Marie Claire, 
Dunia, Telva ir Cosmopolitan. Negaliu susiturėti, kol grįšiu 
namo, tad klesteliu čia pat ant suolelio ir imu vartyti žvilgan- 
čius popieriaus lapus, peržvelgiu kiekvienos redakcijos dar- 
buotojų pavardes. Galiausiai randu ją: redaktorė Čaro Bo- 
net. Šalia nurodytas redakcijos telefono numeris. 

Ne, nepuolu jai skambinti. Prieš rinkdama Čaro numerį 
turiu sukaupti jėgas, lyg pavargęs nardytojas, grįždamas į pa- 
plūdimį, nes vienas neatsargus žingsnis - ir srovė nuneš. Ne- 
noriu, kad Čaro kaip ta srovė mane nuneštų, nusviestų šalin 
išdidžiu, savo pranašumą rodančiu tonu, ji, žinoma, apsimes, 
kad neprisimena, kas tokia esu, todėl net neprieis prie tele- 
fono, nutrauks bendravimą viena iš savo įprastų sausų fra- 
zių: Jei aš gerai prisimenu, tai niekada jai nepatikau, ji nesu- 
vokė, kaip jos dukra galėjo pasirinkti į drauges tokią blankią, 
skonio neturinčią asmenybę, nutylėdavo tai, bet supratau, kad 
būtent aš, jos manymu, padariau blogą įtaką Monikai; todėl 
daugiau nei valandą renkuosi toną, tinkamą kreiptis į ją, min- 
tyse kartoju frazes, kad nė vienos nepraleisčiau, stengiuosi 
kalbėti kuo ramesniu balsu. 

Tada prieinu prie telefono ir surenku numerį. Man prane- 

ša, kad Čaro Bonet negali atsiliepti, nes dalyvauja susitikime. 
Atsakau, kad neskubu, paskambinsiu vėliau. Ir tai darau ne 
vieną kartą: skambinu kas pusvalandį, lygiai kas trisdešimt mi- 
nučių, išskyrus tą laiką, kai, mano paskaičiavimu, redakcijoje 
jos nebus, nes pietų metas. Kiekvienąsyk sekretorei primenu, 
kad užsirašytų mano vardą. Galų gale pusę devintos vakaro, 
kai buvau jau belaidojanti viltis, atsiliepia pati Čaro Bonet. 

— Bėja!.. Kas galėjo patikėti, kokia staigmena... - ji pui- 
kiai valdo balsą, jokių šaižių gaidelių, jis skamba lygiai kaip 
televizijos Žinių pranešėjos. — Seniai apie tave nieko negir- 
dėjome. 

Suklūstu ties jos didenybe daugiskaita. 

— Lygiai ketverius metus. Studijavau užsienyje, Anglijoje. 

— Tikrai? Taip ilgai? Rodos, dar užvakar, kaip sakoma, lei- 
dai laiką mūsų namuose... Kaip įdomu, kad studijavai An- 
glijoje. Beje, o kokios tai studijos? 

— Baigiau šiuolaikinės anglų literatūros studijas. 

— Nuostabu. Tokius dalykus visuomet geriausia studijuoti 
užsienyje... Įsivaizduoju, kad tiek laiko praleidusi ten laisvai 
kalbi angliškai. 

— Reikėjo tik čiupti jautį už ragų. 

Jei ir pagavo ironijos gaidelę, apsimeta, kad nieko nesu- 
prato. Jos balso tonas nepakito nė viena gaidele. 

— O kaip laikosi tavo motina? 

Mano motina - tai toks asmuo, kurio jūs negalėjote pa- 
kęsti ir pašiepdavote kiekvienai progai pasitaikius. 

— Ačiū, laikosi gerai. Abudu laikosi gerai. 

— Nuostabu. Labai džiaugiuosi. - Abejoju, ar bent trupu- 
tėlį nudžiugo. — Sakyk, Bėja, ar tau reikia kokios mano pa- 
galbos? 

Ypatingos, norėjo pasakyti. Aiškiai matyti, kad ją vargina 
nukrypimai nuo protokolo. 

— Taip. Pagaliau... Skambinau pasiteirauti apie Moniką. 
Tiesiog sumaniau ją susirasti. Tas atstumas trukdė palaikyti 
ryšius, supranti, ką noriu pasakyti, o dabar, kad jau esu čia, 
norėčiau su ja susitikti. 

Kitame laido gale -ledinė pauzė, tos kelios sekundės - lyg 
dūžiai spengiančioje tyloje. 

— Čaro? - pašaukiu ją. 

— Taip, taip... aš klausau. Atleisk... Bėja, o kiek laiko nesi 
mačiusi Monikos? 

— Jau seniai, nuo tada, kai išvykau. Vadinasi, jau ketverius 
metus. Kartą jai parašiau, bet atsakymo nesulaukiau. 

— Taigi... suprantu. 

Jos balse pajutau išgąsčio gaideles. Bijau blogiausia. Mo- 
nikai nutiko kas nors bloga, nusmelkia mintis. 

— Čaro, sakyk tiesą, gal Monikai kas nors atsitiko? Kur ji 
dabar? 

— Bėja, gal tau būtų nesunku užsukti pas mane rytoj? Atvi- 
rai sakant, esu žiauriai užsivertusi darbais, įklimpus iki kak- 
lo, tačiau tau rasiu laisvą minutę. Gal užeisi išgerti kavos? 
Tarkime... dešimtą, ar galėsi? 

— Dešimtą? Žinoma, būtinai ateisiu. Tačiau neatsakei į klau- 
simą. Ar Monikai viskas gerai? 

Kitame laido gale išgirstu ilgą atodūsį. 

— Gerai? Ką aš galiu tau atsakyti?.. Tikiuosi, gerai. Nors 
nelygu, ką reiškia tas „gerai“. 

Tariant paskutinius žodžius jos balsas suvirpa. 

— Ką nori pasakyti? Jai kas nors nutiko? 

— Klausyk, verčiau užeik rytoj, tada ir pasikalbėsim, gerai? 
Dešimtą ryto. 

Į redakciją atvykstu be penkių minučių dešimtą. Sekretorė 
paprašo palūkėti, tad keletą minučių dar sklaidau senesnius 
Čaro redaguojamų žurnalų numerius; panirusi į slidžiame 
popieriuje įvilktas paikystes, sužinau, kad šiuo metu madin- 
gas asimetriškas kirpimas, o balta taps sezono spalvų kara- 
liene, tarsi atkirtis juodai, pilkai ir rudai. Pagaliau smulkiais 
žingsneliais prieina jaunutė mergina pažo šukuosena, įtarti- 
nai primenanti merginas, žvelgiančias į mane iš fotografijų, 
ir pasiteirauja, ar atėjau pas Čaro Bonet. Pastebiu, kad mer- 
gina tiriamai nužvelgia mane nuo galvos iki kojų, tik nesu- 
prantu jos įvertinimo: ar patikau jai, ar nustebinau, ar ji nu- 
sivylusi mano aprangos stiliumi, nes tam, kad įtikčiau Čaro, 
apsirengiau klasikiniu pilku kostiumėliu, kurį įsigijau pana- 
šiems vizitams, net pasidažiau blakstienas, kad sušvelninčiau 
šiurkštų savo trumpai kirptų plaukų įvaizdį, nors viliuosi, 
kad šioje aplinkoje mano šukuosena nebus įvertinta kaip pro- 
vokuojama, 0 atvirkščiai - moderni ir ypač madinga detalė. 
Pakylu nuo kėdės, o mergina perdėtai mandagiai siūlo sekti 
paskui ją į Čaro kabinetą, ten įžengiu nedrąsiais mažais žings- 
neliais - visai kitaip, nei buvau pasiruošusi. 

Čaro pašoka iš vietos ir skuba uždaryti duru, o aš atsisėdu 
ant sukamosios kėdės. Ji vilki šokolado spalvos veik vyriško 
kirpimo kostiumėliu, kurio griežtumą šiek tiek švelnina švie- 
siai rausva skarelė. Prieina arčiau, įsitaiso savo kėdėje, aptrauk- 
toje mėlyna medžiaga, ir pasiteirauja, ko norėčiau išgerti. Gal 
kavos? Sutinku. Mudvi skiria popieriais apkrautas stalas. Ča- 
ro pakelia telefono ragelį ir paprašo dviejų puodelių kavos. 

Ji beveik nepasikeitusi. Taip pat trumpai nusikirpusi, tik šu- 
Kuojasi kitaip. Prisitaikė meniškai netvarkinga stilių, tarsi plau- 
kai būtų kirpti žuvies pelekams karpyti skirtomis žirklėmis, 
toki kirpimą išpopuliarino kažkokia amerikiečių aktorė. 

Čaro be jokių įžangų manęs klausia: 

— Bėja, širdele, tu jau man atleisk, kad naršau po tavo as- 
meninį gyvenimą, bet ar tikrai per tuos ketverius metus visai 
nesimatei su Monika? 

— Na... juk apie tai jau sakiau telefonu. Ne, nė karto jos 
nemačiau, juk visą tą laiką gyvenau užsienyje. 

Paima pakelį cigarečių be nikotino, pasiūlo ir man. Papur- 
tau galvą. Auksiniu Dupont žiebtuvėliu prisidega cigaretę, o 
jos rankos šiek tiek virpa. Nepriekaištingai pasidažiusi, O vei- 
das neišduoda amžiaus, ji lyg užsikonservavusi. Nesimato nė 
vienos raukšlelės, tačiau jos ištemptai odai stinga to jaunat- 
viško glotnumo ar skaistumo, kurį taip stengiasi susigrąžinti. 

— Žinai... įdomu tai, kad... negi per tuos ketverius metus 
nė karto nesi grįžusi į Madridą? Per atostogas ar Kalėdų šven- 
tes, pasimatyti su tėvais?.. 

— Tėvai patys kartą atvyko į Londoną, pasimatėm tenai, be 
to, pati žinai, mes nesame labai artimi... Taip, išties keista, 
suprantu, bet esmė ta, kad būdama tenai neketinau sugrįžti. 
Studijos man tikrai buvo labai sunkios... Tam reikia skirti 
daug jėgų ir laiko, - meluoju. —- Tiesą sakant, jaučiausi tie- 
siog įkalinta. 

Galiu prisiekti, kad jeigu šiame rekonstruotame veide dar 
gali atsispindėti kokie jausmai, jame šmėstelėjo vos pastebi- 
mas melancholijos šešėlis, prieš ketverius metus to nebūda- 
vo, tada nebuvo ir smulkių susirūpinimo raukšlelių, susime- 
tančių ties lūpų kampučiais jai kalbant. Plastinė chirurgija 
taip ir nesugebėjo išlyginti jų. 

— Vadinasi... Jeigu aš neklystu, - tęsia ji, — visus tuos me- 
tus apie Moniką ničnieko nežinojai ir negirdėjai. 

— Tikra tiesa, - patvirtinu nusivylusi. 

— lr kodėl būtent dabar, - jei galiu sužinoti, - staiga ėmei 
ja domėtis? 

— Na, nemanau, Čaro, kad tai labai keista. Juk žinai, kad 
draugavome dar nuo mokyklos laikų. Mane tik stebina, ko- 
dėl apie Moniką kalbi taip paslaptingai. 

Čaro ima nervingai barbenti pirštais į stalą. Nagai neprie- 
kaištingai sutvarkyti, nulakuoti, koralų spalva priderinta prie 
lūpų dažų. 

— Taip, mergyt, suprantu, kad visa tai tau atrodo keista. 
Tiesiog esu Monikos motina ir man dėljos neramu. Dabar ji 
išgyvena sunkų laikotarpį, supranti? Reikia būti ne-pap-ras- 
tai atsargiai ir kuo skrupulingiau vertinti jos pažįstamus, su 
kuriais ji bendrauja. 

Trumpai tariant, ji nori pasakyti, kad nelaiko manęs tinka- 
ma kompanija. Mane užlieja pykčio banga ir negaliu suval- 
dyti įžūlumo. Prikandu liežuvį ir susilaikau neatrėžusi ką ma- 
nanti, nes tai sukeltų tikrą žodžių mūšį. 

— Kas gi jai nutiko? — klausiu, nors numanau, kuo viskas 
kvepia. 

Caro atremia alkūnes į stalą ir nunarina galvą ant rankų 
tarytum maldai pasirengusi statula. Paskui begalinio nuovar- 
gio judesiu pasitrina smilkinius. 

— Nežinau, nė kaip tau pasakyti, Bėja... Tu negali įsivaiz- 
duoti, kokius kančių kelius man teko nueiti paskutiniais me- 
tais. Apie tai nuolat rašoma laikraščiuose, tačiau tau nekyla 
minties, kad viskas gali nutikti ir tau... 

Balsas ima virpėti, ji kalba su pauzėmis, kartais net pa- 
šnibždomis, tarsi kiekvienas žodis reikalautų nežmoniškų pa- 
stangų. Pamažu jos pasakojimas pereina į monotonišką kal- 
bėjimą, o žodžiai sunkiai krinta ant stalo - lyg nešuliai. Visą 
esmę nesunkiai nuspėjau. 

— Rodos, viskas buvo gerai... 

— Įstojo studijuoti fizikos, juk prisimeni, visada sakydavo 
norinti tapti astronome... Panašu, kad ji rimtai mokėsi ir no- 

rėjo tapti gera specialiste... Be to, draugavo su išvaizdžiu ir 
šauniu vaikinu... 

— Chavjeru, - spėju aš. 

— Taip, tikrai Chavjeru, - patvirtina ji. - Pažįstu jį nuo vai- 
kystės. Jiedu puikiai tiko vienas kitam, be to, pastebėjau tam 
tikrų ženklų, kurių nesupratau... staiga smarkiai sulyso, jai 
vis ėmė trūkti pinigų, nors niekada neatsisakydavau duoti, o 
draugaudama su Chavjeru tikrai neturėjo daug išlaidų... Pas- 
kui iš namų ėmė dingti daiktai, vertingos statulėlės, sidabri- 
nės peleninės, papuošalai ir visa kita... visokie mažmožiai. 
Viską suvokiau staiga. Kartą vidurnaktį sučirškė telefonas ir 
mane persmelkė mirties baimė. Pamaniau, gal skambina koks 
iš tų bepročių, trokštančių, kad išgirstum, kaip jie mastur- 
buojasi, nes nuo tada, kai pradėjau dirbti televizijoje, kamuo- 
juosi su keletu įkyrių trukdytojų, jie smaginasi siuntinėdami 
man į redakciją šlykštybių prikeverzotus laiškus... 

— Ak, užjaučiu... Apie televiziją nieko nežinojau... 

— Ne, televizija čia niekuo dėta, viskas kur kas blogiau. 
Skambino pranešti, kad mergaitė pateko į ligoninę. Perdo- 
zavimas. Ir staiga netikėtai suvokiau, kad ji narkomanė, pri- 
klausoma nuo heroino. O vėliau išgyvenau viską, ką tik gali- 
ma įsivaizduoti: vagystes, melą, ji nesirodydavo ištisus mė- 
nesius. Namie keldavo visokias scenas. Ką galiu dar pasaky- 
ti, dukrele, tikras siaubas... Kartą 1sterijos pagauta ėmė gra- 
sinti peiliu Manueliui... 

Nervingai užsitraukią cigaretę. Dūmai sujudina įtampos 
pritvinkusį orą. Jau vakar galėjau nuvokti, ką man nori pa- 
sakyti Čaro, kava puodeliuose jau ataušo, jų net neprisilie- 
tėme. Kaip galėjau būti tokia kvailė? Vyliausi, kad tai, kas 
neišvengiama, dar gali ir neįvykti. Kad ir kokia stipri būtų 
Monika, ją apleido Angelas Sargas ir jau niekas negalėjo 
apsaugoti. 

— Baisu... gali įsivaizduoti, kas darėsi, o dar du maži vaikai 
namie... Dabar ji detoksikacijos klinikoje. Ją galima lankyti, 
ir atvirai tau pasakysiu — neabejoju, kad tai bus jai naudinga. 
Gydytojai primygtinai tvirtina, kad jai būtina atsiriboti nuo 
buvusios aplinkos. Dar galiu pasakyti, Bėja, nelabai tikėjau 
tuo, ką sakei telefonu, būsiu atvira. Bet dabar man aišku, 
kad tu tikrai nieko nežinojai ir įtakos nedarei. Nežinau... 
galbūt Monikai išeis į naudą su tavimi pasimatyti. Žinau, kad 
jai labai nyku vienai. Tikiuosi, tu supranti, kodėl pirmiausia 
norėjau pasikalbėti su tavimi akis į akį, reikėjo apsispręsti, ar 
pasakoti tau, kad įsitikinčiau... 

— Ar aš tikrai neturiu su tuo nieko bendra? - sakau. - Ne, 
aš nevartoju narkotikų. Ir nejaučiu priklausomybės. 

— Taigi. Neįsižeisk, numaniau, kad nesi į tai įsipainiojusi, 
dabar jau žinau, kad visus tuos metus judvi nesimatėte. Tu 
lioveisi skambinti, 0 ji apie tave net neužsimindavo... Kalbu 
nuoširdžiai, buvau labai nustebinta taip staiga, nei iš šio, nei 
iš to, išgirdusi tavo balsą. 

— Suprantu. Gal pasakysi, kur ji, galėčiau aplankyti. 

- Žinoma, būtinai. - Popierėlyje užrašo adresą, rūpestin- 
gai perlenkia jį perpus ir paduoda man. - Geriau pirmiausia 
jiems paskambinti. Reikia suderinti vizitus. 

— Ačiū. 

— Dabar gal man atleistum, jau turiu atsisveikinti. Šian- 
dien esu užsivertusi darbais. Džiaugiuos su tavimi pasima- 
čiusi, tikrai. 

Mudvi pakylame vienu metu. Ji ištiesia ranką, aš ją tik spus- 
teliu. Nė vienai nesinori apsimesti, neveidmainiausim ir ne- 
sibučiuosim atsisveikindamos. 

— Tiesa, negaliu susilaikyti nepagyrusi, kad gražiai atrodai. 
Tau labai tinka trumpi plaukai. Ir dar, brangute, jei susitiksi 
su ja, perduok, kad man paskambintų. Praneši man... ar ne? 

Pagaliau man nusišypso - pirmąsyk per visą susitikimą - 
viena iš reklaminių šypsenų, kokios sukuriamos lazerio galia 
ir išmone. 

— Būtinai, nesirūpink. Pažadu. Ačiū tau. 

Popierėlis, kurį man paduoda, tarsi įteisina mudviejų pa- 
liaubas. Daug metų viena kitos negalėjome pakęsti. Jos aky- 
se aš buvau kvaištelėjusi ne mažiau kvaištelėjusios dukters 
draugė. Man ji buvo nepakenčiama draugės motina. Bet da- 
bar aš suaugusi ir leidžiu jai suprasti, kad nepakęsiu, jeigu 
elgsis su manimi kaip su mergiūkšte; man buvo pirmas kar- 
tas, kai po silikono ir brangaus makiažo kauke pajutau šį tą 
žmogiška. Monikos nemačiau jau ketverius metus. Nuo tos 
savaitės, kai viskas nutrūko lyg nuo grandinės. Atmintyje kiek- 
viena tų dešimties dienų minutė liko lyg išdegta ugnimi. Tas 
dešimt dienų prisimenu kaip košmarą. 


3. BAIMĖS LOPŠYJE 


Ten, kur gimsta troškimas, - baimės lopšyje, 
ten niekas neturi vardo ir nieko nėra tikra, viskas 
tik atrodo. 


KRISTINA PERI Rossi Intymiosios negandos 


Kiekvienas, pamatęs ją tądien įeinančią į laiptinę, - rausvos 
kramtomosios gumos spalvą primenanti suknytė, akiniai vėž- 
lenų rėmeliais, ranka prie krūtinės spaudžia albumėlį su sa- 
vo kūdikystės nuotraukomis, kitoje rankoje nusviręs pirki- 
nių krepšys, — nedvejodamas pasakytų: štai gerutė mergytė. 
Įsivaizduotų, kad ji dar nekalta, na, gal jau pažinusi meilę su 
savo vaikinu, visų pripažintu vaikinu, taip, su kuriuo jau gal- 
būt metus draugauja, kuris jau dovanojęs jai žiedelį ir šv. Va- 
lentino dieną atsiuntęs atviruką. Net nekiltų minties, kad gal- 
būt vieną dieną, tėvams išvykus poilsiauti į kalnus, ji prarado 
nekaltybę savo kambaryje, nors viskas vyko švelniai ir iš mei- 
lės, be jokių nukrypimų ar keistų pozų, po ilgų bučinių ir 
glamonių, prieš tai ir po to. 

Taip turėtų manyti du jos kaimynai, matę ją įeinančią ir 
pasisveikinę kaip ir kitomis dienomis, kai išeidavo pavedžio- 
ti šunėkų, oO ji grįždavusi iš akademijos. Kas rytą tuo pačiu 
metu sveikindavosi nulydėdami ją maloniomis šypsenomis. 
Jų šypsenos dirbtinės, o jos - nuoširdi: paaugliška šypsena, 
kai matosi simetriški baltutėliai dantys, rodantys privataus 
stomatologo pastangas ir privačios mokyklos auklėjimą, kai 
įprato valytis dantis tris kartus per dieną po penkias minutes 
ir skalauti burną po valgio. Kaimynė pasiteiraus, kaip laikosi 
jos tėvai ir broliukai. Ilgokai jų nemačiusi: ar jie Madride? O 
ji paaiškins, kaip kasmet vasaros pradžioje aiškindavo visiems 
klaususiems kaimynams, kad jie - Maljorkoje, atostogauja, 
bet ji turėjusi likti ir ruoštis rugsėjo mėnesio egzaminams, 
nes gavusi du prastus pažymius, o Maljorkoje kasdien kai- 

tintųsi paplūdimyje, plaukiotų laivu ir, žinoma, mokslams ne- 
būtų laiko. 

— Vargšelė... - užjaustų ją kaimynė, - kaip tau vienai čia 
turėtų būti nyku?.. O dar per karščius. 

— Nieko nepadarysi, teks susitaikyti, - atsakytų ji, kaip vi- 
suomet su šypsena. 

Jai dingus už lifto durų, ponia tyliai tartų savo vyrui: 

— Kokia daili mergina, tiesa? Nedaug tokių rasi. 

Ir nulinguotų gatve pakibusi ant vyriškio rankos, vedina 
šunėku, apsikarsčiusi auksinėmis grandinėlėmis. 

Iš tiesų taip galvojo visi jos kaimynai: kad ji puiki mergi- 
na. Ir labai graži. Ir nieko bloga neturėjo mintyse. Monika 
Ruis Bonet buvo labai pareiginga mergina... Monika Ruis 
Bonet rytais lydėdavo broliukus į mokyklą. Tokia švytinti, 
visuomet besišypsanti Monika, tokia natūrali, maloni; Mo- 
nika nepraeidavo pro šalį nepasisveikinusi, jei susitikdavai 
ją laiptinėje. Ne taip, kaip kitos ar kiti, pavyzdžiui, mergai- 
tė iš ketvirto buto, tik kažką numykia, o kartais nė to nesu- 
lauksi. 

Nė vienam iš jos kaimynų nepasirodė keista, kad jos buto 
langų užuolaidos visuomet užtrauktos; Žinoma, juk tai ap- 
saugo nuo karščio, kad namie būtų vėsiau. Nors, jei būtų kal- 
bama apie kitą, - pavyzdžiui, mergaitę iš ketvirto buto, kuri 
dabar, ačiū Dievui, išvykusi atostogauti, — kiltų įvairiausių 
įtarimų. Tačiau niekam nekilo abejonių, kas iš tiesų yra na- 
muose. Švarutėlė, puikiai apstatyta svetainė, juk žinote, kad 
motina turi puikų skonį, o mergaitė, galima pridurti, atsigi- 
mė įją, tikriausiai namai dabar blizgėte blizga. Per paskutinį 
kaimynų susirinkimą buvom pas jas užėję, žinoma, viso buto 
apžiūrėti neteko, juk atėjome ne tam, kad landžiotume po 
kambarius, tačiau virtuvėje, tualete ir svetainėje viešpatavo 
švara, tik tiek galiu pasakyti. Galiausiai užtenka pamatyti, 

kaip rengiasi ir atrodo motina, kokie prižiūrėti vaikai, pa- 
puošti kaip iš paveikslėlio... 

Deja, tomis dienomis svetainė visai neblizgėjo. Šen bei ten 
mėtėsi žurnalai ir spalvotų paveikslėlių knygelės: Gyvatė, 
Liuksiškas rokas, Hustleris, Fantastiškasis, 2000 maniakų, 66- 
jos nebūdavo namie. Tėlepizza* dėžės, su perdžiūvusios teš- 
los ir plastiku virtusio sūrio likučiais nusviestos ant Rikardo 
Čaro stalo. Ant armėniško kilimo mėtėsi kojinės, apatiniai, 
nudrengti džinsai. Roche Bobois dizaino studijos fotelis nu- 
kabinėtas marškinėliais. Alaus ir kokakolos skardinės, po- 
pierėliai nuo šokoladinių vaflių, suktinėms naudojamo po- 
pieriaus skiautės, plastikiniai Sevenileven maišeliai — viskas 
voliojosi kur pakliuvo. 

- Šakės, kaip šlykštu. Panašu į landynę, - kartojo ji dvide- 
šimt sykių per dieną. - Ima smirdėti. 

— Tai atidaryk langus ir išvėdink. Nagi! - atkirsdavo jai Ko- 
ko iš fotelio gelmės. - Žinoma, juk tu užsispyrei gyventi lyg 
kokiam požemy ar kalėjime, nevalia net langų praverti. 

Koko kalbėjo ir šaudė elektroninius sidabrinius Žvaigž- 
džių kirminėlius, po dvidešimt ar trisdešimt per minutę. Ko- 
ko reikėjo tik spustelėti valdymo pulto mygtukėlį ir ateivių 
kosminiai laivai byrėdavo į šipulėlius violetinių dūmų de- 
besyse, metaliniam balsui be didelio entuziazmo kartojant 
„Fire, fire, fire“ **, tereikėjo nurodyti kirminėlių skaičių, kiek 
nori sunaikinti. 

— O tu, - dažniausiai sakydavo ji, - gal liausies vieną kartą 
maigyti tą prakeiktą aparatą kaip penkiametis mažvaikis? Per 
dienas bendrauji su marsiečiais. 


* Populiarus picerijų tinklas Madride. Vert. 
** Ugnis (angl. ). 

— Šita mašina jau seniena, ir tiek. Tavo broliai nenumano, 
kaip jiems pasisekė dėl gimdytojų, kurie mėto pinigus štai 
tokiems žaisliukams. - Koko šnekėjo nenuleisdamas akių nuo 
televizoriaus ekrano. - Mano močia, kai buvau vaikis, nenu- 
pirko net suknisto vandens šautuvėlio. Be to, marsiečiai man 
padeda atsipalaiduoti. O užmigti vis tiek nepavyko... Įtariu, 
kad mes vakar kokos padauginom. 

Tada ją apėmė viena iš tų tvarkymosi manijų, kurios ret- 
karčiais nei iš šio, nei iš to užplūsdavo, gal tai susiję su doze, 
kurią susileido, kad po audringos nakties prisiverstų nueiti į 
akademiją. Įdūkio pagauta puolė rinkti vaflių popierėlių, 7ė- 
lepizza dėžių, tuščių skardinių ir suktinėms naudoto popie- 
riaus skiaučių ir viską grūsti į Sevenileven maišelį. 

Vieną rytą, panašų į buvusius, kaip ir kitus sykius jai besi- 
tvarkant namie, o jam besigrumiant su kirminėliais, dėl įvai- 
rovės bent pakeitė jų rūšį, lyg paklaikęs sučirškė durų skam- 
butis. 

— Tik beprotis gali taip skambinti! - įsivaizduoju ją sušun- 
kant. Šitaip su variacijomis šūkaudavo, kai nugąsdindavau ją 
savo skambučiu. Nepakako septynerių metų pripratinti jos 
prie infarktą sukelti galinčio skambinimo. 

Akimoju ant marškinėlių užsimetusi antklodę ji nuskuodė 
prie durų. Gyveno kasdienėje įtampoje, tad kiekvienas ne- 
lauktas skambutis išmušdavo ją iš vėžių. 

Mačiau ją žvilgtelint pro langelį ir pasisveikinau rankos 
mostu. 

— Nesijaudink, čia Bėja, - šūktelėjo ji Koko. 

— Kąji čia veikia tokiu metu ir kodėl neduoda mums ramy- 
bės? — pasigirdo balsas iš fotelio. 

Jai atvėrus duris, įgriuvau visa drebanti ir nusibaigusi puo- 
liau jai į glėbį. Raudodama ir krūpčiodama apkabinau Mo- 
niką. Ji pabučiavo man smilkinius ir ėmė glostyti plaukus su 

tokiu vangumu, kad galėjai suprasti, jog ne pirmąkart tenka 
gesinti panašias scenikes, mano kūkčiojimas palengva slopo, 
o po kelių minučių jau nesigirdėjo nė menkiausios dejonės. 
Tuomet apglėbė man pečius ir nuvedusi pasodino į fotelį; 
jau patogiai atsisėdusi apsimečiau tik dabar jį pastebėjusi. 

— O ką šitas tipas čia veikia? —- paklausiau drebančiu bal- 
seliu. 

— Priminsiu tau, kad „šitas tipas“ yra vardu Koko, - pasa- 
kė jis. 

— Matai, - įsiterpė ji, - čia tik natūriniai mainai: aš suteikiu 
jam prieglobstį, o jis aprūpina mane „ratais“. 

— Monika, brangute, kiekvienąsyk atėjusi į šiuos namus ran- 
du vis kitą bičą, riogsantį šiame fotelyje, - mečiau su tokia 
pagieža, kokią tik galėjau išgauti. 

Koko taip ir nesuprato, ar tai buvo juokelis, kurio prasmė 
aiški tik mudviem, ar ne. Monika žvilgsniu parodė jam išeiti 
iš kambario, o tai reiškė, kad ji nori likti su manimi dviese. 
Koko nepatenkintas pakilo iš fotelio ir išėjo iš svetainės. 

Monikai nereikėjo nieko aiškinti. Ne pirmus metus jai tek- 
davo maldyti mano nervų priepuolius, jau nuo to karto, kai 
rado mane mokyklos tualete mėginančią skutimosi peiliuku 
persipjauti venas, tada neišleidau jokio garselio, nesuvirpėjo 
nei vienas veido raumenėlis, tik skruostais ritosi ašaros kaip 
pupos. Kraujo lašai tekšėjo į raudoną klanelį, spindintį ant 
baltutėlių grindų. Tuomet dar nežinojau (rašau tai kaip įspė- 
jimą mėginsiantiems žudytis), kad vienintelis efektyvus bū- 
das persipjauti venas - daryti vertikalų gilų pjūvį ties alkūne; 
taigi aš, kvailė, jau buvau pasidariusi keletą horizontalių pjū- 
vių, randų nuo jų paskui beveik neliko. Pompastiškas spek- 
taklis, tik neturintis jokios prasmės. Visos kitos mergaitės bu- 
vo gimnastikos pamokoje, būtų protingiausia pranešti mo- 
kytojai, kuri suteiktų man pirmąją pagalbą, kad išvengčiau 

kraujo užkrėtimo, ir klausinėtų, kaip man, dėl Dievo, šovusi 
mintis taip save žaloti. Tačiau ji tebestovėjo kaip įbesta, di- 
delės tualeto patalpos, kvepiančios dezinfekuojamaisiais va- 
likliais, viduryje, gal ją pakerėjo reginys, o gal padarė įspūdį 
tai, ką manė esant drąsa. Tikriausiai mudvi keletą minučių 
buvom lyg suakmenėjusios, kol Monika drįso ištarti, kad pro- 
tingiausia būtų išvalyti tą kraujo klaną ir sprukti iš čia. 

— Negaliu, negaliu daugiau jos pakęsti, - kartojau sėdėda- 
ma Roche Babois fotelyje, padėjusi galvą Monikai ant peties. 
Jau nebekūkčiojau ir jaučiausi šiek tiek aprimusi. - Ta mote- 
ris išves mane iš proto. Kai nereikia eiti į mokyklą, ji reika- 
lauja, kad lindėčiau namie. Tris valandas klausiausi jos riks- 
mų ir skundų. Kad nesikeliu anksti, kad nepadedu tvarkyti 
namų, kad einu į baseiną... O šįryt ėmė priekaištauti, kad jai 
nepatinka, kaip pasiklojau lovą, kad antklodė per daug su- 
garankščiuota ir dar velniai žino kas, kai staiga man kraujas 
mušė į galvą ir pratrūkau. Ėmiau daužyti į sieną viską, kas 
pakliuvo po ranka. Mane pažįsti: tris dienas galiu visa tai pa- 
kęsti, o trečią dieną lyg apanku ir paklaikstu, bet paklaikstu 
kaip reikiant. Noriu tik numirti, iš tiesų. Nepakenčiu savo 
gyvenimo, nepakenčiu jos nei pačios savęs. 

Suprantama, ji mane gerai pažinojo. Mokykloje visi ma- 
ne laikė šiek tiek keista. Labai graži, tikra tiesa, kalbėdavo 
kitos motinos, tik ne tokios draugės jos trokštų savo dukte- 
rims, nežinau, ar mane suprasi. Panašu, kad jai reikia psi- 
chologo pagalbos. Bet Moniką žavėjo tai - mano pasiryži- 
mas kovoti prieš marą, badą ir karą ją stebino; kad švelni ir 
nedrąsi Bėja sugebėdavo virsti siautėjančia furija, kai nie- 
kas iš jos to nesitikėjo, įtūžis, kurį nešiojau savyje, galėjo 
sukelti tvaną vos jį išlaisvindavau. Daug metų Monikos šei- 
ma, 0 ir pati Monika lyg kokie teisėjai tarpininkai glaisty- 
davo mano konfliktus su namiškiais. Reikia pripažinti, kad 

Bėjos motina, sakydavo Monikos motina, iš tų žmonių, ku- 
riuos reikėtų izoliuoti. Nieko keista, kad tokios motinos duk- 
ra būtent tokia. Netgi labai nebloga. Kai mano motina skam- 
bindavo Čaro, Monikos namiškius imdavo krėsti drebulys. 
Motina galėjo valandų valandas pliurpti telefonu ir įkyrėti 
begaliniais skundais. Čaro sakydavo, kad tai poniai tiesiog 
reikia susirasti veiklos. Geriau nesėdėtų namie sudėjusi ran- 
kų, o imtųsi kokio nors prasmingo darbo, ir esu tikra, atei- 
tų galas visoms jos bėdoms. 

— Nesirūpink, - tarė Monika šluostydama ašaras. — Tavo 
motinai reikia kokio romano ir gero sekso. Dedu galvą, kad 
nieko panašaus nepatyrė nuo to laiko, kai ėmė lauktis tavęs. 

— Įtariu, kad tėvas čia niekuo dėtas. Nelabai įsivaizduoju 
savo motinos, darančios tai su kuo nors kitu. 

— Užtat tokia surūgusi. Gerai, pamiršk ją. Geriausia, ką 
galiu tau patarti, - lik čia. Rytoj paskambinsime tavo moti- 
nai ir nutarsime, ką daryti. O dabar malonėk nutaisyti links- 
mesnį veidelį, velniai rautų. Einu apkuopti šitą lindynę. 

Vangiai pamaniau, kad galbūt reikėtų pakilti iš fotelio ir 
padėti Monikai tvarkytis, tačiau tebesėdėjau lyg prikalta ir 
kas sekundę jaučiausi vis menkesnė. 


Veikiausiai „Iguanos“ užeiga atvėrė duris aštuoniasdešimtų- 
jų pradžioje, ir susidaro įspūdis, kad nuo to laiko niekas nė 
peleninės nėra pakeitęs. Nublukusiais plakatais, kai Iggy Pop, 
Bowwie ir Stones dar buvo apogėjuje, apkarstytos sienos. Kė- 
džių apmušalai beveik visai nudėvėti, kur ne kur styrojo nuo 
nešvaros pajuodusios vatos gniužulai. Negalėjai tvirtinti, kad 
„Iguana“ — pats kiečiausias baras šiame rajone, tačiau jame 
trūko nuolatinių lankytojų. Tai buvo tipiškas baras, žmonių 

prisirinkdavo tik vėlai vakare, netrikdomi minios ir gaudžian- 
čių muzikos aparatų, kurių pilna madinguose baruose, jie ra- 
miai įkaldavo po ketvertą bokalų alučio; kiti stabtelėdavo iš- 
lenkti taurelės ko nors stipresnio ir traukdavo tolyn. Papras- 
tai antrą nakties „Iguanoje“ likdavo keturios galvos, o tuo 
metu kituose baruose linksmybės tik prasidėdavo ir patekti 
jau būdavo gana sunku. 

Tąnakt pusę trijų bare likom kaip tik keturiese: Monika, 
Koko, Pepė (padavėjas) ir aš. Sudėjus visų keturių metus, 
šimto nebūtų. 

— Prakeikimas, šita skylė negyvesnė už bažnyčią. Jei norit, 
pastatysiu dar po vieną ir tada jau mausiu, - pasiūlė Pepė 
ramiai, kaip padavėjas ir kreipiasi į nuolatinius lankytojus. 

— Gerai, pastatyk mums dar tris alaus, - sutiko Koko, - ar 
judvi nieko prieš? 

— Mes prieš, - atkirto Monika pilna burna šokolado, kaip- 
mat nusisuko nuo jo ir tęsė pokalbį su manimi. - Man labai 
svarbu, - dėstė ji, - kad kaimynai nejįtartų, jog gyveni pas ma- 
ne, nes mano močia apalps sužinojusi, kad jos namus paver- 
čiau prieglauda. Juk žinai, kokia ji kaprizinga, o kaimynai — 
tikri liežuvautojai. Taigi, kol būsi pas mane, užuolaidas lai- 
kyk užtrauktas. Iki devynių - nei įeini, nei išeini, tuo metu 
išeina durininkas. Be to, tada kaimynai lindi namie, vakarie- 
niauja, Žiūri televizijos žinias ir nekreipia dėmesio nei kas 
įeina, nei kas išeina. 

— O tau patinka toks šikšnosparnio gyvenimas? - saldžiu 
balseliu kreipiausi į Koko. Jaučiausi nepalyginamai ramesnė 
nei iš ryto. Kas manęs nepažįsta, nė už ką nepatikėtų, kad ši 
naivi mergina prieš penkiolika valandų svaidė į sieną moti- 
nos porcelianą. 

— Išlendu tik tada, kai būtina, - atrėžė Koko. - Nors iš 
tiesų tai net per daug, juk beveik kas vakarą kur nors eina- 

me. Didžiąją dienos dalį tiesiog ilsiuosi, miegu, paskui ko 
nors užkertu, kol pasikraunu, ir ateina devinta valanda... 

Jo mergina (tam tikra prasme juk taip ir yra) pertraukia 
šneką: 

— Paskutiniu metu dėl visokių nesąmonių grįžtam namo 
šeštą ar septintą ryto. Parėjusi lendu po dušu ir maunu į aka- 
demiją. Paskui prasuku pro prekybos centrą ir nuperku ko 
nors valgyti. Vos grįžusi namo, krintu miegoti ir taip iki pat 
vakaro. Mano dienotvarkė visiškai pasikeitė, dabar viskas pui- 
kiai klojasi. Tik saulės beveik nematau. Būsim baltutėliai žmo- 
nės perregima oda. Nieko nepadarysi... Žemas lygis atrody- 
ti įdegusiam. 

— Labiausiai mane veža tai, kad tau palieka prižiūrėti na- 
mus. Mano motina geriau mirs, negu paliks mane vieną na- 
mie. Manim nė per nago juodymą nepasitiki. Jeigu ji kur trau- 
kia, važiuoju ir aš. Jeigu aš lieku, lieka irji... O.E.D. - atsikvė- 
piau ištarusi ir nepaklusni garbana bakstelėjo į nosies galiuką. 

— Ką sakai? - paklausė Koko. 

— O.E.D. Ouod Erat Demonstrandum" . Čia toks juokelis, 
tik tarp mūsų, - paaiškino jam Monika. 

— Ar ne per daug paslapčių tarp jūsų? 

+ —Otau, isid“ pią — tarė nekreipdama dėmesio į jį, - pasa- 
kysiu štai ką: ne, manęs nepalieka namie, mane baudžia pa- 
likdami namie, o tai visiškai skirtingi dalykai. Jie mano, kad 
kenčiu negalėdama vykti į Maljorką koketuoti su pasipūtu- 
siais berniukėliais ir plaukioti jachta... Brangute, tu net ne- 
įsivaizduoji, kaip sun-ku kartais susikirsti per egzaminus, kai 
esi toks proto bokštas kaip aš. - Įtariu, kad tai pasišaipymas 
iš savęs, tačiau jos balso tonas tai sakant visai nepakito. — 
Manau, jie ką nors įtaria. Anądien mane pasikviečia į savo 

kabinetą filosofas, pasisodina ir sako - Monika taria per no- 
sį: „Panele, šį egzaminą išlaikėte pasibaisėtinai, jei atvirai, 
manau, esate daug gabesnė“. Žinoma, esu gabesnė, velniai 
rautų. Bet jei išlaikysiu gerai, tai gerai Žinau, kas manęs lau- 
kia: pasiplaukymai jachta, vakarėliai klube iki dviejų nakties, 
visokių Alvarų ir Borchų asistavimas. Eina sau. 

Kaip tik tuo metu pro duris įkėblino kažkoks tipelis. Išdžiū- 
vęs neapsakomai, su akiniais nuo saulės ant nosies, o tai tokiu 
metu nebuvo gyvybiškai reikalinga, nes antrą nakties jokia švie- 
sa neakino. Jam tetrūko lentelės po kaklu: „Narkomanas“. Pri- 
ėjo tiesiai prie Koko ir ėmė kažką kuždėti jam į ausį. Vaikščio- 
jantys griaučiai su Koko kaipmat pasišalino į tualetą. 

— Tai Koko pasiliks pas tave? 

— Tikriausiai. 

— Neblogas tas Koko. Tik kad jis alfonsas. Lyginant su 
tavimi. - Ir nutaisiau niekinamą veido išraišką, neva man 
tai nė kiek nerūpi. Galėjau apsimesti tik penkeriais metais 
jaunesnė. 

- Žinai, verčiau jau jis negirdėtų, nes nėra fainiausias pa- 
saulyje, - nusijuokė Monika. - Klausyk, Žinau, kad jo nela- 
bai virškini, bet jis man tiekia medžiagą ir tik jo dėka galiu 
pakliūti į tam tikras vietas, kurių nebūčiau net Žinojusi. 

— Bet ar tau jis patinka? 

— Na... Taip kaip ir kiti. Nežinau, kartais mane tokie tipe- 
liai veža, nes Čaro, pamačiusią mane su vienu iš jų, garan- 
tuotai ištiktų infarktas. 

— Nesiskųsk per daug savo motina. Jai bent jau stogas ne- 
kyla. 

— Kartais pamąstau, kad geriau jau tokia motina kaip ta- 
vo. - Monika kritišku žvilgsniu tyrinėja savo kojas, svarsty- 
dama, ar dar nereikia jų depiliuoti. - Suprask mane teisin- 
gai, nepavydžiu tau, puikiai suprantu, kad nežinai, kada ji 

tave paliks ramybėje. Bent jau visi kiti supranta, kad negali 
jos pakęsti. Net tėvui ji skersai gerklės stovi. 

— Menka paguoda. 

— Nežinau, paguoda ar ne, tačiau labai sunku turėti moti- 
ną, kuria visi žavisi, išskyrus jos dukterį. Man net bloga daro- 
si, kokia ji pamaiva. Skonis —- negaliu apsakyt, - atsidūsta ir 
užverčia akis į dangų, tarsi rodydama, ką turi iškentėti. - „Mo- 
nika, peeersirenk, kaip tu atroooodai“ arba „Gonsalai, tik 
nesakyyyk, kad su šiais marškinėėėliais eisi į gatvę“. 

— Bet juk visos motinos sako tą patį. Net žodyne parašyta: 
motina, iš lotyniško mater, moteriškoji giminė. Tai žmogus, 
kuriam niekad nepatiks, kaip tu rengiesi. 

— Taigi. - Ir gurkštelėjo alaus. 

Už nublukusio ir apšnerkšto, buteliais nukrauto baro veid- 
rodyje atsispindėjo antroji figūra. Priešais mane už tokio pat 
baro gurkšnojo kita Monika, įspūdinga tamsiaodė, ne tokia 
aiški, kokia sėdėjo šalia manęs, jų kontūrai, išsklidę nuo dū- 
mų ir blankaus apšvietimo, priminė atspindį vandenyje. 

— Štai ateina tavo naujasis laimikis, lydimas vyriškos Keit 
Mos versijos, - tariau, rodydama į Koko su narkomanu, išei- 
nančius iš tualeto. Iš tolo jiedu buvo panašūs vienas į kitą, 
nes ir Koko buvo liesas. Aukštu ūgiu nepasižymėjo, buvo kiek 
aukštesnis už Moniką, bet fizinės jėgos stoka ir nervingumas 
darė jį panašų į glitų roplį, į gyvačiuką. 

Narkomanas linktelėjo Pepei ir nukūrė durų link. Grei- 
čiausiai patraukė ieškoti saugios laiptinės. „Iguanoje“ nie- 
kas nesibado, yra tokia taisyklė: jeigu tave užtiks, daugiau 
čia nebūsi pageidaujamas ir prarasi teisę apsirūpinti viena- 
me centrinių punktų. 

— Nagi, mergiotės, - tarė Koko, apkabindamas per pečius 
savo merginą, - nuobodžiaujat? Pepe, ar laukti tavęs? 

— Ne, geriau jau šliaušiu namo, neturiu dvasios toliau da- 
lyvauti. 

— O mums reikia grįžti prie savo dienotvarkės. Šios pane- 
lės pasirodymas sutrumpino mūsų miego valandas. Makte- 
lėsim tekilos? 

— Tvarkelė, - tarė Monika ir vienu gurkštelėjimu baigė gerti 
alų. Tapo aišku, kad „Iguanos“ jai jau gana ir ketina kuo grei- 
čiau iš čia dingti. 


Aštuoniolikos metų aš dar buvau nekalta. O Monika jau bu- 
vo permiegojusi su galybe vaikinų. Bet apskritai nebuvome 
labai jau skirtingos. Trūkumas ar gausybė reiškė tą patį: ven- 
gimą prisitaikyti arba atsisakymą. 

Nuo keturiolikos metų Monika užmegzdavo santykius vie- 
ną po kito. Visi laikė ją savo pora, o ir pati Monika negalėjo 
suvokti savęs kitaip. Pažinojau bent dešimt ar penkiolika jos 
vaikinų, kurie neužsibūdavo ilgiau nei du mėnesius, ir nieka- 
da nelaikiau jų savo varžovais. Jie paprasčiausiai ateidavo 
pasitikti jos iš mokyklos, vaišindavo ją gėrimais, glamžydavo 
ant galinės automobilio sėdynės. Monika laikė pranašumu 
tai, kad jautėsi emociškai saugi, nes visada buvo tokių, kurie 
ją mylėjo arba jos geidė; o trūkumas buvo jos nepriklauso- 
mybė, nes vyrų, ir - įtariu - sekso, jai kaskart reikėjo vis la- 
biau. Ji nemokėjo gyventi viena, kaip ir Ketė; tik, skirtingai 
nei Ketė, jai nesinorėjo gyventi su kuo nors. 

Ji buvo mano draugė ir pasipasakodavo viską, nors buvau 
dar nekalta mergaitė ir vaikinai man nerūpėjo. Atvirkščiai, 
nei buvo galima tikėtis, aš niekada jos nesmerkiau ir niekada 
nekaltinau dėl tokio elgesio. Tačiau buvau vienintelė, priiman- 
ti ją tokią, kokia yra. Ji tą žinojo, ir tai - priežastis, kodėl 
buvau jai artima, nesvarbu, kad esame visiškai skirtingos. Mo- 
nika suprato, kad mokykloje niekas nepateisino jos palaido 

gyvenimo būdo. Reikėjo atremti galybę smerkiančių žvilgs- 
nių. Tik jai mažai tas rūpėjo. Mano kūnas priklauso man, 
sakydavo ji, ir tuose stiprybe trykštančiuose žodžiuose buvo 
kažkas, kuo ji atremdavo puolančiuosius kaip suvokianti sa- 
ve brandi asmenybė. Kaip aš tuomet ja žavėjausi!.. 

Bet iš tikrųjų Monika, rodos, tokia nepriklausoma, gyve- 
no tik kitų dėka. (Ir kiti gyveno jos dėka, turint omeny ir 
mane pačią.) Nes Monika negalėjo suvokti gyvenimo kitaip, 
nei būti kieno nors pora: ji niekuomet nebuvo viena. Tačiau 
ir būdama poroje paisė tik savo įsitikinimų: jos santykiai su 
žmogumi buvo paremti lenktyniavimu, o ne bendradarbiavi- 
mu, parazitizmu, 0 ne intymumu. Buvau jos draugė, o vaiki- 
nai buvo vaikinai. Nieko bendra. Visus nesutarimus su jais 
užglaistydavo seksu. Santykius aiškinosi mylėdamiesi. Savo 
kūną pavertė visuomet konvertuojama valiuta. Tuomet bu- 
vau dar nekalta ir tikėjausi iš sekso ko nors nepaprasta. Ma- 
niau, kada nors, jeigu tai patirsiu, išgyvensiu lyg stebuklą, 
atversiantį man duris į suvokimą. Monika, atvirkščiai, jau ne- 
sitikėjo, kad jos ir vyrų, su kuriais mylėdavosi, kūnai pateiks 
kokių staigmenų. Jau buvo praradusi tikėjimą pažadėtąja pa- 
slaptimi, tai virto jai tiesiog laukimu kažko paprasto ir vulga- 
raus, lyg futbolo varžybos. 

Nemanau, kad ji iš tiesų mėgavosi seksu, nors buvo išmė- 
ginusi visus jo būdus ir pozas. Kai aš dar buvau nekalta mer- 
gaitė, ji jau galėjo pasigirti dariusi tai automobiliuose ir laip- 
tinėse, tamsiuose skersgatviuose ir kalnų keltuvuose. Išban- 
dė oralinį seksą, misionieriaus pozą, raudonų šviesų efektą, 
brangius apatinius. Gyveno apsėsta minties pagardinti prie- 
skoniais ir pajvairinti prėską lytinio akto patirtį. Ir vis tiek jai 
buvo nuobodu. Dėl šio tūžmingo troškimo, nesuvokiamo po- 
reikio kontroliuoti ir turėti, niekada negirdėjau jos su švel- 
numu minint bent vieno savo meilužio. Tuose slaptuose de- 

šimties minučių pasidulkinimuose švelnumui vietos nebūda- 
vo. Dabar, kai esu jau daug vyresnė ir prisimenu kai kurias 
jos pasakotas istorijas, manau, suvokiu, kad prievartą ji ma- 
nė esant seksu, seksą - meile, o meilę - gebėjimu užvaldyti. 

Daugelis išsilavinusių, religingų moterų yra patyrusios 
jausmą, kad būtina kuo greičiau nusidėti, ir metų metus at- 
siduodavo meilės nuotykiams. Galbūt ji irgi buvo tokia, gy- 
veno perpildyta spermos, jautėsi gašli, gal seksas tapo jai 
mistine patirtimi, vyrai suteikdavo jai malonę tokią, kokią 
"Teresei Avilietei suteikdavo Dievas, sukeldavęs ekstazę. Ne- 
žinau, galiu tik įsivaizduoti, tačiau esu beveik tikra, kad ji 
suartėdavo su vyrais tik dėl maištingumo, o ne dėl tikrojo 
troškimo. 

Aš visuomet jos troškau, ir kai ji man pasakodavo savo 
nuotykius, jausdavau viduje kylant kažkokį maištingą sūku- 
rį, susižavėjimą, sumišusį su pavydu. Jos tamsiose akyse 
įskaitydavau be žodžių siunčiamus signalus, kuriuos drąsiai, 
kaip mokinukė, stengiausi iššifruoti. Žiūrėdavau į ją ir jaus- 
davau, kaip troškimas, kviesdamas žaisti su Monika, lyg ka- 
muolys krinta man į rankas. Tačiau visuomet jos godžios 
akys žvelgė kitur. 


Monika, nešina pilnu krepšiu pirkinių ir aplanku, įėjo pro 
duris ir patraukė tiesiai į idealią virtuvę. Italijoje Čaro įsigijo 
senovinę granito kriauklę ir pritaikė senovinius bronzinius 
Trentino maišytuvus. Senoviniai kokliai specialiai užsakyti vie- 
noje Ibizos keramikos gamyklų. Pietų servizas, taurės ir kiti 
virtuvės indai derėjo vienas su kitu. Monika traukė iš krep- 
šio daržoves ir krovė ant balto smiltainio stalo. Sudėjo į šal- 
dytuvą jogurto indelius. Jai pasilenkus šmėstelėjo treniruoti 

jaunatviški sėdmenys. Susiruošusi gaminti salotas, pagaliau 
malonėjo atkreipti dėmesį į mane. Rymojau virtuvės tarpdu- 
ryje susivėlusi, užmiegotomis akimis, dar neišlindusi iš marš- 
kinėlių su didžiausiu Sonic Youth piešiniu. 

— Tau labai tinka šie džinsai, - mėginau nuslėpti savo susi- 
žavėjusį žvilgsnį. (Explicatio non petita, acusatio manifesta*, 
kaip pasakytų mano tėvas.) 

— O tau labai tinka mano marškinėliai, - atsakė ji, nuduo- 
dama to nepastebėjusi. 

— Visi tavo drabužiai man tinka, - patikinau ją, ir tai buvo 
gryna tiesa. - Man pasiutiškai skelia galvą. Nesu pratusi tiek 
gerti. 

— Kur nors turėtų būti Alka Seltzer. Kad jau atsikėlei, galė- 
tum paskambinti savo motinai, bent jau žinos, kur esi, tik- 
riausiai jaudinasi. 

— Jaudinasi? Labai abejoju: tikriausiai laiminga, kad din- 
gau jai iš akių. 

— Gerai jau, neišsigalvok. Be to, jei būsi čia, o tavo motina 
nežinos kur tu, galiu turėti nemalonumų. 

Nenoromis priėjau prie telefono. Čaro atkasė jį viename 
aukcione. 

' — Įsimylėjau tą daiktelį vos pamačiusi, kelias valandas ko- 
vojau dėl jo, tačiau buvo verta. Tikras perliukas, ar ne? 

Ragelis buvo sunkus kaip sąžinės graužimas. Velniai rau- 
tų, kaip nepatogu tokiu disku rinkti numerį. Prisivertusi su- 
rinkau savo namų numerį. 

— Mama, čia aš... Esu Monikos namuose... Gerai... Taip... 
Taip... Gerai... Taip. Iki. - Monika klausiamai žiūrėjo į ma- 
ne. - Nieko, ji tik išplūdo mane ir padėjo ragelį, nes skuba į 
kirpyklą, —- paaiškinau. 


* Paaiškinimas nereikalingas, kaltinimas akivaizdus (/ot. ). 

Staiga pajutau viduje viską užverdant, kažkokią bejėgiš- 
kumo ir vos tramdomo pykčio bangą, kylančią stemple; ma- 
ne ir vėl smaugia ašaros. Blogiau jau negali būti. 

— Įspėju tave, jei pradėsi Žliumbti, gali apsisukti ir nešdintis 
lauk. Taigi arba varyk į dušą, arba padėk man ruošti valgį, — 
įsakmiai tarė Monika, kuri, vos metusi žvilgsnį, suprato ma- 
no mintis ir ant medinės lentelės su apsėstosios energija ėmė 
pjaustyti pomidorus. 

Minutė su puse. Tiek laiko pakako motinai visiškai apdergti 
man nuotaiką. Kiek metų reikia treniruotis šaudyti, kad pa- 
taikytum tiesiai į širdį? Tarsi mudvi su motina žaistume kokį 
virvės traukimą, kiekviena tempėm savo virvės galą Žinoda- 
mos, kad bet kurią akimirką, vienai truktelėjus stipriau, kita 
nosimi plosis į žemę. Mes iš tikrųjų dar nebuvome nutrauku- 
sios bambagyslės, augome kartu ir virtome svetimomis viena 
kitai moterimis, tačiau mums taip reikėjo vienai kitos, kad 
vienintelis bendravimo būdas buvo absurdiškas apgaudinėji- 
mų, baimės ir žeminimo žaidimas, kurio dėka erdvė, skirian- 
ti mus, tik dar labiau didėjo. Tai buvo toks iškrypęs ir pri- 
klausomybe paremtas ryšys kaip rožės, meiliai glaudžiančios 
prie savęs vikšrą, kuris ją sugrauš. 


Tėvui aš buvau Beatričė, draugėms - Bėja; Monika, tik ji 
viena, kartais mane vadindavo Bete, o motina nuo pat ma- 
žens vadino mane pagal šukuoseną: šaukdavo „Eik šen, uo- 
degyte“ arba „Pabučiuok mane, šiaušuli“, - priklausydavo 
nuo to, ar mano plaukai surišti į uodegą, ar palaidi. 

Biri pudra, aukso spalvos sruogos, lūpų dažai, bridžo klu- 
bas, juodas tailleur, perlų vėrinys, bateliai trijų centimetrų kul- 

niuku, kvapnūs rožių žiedlapių rožiniai, Nekaltos Mergelės sta- 
tulėlė ant naktinio stalelio, dėžutės ir buteliukai antidepre- 
santų, vieniša ir visiškai respektabili moteris. Mano motina. 

Matyt, esu vieno iš paskutinių tėvų suartėjimų vaisius, nes, 
kiek mano mintys aprėpia, jie visuomet miegodavo atskiruo- 
se kambariuose, ir niekada, bent jau mano akivaizdoje, ne- 
parodė nė menkiausio fizinio artumo ženklo: nei susiimdavo 
už rankų, nei bučiuodavosi. Net į akis vienas kitam nežiūrė- 
davo. Kaip Saulė valdo Žemę, taip mane buvo užvaldžiusi 
motina, buvau jos planeta. Ji mane žadindavo rytais, praus- 
davo, rengdavo, valgydindavo, lydėdavo į mokyklą ir prie tų 
pačių durų laukdavo po pamokų, kad parsivestų namo. Ji 
rūpinosi, kad persirengčiau ir namie dėvėčiau chalatą, ga- 
mindavo man vakarienę, padėdavo ruošti pamokas, prieš mie- 
gą, pasirėmusi ant pagalvės, pasakodavo istorijas apie klus- 
nius vaikus, kuriems apsireiškusi Mergelė, ir, kol užmigda- 
vau, glostydavo man galvą. 

Motina buvo labai tvarkinga ir perdėtai smulkmeniška. 
Prisimindavo visokiausias datas: gimtadienius, vardines, ka- 
da prasikalė dantukai, mokyklos šventes... Jai nereikėdavo 
nieko žymėtis kalendoriuje. Ji labai didžiavosi savo nepa- 
prastais gabumais planuoti namų ruošą. Pašalinis žmogus 
atėjęs galėjo praverti bet kurią spintą, žvilgtelėti į bet kurį 
stalčių, 1r nebūtų radęs nieko tokio, dėl ko motinai tektų 
raudonuoti, nes viskas buvo nepriekaištingai tvarkinga ir 
švaru. Pas mus galima buvo valgyti net tualete ant grindų. 
Taip, mano motina buvo Moterų skyriaus pasididžiavimas, 
šventoji atsižadėjimo ir pasiaukojimo globėja. Ji siuvo, adė, 
lygino, švarinosi, siuvinėjo kryželiu ir pati darė virtuvės pa- 
veikslėlius. 

Skirtingai nei kitoms jos draugėms, tarnaitė jai niekada 
nebuvo reikalinga, ir velniam jos reikia, kaip pati išdidžiai 

sakydavo, ir tas padidėjęs namų ruošos aktyvumas netrukdė 
jos visuomeninei veiklai: bridžui, arbatėlėms, dalykinėms va- 
karienėms, teatro ir baleto lankymui. 

juk ėmė lauktis tuo metu, kai buvo palaidojusi visas viltis: 
jau buvo aplankyti geriausi Madrido specialistai, užsakytos 
mišios šventajai Sarai, kuri pastojo būdama devyniasdešim- 
ties, ir šventajai Ritai, neįgaliųjų globėjai, patyrė tris abor- 
tus, kurie prilygo trims smūgiams žemiau juostos ir sieloje 
paliko randus. O sulaukusi trisdešimt šešerių pagimdė ma- 
ne, savo įsčių vaisių, kurio laukė ir tikėjosi šešiolika metų. 
Buvau putlutis kūdikėlis, jos vienintelė aistra ir troškimas. 
Suprantama, kad lepino mane kaip išmanydama. Stengėsi 
leisti su manimi kuo daugiau laiko. Pirkdavo man knygutes, 
saldumynus ir žaislus, kantriai atsakinėdavo į visus mano klau- 
simus. Vaikystėje aš ją dievinau. 

Tėvo gyvenimas nuo pirmadienio iki penktadienio buvo 
skirtas darbui, grįždavo vėlai vakare išvargęs, kai aš jau gulė- 
davau lovoje; savaitgalius leisdavo savo kabinete skaitinėda- 
mas laikraščius, ir jokiais būdais negalėdavau trikdyti jo po- 
ilsio. Retai jį matydavau, o bendraudamas su manimi vis žvilg- 
čiodavo į laikrodį. Gerai pamenu tas retas akimirkas, kai bū- 
davo namie. Jiedu dažnai pykdavosi, šaukdavo vienas ant ki- 
to. Metams bėgant, iš nepatenkintos motinos užuominų ir 
kaltinimų supratau, kad tėvas turįs ir kitų moterų ir nelabai 
stengiasi tai slėpti. 

Mano motina niekada negalvojo apie skyrybas. Kur jau 
ten —buvo praktikuojanti katalikė. Religija jai buvo svarbiau- 
sia gyvenime. Nelabai suprantu, kas iš tiesų yra tas tikėjimas, 
žinau tik tai, kas padarė motiną dievobaiminga tikinčiąja: su- 
vokimas, kad turi šiaudą, už kurio gali nusigriebti, pateisini- 
mą ir prasmę, dėl ko ji gyvena. Vyras jos nemylėjo (arba ne- 

mylėjo taip, kaip ji norėjo būti mylima), o ji mokėjo būti tik 
žmona ir motina - nieko kita netroško ir niekam kitam ne- 
buvo pasirengusi. Toje aplinkoje, kur užaugo, klubų, bridžo, 
susirinkimų koplytėlėje, išsiskyrusios moterys neturėjo gero 
vardo. Toje aplinkoje vyrai buvo vertinami už galimybes, o 
moters vizitinė kortelė buvo išvaizda ir sutuoktinių karjera. 
Gyvenimo prasme jai tapo laikyti savyje viską užgniaužus. 
Paprasta ir aišku. 

Be to, jos padėtis nelabai skyrėsi nuo kitų moterų. Visi 
vyrai ieškojo nuotykių už šeimos ribų. Mintis, kuri buvo tik 
miglotas supratimas, kas yra vedybiniai ryšiai, mano amžiaus 
mergaitei, nežinančiai, kodėl sutuoktiniai nemiega vienoje 
lovoje, bet suvokiančiai, kad atskiri kambariai jau kvepia kaž- 
kokia problema, susiformavo, kai sukako penkiolika, kai per 
vieną vakarienę klube buvau nustebinta to, ko neturėjau 1š- 
girsti: du mano tėvo bendradarbiai, sėdintys šalia, jau kiek 
per daug išgėrę, kad suprastų, jog kalba pernelyg garsiai, šne- 
kėjosi, kaip vieno atostogų pradžios vakarėlio metu nusisam- 
dė prostitutę ir visi kolektyvo vyrai tualete su ja pasismagi- 
no. Keista, stebėjosi jiedu, kad Karlosas Frankas atsisakė, 
gal jis žydras ar nepajėgus. Išvada buvo tokia: jis keistas, nes 
praleido progą. Visiems kitiems neištikimybė buvo neginči- 
jamas vyriškumo įrodymas. 

Taigi tėvas greičiausiai irgi neketino palikti mūsų, nesvar- 
bu, kad rietenos su motina tapo kasdienybe. Mano tėvų ap- 
linkoje vyrai turėjo teisėtą moterį, kuri su vaikais būdavo na- 
mie ir lankydavosi su jais vakarėliuose: moteris - tokia kaip 
mano motina - pakankamai apsiskaičiusi, diskretiška, graži, 
bet ne įžūli, romi, bet ne nuolanki. Tarkime, aukso vidurys. 
Pianinu skambinanti, prancūziškai kalbanti, vienuolyno mo- 
kykloje išsilavinimą gavusi ponia. 

Motinai santuoka reiškė meilę, pasižadėjimą, susitaikymą 

ir pagarbą. Šios savybės, suprantama, būtinos moteriai, o ne 
vyrui. Tačiau laisvė priimti meilę ar atstumti, išsiskyrimas ir 
graužatis, viltis ir nusivylimas, visa tai, kas siejama su aistra, 
su santuoka neturi nieko bendra. Ji susitaikė su santuoka, kaip 
susitaikoma su gripu, manau, kad pasirinkimui ji irgi neskyrė 
ypatingo dėmesio. Iš pradžių mylėjo tėvą, bet jei nebūtų jo 
pažinusi, būtų ištekėjusi už bet kurio kito panašaus vyriškio. 
Man atrodo, kad motina šlovino motinystę gyvendama reli- 
gingai, tai vienintelės dvi galimybės, kurias ji suvokė. 

Prisiminus, kokia buvo mano vaikystė, niekas nebūtų įta- 
ręs, kad mudviejų santykiai šitaip pašlis. Labai mylėjau savo 
mamą, net mokykloje, kai mergaitės klausinėdavo, ką aš la- 
biau mylinti, tėvą ar mamą, nedvejodama atsakydavau: ma- 
mą. Be išlygų. O mergaitės, kurios atsakydavo „abu vieno- 
dai“, man keldavo įtarimą. Nepasitikėjau žmonėmis, nesu- 
gebančiais apsispręsti, nesuvokiančiais, kam priklauso. 

Taip, motina buvo mano saulė ir egzistencijos šaltinis. Tik 
saulė nebūna tokia pastovi, kaip atrodo: turi savus laikotar- 
pius, audras ir aktyvumo ritmą, ir šie pokyčiai tiesiogiai vei- 
kia planetas. Saulė yra pasikeitimų žemėje veiksnys: lemia 
temperatūros pokyčius, jos ultravioletiniai spinduliai - vėjus 
ir ozono sluoksnį, audros - magnetinius laukus, jos atominės 
dalelės nulemia lietų ir debesų sankaupas. Jei saulė tampa 
piktybiška, sukelia kosminį mūšį, Žemė kenčia nuo jos pik- 
tybiškumo. 

Mano motina pasikeitė, kartu su ja pasikeičiau ir aš. 


Jau temo, nors Monikos tėvų miegamajame su nuleistomis 
užuolaidomis to negalėjai suprasti. Nina Campbell užuolai- 
dos, Pierre Frey šilkinė antklodė, Pedro Penjos sukurtas gele- 

žinis krėslas, aptrauktas audeklu, priderintu prie antklodės. 
Senovinis pušinis siuvimo stalelis atstoja naktinį stalelį. Mo- 
nika, tysanti šalia manęs, rūkė suktinę Čaro ir Manuelio ve- 
dybinėje lovoje, kurios galvūgalis dabar priminė senovinę ka- 
byklą. Čaro pamatė lovą vienose iš varžytynių ir paklojo už 
ją nemenką sumelę. Bet, kaip paprastai, kaina pasiteisino. 

Užsimerkusi mąsčiau apie Eskorialį. Kiekvieną vasarą ten 
lankydavomės. Tik vieną sykį tėvas negavo atostogų, nors va- 
saros planų dar neaptarinėjome, aišku buvo viena: mudvi su 
motina neapsikęsime likusios tarp keturių sienų. Įsivaizda- 
vau, kad lipu laiptais, vedančiais namelio link. Jie grįsti smul- 
kiais baltais akmenėliais. Saulė glosto pečius. Man sukako 
dešimt metų. Nuo pat mažens vasarodavau tokiose poilsia- 
vietėse, ir tai įėjo į mano laimingos vaikystės scenarijų. Per 
vasarą poilsiavietės berniukai ir mergaitės susiburdavome ir 
krėsdavome įvairiausius linksmus pokštus: vogdavome kriau- 
šes iš gretimo sodo, kniaukdavome prie namukų išdžiausty- 
tus maudymosi kostiumus, įsiveldavom į kruvinus mūšius su 
kito rajono vaikais ir leisdavomės į pavojingus žygius už poil- 
siavietės teritorijos, kur nebuvo įkėlęs kojos joks baltasis žmo- 
gus. Tos vasaros tapo vienu iš menkų laimingos vaikystės pri- 
siminimų. 

- Šakės, šita „skūra“ kaštuoja kokius du šimtus! 

Koko balsas grąžino mane į dabartį. Atsimerkiau ir su- 
grįžau į savo aštuonioliktuosius metus. Koko matavosi odi- 
nį Zoewe švarkelį, kurį rado didžiulėje sieninėje spintoje, ir 
dabar staipėsi prieš veidrodį. 

— Jei manai, kad eisi su juo, - būk ramus, tai senio švarkas, — 
metė Monika. - Ir kodėl tau taip svarbu etiketė? Nebūk pa- 
maiva. 

Nenusivilkęs švarko Koko prisėdo šalia Monikos. Ji per- 
davė suktinę jam. 

— Atsargiai, nepribarstyk pelenų. Jei senoji ras bent vieną 
pradegintą skylę antklodėje - man galas, - tarė ji nepaten- 
kinta. - Jeigu jau palietėme tą temą, ar ne laikas tau būtų 
grįžti namo? - kreipėsi į mane. - Negali čia amžinai smakso- 
ti. Be to, man visai nėra ūpo atsiliepti į skambučius ir ben- 
drauti su ja. 

— Brangute, tu niekam neskambinsi ir tavo draugė bus čia. 
Tačiau nelabai gerai, kad ji pasiliks, - tarė Koko. 

— Ką čia paistai? — Monika net aiktelėjo iš nuostabos, ji 
negalėjo patikėti, kad koks nors perėjūnas, kurį iš geros šir- 
dies priglaudė savo namuose, drįsta jai prieštarauti. 

— Man rodos, tavo draugė būtų puiki pasiuntinė. Man ji pa- 
tinka. Šalia jos bet kuri šventoji primena narkotikų platintoją. 

Koko nusivilko švarką ir grąžino Monikai, kuri nustebusi 
ir pasipiktinusi stebeilijo į jį. 

— Jei manai, kad vargšelę Bėją įtrauksi į savo nešvarius dar- 
belius... - pradėjo ji. Užsitraukė suktinę ir grąžino jam. 

— Po velnių, turiu omeny, kad ji pristatys siuntinuką kur 
reikia, ir viskas. Nesakau, kad privalo nusiaubti kokią vaisti- 
nę. - Giliai užsitraukęs dūmo, atidavė jai ir tęsė: - Jai tikrai 
nieko nenutiks, pamatysi. Būtų visai kas kita, jeigu eičiau aš, 
tam tikruose rajonuose jau visi mane pažįsta. 

— Gerai, tuomet aš atliksiu tą darbelį, arba susitark dėl per- 
davimo kitoje vietoje. - Monika vėl užsitraukė, paskui per- 
davė suktinę Koko. 

— Tave jau matė su manimi, 0 viena iš susitarimo sąlygų — 
prekę visada pristatyti į namus. Taigi nėra ko čia daugiau aiš- 
kintis. 

Sidabrinėje peleninėje Koko užgesino nuorūką ir tuoj pat 
išsitiesė šalia Monikos. Emė glamonėti jos mažutes apvalai- 
nas krūtis tamsiais speneliais. Užgulė Moniką, smiliumi leng- 
vai brūkštelėjo lūpų kraštą, ir ši pravėrė burną. Visi trys su- 

vokėme, kad ginčai atidedami vėlesniam laikui. Aš pakilau 
ir patraukiau prie durų, supratusi, kad nuo šios minutės ma- 
no vertė pakilo. 

— Nežinau, ar suvokiate, kad ir mano žodis jūsų ginče šį tą 
reiškia, juk apie mane šnekėjote, - mečiau išeidama. 

— Dabar eik, palik mus vienus, gerai? - pasakė Monika. 

Uždarydama smarkiai trenkiau duris. 


|| 


Išėjusi iš Monikos namų, patraukiau per kiemelį. Galiausiai 
radau duris. Neprisimenu, kad būčiau kada jas pastebėjusi. 
Atidariusi pamačiau, kad jos veda į kitą koridorių, daug il- 
gesnį ir tamsesnį nei tas, kuriuo išeidavau. Paėjusi toliau pa- 
mačiau antras duris. Pravėriau jas ir atsidūriau tuščiame, prie- 
blandos gaubiamame kambaryje baltomis sienomis. Keletas 
langų nuleistomis baltai dažyto medžio žaliuzėmis. Vienas 
po kitų pakėliau jas, ir sienos nušvito nuo jas užliejusios švie- 
sos. Atsisėdau vidury kambario ir pasijutau laiminga. Staiga 
pamačiau, kaip užsiveria kambario durys, tarsi stumiamos 
kažkieno nematomos rankos. Nemėginau jų atidaryti, supra- 
tau, kad neįstengsiu. Užraktas liko anoje pusėje. Pakliuvau į 
nuogos patalpos spąstus. 

Atmerkusi akis pamėginau susigaudyti kur esu. Prireikė 
kelių sekundžių suvokti, kad buvau užsnūdusi svetainės fo- 
telyje. Kai nubundi, pirmiausia reikia susivokti laike ir erd- 
vėje, todėl instinktyviai akimis susiradau švytuoklinį bokšto 
formos laikrodį (pusvelčiui įsigytą viename Puerto de "Iole- 
do antikvariatų) ir pažiūrėjau kelinta valanda: dešimt po de- 
vynių. Bet kurią akimirką tarpduryje pasirodys Monika arba 
Koko, arba abudu kartu, prie durų, vedančių į kiemelį, kurį 
sapnavau. Turėjau laiko susikaupti ir laukti. Įsistebeilijau į du- 

ris ir nė akimirkos nepaleidau jų iš akių, net dirstelėti į laikro- 
dį, nes suvokiau, kiek turėjo praeiti laiko, kol durys pagaliau 
atsivėrė ir pasirodė susivėlusi ir apsimiegojusi Monika. 

Moniką pasitiko mano klausiamas žvilgsnis. Atrodė, lyg 
būčiau mirtinai ją išgąsdinusi, nors po tiek mūsų bendravi- 
mo metų jau buvo apsipratusi su tuo, ką vadino mano keiste- 
nybėmis. 

Priėjo prie fotelio, prisėdo šalia, pasiėmė nuotolinio val- 
dymo pultelį ir nukreipė jį į naujos klasės japonišką televizo- 
rių. 

„Somos norėčiau, somos*“, - sumurmėjo pati sau. 

Monika mechaniškai maigė valdymo pultą ir peržvelgė ke- 
turiasdešimt kažkelis kabelinės televizijos kanalus. Serialas 
su Barbę primenančia mergele, kuri ant įstaigos stalo aist- 
ringai glamonėja savąjį Keną; raudonplaukis atlėpausis vai- 
kinukas stengėsi nuspėti tikrą šaldytuvo kainą; juros periodo 
laikų žmogysta - dirbtinės Šanel stiliaus, papuošalų ir lifting* * 
derinys — studijoje vaišino kava būtybę, vis prisidengiančią 
akis nosinės krašteliu įsivaizduojamai ašarai nubraukti; kau- 
lėti negriukai išpampusiais pilvais, ką tik atvykę į pabėgėlių 
stovyklą; įspūdingų kūno linijų dičkės, einančios pakyla ir su 
baisiausia panieka žiūrinčios į publiką, kuri apsvaigusi ploja 
joms; pranešėjas, skaitantis Žinias tokiu veidu, tarsi kaklary- 
šio mazgas jį smaugtų; neapsakomo dydžio raudonas auto- 
mobilis, tyliai riedantis dykumos keliais; animacinio miesto 
griuvėsių fone japonų gamybos megamonstras, spjaudantis 
ugnimi į kitą japonų gamybos megamonstrą; vargana mote- 
relė, namų šeimininkė, lieja ašaras maldaudama savo vyrelio 
grįžti pas ją; sumišusi blondinė traukia dainą; ateivė, apsi- 


* Indų svaigusis gėrimas. Vert. 


** Standinamasis krėmas. Vert. 

rengusi slidinėjimo kostiumą primenančiu drabužiu, sukinė- 
jasi kosminiame laive; bokso varžybos; kitas Žinių kanalas; dar 
vienas serialas; dar vienas realybės reginys; televizijos kome- 
dija; automobilių reklama; ta pati aktorė, kalbanti tai angliš- 
kai, tai prancūziškai ar vokiškai; tas pats konkursas, skirtingo- 
mis versijomis vykstantis skirtingose šalyse. 

Galiausiai Monika apsistojo prie MTV. Ekrane depresijos 
kamuojami britų berniukai, kurių šukuosenoms verkiant rei- 
kėjo kirpėjo, mykė daineles apie liūdesį ir nemeilę, vangiai 
brązgindami gitaras. Monika padėjo valdymo pultą ant sta- 
lelio ir nusišypsojo man. 

— Neaprėpiamas tas pasaulis, - tarė. - Žiūrėk, kiek dalykų 
randa sau vietos. Ir vis dėlto Žemė Visatoje nieko nereiškia. 
Mikroskopinis taškelis, absorbavęs tūkstančių šviesmečių ne- 
aprėpiamumą. Palyginti su Visata, Žemė neturi nė sekundės 
dalies savo egzistavimo, ir nepanašu, kad išgyvens dar vieną 
sekundės dalį... 

"Tuomet svetainėje pasirodė švytintis iš pasitenkinimo Ko- 
ko. Klestelėjo į fotelį šalia mūsų. 

— Verčiau pasislėpkit, Primal Scream, — metė, žvilgtelėjęs į 
ekraną, ir nutraukė Monikos kalbą. 

— Bet vis dėlto jie gyvuoja. 

— Eina š... nieko sau telikas, - sušuko nekreipdamas dė- 
mesio į Monikos repliką. 

- Pasijutau kaip kine. Žinai, jei čia būtų mano namai, nie- 
kur iš jų nė kojos nekelčiau. 

— Bet čia nei tavo namai, nei mano, o Čaro. Ir kai Čaro 
sugrįš, turėsi dingti iš čia, todėl labai neįsijausk, - patarė 
Monika. 

Paskui kiek laiko nė vienas neištarė jokio žodžio. Svetai- 
nėje blaškydama mintis skambėjo muzika. Sėdėdama ant f0- 
telio kraštelio tiesi kaip styga, rankas laikydama ant kelių, 

pajutau, kaip ima tirpti kūnas. Koko žvilgtelėjo į Moniką, 
tarsi ieškodamas pritarimo. Paskui iš džinsų kišenės išsitrau- 
kė cigarečių pakelį, užsirūkė ir pasiryžo sudrumsti tylą. 

— Bėja, mudu su Monika prašytume tavęs atlikti vieną dar- 
belį. 

— Kokį darbelį? - suklusau. 

— Nieko ypatinga. Norime, kad pristatytum į vietą paketė- 
lį, tik tiek, - tarė Monika. 

— O kodėl patys jo nepristatote? 

— Todėl, kad reikia vykti į Moralechą. Ar gali įsivaizduoti 
tame rajone vaikštinėjantį Koko? - klausimu į klausimą at- 
sakė Monika. 

— Ne, bet puikiausiai įsivaizduoju ten vaikštinėjančią tave, — 
atkirtau. 

Čia įsiterpė įsižeidęs Koko: 

— Labai įdomu, kodėl mane sunku įsivaizduoti Moralechoje'? 

— Klausyk, jei nenori eiti, sakyk tiesiai šviesiai, - tęsė Mo- 
nika, nuleisdama negirdomis Koko žodžius, o tai reiškė, kad 
Koko taip nedera prie to rajono, kad nė neverta įrodinėti, — 
bet suprask, mums reikia tavo paslaugų. Neturime nė grašio. 
Padėtis SOS. 

— Nežinau... Bijau kišti nagus į tuos reikalus, - pasakiau 
dvejodama. 

Giliai širdyje nejaučiau jokio pavojaus pristatyti kažkokį 
paketą tam tikru adresu. Numaniau, kad Moralechoje reikia 
narkotikų kažkokiam paikšiui, taip aptekusiam pinigais, kad 
gali sau leisti prekę atgabenti į namus. Buvau tikra, kad šis 
verslas — nieko rimta. Aišku kaip dieną, kad Koko verčiasi 
platinimu, aišku ir tai, kad jis - tik vienas iš daugelio grandi- 
nėje. Ir tikslas - Moralecha. Tenai nesimaišo policija, tik spe- 
cialūs apsaugos darbuotojai, sergintys privačią nuosavybę, bet 
jie nesikiša į gyventojų reikalus. 

— Bėja, širdele, pažįsti mane jau dešimt metų. Manai, siū- 
lyčiau ką nors, kas keltų tau bent menkiausią pavojų? Galiu 
patikinti, kad niekuo nerizikuoji. Nagi, Beti, prašau tavęs, — 
saldžiu balseliu suokė Monika, - padaryk tai dėl manęs. 

— Gerai jau, gerai. - Po velnių, juk neprašo manęs šokti į 
prarają. - Tik žinokite, kad darau tai pirmą ir paskutinį kar- 
tą. Dar vienas niuansas: nežinau, kas tame paketėlyje, ir Ži- 
noti nenoriu. Supratote? Geriau jau nežinoti. 


Nukakti iki Moralechos - tas pats, kas vykti į ekskursiją. Pir- 
miausia metro nuvažiavau iki Plasa de Kastija, o iš ten auto- 
busu išdardėjau iš miesto. Suskaičiavau penkias stoteles nuo 
Plasa de Kastijos ir kitoje išlipau. Išlipus iš patogaus autobu- 
so su kondicionuotu oru, į veidą tvokstelėjo toks karštis, kad 
vos nenualpau. Įkaitusios gatvės tiesiog alsavo karščiu, 0 per- 
džiūvusios dulkės graužė gerklę. Gerai dar, kad Koko iki 
smulkmenų išaiškino, kaip pasiekti „Liepomis“ vadinamą pri- 
vatų namą, į kurį turėjau užeiti, ir pastebėjau jį būtent tada, 
kai jau maniau, kad jėgos galutinai išgaravo. Užrašas „Lie- 
pos“ buvo gražiai išraitytas keraminėse plytelėse maždaug 
ant dviejų metrų aukščio tvoros, slepiančios nuo pašalinių 
akių privačią nuosavybę. Paspaudžiau skambutį, ir įsijungė 
mechanizmas, primenantis slaptą kamerą. Kažkas, patyrinė- 
jęs mane anoje pusėje, vis dėlto nusprendė, kad galiu įeiti 
vidun, nes po kelių sekundžių pasigirdo brakštelėjimas, reiš- 
kiantis, jog metalinių durų spyna atsirakino. 

Baltutėlių plytų sienos iš lauko pusės, o viduje užtrauktos 
medinės žaliuzės. Didžiulio kedro šešėlyje prie suolelio ve- 
šėjo petunijos ir leukonijos, o kiemo gale tarp didelių me- 
džių lygiomis eilėmis augo buksmedžiai. Pastebėjau kedrus 

ir visžalius ąžuolus, tik nemačiau nė vienos liepos, ir paklau- 
siau savęs, iš kur, dėl Dievo, kilęs sodybos vardas; gal žmo- 
nės nė nežinojo, kaip ta liepa atrodo. Plytelėmis grįstu take- 
liu apėjau sodelį ir prie durų paspaudžiau skambutį, nuaidė- 
jusį varpeliu ir sutrikdžiusį popietės tylą. Po minutės tarnai- 
tė, kokių jau nepamatysi, - juodai apsitaisiusi, su baltu kyku 
ir prijuoste, - atidarė duris. 

— Atėjau pas Chaimę, - išlemenau vos girdimu balseliu. 

Atgyvena tarnaitė įleido mane ir, paprašiusi palaukti didžiu- 
lėje svetainėje, kur į akis krito akmeninis židinys (pamačiusi jį 
Čaro tikriausiai pašėltų iš pavydo). Nedidukėje nišoje stovėjo 
kraitė su anglimis. Grindys atrodė tikrai puikiai, nė iš tolo ne- 
palyginsi su laminatu: tikra ąžuolo mediena. Prisėdau ant se- 
novinio oda aptraukto fotelio, iš tos vietos kuo puikiausiai bu- 
vo matyti laiptai svetainės gale. Jie irgi nenusileido prašmat- 
numu: pagaminti iš medžio, o puošmenos - iš to paties ak- 
mens kaip židinys. Ant laiptų pasirodė trumpaplaukis vaiki- 
nukas, želė suteptais plaukais, su medvilniniais marškinėliais, 
išmargintais baltomis ir rožinėmis juostomis, džinsais ir odi- 
niais mokasinais. Primečiau, kad jam kokie dvidešimt, ne dau- 
giau, nors išvaizda... Jis ištiesė ranką sveikintis. Odinis fotelis 
buvo toks minkštas ir gilus, kad vos pakilau nuo jo. 

— Lipam viršun, - pasakė. - Geriau pasikalbėsim mano 
kambaryje. 

Nusekiau iš paskos. Vaikinuko kambarys priminė preky- 
bos tarpininko butą. Televizorius ir puikiausias muzikos apa- 
ratas įmontuoti juodoje metalinėje lentynoje, pilnoje knygų 
ir kompaktinių plokštelių, skrupulingai sudėtų pagal dydį. 
Dvi juodos sofos ir dryžuotas fotelis. Prie lango stovėjo juo- 
das stalas, ant kurio padėti keli Antrojo pasaulinio karo lėk- 
tuvėlių maketai. Baltos sienos visiškai tuščios. Veikiausiai bu- 
vusias puošmenas kas nors nuėmė. Funkcionali, moderni, 
brangiai kainuojanti erdvė. Ir kažkuo bauginama. 

Iš kuprinės ištraukiau popierinį siūlu perjuostą paketėlį ir 
ištiesiau jam. 

- Žinai, jis nelengvas... - tariau su šypsena, mėgindama 
užmegzti pokalbį. 

Jis nieko nesakęs išėjo iš kambario. 

Lūkuriavau ir skaitinėjau nugarėles knygų, kurių buvo pil- 
nos lentynos. Apie kai kurias iš jų buvau girdėjusi: admirolo 
Ericho fon Manštaino Verlorene Siege; fon Melentyno Panzer 
Battles; Signal (kopijuota), Antrojo pasaulinio karo istorija 
(kopijuota dalimis); generolo Guderiano Panzer Leader; Vol- 
fo Hekmano Rommel's War in Africa; Peterio Stresnerio Eu- 
ropean Volunteers; sero Bazilio Lidelharto The Other Side of 
the Hill... Tai knygos apie Antrąjį pasaulinį karą, Žinojau jas, 
nes mano tėvas, kaip ir kiti dešiniosios pakraipos ponai, labai 
domėjosi šiuo istorijos periodu ir metams bėgant jam pavyko 
sukaupti nemenką bibliografiją. Nepagavau kampo, kodėl ma- 
no metų bičas kaupė ir laikė vertybėmis tokias keistenybes. 

Po kelių minučių vaikinukas grįžo. 

— Viskas gerai, - tarė. 

Iš stalčiaus išėmė voką ir ištiesė man. Supratau, kad jis 
skirtas Koko. 

— Palydėsiu tave, - burbtelėjo. 

Palypėjęs keletą pakopų stabtelėjo ir pažvelgė į mane, tar- 
si ruošdamasis pranešti ką nors ypatinga. 

— Ar žinai, kuri šiandien diena? - paklausė. 

— Ne, - atsakiau kiek sutrikusi. — O kodėl turėčiau žinoti? 

- Šiandien - liepos aštuonioliktoji, - išdidžiai pareiškė. 

— A... tai gerai. 

Jis nužvelgė mane tiriamu žvilgsniu, nuo kurio šiurpuliai 
perbėgo nugara, ir daugiau ligi pat laukujų durų nepersime- 
tėme nė žodeliu. Vakarėjanti šviesa žaidė vėjo siūbuojamose 
medžių viršūnėse, šviesiuose ir tyliuose ramybės uostuose, Ir 

aš, sužavėta ramybės po varginamos dienos, pamaniau, kad 
sutikčiau likusį gyvenimą praleisti štai šiame sode. 
— Tai lik sveika, - pasakė jis taip nemaloniai, kaip tik suge- 


bėjo. 
— Iki, - atsakiau jam tokiu pat tonu. 
Viskas paprasta. 


Grįžusi į Monikos namus, griuvau ant sofos, jaučiausi išvar- 
ginta įtampos, dulkių ir apmaudo. Koko pasiteiravo vokelio, 
nepatenkinta atidaviau, 0 jis čiupo su begaliniu džiaugsmu: 
akys spindėjo, šypsena vos tilpo veide. Žvilgtelėjo į Moniką, 
ir jo merginos (tam tikra prasme tai buvo tiesa) akyse irgi 
sušvito džiaugsmingos ugnelės. 

— Pagaliau vėl mums nieko netrūks, - tarė ji. 

Aš pati buvau jiems sakiusi, kad nenoriu žinoti, kokį kro- 
vinį gabenau, bet iš tiesų mane degino smalsumas. 

— Kodėl tas paslaptingas ryšuliukas buvo toks sunkus? — 
pasiteiravau. 

— Rimtai tau sakau, meilute, daug žinosi - greit pasensi, — 
pasakė Koko. 

Kitomis aplinkybėmis būčiau pasiuntusi jį velniop, tačiau 
šįsyk griežtas jo veidas man buvo lyg įspėjimas susiturėti. Ne 
todėl, kad būčiau jo bijojusi, atvirkščiai, jis kėlė man tik pasi- 
gailėjimą. 

— Man galvoje netelpa, kad tas bičiukas tikrai ką nors var- 
toja, - pasakiau visai ne Koko, tiesiog mąsčiau balsu. - Labai 
jau nesiderina su jo įvaizdžiu. Tikrai... jis veikiau panašus į 
pavyzdingą mokinį. 

Neatrodė, kad „Iguanos“ baro tualetas būtų dizainerio kūri- 
nys. Paprasčiausias klozetas su paprasčiausiu plastikiniu dang- 
čiu. Ant apsilaupiusių sienų galėjai pastebėti įvairiaspalvių 
dažų lopinėlių, lyg medžių rieves, sienos išdavė šios įstaigos 
amžių. Vos tilpome čia trise, bet tilpome: Monika, Koko ir 
aš. Pasilenkusi Monika ant kreditinės kortelės krūvelėmis 
pabėrė kokaino miltelių. 

— Trijų nereikia, - pasakiau jai, - aš nenoriu. 

— Kodėl nenori? - nustebo Monika. 

— Nenoriu, ir tiek. Tikiuosi kažko tokio, o paskui kamuoja 
galvos skausmai, nejaučiu dantenų - žodžiu, nepasakyčiau, 
kad mane vežtų. 

— Turėsi taikytis prie mūsų dėl paprastos priežasties - visi 
tai visi, - griežtai paprieštaravo Monika. 

— Palik ją ramybėje, - įsiterpė Koko, - jei nenori, tegu ne- 
uosto. Mums tik į naudą, gausim didesnę dozę. 

— Verčiau užsičiauptum. 

Aiškiu rankos judesiu prisitraukiu prie savęs kortelę, o ki- 
ta ranka kyšteliu jai į tūtelę suvyniotą banknotą. Sutraukiu 
nosimi vieną krūvelę. Mąstau, kad supilti į gėrimą milteliai 
veiktų lyg nuodai. Nosyje pajutau miltelius, sukėlusius kažką 
panašaus į šiurpuliukus, o gerklėje liko kartokas skonis. 

- Šlykštoka, - pasakiau raukydamasi. 

Jiedu abu tik nusikvatojo. 

— Po galais, stebuklingas tavo peiliukas, - pagyrė Koko. 

Jis spoksojo, kaip jo mergina (jei taip galima pavadinti) 
peiliuku maišė miltelius. Automatinis, žvilgančiomis raudo- 
nomis, įsimylėjėlių mėgstamos spalvos kriaunomis, su ani- 
macinių filmų motyvais. 

— Gavau dovanų iš vieno prekiautojo Amsterdame, - pasi- 
gyrė Monika. - Neblogas, tiesa? Tik nemanyk, kad jis man 

kelia kokius nors sentimentus, visai ne. Tas vaikinas man nie- 
kuo nesiskiria nuo visų kitų, taigi, jei peiliukas tau patinka, 
gali pasilikti jį sau. 

Koko pasiėmė peiliuką ir apžiūrinėjo su tokiu smalsumu, 
lyg seminaristas, tyrinėjantis Playboy žurnalą. 

— Šakės, mergyt, labai tau dėkingas. Jis man patinka. - No- 
rėdamas įrodyti dėkingumą apkabino savo merginą (jei taip 
galima pavadinti) per liemenį ir apdovanojo ją bučiniu. 

Pajutau krūtinėje buką skausmą, kurį sukėlė dvejopi jaus- 
mai: pavyduliavimas ir pavydas. Tik ar tie du jausmai nereiškia 
to paties? 

Ji išsisuko nuo Koko, išėjo iš tualeto ir virš praustuvės ka- 
bančiame veidrodyje įdėmiai nužvelgė savo atvaizdą. Paste- 
bėjusi, kad lūpų dažai beveik nusitrynė, pasirausė rankinėje, 
radusi pieštuką kruopščiai uždažė bučinio pėdsakus ir tarsi 
iš naujo atgavo pasitikėjimą savimi. 


Motina šiuo metu tikriausiai sėdi prie naktinio stalelio su 
veidrodžiu, rengiasi išeiti, kaip kasdien tokiu metu buvo pra- 
tusi. Jos šviesiai dažyti plaukai nepriekaištingai sušukuoti, 
sruogos tvarkingai suguldytos, o kruopščiai suraitytos garba- 
nos sustandintos plaukų laku. Pasipuošusi perlų vėriniu ir 
auskarais, 0 gražaus juodo švarkelio atlape puikuojasi auksi- 
ne segė. Ta kasdienė ruoša, kruopštumu primenanti jaunos 
merginos pirmojo pasimatymo laukimą, man keldavo kartė- 
lį, sumišusį su patetiškumu, ypač žinant, kad puošiamasi tik 
tam, jog susitiktum su draugėmis klube sulošti bridžo parti- 
ją, tomis išsidažiusiomis, baugščiomis ir įmantriai susišuka- 
vusiomis Moralechos papūgomis, su kuriomis nuo neatme- 
namų laikų leisdavo popietes. Per tą laiką motina spėjo tapti 

tikra žaidimo liūte. Kartais visai atvirai, nesigėdydama savo 
žodžių pastiprinti sarkazmu, sakydavau jai, kad tas pastan- 
gas ir laiką, užuot skyrusi bridžui, puikiausiai galėjo panau- 
doti studijoms universitete ir dabar, be jokios abejonės, jau 
būtų įgijusi daktaro laipsnį, turėtų savo butą ir vairuotų fir- 
mos automobilį, ir neleistų popiečių su liežuvaujančiomis 
laumėmis, težinančiomis pliaukšti apie /ifting ir uplifting, kal- 
bėti apie svetimų vyrų meilės nuotykius, apgaudinėjant sa- 
ve mintimi, kad jų vyrai — tai jau tikri šventuoliai. Įsivaiz- 
duoju, kaip ji kabina kreminės spalvos telefono ragelį, at- 
skiro, tik jos naudojimui miegamajame įvesto telefono, kad 
išsaugotų privatumą (kurio jai, manau, stigo, juk neturėjo 
nei meilužių, nei draugių, su kuriomis nuoširdžiai bendrau- 
tų) ir išvengtų būtino išėjimo iš kambario, kai migrenos ka- 
muojama nuo pasaulio ir mūsų užsidarydavo miegamaja- 
me su aklinai užtrauktomis užuolaidomis. Galiu įsivaizduoti, 
kaip ji surenka numerį, kurį Žino mintinai, kaip prikanda 
lūpą, tai pastebi tik tie, kurie ją gerai pažįsta ir moka iššif- 
ruoti kiekvieną judesį, šmėstelėdavusį veide jai darant ką 
nors, ko iš tiesų daryti nenori. Jos išdidus tonas, leidžiantis 
pasijusti viršesnei už pašnekovą, nors pati žinojo, kad jau 
seniai praradusi savo didybę. 

— „Monika, - tartų ji, - čia Ermina Martines de Aja, Bėjos 
mama... Tavo tėvai išvykę, tiesa, brangute?.. Norėjau pasi- 
teirauti, kaip laikosi mano duktė... Sakai, šiuo metu jos nė- 
ra? O kadaji pasirodys?.. Maniau, judvi būnat kartu. Ta mer- 
giotė dievina net žemę po tavo kojomis, nesuprantu, kas jai 
darosi... Man tikrai neramu dėl to vaiko. Mudu su tėvu jau 
baigiam pražilti nuo jos žygių. Ji visuomet elgėsi taip, kaip 
jai šaudavo galvon... Jokios atsakomybės, matyt, bus nusi- 
davusi į tėvą... Malonėtų bent paskambinti... Galų gale ne- 
prisidirbkit kvailysčių...“ 

Padėjusi ragelį Monika prikando lūpą. Net keista, kad mo- 
tina ir mano geriausia draugė kartais elgiasi vienodai. 

— Žinok, daugiau tavo motinai nemeluosiu. Pagaliau juk 
esi jos duktė, - burbtelėjo, - galėtum ir pati paskambinti. 

— Jau geriau mirsiu, - atšoviau ir užsibarikadavau tualete. 

Koko nužvelgė Moniką nieko nesupratęs, bet ši tik atsai- 
niai gūžtelėjo pečiais. 


Kai buvau dar mažutė, motina nepaprastai mane mylėjo. Ta- 
čiau vieną kartą tiesiog nubudau rytą suaugusi, ir viskam at- 
ėjo galas. Motina mane laikė savo dalimi, ji nebuvo pasiren- 
gusi susitaikyti su tuo, kad nesame vienas asmuo, kad kiek- 
viena egzistuojam kaip atskira asmenybė. Kol buvau maža, 
buvau jos dalis. Man paūgėjus, ji staiga suvokė, kad laikas 
skaičiuojamas atgal, kad atsidūriau tarsi kokioje vitrinoje su 
ant kaklo užkabinta etikete, reikėjo laukti, kol kas nors nu- 
spręs mane pirkti, išlaisvins iš tos vitrinos, ir lydės per už ki- 
tapus stiklo esantį pasaulį. 

Tik tada šito dar nesuvokiau. 

Prisimenu, mano motinai buvo tikras smūgis pastebėjus, kad 
vyrai gatvėje nulydi mane susidomėjusiais žvilgsniais. Religija 
tapo jos skydu. Kai man kuris nors švilpdavo, ji kaltindavo mane 
provokuojamu elgesiu, keliančiu vyrų gašlumą. Jie niekuo dė- 
ti, kalta aš, nes juos provokuoju. Staiga suvokiau, kad nei dra- 
bužiai, kuriuos dėviu, nei mano elgsena čia niekuo dėti. Galė- 
jau vilkėti marškinėliais ar eiti nudelbusi akis į žemę, jie vis 
tiek man švilpčiodavo. Kas žino, gal net dėvėdama drabužius 
iki pat kulkšnių traukčiau jų dėmesį. Tokia padėtis savaime 
piršo išvadą, suformuotą katalikiškos mokyklos auklėjimo: šiaip 
ar taip, esu pasmerkta nuodėmei, nesvarbu, kad iš visos Šir- 

dies trokštu to išvengti. Nors buvau auklėjama katalikiškai, 
kalvinistinės idėjos man buvo artimesnės. 

Motinos ėmiau nekęsti visa savo esybe ir taip smarkiai, kaip 
anksčiau mylėjau. Man įgriso, kad ji kimba prie visko: džin- 
sų, palaidų plaukų, eisenos, net kaip žiūriu į kitus. 

Štai tuomet ir užgriuvo tikri rūpesčiai. 

Labiausiai įstrigę vaikystės prisiminimai iki kokių dvyli- 
kos trylikos metų - tie nusibodę tėvo ir motinos kivirčai. 
Tik man paūgėjus, motina savo pykčiui išlieti netikėtai ra- 
do kitą objektą: Mane. Suprantama, šios permainos sutei- 
kė prarastą pagarbą tėvui, kuris iš priešo turėjo tapti pati- 
kimu bendrininku. Teisybė, jiedu kartu nemiegojo, jis ne- 
buvo jai ištikimas, galbūt jiedu nė nemylėjo vienas kito, ta- 
čiau tvirtai laikėsi vienos nuomonės: mūru stojo už tai, kad 
negyvenčiau, kaip man patinka. Nuo tada jiedu ėmė rūpin- 
tis mano egzistencija: išrinkdavo drabužius, kuriuos turiu 
dėvėti, nustatydavo valandą, kada turiu eiti miegoti, su ko- 
kiais žmonėmis bendrauti, kokios muzikos klausytis, kokiose 
vietose lankytis. 

Sukūrę tokią uždarą erdvę aiškindavo, kad yra tiesiog pri- 
versti mane kontroliuoti, nes: esu nepilnametė, nemoku ko- 
voti už save, todėl būtina mane sergėti. Svarbiausia, kad man 
reikėjo susitaikyti, pasiduoti svetimai nenuginčijamai ir ab- 
soliučiai jėgai, reikalaujančiai viską aukoti ant šventų šeimos 
vertybių altoriaus. Reikėjo išmokti peržengti pačią save ir 
prisitaikyti, laikytis normų ir susitarimų, kad ir kokie jie man 
atrodytų nesuprantami, nes galiausiai jų reikia laikytis tik ma- 
no pačios labui. Šis neginčijamas sprendimas įtvirtino krite- 
rijaus teisėtumą ir atmetė bet kokią kitą galimybę. 

Tėvas, kuris iki šiol veikiau priminė motinos priešą, staiga 
virto jos sąjungininku; aš buvau nublokšta į priešo poziciją. 
Jau nebuvau paspirtis motinai kovojant su tėvo abejingumu, 

virtau nauju jos nevilties liejimo objektu. Skirtumas tik tas, 
kad tėvas nebuvo tokia rimta paspirtis motinai, kokia anks- 
tesniame mūšyje buvau aš, tais laikais, kai mudvi kovojome 
prieš jį. Susiklostė tokios aplinkybės, kad jis tiesiog negalėjo 
jai nepritarti, tačiau visiškai pasitikėti juo, kaip pasitikėjo 
manimi, ji vis dėlto negalėjo, jis tebuvo samdomas paranki- 
nis, pasirengęs dėl didesnio užmokesčio palikti pozicijas. 
Atvirai kalbant, motinai šis antras mūšis padėjo atrasti sa- 
vy sugebėjimą kovoti, juk pirmąkart gyvenime jai teko kautis 
vienai, nes giliai širdyje tėvu ji niekada nepasitikėjo. Nusivy- 
limas peraugo į pyktį, o pyktis suteikė jėgų, ji tapo stipresnė 
nei anksčiau. Pagauta įtūžio įžeidinėdavo mane, vadindavo 
egoiste, paviršutiniška asmenybe, beširde; tais isteriškai ir su 
kartėliu tariamais žodžiais priekaištavo man, kad traukiuosi 
nuo jos, kad išeinu ir palieku džiūti namie, tame beprasmiš- 
kame gyvenime, nuo kurio aš galėjau pabėgti, 0 ji - ne. 
Nuo tada mes gyvenome nuolatos ginčydamiesi. Kivirčai 
tapo kasdienybe, o pretekstas būdavo paprasčiausios smul- 
kmenos. Motinai nepatiko niekas, nei mano elgesys, nei tai, 
kad negalėjo niekur kištis. Jai nepatiko, kad turėjau savo nuo- 
monę, kad buvau nepriklausoma. Ją erzino mano drabužių 
stilius, skaitomos knygos, mano klausoma muzika. Ji nepa- 
kentė mano asmeninės erdvės, kurioje jai neliko vietos, ku- 
rios ji negalėjo keisti nei suprasti, kur jai buvo leista tik sve- 
čiuotis; buvimas mano kambaryje tikrai neteikė jai malonu- 
mo. Kad ir kaip tvarkyčiausi jame, ji priekaištavo dėl netvar- 
kos, nes niekas nesitvarkydavo taip skrupulingai kaip ji. Jai 
užkliūdavo ir tai, kad turiu savo gyvenimą už namų slenks- 
čio, todėl pasišovė kontroliuoti mano dienotvarkę ir išėjimus. 
O labiausiai ją žeidė tai, kad galiu mylėti ir kitus asmenis, 
kaip kadaise mylėjau ją. Nereikia nė sakyti, kad ji negalėjo 
pakęsti Monikos ir nepraleisdavo progos jos apkalbėti. 

— Noriu jums kai ką parodyti, - tarė Monika. 

Lyg du seminaristai nusekėme paskui ją — vyresniąją vie- 
nuolę, ketinančią parodyti slaptą šventyklos užkaborį, - į 
motinos drabužinę. Aš jau žinojau apie šį Monikos tėvų mie- 
gamajame įrengtą kampelį. Tai buvo mažytis kambarėlis veid- 
rodinėmis sienomis - Čaro kūrybos viršūnė. Kosmines su- 
mas kainavę drabužiai - kiekvienas modelis prilygo žemes- 
nio sluoksnio šeimos mėnesio uždarbiui - tingiai suposi ant 
pakabų lyg drobulės, kurių pakaktų apsigerbti visai vienuo- 
lių kongregacijai, jei vieną dieną jos nuspręstų išsižadėti abi- 
tų. Prie sienos puikavosi kino Žvaigždės vertas neseseras, ka- 
rūnuotas didelio lempelėmis puošto veidrodžio. Monika ati- 
darė vieną stalčių, patį paskutinį, ir išvydome juodą sulanks- 
tytą korsetą, primenantį paslaptingą miegantį šikšnosparnį. 

— Tuojau pamatysite. Išvirsit iš koto. 

Ji vieną po kito traukė lauk apatinius, krovė juos ant nak- 
tinio stalelio, lyg ieškodama lobio, paslėpto šilkuose, ir pa- 
galiau stalčiaus dugne pasirodė vienos ant kitų sukrautos ko- 
kia dvidešimt tablečių dėželių. Atrodė, kad Monikos šis at- 
radimas nė kiek nenustebino. Manęs, beje, irgi. 

- Štai ir įminėme amžinųjų Čaro Bonet penkiasdešimties 
kilogramų mįslę. Amfetaminai padeda jai būti lieknai, o ra- 
minamieji slopina isteriją - amfetaminų pasekmes. 

Tablečių pakaktų visam autobusui jaunimėlio, išsiruošu- 
sio pasiausti Ibizoje. Koko net švilptelėjo iš nuostabos. 

— Ne kartą toptelėdavo mintis pašerti motiną didesne va- 
liumo doze, - tęsė Monika. - Ji vartoja tokią daugybę table- 
čių, kad niekam nekiltų įtarimo. 

— Įdomu, kaip ketinai tai įgyvendinti, gal piltuvėliu? 

Šis klausimas ne kartą kankino mane pačią. Dažnai pasva- 
jodavau sau viena apie galimybę atsikratyti motinos. Ir kaip 
tik šiuo metodu. 

— Nieko sau Čaro... - Koko lyg profesionalas vieną po ki- 
tos apžiūrinėjo pakuotes. - Ši dėžė primena tikrą vaistų san- 
dėlį. Žinai, manęs nestebina, kad tokios motinėlės dukra ta- 
po narkomane. 

— Atsiprašau, meiluti, - nukirto Monika, - aš nesu narko- 
manė. Vartoju tik retkarčiais, o tai visai kas kita. 

— Ką gi, manau, per šias tabletes sutaupysi faneros, kurią 
išleidi kvaišalams. Keturių va tokių piliulių, užgertų stiklu 
viskio, pakaks, kad visą savaitę jaustumeisi apsinešusi. 

Mane nustebino, kad daugelio Čaro vartojamų tablečių 
pavadinimai sutapo su mano motinos naktinio stalelio stal- 
čiuje laikomais vaistais. Pasirodo, mūsų motinos nebuvo to- 
kios skirtingos, kaip jos pačios (o ypač Čaro) norėtų. 


Čaro atrodė daug jauniau nei mano motina, nors skirtumas 
buvo tik kokie dešimt metų. Jos kūnas, rekonstruotas skalpe- 
lio, iš silikono suformuota krūtine, gimnastikos pratimų su- 
tvirtintas ir kremų bei šventintų aliejų atgaivintas, buvo nenu- 
sakomo amžiaus. Ji didžiavosi savo dvidešimtmetės kūnu, nors 
esu tikra, kad būdama dvidešimties tokių krūtų, nepasiduo- 
dančių žemės traukos dėsniui, tikrai neturėjo. Perkopusi ket- 
virtą dešimtį ji atrodė įspūdingiau nei bet kuri iš mudviejų. 

Plaukus kirpdavosi kas penkiolika dienų, kad šukuosena, 
kurios natūrali spalva jau gerokai išblukusi, būtų nepriekaiš- 
tinga, ir dažydavo nerealia raudonmedžio spalva, tokia žvil- 
gančia, jog priminė išblizgintą šalmą, nors jai veikiausiai at- 
rodė, kad šukuosena buvo labai jaunatviška ir natūrali. 

Jos veidui teko patirti, kas yra /ifting, peeling „ modeliavi- 


* Intensyvaus poveikio šveičiamasis kremas. Ver. 

mas, ir po viso to Čaro tapo įtartinai panaši į gausybę iš tele- 
vizijos žvelgiančių moterų, kurios kaip ir ji buvo Enrikės Mo- 
reneo pacientės. Jos ančiuko snapą primenančios lūpos pa- 
nešėjo į Mišelės Pfaifer (kolagenas), o plokščia nosytė buvo 
kaip Izabelės Preisler (skalpelis). Ji stengdavosi pabrėžti, kad 
atliko tik nedidelę korekciją. Dėl visa pikta, namiškiams bu- 
vo paslaptis, kur ji saugo senus, jos išdailintų bruožų neat- 
spindinčius šeimos albumus. 

Kuprines pradėjo nešioti dar tuo metu, kai niekas to ne- 
darė, tai buvo madinga gal tik Niujorke. Ėmė rengtis Cerutti 
mados namuose, kai kitos poniutės vis dar puošdavosi Pra- 
da. Platinos atspalviu pasidažė plaukus anksčiau nei Linda 
Evangelista, o varpo formos kelnes dėvėjo jau tada, kai ma- 
dingomis laikytos siaurutės. Ne veltui ji vadovavo madingam 
žurnalui. 

Daugeliui Žmonių ji atrodė gražuolė, net mūsų rato jauni- 
mui, tačiau Monikai ir man ji atrodė juokinga. Ir tai nebuvo 
pavydo ar nepagarbos padarinys. Jos veidui stigo išraiškin- 
gumo, ir tai gąsdino. Manau, po šitiek kolageno ir lifting jai 
tiesiog buvo sunku šypsotis. O gal jau daug metų natūraliai 
nesijuokusi, stengėsi tvardytis, nepasidavė visuomenės nuo- 
statai ir tiesiog pamiršo, kaip reikia spontaniškai nusišypsoti 
lūpomis. Be makiažo (vadinasi, pusryčiaujant) jos veido oda 
atrodė matinė ir blyški, o padažytas (tuoj po pusryčių prieš 
išskubant į redakciją) veidas priminė kaukę, nes priėjus bent 
kiek arčiau matydavai kompaktine pudra padengtą klampų 
maskuojamąjį kremą, ir Žiūrint į ją piršosi mintis, kad matai 
ne veidą, o pyrago tešlą, su gumuliukais ir pabarstytą miltais, 
bet dar kartą sakau, daugelio žmonių nuomone, ji buvo labai 
graži. Tokių — nors vežimu vežk, tereikia paėmus nuotolinio 
valdymo pultelį po devintos valandos vakaro perbėgti televi- 
zijos kanalus. 

Čaro ištekėjo labai jauna ir dvidešimt penkerių tapo moti- 
na. Jos santuoka truko neilgai, ir Monikos atminty išliko tik 
blankus prisiminimas apie gyvenimą kartu su tėvu. Po skyry- 
bų jis išvyko į Argentiną, iš ten skambindavo dukart per me- 
tus: per Kalėdas ir dukters gimimo dieną. Nors įstatymas 
numato, kad po skyrybų tėvas turi teisę su dukra praleisti atos- 
togų mėnesį, iš tiesų Monika tik keturis kartus sulaukė atvyks- 
tant tėvo, ir tuomet jis ilgiau kaip savaitę Madride neišbuvo. 
Tėvas nesivargino mokėti Čaro nė alimentų, kurie priklausė 
už mergaitės mokslą ir išlaikymą, o tai bent dukart per dieną 
Čaro nepamiršdavo priminti Monikai. 

Čarita pradėjo dirbti sekretore vienoje radijo stotyje, ir, 
kaip supratote, pamažu įsitvirtino žurnalistikos ir leidybos, 
pasaulyje. Galbūt dėl to, kad permiegodavo su reikiamais 
vyrais, gal dėl didelių pastangų ir žurnalistinių gabumų Caro 
galiausiai pavyko užimti vieno iš pagrindinių šalies mados 
žurnalų redaktorės kėdę. 

Moters kūną Čaro laikė daiktu, kurį galima paversti deko- 
ratyviniu objektu, stilingai pateikti ir elegantiškai vartoti Žvil- 
gančiuose puslapiuose. Ji manė, kad savo pažiūras gali įteig- 
ti milijonams moterų, bet iš tiesų ji buvo tik smulkus milži- 
niškos mašinos sraigtelis. Manė esanti svarbi persona, nes 
vadovavo garsiam žurnalui, bet pati nelabai orientavosi ma- 
dos pasaulyje, vargšelė, ji buvo tokia menka lyg Žemė kos- 
moso platybėse. 

Dangoraižio, kuriame buvo įsikūrusi redakcija, kavinėje 
susipažino su Manueliu, žurnalo apie vaikus direktoriumi, 
jis priklausė tai pačiai leidybos grupei, kuriai vadovavo Ča- 
ro, ir likimas taip lėmė, kad jis tapo Čaro sutuoktiniu, Moni- 
kos patėviu ir tėvu jos raudonplaukių nepakenčiamų broliu- 
kų, kurie devynerių ir dešimties metų atmintinai mokėjo vi- 
sų įmanomų vaizdo žaidimų pavadinimus, turėjo savo nuo- 

monę apie saldumynus, skirtumus tarp Nike ir Reebok spor- 
tinių ženklų ant Čaro ir Pepės striukių. Mes niekuomet nesi- 
kreipdavome į juos vardais. Vadinome juos vaikais arba, no- 
rėdamos juos atskirti, sakydavome mega ir mikro, pravardė- 
mis, kurias prilipdė Monika. Niekad nešaukdavome jų var- 
dais. Tiesą pasakius, aš net nežinau jų. 

Iš pradžių Monika jokių priekaištų Čaro ir Manueliui ne- 
turėjo, nes tėvai atrodė puikus pavyzdys, kurį piršo komedi- 
jos iš jankių gyvenimo. Nei Čaro, nei Manuelis niekuomet 
nekėlė balso, jiedu nesikivirčijo, o Monikai kas mėnesį skir- 
davo kišenpinigių, ir tikrai buvo galima sakyti, kad atseikė- 
davo dosniai. Čaro elgėsi apdairiai, bet tolerantiškai. Ar šį- 
vakar nori kur išeiti? Gerai, pasikalbėsim apie tai ramiai ir 
kultūringai, kai grįši. Ar nori, kad palikčiau tau automobilį? 
Gerai. Tau reikia naujų drabužių? Dar trys ketvirtadaliai mė- 
nesio sumos. Monika negalėjo tikėtis aplinkinių supratimo, 
kad motinos ji negali pakęsti, lygiai kaip ir aš. 

Su pirmuoju savo vaikinu Monika susipažino būdama dvy- 
likos. Tai buvo berniukas iš Jėzuitų gimnazijos, kvietęs ją su- 
sitikti autobusų stotelėje. Monika sutiko vien dėl to, kad jam 
jau buvo penkiolika, o draugauti su vyresniu, ir dar iš Jėzui- 
tų, Šventosios Širdies gimnazijoje visuomet buvo prestižo rei- 
kalas. Jų draugystė apsiribojo tuo, kad tyliu abiejų susitari- 
mu jiedu susitikdavo stotelėje, prie kurios mes gyvenome, ir 
iš kur autobusu galima nukakti į Jėzuitų gimnaziją, ir susiki- 
bę už rankučių sėdėdavo. Ir iš to berniuko Monika suvokė, 
kad jos motina nė karto gyvenime nėra laikiusi jos štai taip 
už rankos. Nė kartelio. 

Galybė smulkmenų Čaro darė nepakenčiama moterimi: 
absoliuti humoro jausmo stoka, tvarkos manija, kad aplinkui 
viskas spindėtų, pradedant valgomuoju ir baigiant vaikų 1š- 
vaizda, jos savybė bet kokiame pokalbyje visuomet tarti pas- 

kutinį žodį, ji tarėsi esanti bet kurios aktualios temos žinovė, 
pradedant kosmetika ir baigiant literatūra, neužmirštant net 
futbolo. Likusi nakvoti Monikos namuose ir rytais pusryčiau- 
dama jausdavausi taip, tarsi lengvabūdiškas Čaro čiauškėji- 
mas mane tuojau pribaigs. Visa, ką ji kalbėdavo, man atsi- 
duodavo ataušusia kava. 

Jos niekuomet nesiginčydavo, tačiau nebuvo ir labai arti- 
mos. Čaro nepraleisdavo progos pakritikuoti jos draugų, net 
manęs, ir tik vieninteliam Chavjerui Lopes de Angladai, pir- 
mam oficialiam Monikos vaikinui, gerai besimokančiam, iš 
puikios šeimos kilusiam gražuoliui, ji buvo maloni. Po ketu- 
rių mėnesių Monika,parodė jam duris. Čaro ją laikė izoliuo- 
tą nuo savo aplinkos ir gyvenimo, nors Monika nebūtų balta 
varna jokiame visuomenės renginyje, - prezentacijose, susi- 
tikimuose, iškilmėse, pasirodymuose, - kuriuose Čaro akty- 
viai dalyvaudavo. Tačiau nei ji kviesdavosi Monikos, nei mer- 
gaitei kilo mintis pasisiūlyti. Dar ir dabar prisimenu, kaip 
vieną rudenį nesėkmingai kaulijau Monikos pasiūlyti Čaro 
pasikviesti mus į madų pristatymo renginį Sibelėse. Dėl ma- 
dų niekada nėjau iš proto, bet man buvo smalsu, nes mokyk- 
loje tik apie tai ir tekalbėjo. Monika griežtai atsisakė prašyti 
motinos vieno iš galybės kvietimų, kuriuos ji dalijo į kairę ir 
į dešinę, o aš nedrįsau prašyti jos nugalėti užsispyrimo, žino- 
dama jų santykius ir Monikos nusiteikimą niekada nieko Caro 
neprašyti. 

Čaro ir Monikos prieštaravimai nebuvo tokie dideli kaip 
mano ir mano motinos, 0 tai, manau, kėlė dar didesni pavo- 
jų. Tai labai subtiliai atsiskleisdavo smulkmenose: koks nors 
sarkastiškas komentaras apie tvarką Monikos kambaryje, o 
vietoj atkirčio - kietakaktiškas Monikos tylėjimas, bent de- 
šimt sekundžių ilgesnis, nei to reikalauja mandagumas; Ča- 
ro pomėgis dovanoti Monikai Benetton firmos kostiumėlius 

ir tvirtas Monikos nusiteikimas niekuomet jų nevilkėti; marš- 
kinėliai su indiškais motyvais, kuriuos Monika pirkdavosi 
Rastro turguje, kaskart paslaptingai dingdavo iš jos drabuži- 
nės, nes Čaro ir vėl apimta tvarkymosi manijos pašalino iš 
spintų, kaip pati pabrėždavo, nereikalingus daiktus. 

Jei tik Caro būtų galėjusi pasirinkti, trokštų Monikos labiau 
ištįsusios, mažesnėmis krūtimis, sėdinčios tvarkingai suglaus- 
tomis kojomis, sugebančios iš pirmo žvilgsnio atskirti auten- 
tišką Moschino diržą nuo padirbto. Nors gali būti, kad ji išvis 
atsisakytų turėti dukterį, arba bent jau tokią, kuri užsikonser- 
vuotų vaikystėje ir nebadytų akių jai ir aplinkiniams, kad jau 
prieš daug metų Carinos redaktorė perkopė ketvirtą dešimtį. 
Neturėdama tokio amžiaus dukters, Čaro galėtų amžinai gy- 
venti iliuzija, kad jai tik trisdešimt keleri. Ar bent ji taip manė. 


„Metrajetos“ klubas priminė didžiulį laivą, viskas išdažyta 
juodai, kur į gotiškas moteris panašios padavėjos, lyg ką tik 
pakilusios iš kapo, surūgusios nešiojo gėrimus. Pro duris įėjo 
du trisdešimtmečiai vyriškiai. Vienas buvo aukštas ir patrauk- 
lus, o kitas gana apkūnus. Nors apsirengę sportiškai (džin- 
sai, striukės, medvilniniai marškinėliai), savo išvaizda visiš- 
kai nesiderino su šioje vietoje besilankančiųjų „indiškojo pop“ 
stiliaus (paikiausių spalvų vaikiškų dydžių marškinėliai, trum- 
pučiai vinilo sijonėliai, bagging kelnės, nerealiomis spalvo- 
mis dažyti plaukai, įveriami papuošalai antakiuose, lūpose ir 
bambose); beje, jiedu buvo švariai nusiskutę ir susišukavę. 
Išgirdau vieną iš padavėjų - tamsiaodę stulbinamai skusta 
šukuosena - sakančią kitai: 

— Negaliu patikėti... Vėl jiedu čia. Maža to, kad baugina 
klientus, jiems dar reikia statyt išgerti. 


0 
4 
e 
Rd 
“ 


GA, 
l 
$ 
UT 


114 


— Susipyko su protu, - pritarė jai kita, tikra Mirtišės Adams 
kopija. - Jie mano gerai įsislaptinę. 

Mes visi trys sėdėjome už baro. Koko užsakė stiklą Jo/h- 
nnie Walker su ledu kaip tik tuo metu, kai išdėjau į šuns die- 
nas šią vietą - to ji ir nusipelnė: 

— Tikra skylė! 

— Nebūk jau tokia aikštinga, - atkirto Monika ir paėmusi 
mane už rankos nusitempė į šokių aikštelę. 

"Tuomet technomuzika dar nebuvo užkariavusi Madrido, 
prisimenu, šokome pagal kurtinamą tamburinų ritmą, gal- 
būt grojo Red Hor Chili Peppers. Neblogai šokau pagal tokio 
stiliaus muziką, nors ji man ir nepatiko, bet Monika ėjo dėl 
jos iš proto. Mintimis stengiausi nustatyti, koks vis dėlto tai 
ritmas, kad judesys sutaptų su būsimu dūžiu, o suvokusi mė- 
ginau savo judesius keisti sulig kiekvienu mušamųjų smūgiu. 
Kilstelėdavau vieną petį, paskui kitą, galvą atmesdavau tai 
vienon pusėn, tai kiton keičiantis ritmui, smakro galiuku kar- 
tais liesdama žastikaulį. Liemens judesius nulėmė raktikau- 
lio kilnojimas aukštyn žemyn, o kojų judesiai buvo sinchro- 
niški rankų judesiams. Neilgai trukus, jei tik įsikirsdavai, ju- 
dėti imdavai mechaniškai. Taigi ir aš sustygavau savo kūną, 
visiškai atsidaviau muzikai, akimirkai jis nustojo būti mano, 
paklusęs kažkokio mįslingo dievo valiai, laikinai priėmusio jį 
į savo globą. Taip ir aš, lyg praradusi sąmonę, išsivadavau 
nuo visų savo rūpesčių. 

Netrukus Monika prigludo prie manęs ir uždėjusi ranką 
ant liemens ėmė šokti drauge su manimi. Užmerkusi akis ji 
puikiausiai prisitaikė prie mano judesių. Galvą padėjo man 
ant peties (ant kaklo jutau jos šiltą kvėpavimą), galbūt jautė- 
si per daug nuvargusi ar apgirtusi, bet jai nėmaž nerūpėjo, 
kaip toji mūsų porelė gali atrodyti iš šalies. Vienas iš sportiš- 
kai apsirengusių trisdešimtmečių nenuleido nuo mūsų akių. 

Atėjome čia įgyvendinti genialaus Koko plano: paaugliams, 
kurie norėtų pasikrauti energijos šokti pernakt, pasiūlyti me- 
džiagos labai patrauklia kaina, - iš Čaro Bonet slaptavietės rek- 
vizuotus amfetaminus. Atsinešėme nepilną dėželę Dicel* - Ča- 
ro turėjo jų gyvą galybę, tikėjomės, kad nepastebės, jog vieną 
nugvelbėme - iš viso dvidešimt žydrų tablečių, dvidešimt, ku- 
rias vylėmės prastumti bent po penkis šimtus už kiekvieną. „Pa- 
pigiai“, kaip pasakė Koko. Pardavinėsime nebrangiai, tad netu- 
rėtų būti sudėtinga prastumti per naktį visą dėžutę. Tūkstantis 
pesetų vienu užmoju, tik Dievas ir Čaro bus prie to prisidėję. 

Apsikabinusi mane Monika kilstelėjo galvą norėdama kaž- 
ką pašnibždėti į ausį. Muzikos gaudesys leido išgirsti tik kai 
kuriuos jos kalbos fragmentus, supratau viena: ji norinti, kad 
būtent aš imčiausi prastumti tabletes. 

— Gal pakvaišai? — pasakiau. - Nieko panašaus niekada 
nesu dariusi. 

— Dar geriau. Pamatysi, viskas bus gerai, bus net labai įdomu. 

Pagriebusi mane už rankos, išsitempė iš šokių aikštelės. 
Sustojome prietemoje prie kažkokios kolonos. 

— Patikėk, tai visai paprasta. Jau daug kartų tai darėme. 
Tik tu turi būti čia. Aš pasirūpinsiu, kad gandas pasklistų. 
Tarstelėsiu žodelį padavėjoms ir vienam kitam pažįstamam. 
Paskui viskas eis savaime. Paprastai vieni kitiems tai perduo- 
da, taigi neilgai trukus prie tavęs ims rinktis pageidaujantie- 
ji. Tiesa, stenkis būti diskretiška. Nesireklamuok per daug. 
Jie paduoda tau pinigus, 0 tu jiems - tabletę, tik tyliai ra- 
miai. Še, imk kuprinę. 

Ji ištiesė man oranžinės spalvos vinilo kuprinę, kurią vi- 
suomet nešiodavosi, žvilgančią, autentišką Gaultier gaminį, 
aišku, dovanotą Caro, ir aš ją paėmiau. 


* Raminamioji vaistai. Vert. 

— Įkišk ranką į kišenaitę. 

Paklusau jos įsakymui. Užčiuopiau krūvelę tablečių, pri- 
menančių jūros akmenėlius. 

— Kiekvieną tabletę įvyniojome į celofaną. Vos tik tau pa- 
duos pinigus, ir tik tuomet, kai laikysi juos rankose, duosi 
jiems prekę, vieną ar dvi, kiek prašys. Išimi jas iš kišenaitės, 
apčiuopomis perskaičiuoji ir apsidraudi, kad iš tavo rankų 
jos keliautų tiesiai į kišenes. Neištrauk jų ir atvirai nerodyk, 
nerizikuok. Tai juk visai paprasta, ar ne? 

Linktelėjau galva. 

— Dar vienas labai svarbus dalykas, - tęsė ji savo nurody- 
mus, — jei prieitų kas nors iš vyresnių ar koks išsičiustijęs, 
dėvintis marškinius, ar šiaip keliantis nepasitikėjimą, tokius 
ignoruok. Sakyk, kad nesupranti, apie ką jis čia kalba. Ge- 
riau jau prarasti penkis šimtus, nei pakliūti į nemalonumus. 

— O tu pati kodėl to verslo nesiimi? 

— Todėl, kad aš pasistengsiu paskleisti šią Žinią esantiesiems, 
o to gerai atlikti tau nepavyks, nes nieko čia nepažįsti. Visa- 
da mudu su Koko taip darome: vienas kaip pardavėjas būna 
sutartoje vietoje, o kitas sukinėjasi prie baro, reklamuoda- 
mas prekę, taip sakant. Bet dėl šitų dviejų prie baro, - ji link- 
telėjo trisdešimtmečių pusėn, - negaliu leisti rizikuoti. O Ko- 
ko jau Žinomas. Pastebėję prie jo prieinančius žmones, iš- 
kart sumes, kas čia vyksta. O kad aplink tave kas sukiosis — 
niekam nekels įtarimo. Graži vieniša mergina tokiame bare 
vidurnaktį... Suprantama, kad vaikinai domisi tavimi. Be to, 
juk visąlaik viena nestovėsi. Netrukus grįšiu ir būsiu šalia. , 

— Monika, man nepatinka visa tai, rimtai sakau. 

— Beti, be panikos, tu niekuo nerizikuoji. Dar niekuomet 
neįkliuvome. Manau, jei ir Koko imtųsi to, nieko nenutiktų, 
aš tik mėginu viską sustyguoti, kad nekeltume įtarimo. Nagi, 
padaryk tai dėl manęs, - saldžiu balseliu įtikinėjo Monika. 

Nusileidau, ką darysi. Galiausiai juk gyvenu jos namuose, 
ir supratau, kad reikia mokėti už gyvenimo išlaidas. Tai pri- 
minė man motiną, jos kasdienius priekaištus, kad mane iš- 
laiko, ir vertė jai paklusti, ji vertė mane jaustis skolingą vi- 
siems, kas dėl manęs ką nors darydavo; mano erdvėje altruiz- 
mas nebuvo žinomas, suprantama, negalėjau atsakyti žmo- 
gui, kuris mane maitino ir leido saugiai glaustis po jo stogu. 

Monika dingo, ir aš likau viena su kuprine ant peties, 
stengdamasi atrodyti nuobodžiaujanti. Po penkių minučių 
prie manęs priėjo liesutis vaikinukas smailia ožio barzdele — 
tai buvo paskutinis grunge mados klyksmas - ir tiesiai švie- 
siai paklausė, ar turiu ratukų. Man pasirodė, kad tokia at- 
vira elgsena šiek tiek nesiderino su Monikos skrupulingu- 
mu. Pasiteiravau, kiek jam reikia, atsakė, kad penkių. Pa- 
skaičiavau mintyse: du tūkstančiai penki šimtai, sakau jam. 
Jis ištiesė tris tūkstančio vertės banknotus. Kuprinės kiše- 
nėlėje sugraibiau penkis rutuliukus - celofanu aptrauktas 
tabletes. Paskui ėmiau raustis džinsų kišenėje ketindama 
grąžinti vaikinukui penkis šimtus. Tik tuomet suvokiau, kad 
neturiu nė skatiko. 

— Neturiu grąžos, - pasakiau jam. Supratau, kad visiškai 
susimoviau kaip naujokė tarpininkė. — O gal nori paimti šeš- 
tą? — mėginau gelbėti padėtį, švelniai jam nusišypsodama. 
Atvirai su juo koketavau, nes buvau sutrikusi ir stengiausi 
kuo greičiau baigti mainus. Mano nuostabai, bandymas pa- 
vyko. Jis irgi nusišypsojo man, galantiškai pamerkęs akį. 

— Gerai, - pasakė. - Kad neatrodytų, jog gailiu penkių šimtų 
tokiai pupytei kaip tu. 

— Imk, - įdėjau jam į delną šešias tabletes, 0 jis pasinaudo- 
jęs proga spustelėjo man ranką. Kiekvienas stebintis mudu 
galėjo pamanyti, kad tiesiog flirtuojame. Atvirai kalbant, taip 
ir buvo. 

— Noriu paprašyti tavęs paslaugos, — tariau jam ir paro- 
džiau banknotą. - Man reikia monetų. Gal nueitum prie ba- 
ro iškeisti? 

— Žinoma. Gal nori ko nors išgerti? 

— Gerai, viskio. 

Kol jis grįžo, sugebėjau parduoti dar keturias tabletes dviem 
vaikinams, kiekvienas pirko po dvi, taigi mažiau nei per pen- 
kiolika minučių jau turėjau nemažą sumelę. Viskas vyko nor- 
šydavo prekės, į delną dėdavo banknotą, o aš paduodavau 
celofanu aptrauktas tabletes. Paprasčiau nebūna. Paskui grį- 
žo vaikinas su gėrimu. 

— Imk, - ištiesė man stiklą ir saują žvilgančių monetų. 

— Kiek skolinga? - pasiteiravau. 

— Brangute, tu nieko man neskolinga. Aš vaišinu. Gal no- 
rėtum pašokti? 

— Apgailestauju, negaliu iš čia pasitraukti, gali kas nors 
prieiti... na, kaip tu... supranti? Bet mudu dar pasimatysim. — 
Norėjau kuo greičiau jo nusikratyti. Laimei, vaikinukas pasi- 
taikė sukalbamas, tik supratingai šyptelėjo, atseit supratęs, 
ką noriu pasakyti, ir dingo prieblandoje. 

Vienu mauku išgėriau viskį, vildamasi, kad alkoholis nu- 
plaus mano būgštavimus, ir tai, ką dabar darau, nebeatrodys 
taip žeminamai. Tuomet pastebėjau, kad artinasi vienas iš 
trisdešimtmečių, tas aukštesnysis. Monika įtarė, kad jis poli- 
cininkas, per šokių aikštelę jis yrėsi taip ryžtingai, kad aš pati 
supratau, kokia jo profesija. Mano širdis plakė taip, jog, ro- 
dės, iššoks iš krūtinės, o kojos ėmė virpėti. 

— Ką tokia graži mergina gali veikti tokiam nuošaliam kampe? 

— Galbūt laukiau, kas paklaus manęs ko nors įdomesnio, 
nei tu ką tik paklausei? - įžūliai atkirtau, stengdamasi ne- 
leisti jam būti padėties šeimininku. 

Akimirką atrodė, kad jau galas, kad pykinti jį buvo kvai- 
liausia, ką tokiomis aplinkybėmis galėjau sumanyti. Tačiau 
pamačiusi jį besišypsantį aprimau, lyg mano atkirtis jam bū- 
tų pasirodęs šmaikštus. 

— Gal ir tavo tiesa. Nesu per daug sužavėtas, bet sutik, nei 
vieta, nei laikas tokių minčių nekelia... 

Netikėtai iš už kolonos pasirodė Koko. Aš taip įsitempusi 
sekiau aukštaugio reakciją, kad nė nepastebėjau, kaip jis pri- 
ėjo. Paėmęs už rankos patraukė prie savęs. 

— Bėja, širdelė... visur tavęs ieškau, - pasakė man į ausį, 
bet pakankamai garsiai, kad aukštaūgis išgirstų. Pasimuis- 
čiau, tačiau Koko suspaudė ranką dar stipriau. - Nagi, eime, 
nesiožiuok, - paragino jis. Paskui kreipdamasis į tipą pridū- 
rė: - Gal nelabai tiktų tokio amžiaus vyriškiui flirtuoti su ma- 
no mergina. 

Leidausi vedama šokių aikštelės link, nes neturėjau nė 
menkiausios galimybės pasipriešinti. Tik tuomet, kai buvau 
tikra, kad jis neišgirs, ką sakau, rėkte išrėkiau Koko: 

— Kokį velnią čia darai? 

— Bėja, liaukis ožiuotis, ką tik ištraukiau tave iš balos. 

— Saugodamas mane, pats ieškai nemalonumų, ar ne? Aš 
nė nesiruošiau tam tipeliui ką nors parduot. Bet kai įsikišai 
tu, ir kvailiui tapo aišku, kad mes bijome jo. Be to, įsidėmėk, 
kad jau esu pilnametė ir sugebu pakovoti už save. Nereika- 
lingi man visokie sargybiniai. 

— Gerai, jau gerai, nepyk... Prisipažinsiu, buvau truputį 
susinervinęs. Nagi, apkabink mane. 

Jis prisitraukė mane prie savęs, ir aš pasijutau nejaukiai, 
kaip visuomet, kai viešai demonstruojami santykiai. Po kelių 
sekundžių tas jausmas tik dar labiau sustiprėjo, nes pajutau, 
kad Koko pernelyg ilgai laiko mane apkabinęs. Išsivadavau 
iš tų stambių rankų, apkabinusių mano liemenį, ir įširdusi 
sprukau nuo Koko. 

Čuekos aikštėje brėško diena. Skleidėsi dangaus mėlis, atsi- 
duodamas dienos karščiui, tik lengvutė oranžinė rūko skraistė 
vienur kitur dar dengė skliautą. Iš „Metrajetos“ išėjome su 
pilnu krepšiu žalių suglamžytų banknotų, tai dėžutės parduo- 
to Dicel rezultatas. Nupirksime šiek tiek susišvirkšti Moni- 
kai, galų gale juk ji yra savininkė prekės, kurią taip sėkmin- 
gai realizavome. 

— Jei tik būčiau nujautęs, kad mums taip gerai seksis, ne- 
dvejodamas būčiau liepęs paimti dvi dėželes. Tikra tiesa, am- 
fetaminus parduoti labai paprasta, - aiškino man Koko ei- 
damas. - Jie pigūs-ir niekada neišeina iš mados. Nors many- 
čiau, tavo išvaizda irgi turėjo įtakos sėkmingai prekybai. - Jis 
taip kalbėjo dėl to, kad buvau apsirengusi trumpučiu sijonu- 
ku ir nudryžusiais marškinėliais, be to, pirmąsyk po ilgo lai- 
ko įsisegiau auskarus, kurie man tempė ausų spenelius; dar 
prieš keturias dienas niekas nebūtų privertęs manęs išeiti su 
tokiais drabužiais. - Pasiekei geriausių rekordų, patikėk. Tu- 
rėtum imtis šio verslo. 

— Pamiršk, - atkirtau jam. — Tai buvo pirmas ir paskutinis 
kartas. Vos nenumiriau iš baimės. 

Ant suolelio sėdėjo du juodaodžiai ir pasisveikino su Ko- 
ko kaip su geru draugeliu, vienas per kitą kažką vograudami 
apie „naujos panelės“ grožį. Nelabai supratau, ką jie turėjo 
omeny, - Moniką ar mane. Koko prisėdo šalia vieno iš jų ir 
jiedu ėmė kažką šnabždėtis. Netrukus abu pakilo eiti, ir Ko- 
ko davė ženklą Monikai, kuri nusekė paskui juos. 

— Palauk mūsų čia, - pasakė ji. - Mes tuojau sugrįšime. 

Visi trys dingo metro, o aš, paklususi įsakymui laukti, atsi- 
sėdau ir nuobodžiaudama spoksojau į grindinį. Kitas juoda- 
odis švelniai palietė man alkūnę, lyg stengdamasis atkreipti 
dėmesį. 

— Mano vardas Salifas. O kaip tave vadinti? 

— Bėja, — atsakiau lakoniškai, neatitraukdama akių nuo 
grindinio. 

Jis palietė ranka nuogą mano šlaunį ir be jokių ceremoni- 
jų ėmė ją glamonėti. Apstulbusi pažvelgiau į jį 1r sprukau ant 
kito suolelio, o juodaodis, stebėdamas kaip teatrališkai ginu 
savo įžeistą garbę, įžūliai šypsojosi. Kad nematyčiau jo pa- 
šaipaus veido, vėl įsistebeilijau į grindinį ir ėmiau skaičiuoti 
plytas (penkiasdešimt dvi pradedant nuo suolelio iki pat met- 
ro įėjimo), kol grįžo Monika ir Koko iš pasitenkinimo švytin- 
čiais veidais. Staiga pašokau nuo suolelio, tarsi jis būtų mane 
deginęs, puoliau prie Monikos ir įsikibau jai į parankę. 

— Paskutinį kartą palieki mane šitoje aikštėje su kažkokiu 
nepažįstamu. Jis ėmė kabinėtis... — priekaištavau jai įsižei- 
dusi. 

— Žinai, - atsakė Koko, - šita liaudis jau pripratusi, kad 
mergiotės gali jiems pasirašyti už dozę. Pamatė, kad esi gra- 
ŽI, Ir pamėgino laimę. 

— Tavęs niekas neklausia. 

Ginčas baigėsi, nes mus pertraukė kurtinamas automobi- 
lio stabdžių cypimas. Gravinos gatvėje pamatėme policijos 
automobilį, kuris sustojo kaip tik aikštėje. Supratau, kad men- 
tai pradėjo gaudynes. 

— Tik nekelk panikos, - sušnabždėjo man į ausį Monika. 

Du mentai patraukė tiesiai prie dviejų juodaodžių tarpi- 
ninkų. Kitas priėjo prie mūsų ir net nepasisveikinęs apibėrė 
klausimais: ką tokiu ankstyvu metu veikiame šioje aikštėje, 
koks mūsų amžius, gal būtume malonūs parodyti savo as- 
mens dokumentus; suvokiau, kad, nepaisant arogantiškumo, 
policininkas su mumis elgėsi labai mandagiai, ypač jei lygin- 
sim su tuo, kaip jo kolega elgėsi su juodaodžiais. Monika nė 
akimirką neprarado savitvardos ir demonstruodama savo ge- 

ras manieras (už tai Čaro privačioje gimnazijoje paklojo ne- 
mažus pinigėlius) maloniai paaiškino policininkui, kad ji gy- 
venanti Almirantės gatvėje, mes visi trys esą bendraklasiai, 
šiąnakt ruošėmės rugsėjo mėnesio egzaminams, o dabar iš- 
ėjome paieškoti kokio nors veikiančio baro, kad nusipirktu- 
me cigarečių, nes per naktį baigėme visas atsargas. 

— Beje, pareigūne, gal pasakytumėte, ar yra čia kur neto- 
liese veikiantis baras? - nusišypsojo jam veidmainiška šypse- 
na. - Jau kuris laikas čia sukam ratus. 

Įtikinamas paaiškinimas mentą, matyt, apramino. Tada jis 
pažvelgė į mane. 

— Tai ką gi mokeisi; gražuole? - paklausė. 

— Istoriją, - atsakiau nė sekundės nedvejodama. Pirmas 
man į galvą atėjęs žodis, galbūt dėl to, kad istorija buvo vie- 
nas mėgstamiausių mano dalykų. 

— Istoriją, aišku... - policininko akys šypsojosi. 

Buvo akivaizdu, kad mūsų žodžiais jis nė per nago juody- 
mą netiki, tačiau jam patiko. Galiausiai juk mes jam visai 
nerūpėjome. Jam rūpėjo susemti platintojus, o ne pirkėjus. 
Būgštavau, kad Moniką su Koko gali užregistruoti ir supa- 
kuoti, juk jie ką tik įsigijo prekę, tačiau labai nustebau, kai 
mentas įsitraukė su Monika į šnekas. Ji ėmėsi iniciatyvos ir 
papasakojo jam, kad kilusi iš Salamankos, į Madridą atvyku- 
si studijuoti, nuomojasi čia butą kartu su draugėmis ir pasi- 
guodė, kad šiame rajone gyventi nėra paprasta, nes jai ne 
prie širdies Čuekos aikštė, kurioje renkasi transvestitai ir nar- 
komanai, kartais baugu net namo sugrįžti. Esu tikra, kad jis 
netikėjo nė vienu jos iš piršto laužtos istorijos žodžiu; tiesiog 
sužavėtas, kaip ir aš, to spektaklio ir žavios aktorės vaidybos, 
nenutraukė jos pasakojimo. Niekas nežino, kuo jis būtų pa- 
sibaigęs, jei ne kiti du mentai, pašaukę kolegą grįžti. Šis tik 
pamojo mums ranka ir patraukė prie savo automobilio. Jo 

kolegos ant galinės sėdynės sodino du antrankiais surakin- 
tus juodaodžius. 

Jiems nuvažiavus, aš apstulbusi pažvelgiau į Moniką. 

— "Tu jam apsukai galvą labiau nei kunigas viešnamyje... 
žinai, esi šauni! Žaviuosi tavimi, - negalėjau susilaikyti ne- 
pagyrusi, nors suvokiau, kad blogiausia tai, jog skatinu ją tęsti 
nešvarius narkotikų sandėrius, o Monika nusišypsojo paten- 
kinta, aiškiai pamaloninta dėmesio, kurį sukėlė tokia žavi ir 
nepaprastai narsi peteliškė. 


Čaro vonios kambaryje radau buteliuką peroksido. Man top- 
telėjo, kad Čaro veikiausiai juo šviesina ūselius, nes plaukų 
nedažydavo kitur, kaip tik grožio salone (suprantama, tik 
Angela Navarro - kirpykloje, kuri rūpinosi visų Sybi/la akto- 
rių šukuosenomis ir buvo laikoma geriausia ir pačia mo- 
derniausia). 

Žiūrint į buteliuką su peroksidu staiga toptelėjo, kad būtų 
visai žavu nusidažyti plaukus šviesiomis sruogomis prie smil- 
kinių, tai pagyvintų veidą. Plaukų, kuriais taip žavėjosi motina 
ir jos draugės, nusikirpti nedrįsau, bet tokia vaikiška šukuose- 
na nesiderina su dabartine mano aplinka, pavyzdžiui, „Metra- 
jeta“, kur pradėjau lankytis ir kur norėjau pritapti, juolab kad 
Monika jau sukiojosi čia, o aš nenorėjau jos netekti. Keletas 
šviesių sruogų suteiktų maištingumo, kurio man stigo, nors iš 
anksto žinojau, kad motiną ištiks šokas išvydus mane dažytais 
plaukais. Juo geriau. Galiausiai juk to aš ir siekiu, ar ne? Klau- 
sytis savo muzikos, rengtis savo stiliaus drabužiais, absurdiš- 
kiausiai šukuotis. Dalykai, kurių tėvai nesupras arba kuriems 
nepritars. Jeigu nepavyks išversti jų iš klumpių, tai ženklas, 
kad suklydau, kad nesu pakankamai co0l. 

Mūsų gimtadieniai buvo tą patį mėnesį, skirtumas tik pen- 
kios dienos, tačiau nei Monika, nei aš niekada jų nešvęsda- 
vome, ar bent jau ne taip, kaip švęsdavo kitos mūsų gimnazi- 
jos mergaitės. Niekada nekėlėme puotų ir nekvietėme drau- 
gių ko nors išgerti artimiausiame bare, netroškome dovanų 
nei sveikinimo atvirukų, bet rengėme savo ritualus, pasisė- 
dėjimus dviese pas Moniką, naudojomės proga, kad jos mo- 
tinos niekada nebūdavo namie ir niekas nesuko mums gal- 
vos. Mano tryliktojo gimtadienio proga Monika iškepė ne- 
žmoniško didumo šokoladinį pyragą su trylika baltų žvakių - 
mano - ir keturiolika juodų žvakių - jos — kurias abi kartu 
vienu atsikvėpimu užpūtėme. Per sekundę užgeso visas miš- 
kas liepsnelių. Kartu mudvi jautėmės stiprios. Padovanojau 
jai saulės formos auskarus ir populiarią mokslo knygą apie 
kosmosą, O iš jos gavau dovanų nedidukę lakuotą širdies for- 
mos dėželę, kurioje laikiau plaukų segtukus, o vėliau table- 
tes ir kurią, žinoma, saugau iki šiol. Vėliau ji man pasakojo, 
kad juodas žvakes radusi ezoterinių prekių krautuvėlėje, o 
magu pasivadinęs pardavėjas įspėjęs, kad būtų atsargi su jo- 
mis, nes juodos žvakės naudojamos velnio garbinimo ritua- 
luose. Ji kvatojosi prisiminusi tai, ir torto trupinėliai krito iš 
burnos. Dėl visa pikta man ji skyrė trylika baltų žvakių. Visi 
žino, kad trylika nėra laimingas skaičius, o Monika nebuvo 
tokia abejinga prietarams, kokia dėjosi. 

Po metų kitus gimtadienius šventėme užsidariusios jos kam- 
baryje aklinai užtrauktomis užuolaidomis, galybės žvakelių 
šviesoje, patogiai tysodamos ant lovos. Mūsų profiliai mir- 
guliuojančios gelsvos šviesos nutvieksti, o mes pakaitomis iš- 
sakome savo norus, - vieną Monika, vieną - Bėja, ir tikimės, 
kad jie šiemet išsipildys. Padovanojau jai spalvotų paveikslė- 
lių albumėlį apie Beti Bup (pirktą kurgi kitur, jei ne „Metro- 

polyje“), nes Beti man labai priminė Moniką. Iš jos gavau 
Siouxsie and the Banshees plokštelę, nes jai labai patiko jų 
„Dear Prudence“ versija, kūrinys, iš kurio supratau, kad gy- 
venime verta būti užsispyrusiai ir turėti savo nuomonę: The 
sun is high, the sky is blue, it's beautiful and so are you... Dear 
Prudence, won't you open up your eyes?* Albumas vadinosi 
„Caleidoscope“, o tai, be abejo, priminė Moniką: jos kon- 
troversišką asmenybę sudarė galybė detalių (viena Monika, 
kuriai patiko matematika, buvo rami, dievino knygas, pašė- 
lusi Monika, kuriai patiko triukšmauti per pamokas, skeptiš- 
koji Monika, kas savaitę permiegodavusi vis su kitu vaikinu, 
ir jausmingoji Monika, svajojusi kada nors ištekėti ir turėti 
vaikų...), ir visa tai derėjo joje ir keitėsi su kiekvienu jude- 
siu, jai reikėjo tik pažvelgti į tave, jog suvoktum, kad tai jau 
kita Monika. 

Penkioliktieji metai man atrodė rimtas ir didelis skaičius, 
kuriame slypi magiška, beveik kabalistinė prasmė. Mes jau 
naudojomės higieniniais paketais, dėvėjome liemenėles, da- 
žėmės blakstienas, o darbininkai gatvėse švilpdavo mums pa- 
vymui. Kadangi suvokėme save kaip visateises ir visavertes 
moteris, nutarėme nusidažyti plaukus: aš — šviesia platinos 
spalva, 0 ji - mėlynai juoda. Tas ritualas vonios kambaryje 
apvertė mūsų jausmų ir spalvų pasaulį aukštyn kojomis. Su- 
prantama, mano kaštoniniai plaukai visai išbalo, peroksidas 
graužė akis, o mėlyna spalva visiškai suniokojo vieną Čaro 
rankšluostį, taigi reikėjo skubiai nupirkti naują. Paskui be- 
veik valandą valėme vonią, aptaškytą mėlynomis vandens 
srovėmis, trynėme chloru suvilgytomis kempinėlėmis, į tą įnir- 
tingą brūžinimą sutelkusios visą savo energiją. Jei Čaro būtų 


* Saulė aukštai, dangus žydras, kaip nuostabu, ir tu nuostabi... Brangioji Išmintie. ar 

užtikusi mus, tada būtų buvęs galas, šįkart tai jau tikrai. Vel- 
niai rautų, kalbėjo Monika, pilk daugiau chemikalų. Grei- 
čiau sukis. Šitaip išmoksim nepalikti pėdsakų. Galų gale, kai 
prabangioji vonia jau šimtą kartų buvo nušveista, užsimaukš- 
linusios maudymosi kepuraites nuskuodėme į Corte Inglės* 
nupirkti naujo rankšluosčio, o pardavėjas spoksojo į mus taip, 
tarsi būtume nusileidusios iš Marso. Kai išsidžiovinusios plau- 
kus pažvelgėme į veidrodį, išvydome dvi savo atnaujintas ver- 
sijas. Nuo šiolei viskas gyvenime bus skirstoma į balta arba 
juoda, nešvarioms spalvoms vietos tiesiog neliks. 

Galėjau įsivaizduoti, kaip baisiai motina bus nepatenkinta 
mano plaukų spalva, bet nebuvau pasirengusi scenai, kurią ji 
iškėlė, vos pamačiusi mano pasikeitimą. Kai tik įžengiau pro 
duris, jos akys sužaibavo, veidą išpylė tirštas raudonis, ir ėmė 
klykti kaip pamišusi. Tapai panaši į gatvės mergšę, rėkė ji, 
skambink į kirpyklą ir prašyk, kad sutvarkytų tavo sudarkytą 
šukuoseną. Atkirtau, kad man patinka dabartinė šukuosena, 
nes plaukai yra mano, 0 ne jos, ir viso pasaulio patarimų man 
nereikia. 

Suprantama, ji didžiavosi reliatyvia teise kontroliuoti ma- 
no grįžimą namo, nes, jos žodžiais tariant, ji mane išlaikė, ir 
nepraleisdavo progos tai kartoti, užtat jautėsi turinti teisę 
įsakinėti. Tačiau mano kūnas priklausė tik man ir niekam dau- 
giau, jis buvo mano išskirtinės jurisdikcijos teritorija. Žino- 
ma, ji nesugebėjo to suprasti, nes, jos manymu, mano kūnas 
nepriklausė man, tai Dievo nuosavybė ir jos, kaip motinos ir 
moralės sergėtojos, atsakingos už tai, kad elgčiausi su juo 
kaip pridera. Riksmai netilo, tik dar labiau garsėjo, šaukėme 
viena ant kitos tol, kol po pusvalandžio tas triukšmas man 
įgriso ir trenkusi durimis užsidariau savo kambaryje. Kaip 


* Didžiulis prekybos centras. I ert. 

būdavo tokiais atvejais, nejudėdama tysojau ant lovos, sten- 
giausi išvengti bet kokio raumens virpesio, norėjau net ne- 
kvėpuoti ir nemirksėti. Šitaip aš nusiramindavau, kai ištik- 
davo tokie nemalonumai. Išnykti. Akimis nuklydau prie lan- 
go ir stebėjau dangumi plaukiančius debesis, kaip palengva 
keičiasi dangaus spalva. 

Taip atslinko naktis, ir per stiklą stebėjau mažučių gintari- 
nių žvaigždelių spingsėjimą, o vidury skliauto lyg rausvas bum- 
bulas suposi mėnulio pilnatis. Vaikystėje, sakydavo mama, 
bijodavau mėnulio pilnaties. Dar ir dabar man tai kelia keis- 
tą paniką. Lyg stebuklingas rutulys, valdantis potvynius ir 
žmogžudžius, abejingas sūpuojasi sau aukštai ir jam nėmaž 
nerūpi, kas darosi žemėje. 

Mąsčiau apie mėnulį, kai išgirdau grįžtantį tėvą ir ner- 
vingą motinos kulniukų kaukšėjimą koridoriuje jam pavy- 
mui. Jai nebuvo įprasta taip nekantriai pasitikti tėvą, todėl 
prigludusi prie durų stengiausi nepraleisti to, kas tenai vyks- 
ta. Išgirdau pavienius žodžius, sakinių nuotrupas, pasakoji- 
mo fragmentus. Supratau, kad ji pasakoja, ką padariau plau- 
kams, ir tikisi pritarimo. Tarsi jam būtų ne vis tiek mano 
plaukų spalva ar mūsų kivirčai. Netrukus pasigirdo žings- 
niai, kurie vis garsėjo, nes artėjo prie mano kambario. 
Šmurkštelėjau į lovą ir dėjausi mieganti. Išgirdau atveriant 
duris. Atsimerkiau ir susidūriau su jo gąsdinamu žvilgsniu. 
Rūsčiai suraukti antakiai sukėlė man paniką. Deja, per vė- 
lai, nespėjau susivokti. 

Jis palinko prie manęs sugniaužtais kumščiais, tada griebė 
už pečių ir ėmė purtyti. Ką padarei savo plaukams? Jo karš- 
tas kvėpavimas degino veidą ir tvoskė alkoholiu. GAL MALO- 
NĖTUM PAAIŠKINTI, KOKI VELNIĄ PADAREI SAVO PLAU- 
KAMS? Jis dar stipriau papurtė mane. Nori išvesti mus iš pro- 
to? Motina jau nebežino, ką su tavim daryti. Varai ją iš pro- 

to, O ji iš proto veda mane. Griebė mane už kaklo ir ėmė 
purtyti purtyti... Aš nesipriešinau, buvau bejėgė ir minkšta 
kaip skudurinė lėlė. Jaučiausi lyg balionas, kuris tuojau 
sprogs. Jis nesuvokė, kad mane smaugia. Darėsi sunku kvė- 
puoti. Peršėjo gerklę. Dusau. Užsimerkiau. Mintys nugrimz- 
do į baltą šviesą. Vis labiau trūko oro. Jo riksmas atsklido iš 
labai toli. Toks trūkčiojantis. Jis mane pribaigs, pamaniau. 
Pats nesuvokė, ką daro. Norėjau rėkti, bet nepajėgiau. Ne- 
galėjau išspausti nė garselio. Būsiu su daug kuo neatsisveiki- 
nusi. Arba su mažai kuo. Monika. Pamėginau prisiminti jos 
bruožus. Jeigu jau man lemta mirti, į kitą pasaulį noriu išeiti 
su jos atvaizdu akyse: Ne gyvenimą palikti skaudžiausia, o tai, 
kas išgyventa. Juodos akys pilkose mano akyse. Oro gurkšnis, 
suvirpinęs mano plaučius. Pagaliau galėjau kvėpuoti. Jis ma- 
ne paleido. Pykino, norėjosi vemti. Iš gerklės veržėsi kažko- 
kie gargaliuojantys, nerišlūs garsai. Lyg gyvulio. Lyg seno už- 
kimusio šuns skalijimas. Trinktelėjęs durimis tėvas dingo. Vėl 
išvydau pasaulį. Apžilpinta ir nesusivokianti, pratinau akių 
lėliukes prie tvykstelėjusio elektros šviesos pliūpsnio. Mane 
pykino ir nepakeliamai peršėjo gerklę. Dar kurį laiką kos- 
čiojau ir žiaukčiojau. Vieną akimirką pamaniau, kad jau ne- 
galiu normaliai kvėpuoti. Tamsus kambarys, o vidury - viską 
stebėjęs rausvaveidis mėnulis, kuriam viskas visai vis tiek. 

Griuvau į lovą, mėgindama nusiraminti, grąžinti tą buvusį 
visišką nejudrumą. Ašaros riedėjo skruostais. Joms palietus 
lūpas, liežuvio galiuku jaučiau sūrų skonį. Nenorėjau nieko 
svarstyti nei gilintis, nenorėjau ieškoti paaiškinimų, nei teisti, 
nei suprasti, nes pradėjus mąstyti man imdavo nepakenčia- 
mai skaudėti galvą. Mūsų namuose buvo tiek nepaaiškinamų, 
nelogiškų dalykų, kad nevertėjo stengtis jų suprasti. Geriau 
jau gulėti ir nesukti galvos dėl to, sekti savo ritmą praradusį 
pulsą ir susikaupus mėginti ramiai ir lygiai kvėpuoti. 

Šleikštulys ir nerimas netrukdė užmigti. Atvirkščiai, mane 
tai savotiškai narkotizavo. Įsupo į nakties valdas, kupinas ne- 
aiškių vaizdinių. Rodos, miegočiau valandų valandas, klai- 
džiočiau be krypties sapnų keliais. Numirti, užmigti, svajoti... 
Tikėtis, kad sapnai sunaikins visas baimes ir blogybes... Mie- 
gojau, miegojau, miegojau. Išmiegojau visus tėvo riksmus. 
Kitą rytą niekas manęs nepažadino, o kai atmerkiau akis, laik- 
rodis jau artėjo prie dešimtos. Į pirmą pamoką jau nenuei- 
siu. Nutariau, kad motina užsidariusi savo kambaryje, 0 prie- 
žastimi kaip visada pasirinkdavo migreną, kuri atsirasdavo 
po kiekvieno pykčio priepuolio. Tuomet ji aklinai užtrauk- 
davo užuolaidas ir valandų valandas tūnodavo savo kamba- 
ryje. Niekam buvo nevalia jos trikdyti. 

Pirštų galais nutipenau koridoriumi į vonios kambarį, 
stengdamasi nesukelti įtarimo, kad esu namie. Iš veidrodžio 
į mane žvelgė platininė blondinė - pernelyg jauna, kad tokia 
būčiau — veidas labai išbalęs, tamsūs ratilai apie akis. Išsi- 
gandau pamačiusi jos kaklą: visas subraižytas ir nusėtas tam- 
siai mėlynomis dėmėmis - tėvo pirštų žymėmis. Pamaniau, 
kad negaliu tokia rodytis mokykloje, nes nerasčiau paaiški- 
nimo, kas man nutiko. Šovė mintis apsivilkti megztinį aukštu 
kaklu arba užsirišti skarelę, bet dėl tvyrančio karščio to atsi- 
sakiau. Galiausiai apsisprendžiau visai neiti. Nenorėjau kvar- 
šinti galvos išradinėdama būdus, kaip nuslėpti tas mėlynes. 
Nieko nenorėjau matyti. Kitų mano klasės mergaičių tėvai 
buvo jauni ir simpatiški, ateidavo kasdien jų pasitikti. Net 
kartu žaisdavo tenisą. Žinojau, kad tos kitos mergaitės laiko 
mane keista, šiek tiek trenkta, tačiau seniai buvau įtikinusi 
save, kad man nė per nago juodymą nerūpi tos šutvės saldžių 
nesubrendusių mergiūkščių nuomonė. Jos vis dar kas sek- 
madienį lankydavo mišias ir sąsiuviniuose rašydavo berniu- 
kų, su kuriais koketuodavo užmiesčio klube, vardus. Tikinau 

save, kad svarbiausia man yra Monikos palaikymas, 0 tų nuo 
realybės atšokusių, švelnučių lyg kiškeliai mergiočių su roži- 
niais kaspinėliais užuojauta ir pašaipos man vienodai švie- 
čia. Šiame pastelinių spalvų pasaulyje buvo Monika - vie- 
nintelė, kuri suprato mano keistą vienatvės ir tuštumos jaus- 
mą, nes suaugau pernelyg greitai. 

Vaistus motina laikė vienoje iš vonios spintelių, kuri, su- 
prantama, visuomet būdavo rakinama. Didžiausia kvailystė. 
Atidarydama ją sugaišdavau tik dvidešimt sekundžių, reikė- 
jo tik plaukų segtuko ir šiek tiek išradingumo. Tenai motina 
slėpė visus savo vaistus. Aloperidol, Tranguimazin, Neorides. 
Liuminaletas, Tegretol, Diazepūn, Benzodiazepina, Luminal. 
Juodas ratukas ant pakuotės reiškė, kad medikamentas pa- 
vojingas, aš žinojau, kad visi jie tokie, ir jei prisiryčiau jų, 
tikrai ateitų paskutinioji. Tas paprastas suvokimas, kad galy- 
bė narkotinių medžiagų kasdien yra man po ranka, suteikė 
jėgų gyventi ir ramino, nes kai viskas taps nepakeliama, vi- 
suomet sustosiu tą akimirką, kai tik panorėsiu. Ramiai mąs- 
lyti apie mirtį verta tuomet, kai esame vieni... Taip paprasta, 
tereikia praryti trisdešimt tablečių, trisdešimt gurkšnių van- 
dens, nutekančių gerkle ir stemple į skrandį. Ne, man nie- 
kuomet neužteks drąsos tai padaryti. Buvau absoliuti bailė. 

Buvo dienų, kai jaučiau, kad manęs nėra, ir gana daug die- 
nų. Jis elgėsi taip, tarsi būčiau permatoma, manęs net nepa- 
stebėdavo. Buvo dienų, kai man pačiai patikdavo nebūti. Bu- 
vo dienų, kai nepajėgdavau jausti skausmo. Matydavau vis- 
ką, bet man tai nieko nereiškė. Veidrodyje tas pats veidas 
kartais šypsodavosi, kartais —- ne. Kartais vaikščiojau su mė- 
lyne po akimi, kartais su mėlynėmis ant kaklo. Gaudavau 
antausių nuo motinos ir patirdavau jos patyčias. Būdavo ašarų 
ir riksmų. Būdavo spyrių, smūgių ir purtymo. Būdavo paliau- 
bų, paskui ramių savaičių, tylių ir kupinų įtampos. Namie 

nuolat jautei tvyrančią neapykantą. kartais jai duodama va- 
lia, kartais — ne. Branginau savo skausmą, rinkau jį į krūvelę, 
o paskui rūpestingai slėpiau. 

Išėjau į gatvę ir patraukiau tolyn, žingsniavau drėgnu gat- 
vių grindiniu iki pat Retiro parko. Atsiguliau ant žolės, veidą 
atsukusi saulei, ir užsimerkiau, kad spinduliams žaidžiant 
blakstienose regėčiau kaleidoskopiškas figūras. Triskart te- 
ko pakeisti vietą, nes kažkokie įkyruoliai vis norėjo su mani- 
mi susipažinti, tada valandų valandas stebėjau debesis ir an- 
tis tvenkinyje, turistus ir šunis, valtelėmis plaukiojančias po- 
reles, lūkuriavau, kada pagaliau baigsis pamokos ir pasitik- 
siu Moniką. Norėjau papasakoti jai viską apie vakarykščią 
naktį. Niekam daugiau nenorėjau to pasakoti. Negalėčiau nie- 
kam pasakoti. 

Nes skaudžiausia palikti ne gyvenimą, o tai, ką išgyvenai. 


Čaro vonios kambaryje toptelėjo mintis, kad vis dėlto savo 
įvaizdį reikia pakeisti. Suėmiau sruogą ir suvilgiau peroksi- 
du. Tą patį padariau ir su kita. Iš kitos veidrodinio mėnulio 
pusės į mane žvelgė mergina. Visai graži mergina, o gal ne? 
Nebuvau visiškai tikrai, kad esu graži, net ir dabar to nesu- 
prantu. Grožis labai subjektyvus dalykas. Greičiausiai tai slypi 
stebinčiojo akyse, o ne kūne ar veide, kuris vertinamas. Bet 
aš užaugau tokioje aplinkoje, kur moters grožiui teikiama 
ypač didelė reikšmė, - kartais man atrodė, kad tai didesnė 
vertybė nei protas, - ir aš negalėjau atsispirti pagundai paty- 
rinėti save veidrodyje. Mano akys buvo - yra - mėlynos. Tik 
jų mėlis ne toks, kokį žmonės laiko gražiu. Ne šviesios, dan- 
gaus žydrumo, kokiu puošiamos pasakų burtininkės ir lėlės, 
tai kelia naivaus ir nekalto žvilgsnio iliuziją, o lyg nešvaraus, 

pilkšvoko mėlynumo, išmarginto smulkiomis rudomis dėme- 
lėmis, kurias galima įžvelgti tik iš labai arti. Man atrodė, kad 
joms trūko gyvumo, spindėjusio Monikos akyse. Mano akys 
buvo mažesnės ir neturėjo tokių tankių blakstienų. Mano vei- 
do bruožai labai proporcingi. Nosis, sakyčiau, kumpoka, dan- 
tys nors nebuvo įspūdingi, tačiau balti ir lygūs, ir man atro- 
dė, kad mano veidas pernelyg apvalus, o man patiktų labiau 
įkritę skruostai ir griežtesnis veido ovalas, ne toks vaikiškas. 
Žodžiu, pati sau neatrodžiau tokia graži, kokia mane laikė 
kiti. Daug sykių esu tai girdėjusi, o ypač iš besisvečiuojančių 
motinos draugių, kurios puldavo girti mano fizinius duome- 
nis. „Erminija, kokia graži tavo dukrelė, tokia trapi, tokia 
liauna...“ Tačiau gal viską reikėjo suprasti atvirkščiai? Juk 
nesakys: „Erminija, brangute, kokia nesimpatiška ir keista 
tavo atžala, išdžiūvusi kaip šiaudas, plokščia kaip lenta“, nors 
esu tikra, kad ne viena taip ir manė. Jei būčiau berniukas, 
galvą guldau, kad nenarstytų manęs po kaulelį, ir aš dabar 
lyg apsėsta netyrinėčiau savęs veidrody. 

Šiems stebėjimams ir apmąstymams sugaišau apie dvide- 
šimt minučių - tiek laiko reikėjo laikyti peroksidu išteptas 
sruogas. Paskui pakišusi po čiaupu galvą, nuskalavau plau- 
kus ir išsidžiovinau Čaro džiovintuvu (Braun Silence 1200, 
trys intensyvumo lygiai ir daug priedų). Vėl nekantriai pa- 
žvelgiau į veidrodį. Tai, ką išvydau, man patiko. Trūko tik 
Monikos pripažinimo. 

— Na, kaip? - paklausiau jos. - Ištuštinau vieną iš tavo mo- 
tinos tūbelių. 

Tyla, kai mane įdėmiai apžiūrinėjo ir neištarė nė žodžio, 
užsitęsė pernelyg ilgai. Aš sulaikiau kvapą ir ėmiau sukti gal- 
vą, ką daryti su sruogomis, jeigu jai toks įvaizdis nepatiks. 
Galiausiai nuskambėjo nuosprendis: 

— Atrodai klasiškai, tikrai. Tau labai tinka. 

— Tikrai? 

— Žinoma. Tu visuomet atrodai graži. Jau seniai buvo lai- 
kas pakeisti įvaizdį. Mane stebina kitas dalykas, kad tokia 
gražutė mergina kaip tu visiškai nesidažo, neišlenda iš tų pa- 
čių džinsų ir elgiasi kaip šventuolė. Juk tau jau aštuoniolika. 
Sakau tik dėl to, kad jau laikas būtų pradėti gyventi, susi- 
mesti su kokiu vaikinu... 

— Vaikinai manęs nedomina. 

— Ką nori tuo pasakyti? Kad tave traukia prie merginų? — 
metė klausimą, tarsi mūsų pokalbis būtų teniso partija, kai 
stulbinamu greičiu svaidėmės tiesomis, mėgindamos suklai- 
dinti priešininkę. 

— Ne. Tik sakau, kad vaikinai manęs nedomina, - atrėmiau 
jos puolimą. — O tai ne visai tas pats. 

— Aha... - rengėsi smūgiuoti ji. - Ar esi permiegojusi su 
vaikinu, ar ne? 

Supratau, kad ji provokuoja mane, nes atsakymas ir taip 
jai žinomas. 

— O su keliais esi permiegojusi tu? — atsakiau klausimu į 
klausimą ir grąžinau kamuoliuką atgal. 

— Nežinau. Nuo šimtojo jau neskaičiuoju. 

Pasigirdo telefono skambutis ir nutraukė mūsų pokalbį, 
taigi aš turėjau laiko pamąstyti, ar Monika rimtai kalba apie 
tą šimtą. Šiaip jau būdavo sunku atskirti, kada Monika kal- 
bėdavo rimtai, o kada pokštaudavo. Telefonas dusyk sučirš- 
kęs nutilo, ir kambarį apgaubė tyla, nes trečio skambučio taip 
ir nepasigirdo. Tarpdury išniro Koko figūra. 

— Tai mano sutartinis ženklas. Du kartai, išjungia ir vėl 
skambina, - pasakė. - Tai man. 

Po kokių dešimties sekundžių telefonas vėl sučirškė. Koko 
pakėlė ragelį ir kaipmat įsitraukė į keistą pokalbį, pilną nu- 
tylėjimų ir neaiškaus Koko murmėjimo: „Taip, žinoma... 

bus... sutarta... ne, ne...“ Tai truko gal kokias dešimt minu- 
čių, galiausiai supratau tik tiek, kad Koko reikia bent dviejų 
dienų suveikti tai, ko skambinusysis prašo. 

Susirūpinusiu veidu padėjo ragelį. 

— Monika, turime naują užsakymą, - kreipėsi į savo drau- 
gę, tarsi manęs čia nė nebūtų, jis mane ignoravo. 

— Ačiū Dievui, - atsiduso ji. 

— Tik va, pinigų investicijai tai neturime. 

— Susiveiksim tų pinigų. 


— Čia, - pasakė Koko. 

Automobilį pasistatėme Kondė de Ksikena ir Barbara de 
Bragansa gatvių sankryžoje. Mėnulio nebuvo, gatvė skendė- 
jo tirštoje tamsoje, kuri buvo sumišusi su asfalto spalva, susi- 
liejusia su naktimi. Tokioje tamsoje Monikos akys spindėjo 
lyg kelrodės žvaigždės. 

— Kiek manai užtrukti? - pasiteiravo ji. 

— Negaliu pasakyti. Viskas priklausys nuo sėkmės. Jei per 
pusvalandį nieko nepešiu, mausim iš čia. 

— Gerai, išjungsiu variklį. Lygiai po dešimties minučių vėl 
įjungsiu ir lauksiu tavęs. Durelės bus atviros. 

Koko skubiai pakštelėjo jai į lūpas ir išlipo iš automobilio. 

— Sėkmės, - palinkėjo Monika, paskui pasisuko į mane: — 
Nori parūkyt? 

— Tu tikra, kad mums gerai baigsis? - mano balsas pastebi- 
mai virpėjo. 

— Žinoma. Jau sakiau, kad ne kartą tai darėme. Bet, po 
velnių, jeigu jau esi tokia baikšti, reikėjo nevažiuoti. Jau ge- 
riau nieko tau nepasakoti. 

— Kitaip nebus. Juk visada man viską išpasakoji. Tu kaip 
tas vaikiukas iš pasakos, jei neišsikalbėsi - sprogsi. 

Tas vaikiukas, kurį paminėjau, sužinojo vieną paslaptį, ku- 
ri jį taip slėgė, kad išsipūtė kaip balionas. Kadangi Monika 
nieko neatsakė, patogiai įsitaisiau ant galinės sėdynės ir gi- 
liai atsidusau, nusprendusi apsišarvuoti ramybe kaip Moni- 
ka ir daugiau nesukti dėl to galvos. 

Jie man papasakojo viską, nuo A iki Z, nes Monika laikė- 
si nuomonės, kad man verta viską žinoti, nors Koko nebūtų 
atskleidęs visų detalių. Tačiau ji manimi besąlygiškai pasiti- 
kėjo. Buvau jos geriausia draugė, vienintelė draugė, ir ji nie- 
kada nieko nuo manęs neslėpė, taigi Koko teko nusileisti, 
nors jam ir nepatiko, kad turėjo vežtis kartu ir mane. Nesu- 
prantu, kodėl Monika norėjo, kad visąlaik būčiau šalia jos. 
Vyliausi, kad taip elgėsi mane mylėdama, ji troško dalytis 
su manimi viskuo, nesvarbu, kad sulaukusios septyniolikos 
mudvi gerokai nutolome viena nuo kitos. Arba, kitaip ta- 
riant, nuo tada, kai ji ėmė svaigintis narkotikais ir bendrau- 
ti su Koko. 

Monika mane tikino, kad tai ne pirmas kartas, kai jiedu 
1masi panašaus darbo. Viskas prasidėjo atsitiktinai, kai vieną 
naktį norėdami parūkyti žolės jiedu pasistatė automobilį Kon- 
dė de Ksikena gatvėje. Pamatė ateinančią porelę, aistringai 
apsikabinusius meilužius. Jie ėjo savo GTI*, stovėjusio kaip 
tik priešais Monikos automobilį, link (arba, jei tiksliau, tai 
priešais Manuelio automobilį, kuriuo jam išvykus naudoda- 
vosi). Vyriškis rengėsi atrakinti automobilį, kai mergina jį ap- 
kabino ir apdovanojo karštu bučiniu. Jiedu pradėjo aistrin- 
gai glėbesčiuotis, tuo metu Koko, pagautas netikėto impul- 
so, išlipo iš mašinos, šoko prie jų ir anksčiau, nei vyriškis su- 
sivokė, prikišo prie jo peilį. Nesiginčydamas jis atidavė Koko 
savo piniginę. Nesikvietė jokios pagalbos, net nesušuko. Grei- 


* Sportinis automobilis. Vert. 

čiausiai nenorėjo triukšmo dėl savo palydovės. O planas tik- 
rai buvo paprastas. Tereikėjo pakliūti į „Tintoretą“, tuo me- 
tu patį prašmatniausią ir brangiausią naktinį klubą, į kurį ei- 
davo rinktinė publika, kur taurės gėrimo kaina prilygo kilog- 
ramui geriausios ėrienos. Išlenkti taurelės čia rinkdavosi tie, 
kurie nenorėjo viešintis. Ateidavo turtingi bosai su gražutė- 
mis jaunomis merginomis, visai kito tipo nei jų teisėtos Žmo- 
nos. Galbūt sekretorėmis, pradedančiomis modelio karjerą, 
arba elitinėmis prostitutėmis, kas žino. Svarbi detalė — čia 
rinkosi piniguočiai: klubas garantavo visišką klientų diskre- 
tiškumą, fotografai neįleidžiami. 

Nepriekaištingai apsitaisęs Armani kostiumu ir kaklaraiš- 
čiu (žinoma, viskas pasiskolinta iš Monikos patėvio spintos), 
pasirėmęs ant kažkieno motociklo, Koko rūkė cigarą, tarsi 
nuobodžiaudamas lauktų vėluojančios merginos. Jei viskas 
vyks pagal planą, pro duris turėtų išeiti porelė, kurios am- 
žiaus skirtumas ir išvaizda kels tam tikrų įtarimų: jis atrodys 
daug vyresnis ir turtingesnis už ją. Apsikabinę, svirduliuoda- 
mi, nes lengvai apgirtę, neatkreips dėmesio į sekantį juos vai- 
kinuką tol, kol jau bus per vėlu. Laimei, niekas neskuba aiš- 
kintis. Kam kelti viešumon užpuolimo aplinkybes? Gali būti 
ir taip, kad iš klubo nepasirodys nė viena pora arba gatvė 
nebus visiškai tuščia ar tamsi, ar nesvarbu dėl kokių kitų prie- 
žasčių Koko atsisakys ankstesnio plano. Jei taip nutiks, Ko- 
ko sugrįš po pusvalandžio, nes negalima ilgiau laikyti įjungto 
motoro. 

Sėdėjau patamsyje ant galinės sėdynės ir jokie moraliniai 
prieštaravimai manęs netrikdė. Kaip Koko su Monika, ku- 
rie nematė nieko bloga, kad truputį nutręš kokį pinigų mai- 
šą. Man tik nepatiko, kad rizikavome. Tai nebuvo paprasta. 
Ojei tipas ims rėkti arba jo palydovė pakels triukšmą, ar išsi- 
trauks pistoletą, — nieko keista, kad tokie žmonės nešiojasi 

ginklą, mano tėvas irgi ne išimtis, - arba netikėtai pasirodys 
mentai, O jeigu mūsų automobilis nepakankamai greitas? 

Kaip tik tą akimirką pamačiau Koko, skuodžiantį olimpi- 
nio čempiono greičiu mūsų link. Šūktelėjau Monikai, ir ši 
nedelsdama pravėrė keleivio pusės dureles. Koko atsisėdo, 
ir automobilis pasileido kaip vėjas. Padangos net cypdamos 
atsiplėšė nuo asfalto. Prašvilpėme vieną, du, tris šviesoforus, 
darydamas pavojingus posūkius automobilis grėsmingai svy- 
ravo. Laimei, kamščių tokiu metu gatvėje nebuvo. Pravažia- 
vome Sagastą, įsukome į San Bernardo gatvę, perlėkę rau- 
doną šviesą nusileidome žemyn Kintanos gatve. Pagaliau su- 
stojome Rytų parke. Viskas įvyko greit, lyg per sapną. 

— Kaip sekėsi? - pasiteiravo Monika. 

— Gerai, puikiai... be jokių kliūčių. - Koko šypsojosi ir pa- 
tenkintas lingavo galvą į šalis. - Tipas pasitaikė supratingas, 
toks kaip anąsyk. Gal čia koks jų susitarimas? 

— Ką nugvelbei? 

— Piniginę. - Atsegė ją ir ėmė naršyti. - Septyni, dokumen- 
tai, kortelės... 

— Reikia visko atsikratyti. Galim sudegti, - griežtai nukirto 
Monika. 

— Tik ne kortelių, - paprieštaravo Koko. 

— Ir kortelių, - nenusileido ji. - Tipas turbūt jau perspėjo 
banką. 

— Jomis galėsim pasinaudoti kur nors užmiestyje. Ir auto- 
stradoje. Ten niekada netikrina numerių. Ir degalinėse, kai 
susidaro eilės. - Koko kyštelėjo ranką į kišenę ir lyg hipnoti- 
zuodamas mums prieš akis sušvytavo laikrodžiu. - Neblogas 
daikčiukas. Patek Philipe. 

— Eik velniop! - Monikos akyse blykstelėjo godulys. - Gal 
jis padirbtas. 

— Žinau, kur jį kišti. - Jis pagaliau nusišypsojo patenkin- 

tas, kad nudžiugino merginą. - Turiu dar neblogų žiedų, nors 
pažiūrėjus gal ir ne kažin kas. Nežinau, ar jie gryno aukso, o 
jei ne, tai bent padirbti meistriškai. Esu tikras, galim nulupti 
neblogus pinigus. 

— Tas laikrodis dar pusė velnio. Gali jį neblogai prastumti. 
Jei bent pusę kainos atsiimtume, tai jau šis tas, visa kita - lauk, 
nenoriu, kad ši naktis pasikartotų. Juk mašina - patėvio, vienu 
metu maniau, kad ji išlėks į orą. Aš net teisių neturiu. 

Jiedu ginčijosi visiškai pamiršę mane, tarsi čia nė nesėdė- 
čiau. Laikė mane pernelyg naivia, gal net dar blogiau - tuš- 
čia vieta. Moniką galėjau paliesti, bet vis tiek kaskart jaučiau 
tarp mūsų didėjančią prarają. Desperatiškai stengiausi būti 
šalia jos, nors iš tiesų aš kas akimirką nenumaldomai nuo jos 
tolau. 


— Man reikia pasimatyti su Čanu, - pasakė Koko Monikai. — 
Mes neturime kitos išeities, reikės dar kartą pasinaudoti patė- 
vio ratais. Autobusu važiuoti negalime. Tai tikra šiknos skylė. 
— Nė nesvajok, - paprieštaravo ji. - Vakar sakiau, kad ši- 
tuo trantu važiuojam paskutinįsyk. Jei močia sužinos, man 
galas. Važiuosim autobusu, koks skirtumas, kiek vėluosime. 
Galiausiai ginčas baigėsi tuo, kad vis dėlto važiavome auto- 
mobiliu. Ilgiausiai sukome ratus aplink garažą, kol įsitikino- 
me, kad mūsų niekas nemato, nes Monika mažiausiai troško 
susitikti kokį kaimyną. Žinoma, kas nors vis tiek turi pakišti 
koją, nes automobiliui bevažiuojant į garažą prieš mūsų akis 
šmėstelėjo porelė su šunimi ir labai įtariai mus nužvelgė. 
Sero de Liebre - nedidelis lūšnų kaimiūkštis Madrido pri- 
eigose, kur įsikūręs čigonų taboras. Kartu su Selsa tai buvo 
didžiausia narkotikų prekyvietė. Pasistatėme automobilį ša- 

likelėje (kelias šioje gyvenvietėje nebuvo asfaltuotas), patik- 
rinome, ar nėra kokių dėmesio vertų daiktų. Monikai neat- 
rodė saugu palikti automobilį šioje vietoje, todėl aš pasisiū- 
liau pabūti viduje dėl visa pikta ir jų palaukti. 

— Nešusk, Monika, nėra būtina. Vargšelė Bėja iškeps nuo 
karščio, - nepritarė Koko. 

Kaimiūkštį sudarė viso labo dvi lygiagrečios lūšnų eilės, 
skiriamos dulkėto kelio, kuriuo visi trys ir patraukėme. Ap- 
linkui lakstė galybė purvinų, apskurusių vaikiūkščių. Mažiau- 
sieji, dar nevaikščiojantys, šliaužiojo prie trobų slenksčių, 
čiulpdami smėlėtus kumščius. 

Galiausiai užėjome į vieną lūšną, niekuo neišsiskiriančią 
iš kitų. Viduje ant paplūdimio gulto snūduriavo senė, o ant 
tiesęs ranką maigė priešais stovinčio Sony Tžinitron valdymo 
pultelį, televizorius greičiausiai buvo vogtas. Prielankiai pa- 
sisveikinęs su Koko, nuo galvos iki kojų įdėmiai nužvelgė 
mudvi, bet nepasakė nė žodžio. 

— Gavau tau, ko prašei, - pasakė čigonėlis, linktelėdamas 
galva į kitą kambarį, perskirtą vonios užuolaida, atstojančia 
duris. - Eime pasikalbėti tenai, čia vyrų reikalas. 

Jiedu dingo už pertvaros, Monika, vaikštinėdama pirmyn 
atgal po nedidukę priemenę, godžiai traukė cigaretę, o aš 
lyg įkalta rymojau prie durų staktos, nedrįsdama sutrikdyti 
šios įtemptos tylos, gerai pažinojau Moniką ir supratau, kad 
jei nervinasi —- geriau nekalbinti. Netrukus pasirodė Koko 
su savo draugeliu. Koko laikė į laikraštį įvyniotą ryšulėlį, 
dydžio sulig moteriška rankine. Čigoniūkštis įžūliai spok- 
sOjo į Mane: 

— Kokia graži mergaitė, - tarė jis Koko, rodydamas galva 
mano pusėn. — Ar viena iš tavųjų? 

— Mano merginos draugė, - atsakė šis. 

— Palik ją man trumpam ir gausi dar penkis grynutėlius 
gramus. 

— Nieko nebus. Neprasidedu su tavo preke, jau geriau ta- 
da rūkysiu Nesguik kakavos miltelius. 

Iš trobos išėjau pašiurpusi ir drebėdama. 

Grįžtant vairavo Koko. Beveik visą laiką tylėjau, tačiau tai 
nestebino nei Koko, nei, panašu, Monikos. Tik sukant į Mad- 
ridą, tarsi kas manyje sprogo. Išrėžiau Koko, kad aš irgi mo- 
ku kalbėti, nesupratau, kodėl jis aiškiai nepasakė, kad aš ne- 
parsiduodu, o labiausiai mane nervina tai, kad Koko elgiasi 
taip, lyg būčiau jo nuosavybė. Jis tik nusikvatojo, mano pyk- 
tis jam buvo nė motais, ir paaiškino, kad čigonų savotiškas 
mąstymas, ir jis tiesiog neturėjo laiko aiškinti Čanui dalykų, 
kurių tas nebūtų supratęs. Čano akyse aš buvau tik mergšė. 
Kadangi atėjau su Koko, vadinasi, sėdėjau ant adatos. O jei 
buvau mergšė, sėdinti ant adatos, vadinasi, parsiduodavau, 
ir niekas, ką Koko sakytų, negalėtų pakeisti jo nuomonės, 
tad verčiau nekreipti į tai dėmesio. Daugiau į ginčus nesivė- 
liau, žinojau, kad nieko neįrodysiu, todėl susiraukusi minty- 
se keikiau Koko ir spoksojau pro langą. Nekenčiau jo. Ir Mo- 
nika visiškai pasikeitė su juo susimetusi. Dėl atšalusių mud- 
viejų santykių kaltinau tik jį. 

Monikai, matyt, prabilo sąžinė, nes ji atsisuko į mane ir 
pabandė sušvelninti įtampą. 

— Bėja, nepulk į paniką, tikrai neverta. Niekas tavęs neže- 
mina. Šitie žmonės įpratę prie tokių derybų. Jei tu žinotum, 
su kiek juodžių esu pergulėjusi vien už suktinę, gal imtum 
didžiuotis, kad kas nors už tave siūlo penkis gramus. 

Nesu tikra, ar ji pasakė tai juokais, bet nenorėjau gilintis. 
Esmė ta, kad paskutiniu metu Monika man daug ko nepasa- 
kojo, tik vyliausi, kad ji dar nėra peržengusi tos ribos, kurios 
aš niekada neperžengčiau, apsimetė, kad mane sutrikdžiusi 

realybė jos visai nežeidžia, o man per daug skausminga prisi- 
taikyti, bet išvengti to negaliu. Tada prisiminiau Koko žo- 
džius, kad jis veikiau rūkys Nesguik miltelius, negu to tipo 
siūlomą prekę. Toptelėjo mintis, kad jei Čano milteliai tokie 
jau prasti, veikiausiai trenkėmės čia visai dėl ko kita... Gal 
dėl kokaino? 

— Koko, - pasiteiravau, - o kas tame paketėlyje, kurį veža- 
mės? 

— Brangute, juo mažiau žinosi, juo geriau tau, - atkirto jis, 
nenuleisdamas akių nuo kelio. 

— Jei nenorite man nieko sakyti, kodėl tampotės kartu? 

— Ar jūs, velniai rautų, baigsite ginčytis? Bėja, nuo šiol, jei 
nepatinka, gali sėdėti namie, tik nekelk skandalų, gerai? 

— AR JUDVI KADA UŽSIČIAUPSITE? 

Kaip tik tą akimirką pasigirdo duslus smūgis ir pratisas inkš- 
timas. Paskui stabdžių cypimas: Koko staigiai sustabdė auto- 
mobilį. Atsidarė dureles ir vienu šuoliu liuoktelėjo laukan. 
Monika iš paskos, galiausiai - ir aš. 

— Šūdas! - pasigirdo Koko keiksnojimas. - Šūdas, visiškas 
šūdas. 

Iš pradžių nesuvokiau, kas atsitiko. Ant asfalto pūpsojo 
kažkoks rudas maišas, primenantis seną kilimą. Tik gerai įsi- 
žiūrėjusi viską supratau. Agonijoje kamavosi sudarkytas pus- 
gyvio šuns kūnas kruvinu kailiu. Jo stiklinėse akyse atsispindė- 
jo baimingas nuolankumas. 

— Varom iš čia, - pasakė Monika. 

— Šuva dar gyvas, - sukūkčiojau, - negalim jo čia palikti. 

— Galim, - atšovė ji. 

— Jis kankinasi, ar nematai? 

Šuva išsižiojo, lyg norėdamas įtraukti kuo daugiau oro. 

- Liaukis, Bėja, - pasakė ji. - Mes nieko negalim padaryti. 
Ateik, lipk į vidų. 

— Galim nuvežti jį pas veterinarą, - nepasidaviau. 

— Jis nusibaigs anksčiau, nei ten nuvažiuosime. Juk tai tik 
valkataujantis šuo. - Ji paėmė mane už rankos ir nusivedusi 
prie automobilio be ceremonijų įstūmė vidun. 

Daugiau neištariau nė žodžio. Automobilis trūktelėjo iš 
vietos ir nutolo nuo saulėje įkaitusio kelio su tysančiu purvi- 
nu sudarkytu kūnu. Namai pro automobilio langą skriejo pa- 
šėlusiu greičiu. 

Garaže Monika susirūpinusi apžiūrėjo automobilio spar- 
nus. Buvo įlenkti. Reikėjo skubiai važiuoti į taisyklą ir sure- 
montuoti, kol grįš Monikos tėvai. Dar vienas rūpestis, pasa- 
kė, nes dabar mums reikia papildomų pinigų. Nė žodžio apie 
partrenktą šunį, jo išdraskytas žarnas ir agoniją. Žiūrėjau į 
užpakalinius žibintus (vienas buvo sudužęs) ir mąsčiau, kad 
Monikos visiškai nepažinojau, kad tik dabar imu ją pažinti. 
Staiga ji pažvelgė į mane ir labai nustebo. Nenusišypsojo, 
net nekrustelėjo. Gal suprato, ką mąstau. Staiga pajutau, kad 
man artimesnis tasai šuo, o ne ji, tikriausiai ir mane galėtų 
palikti likimo valiai ant kelio, jei kada tapčiau jai kliūtimi. 
Jaučiau, kad tuo žvilgsniu, o taip Žiūrėjo tik ji viena, nori 
atgaivinti mano pasitikėjimą ja. 


— Galingas daikčiukas, brangute, verčia iš koto. 

Koko visai nereikėjo to sakyti. Muzika trenkė tokiu garsu, 
kad net sienos vibravo. Stovėdamas linksėjo į ritmą ir laukė, 
kol jo mergina (jeigu galima taip pavadinti) karpė juostas iš 
aliuminio popieriaus. 

— O tu užtrauksi? - pasiteiravo manęs Monika. 

— Ne. 

— Ne kartelio? Pamėgink, tada ir nuspręsi. Gal tau net pa- 
tiks. 

Pro muzikos gausmą pasigirdo durų skambutis. Monika 
skubiai paslėpė maišelį su heroino milteliais, aliuminio po- 
pierių ir rankų mostais parodė mums dingti iš svetainės; liuok- 
telėjome į koridorių ir uždarėme duris. Koko prilipo prie durų 
klausytis, priglaudžiau ausį ir aš. Balsą pažinau: apsireiškė 
moteris, vedžiojusi šunytį. Jau daug metų lankausi Monikos 
namuose, ir moteriškė dažnai užsukdavo pas Čaro paplepė- 
ti. Buvo aišku, kad vargšelė nelabai turi su kuo bendrauti. 
Šįkart užėjo pasiskųsti garsiai grojančia muzika, ir Monika, 
kaip gerai išauklėta mergaitė, puolė jos atsiprašyti, tikinda- 
ma, kad daugiau tai nepasikartos. Kai Monika uždarė pas- 
kui ją duris, mudu įėjome į svetainę. 

— Girdėjote, ar ne? - pasakė ji. - Galvokim, ką šnekam, 
nes šitos sienos popierinės. 

— Apsigalvojau, gal ir aš pamėginsiu. Bet tik vieną kartą. 
Niekad nemėginau, ir man smalsu, - nedrąsiai sumurmėjau. 

— Tik nesijaudink... Nėra ko teisintis nei baimintis, - nu- 
ramino mane Monika. - Reikia dažnai vartoti, kad atsirastų 
priklausomybė. Primeni savo motiną. 

Taigi, padeginusi heroiną aliuminio popieriuje, Monika pa- 
ruošė tris dozes, tada padalijo mums, davė ir Bic šratinuko 
vamzdelį, naudojamą uostymui. Monika giliai įtraukė savo 
dozę ir krito ant sofos. Atėjo mano eilė. Įtraukiau miltelius, 
atsisėdau šalia Monikos ir paėmiau jos ranką. 

— Niekaip negaliu suprasti, - tariau jai, - kad tu nemoki 
linksmintis neužsimetusi. Būtent tu... Mokykloje visada bū- 
davai visų pokštų pramanytoja. 

Išplėtusi akis ji spoksojo į lubas, o jos žvilgsnyje žaidė be- 
maž vaikiškas spindesys. 

— Veikiausiai buvau pasaulyje vienintelė mergaitė, kuriai 
patikdavo eiti į mokyklą. - Nesupratau, ar ji atsakė man, ar 
tik mąstė balsu. 

Monika stipriai suspaudė man ranką. Staiga supratau, kad 
Koko mudvi stebi, ir ištraukiau ranką. 


Toje aplinkoje, kurioje augau, apibūdinti moterį ir vyrą buvo 
labai paprasta. Vyrą charakterizavo tai, kas pabrėžė jo vyriš- 
kumą ir nepritiko moteriai, nes menkino moteriškumą. Mo- 
teriai derėjo būti nuolankiai, rafinuotai, subtilaus skonio ir 
elgsenos. Jie - daug stipresni ir grubesni, ne tokie jautrūs, 
pratę prie sunkesnio darbo. Egzistavo šiek tiek moteriški vy- 
rai ir moterys, kurioms buvo priskiriamos vyriškos savybės, 
vieni buvo pernelyg silpni, kitos — pernelyg šiurkščios. 

Deja, nors teko mokytis vienuolių kolegijoje, o tėvai ma- 
ne auklėjo katalikiškai, iš tikrųjų ne viskas buvo labai kon- 
kretu ir aišku. Nebuvo vien balta ir juoda, jei kalbėsim apie 
lyčių skirtumus, egzistavo galybė blyškių atspalvių. Nebuvo 
dviejų vienodų vyrų: vyriškumo laipsnis skyrėsi kaip ir elg- 
sena. Ir moterys buvo labai skirtingos, net sulaukusios vy- 
resnio amžiaus. Bet jei tariamai nemoterišką moterį prily- 
ginsime labai vyriškam vyrui arba švelnų, subtilų vyrą, ta- 
riamai moterišką, gretinsime prie moteriškos versijos, jis 
vis tiek atrodys daug vyriškesnis nei ji. Svarbu, kaip į tai 
pažiūrėsi. 

"Toje mažoje visatoje, kur teko mokytis ir lavintis, išskyrus 
savo tėvą, vyriškumo pavyzdžių beveik nematydavau. Nerei- 
kėtų pamiršti, kad lankiau mergaičių kolegiją, kuriai vado- 
vavo moterys. Bendravimas su kitos lyties asmenimis buvo 
griežtai apribotas (gal tiksliau būtų sakyti - draudžiamas), o 
ypač paauglystėje ir lytinio brendimo laikotarpiu. Neturėjau 
draugų ir galimybių su jais bendrauti. Nemokėjau užmegzti 
pažinčių už mokyklos ribų. 

Iš pradžių mane nupasakoti buvo labai lengva: tiesiog ma- 
ža mergaitė. Pakako mesti žvilgsnį į mano aprangą, mokykli- 
nę uniformą, bendrą vaizdą (sijonėliai, kasytės su įpintais kas- 
pinėliais, bateliai su raišteliais...). Visa tai buvo nulemta ma- 
no gimimo dieną, tą akimirką, kai pribuvėja nustatė, kad že- 
miau juostos neturiu berniukams būdingo atributo, ir pra- 
dūrė ausis auskarams įverti. Jau vėliau, paūgėjusi, įvairių pa- 
skatų ir susidomėjimo genama ėmiau lyginti save su aplinki- 
niais ir idealu, kokiu turėsiu būti, kai iš mergaitės virsiu mo- 
terimi, nes toks buvo vienuolių ir motinos tikslas, ir supra- 
tau, kad niekada tokia nebūsiu. Mane mokė tam tikrų elge- 
sio taisyklių, ruošė konkrečiam vaidmeniui, ir visą laiką, kol 
vaidinau šiame farse, tikrojo gyvenimo neturėjau, visa širdi- 
mi pavydėdama mane supančioms būtybėms, kurioms ne- 
reikėjo vaidinti geručių mergyčių, nes jos tokios ir nebuvo. Ir 
vaidmens aiškumas leido man nepriekaištingai jį atlikti. Rei- 
kėjo tik remtis tuo, ko buvau išmokyta: nedaryti ir nekalbėti 
tam tikrų dalykų (nesiplūsti, nežaisti futbolo, nesikarstyti po 
medžius, nesiginčyti, nerėkauti, ne, ne, ne...). Jei aš kam ir 
nepritardavau, niekas to nepastebėdavo. 

Maždaug vienuoliktais savo gyvenimo metais pasijutau 
esanti kitokia nei mano klasės mergaitės, visiškai kitokia, tik 
vyliausi, kad niekas to nepastebi. Sulaukusi dvylikos atrodžiau 
kaip šakalys su šviesių plaukų kupeta. Nesukau galvos dėl 
drabužių, nusispjaut, ar bateliai, kuriuos avėjau, buvo vietos 
gamybos, o marškinėliai — su dizainerio pavarde, ar be jos, 
man nepatiko skaitinių knygas lenkti gėlėtu pastelinių spal- 
vų popieriumi, o labiausiai nekenčiau popieriaus su kūdikė- 
lių atvaizdais, man nepatiko nešioti ilgus plaukus, nes tai reiš- 
kė kasryt sugaišti po pusvalandį painiojant tą raizgalynę. Kaip 
galima nutuokti, manęs nedomino muzika ir jos dievaičiai, 
kuriais žavėjosi mano bendraamžės. 

Tuomet atradau stotį Radio3 ir susižavėjau tokia muzika, 
apie kurią mano klasės draugės neturėjo žalio supratimo ir 
joms ji nepatiko. Jos ėjo iš proto dėl Super Pop žurnalo die- 
vukų, veikiau primenančių merginas nei vaikinus. Mano ben- 
draamžės puošdavo plaukus rožiniais segtukais ir sekmadie- 
ninius arbatpinigius investuodavo į pastelinių spalvų striu- 
keles, be kurių negalėjo apsieiti, o aš ištisas valandas leisda- 
vau klausydamasi mėgstamos muzikos ir skaitydama knygas 
iš tėvo bibliotekos (tuomet skaičiau visas iš eilės, pradedant 
Balzaku, baigiant Tomu Manu, net nelabai suprasdama jų 
turinio) ir troškau priartėti prie man užginto pasaulio, ku- 
riame gyveno į Siouxie Sioux ir Robert Smith panašios būty- 
bės keistai iškarpytais ir įvairiausių spalvų plaukais, dažyto- 
mis akimis, blizgančiomis vinilo kelnėmis (mano motinos ir 
vienuolių nuomone, nepritinkančiomis nei moterims, nei vy- 
rams). Pamačiusi televizoriaus ekrane Alaska ar Pegamoides, 
motina šaukdavosi dangaus sakydama, kad šie primena pa- 
jacus, baisu, šlamštas, ir kur mes einame, ir aš slapčia 
manydavau pakliuvusi čia per klaidą, kad man priklausantis 
pasaulis yra kažkur tenai, ne namie, ne mokykloje, o kažko- 
kioje slaptoje Madrido vietoje, kurios negalėjau įžiūrėti pro 
savo autobuso langą. 

"Tebebuvau tyli ir keista mergaitė, dėvinti tokią pat mėlyną 
uniformą kaip ir kitos bendraamžės Šventosios Širdies kole- 
gijoje, tebesipyniau kasas, nors kitos mergaitės, jau atsisa- 
kiusios gumelių ir segtukų, didžiavosi savo palaidais plau- 
kais. Gerai mokiausi ir niekam nekėliau rūpesčių. Paskui per- 
ėjau į gimnaziją ir susipažinau su Monika. 

Mano mokykloje klasių sudėtis nesikeitė. Kitaip tariant, 
jei Mergaitė pereina į aukštesnę klasę, ji mokosi su tomis pa- 
čiomis mergaitėmis kaip ir pernai, ir ši taisyklė turėjo tik vie- 
ną išimtį: paliktą kartoti kurso mergaitę reikėjo įtraukti į naują 

grupę irji turėjo pamiršti senąją, kaip nutiko Monikai. Mo- 
nika buvo metais už mane vyresnė, kai susipažinome. Vė- 
liau šis skirtumas nieko nereiškia ir didelių nuomonių skir- 
tumų nesukelia, pavyzdžiui, tarp manęs ir Ketės buvo pen- 
kerių metų skirtumas, tačiau brendimo laikotarpiu tai la- 
bai svarbi detalė, ir dvyliktais tryliktais metais reiškė skir- 
tumą tarp mergaitės su kasytėmis ir moters, nešiojančios 
liemenėlę ir žinančios, kam reikalingi higieniniai paketai. 
Moniką lydėjo triukšmadarės šlovė, vienuolės dažnai gąs- 
dindavo mus, kad tai kainavo jai papildomus mokslo me- 
tus. Suprantama, kartoti kurso ji buvo palikta ne dėl prasto 
mokymosi ar pažymių, jie nebuvo prastesni nei kitų į gim- 
naziją įstojusių mergaičių. Ją reikėjo atskirti nuo pagarsė- 
jusių aštuntokių maištininkių (vienuolės vadino jas maišti- 
ninkėmis), aklai paskui ją sekiojančių. Ši gauja per mišias 
pasislėpusi vienuolyno klauzūroje apžiūrėdavo vienuolių ky- 
kus, rengdavo žygius į valgyklą gvelbti šokoladinių spurgų 
ir prie mokyklos durų plepėdavo su berniukais iš Jėzuitų 
kolegijos. Todėl vienuolės vien iš užsispyrimo nutarė ne- 
perkelti jos į aukštesnę klasę, paliko iki rugsėjo kaip skoli- 
ninkę, vadinasi, toje pačioje klasėje, dar labai gerai, kad 
nepašalino iš mokyklos, kaip pačios dažnai kartodavo, nes 
priežasčių pašalinti tikrai buvo ne viena, tik nereikėjo pa- 
miršti, kas buvo jos motina, kurios mokesčiai už mokslą per 
visus aštuonerius metus, kai mergaitė lankė šią mokyklą, 
nė karto nevėlavo, 0 tai buvo labai svarbi detalė tuo metu, 
kai į madą atėjo pasaulietiškos mokyklos, ir vis daugiau tė- 
vų apsispręsdavo perkelti dukteris į kaimynystėje įsikūru- 
sią Šv. Kristinos kolegiją su mišriu kontingentu. Tiesą pa- 
sakius, pati Čaro ne kartą ketino įrašyti Moniką į Studijos 
kolegiją ar Prancūzų licėjų, tačiau ji sutiko su vienuolėmis, 
kad pašėlusiam ir nesutramdomam dukters būdui geriau 

tiks griežtesne disciplina pagrįstas auklėjimas, padėsiantis 
neišklysti iš tiesaus kelio. 

"Tuomet nebuvo didesnės bausmės, kaip trylikametę mer- 
gaitę atskirti nuo draugių, su kuriomis aštuonerius metus da- 
lijosi paslaptimis ir pokštavo, ir palikti su snarglėmis, iš ku- 
rių pati ne kartą šaipėsi. Teoriškai ji galėjo matytis su savo 
senomis draugėmis per pertraukas, tik pati Monika suprato, 
kad tai nieko nereiškia. Nerašytu įstatymu tapo tai, kad nuo 
akimirkos, kai neliko bendro priešo, kai negalėjai krėsti šu- 
nybių socialinių mokslų dėstytojai, vogti kreidos prieš prasi- 
dedant pamokai, per egzaminus siuntinėti slaptų pagalbos 
laiškelių, nei šokti baleto tarp suolų eilių kaskart praėjus sto- 
rajai Amparo, staiga dingo visa bičiulystė, ir trumpučiai pa- 
simatymai per pertraukas neatstojo kasdienių aštuonių kla- 
sėje kartu praleistų valandų. 

Tą puikiai suprato ir vienuolės, kaip dieną tai buvo aišku 
ir pačiai Monikai, nes nedalyvaujant ekskursijose nei reko- 
lekcijose, teatro repeticijose, nei šventiniuose pasiruošimuo- 
se, draugių būreliui, kuriam neseniai vadovavo, ji tuojau taps 
atstumtąja. Tą ji greitai suprato, kaip ir vienuolės, nutaru- 
sios šitaip ją pamokyti. 

Taigi vienuolės ir motina, nusprendusios, kad dukrai verta 
pakartoti kursą, padėjo man pažinti giminišką sielą kaip tik 
tuo metu, kai jaučiausi ypač vieniša ir tokio Žmogaus man 
labai stigo. 

Paprastai jau pirmą mokslo metų dieną mokinės pasirink- 
davo suolą ir visus metus ši vieta būdavo jų. Monika buvo 
priversta įeiti į naują nepažįstamą aplinką, ir jai teko prisėsti 
šalia manęs, nes artimų draugių aš neturėjau, kitaip tariant, 
niekas nenorėjo su manimi dalytis bendra erdve, todėl Mo- 
nika radusi tuščią vietą ir atsisėdo šalia. Vienuolės buvo pa- 
tenkintos pasirinkimu, nes manė, kad jeigu jau esu pažangi 

ir tyli mokinė, tai šiek tiek 1mpulsyvumo man bus tik į naudą. 
Kasdien po aštuonias valandas teko savo erdve dalytis su to- 
kia spindulinga būtybe, kokios dar niekada neteko pažinti. 

Monika buvo tamsaus gymio mergaitė, drėgno žvilgsnio 
juodomis įkypomis akimis po tankiomis juodomis blakstie- 
nomis. Guvios ir protingos, visada besijuokiančios akys trau- 
kė į save dėmesį, nesvarbu, kad ji neatrodė gražutė tikrąja to 
žodžio prasme. Jos skruostai buvo gal kiek putloki, nosis smai- 
loka. Lūpos stambokos, ji turėjo savybę šypsotis labiau deši- 
niąja puse, apnuogindama eilę baltutėlių aštrių dantukų, pri- 
menančių akmenėlius upėje. Buvo patraukli, nors bruožai ir 
neatitiko standartų. Ji spinduliavo grožį, o jos akys, prime- 
nančios sfinkso akis, suteikė jai triumfuojančios būtybės ža- 
vesio. Nė akiniai negalėjo to paslėpti. 

Kalbėjo ir kalbėjo be perstojo, ir mano tylus klausymas jai 
buvo puiki dirva tobulinti iškalbą. Jai atrodė savaime supran- 
tama, kad visus turėtų dominti — ir tai buvo tiesa - jos rūpes- 
čiai. Ji sužavėjo mane, nes pajutau giminišką sielą, ir paradok- 
sas, — buvo visiška mano priešingybė, toji dalis, kurios man 
taip stigo. Galėjau ištisas valandas jos klausytis, stebėtis ne- 
senkančia energija, kai ji po kaulelį narstė Čaro, plūdo vie- 
nuoles ir mūsų žioples mokslo drauges. Ji tapo mano drauge, 
vienintele mano drauge, be išlygų pritarusia mano muzikiniam 
skoniui ir keistenybėms. Laikui bėgant ėmėme keistis plokš- 
telėmis ir spalvotų paveikslėlių žurnalais, palengva kurdamos 
tai, kas, man rodės, tęsis amžinai. Deja, nepavyko. 

Greitai po mūsų pažinties pradžios ji pasikvietė mane prieš- 
piečių. Nei jos patėvis, nei motina negrįždavo anksčiau negu 
dešimtą valandą vakaro, todėl jos namai tapo mums lyg ir 
kokia laisva zona, kur galėjai žiūrėti kokią tik nori televizijos 
programą, visu garsu klausytis muzikos, prisišniaukšti traš- 
kučių su kokakola ir visko, kas tik ateina į galvą dvylikame- 
tėms ir kas mano namuose buvo draudžiama. Motinai anaip- 

tol nepatiko matyti, kad aš nuo jos vis labiau tolstu, ir tai 
buvo tas metas, kai mudvi pradėjome ginčytis. Įsisuko užbur- 
tas ratas, nes juo daugiau popiečių manęs nebūdavo namie, 
juo labiau pykdavo motina, o juo labiau ji šėldavo, juo ma- 
žiau man norėjosi grįžti namo. Pamažu tapo įpročiu po pa- 
mokų likti Monikos namuose, atseit ruošti namų darbų, net 
dažnai pas ją nakvodavau. Tuomet įsikišti tekdavo Čaro, ku- 
ri įtikinėdavo motiną, kad nieko nėra bloga, jog lieku nakvo- 
ti jų namuose: ir man, ir Monikai būtina išlieti viena kitai 
jausmus, nes draugystė tokiame amžiuje labai svarbi. Esu tik- 
ra, kad motinai labiau patiktų, jei nebūčiau atvira su niekuo, 
ypač su Monika, bet jai tokį didelį įspūdį darė Čaro elegan- 
cija ir visuomeniškumas, kad nedrįsdavo ginčytis ir sukandu- 
si dantis sutikdavo su įtikinėjimais, o tai buvo lyg palaimini- 
mas mūsų draugystei. Tiesa, už tai aš brangiai sumokėjau, 
nes nuo to laiko su motina prasidėjo nesibaigiantys ginčai, 
kaltinimai, ašarų liejimas dėl kiekvieno mažmožio, niekas, 
ką daryčiau ar sakyčiau, jai neįtikdavo, ir tarp mūsų vyko ne- 
bylus karas, kuris tęsėsi ne vienerius metus. 

Nuo dvylikos iki aštuoniolikos metų Monika buvo svarbiau- 
sias Žmogus mano gyvenime, svarbesnė net už motiną, nors 
aiškiai ir nesuvokiau, ką reiškia potraukis, juk tuomet mote- 
riškuose žurnaluose dar nebuvo straipsnių apie seksą kaip da- 
bar, kur aiškinama apie įvairius būdus ir rūšis, tačiau aš suvo- 
kiau, kad kažkaip keistai mano potraukis susietas su Monika, 
mano širdį buvo užkariavęs jos įvaizdis, galima sakyti, aš troš- 
kau ją įsimylėti, kas Žino, kodėl vienuolės ir kiti žmonės nesi- 
liaudavo kartoję, kad esu keista mergaitė, ne tokia kaip visos, 
slepianti savo tikrąjį veidą. O jeigu aš kitokia, ne šios žemės 
būtybė, belytė ji ar jis, kodėl tuomet turėčiau pamilti vyriškį, 
ištekėti, susilaukti vaikų, jei to visiškai nenoriu? Kodėl nega- 
liu įsimylėti kas mane tikrai traukia? 

Sulaukusi aštuoniolikos ją mylėjau lygiai taip, kaip būdama 
dvylikos. Negalvojau apie mylėjimąsi su ja: man pakako jausti 
ją šalia savęs. Vakarieniaudavome pas ją virtuvėje. Makaro- 
nai su sūriu — pigus ir lengvai paruošiamas patiekalas ir Mo- 
nikos buvimas paversdavo tą vietą nenusakomai jaukia. Nors 
Čaro per tuos šešerius metus virtuvėje vis ką nors tobulinda- 
vo ir keisdavo, ji išliko ta pati, kur nuo dvylikos metų bent 
triskart per savaitę pietaudavau ar vakarieniaudavau. Jie kirs- 
davo kruvinus sliekus primenantį patiekalą, o aš tik žaisda- 
vau su jais. Monikos neapgaudinėjau. Ji seniai žinojo, kad aš 
atsisakau maisto, ir manęs neįkalbinėdavo. Kai aš sukinėda- 
vau makaronus ant šakutės, jiedu tarėsi, ką veiksime vakare. 
Žinoma, šoksim į trasą. Tam ir buvo naktys: paspartinti jas 
gėrimu. Nuspręsta. Tereikėjo sutarti dėl maršruto ir trans- 
porto priemonės. 

— Automobiliu nevažiuosime, - išsyk perspėjo Monika. — 
Sakau tiesiai šviesiai. Ryt iš pat ryto vešiu jį į taisyklą. 

— Ką gi, varom metro, - pasakė Koko. 

— Nenusišnekėk. Metro aš nevažinėju. Paskui išeini lauk at- 
siduodantis Eau de Metro. Išsikviesime taksi, tam jie ir yra, — 
kirste nukirto Monika prieštaravimų nepripažįstančiu tonu. 

Aišku, važiavome metro. Ir būtent Monika pasiūlė mums 
nusifotografuoti trise fotoautomate. Ateičiai. Erdvės jame 
tikrai buvo mažoka, ir vienintelis būdas nusifotografuoti tri- 
se - abiem su Monika susėdus Koko ant kelių. Bandėme, bet 
tai nebuvo taip paprasta, nes taburetė pasirodė esanti tokia 
siaura ir svyruojanti, tad neišvengiamai viena iš mūsų vis nu- 
čiuoždavo žemyn ir niekaip nesisekė gerai įsitaisyti. Galiau- 
siai šiaip ne taip susėdome ir Koko įmetė į automatą mone- 
tas. Pajutau, kaip po palaidinuke kažkieno ranka švelniai glos- 
tė liemens išlinkį. Nesupratau, ar Monika ar Koko, todėl tik 
sulaikiau kvapą ir nieko nesakiau. 

Apėjome tuos pačius barus kaip paprastai: /ggy, Louie, 
Via... ir trečią valandą nakties vėl ramstėme „Metrajetos“ 
barą. Koko švelniai apkabino Moniką per liemenį. Susimąs- 
čiusi Žiūrėjau į savo viskio stiklą ir man pasirodė, kad ledo 
gabalėliai - tai keisčiausios figūros, o jų kontūrai, vos pajudi- 
nus stiklą, išsklisdavo. Jaučiausi girtutėlė. Norėjau nusiprausti 
veidą. Pakilusi nuo kėdės supratau, kad negaliu išlaikyti pu- 
siausvyros. Sumečiau, kad iki tualeto likę kokie trys metrai ir 
kad įveiksiu juos be vargo, nepargriūsiu ir neužkliūsiu už ko 
nors. Svarbiausia laikyti iškeltą galvą, eiti nenuleidžiant akių 
nuo tualeto durų, tiesiai, vienodais žingsniais, susikaupus ir 
neprarasti pusiausvyros: 

Jau buvau prie pat durų, tik staiga kažkokia tamsi figūra 
pastojo man kelią. Pakėlusi akis mėginau įžvelgti veidą, ta- 
čiau akyse viskas liejosi, bet supratau, kad tai aukštaūgis vy- 
riškis, su kuriuo kadaise čia susipažinome, tas pats, kurį visi 
laikė policininku. 

— Labas, prisimeni mane? — paklausė. - Mudu šiek tiek 
bendravome. 

— Taip, prisimenu. Norėjai ko nors? - paklausiau nerūpes- 
tingai, stengdamasi valdyti savo besipinantį liežuvį. 

— Ne, tu tokia graži, kad nežinau daugiau ką pasakyti. 

— Galbūt taip yra todėl, kad kraujas tau iš smegenų ėmė 
tekėti pietų kryptimi. Greitai ir savo vardo neprisiminsi. 

— Tikrai, tave pamatęs pamirštu viską pasaulyje... 

Jis ištarė kaip tik vieną iš tų frazių, kurios man kelia pyki- 
nimą, ir tikrai pajutau, lyg man stemple kiltų gumulas. Žino- 
ma, šiuo atveju pykino ne nuo ko kita, o tik nuo alkoholio. 

— Gerai, baigiam. Išgirdusi panašius dalykus imu gailėtis, 
kad neturiu pasiėmusi lipnios juostos burnai užklijuoti, - at- 
kirtau jam, vis dar nenuleisdama akių nuo tualeto durų. 

— Ei, seni, atstok nuo mano draugės. - Iš prietemos neti- 


LUCIA ETXEBARRIA Iš BEATRIČĖ IR DANGIŠKIEJI KŪNAI 153 


kėtai išniro Monikos figūra. Supratau, kad ji pamatė mane 
kalbant su šiuo tipu ir nusprendė mus išskirti, kad tik ko ne- 
nutiktų. Taip paskutinįsyk pasielgė ir Koko. Mane baisiai siu- 
tino tas jų perdėtas rūpestingumas, jie laikė mane visiškai 
nesugebančia valdyti padėties arba laikyti liežuvio už dantų. 

Kaip reikėjo tikėtis, tipelis dingo, ir Monika vėl užtraukė 
seną giesmelę, kuri jau gerokai įkyrėjo Koko: reikia vengti 
su bet kuo plepėti, ypač jei tipas atrodo įtartinai. Man rodės, 
jiedu tiesiog perdeda, gal jis buvo tik vaikinas, kuriam aš pa- 
tikau. Policininkai tikrai turėjo ką veikti, užuot landžioję po 
tokias vieteles tarp trečios ir ketvirtos valandos ryto mėgin- 
dami nutverti pradedančius narkotikų prekeivius, tačiau 
man buvo taip bloga, kad neturėjau jokio noro veltis su Mo- 
nika į ginčus. Tik suvapėjau, kad jaučiuosi baisiai ir man 
reikia į tualetą. Susirūpinusi ji nužvelgė mane ir paėmė už 
rankos. Leidausi jos nuvedama. Tualete Monika pakišo ma- 
no galvą po čiaupu, paleido stiprią srovę, kad šaltas vanduo 
padėtų atsigauti. Pasiteiravo, ar man jau geriau, ir aš link- 
telėjau galva. 

— Per daug išgėrei. Tai dėl to. Nesi pratusi. Laimei, kad 
draugužė Monika šalia. Eime su manimi. 

Mostu pakvietė eiti paskui ją į vieną iš kabinų. Įėjome vi- 
dun ir užrakinome duris. Ji pasirausė savo kuprinėje, išsi- 
traukė raudoną peiliuką ir piniginę. Iš jos išsiėmė asmens 
kortelę ir gniužulėlį popieriaus. 

— Nenoriu, - pasakiau. 

— Tai kokainas. Kaip tik jo dabar tau ir reikia. 

Pasidėjusi piniginę ant unitazo dangčio išbėrė ant jos mil- 
telius. Kortele sustūmė juos į dvi vertikalias linijas. Išsiėmusi 
iš kišenės banknotą padarė iš jo tūtelę ir įdavė man į rankas. 
Pirmiausia ji įtraukė savo dalį, paskui aš. Aitrus miltelių po- 
jūtis nosies ertmėje perėjo į kartų pažįstamą skonį burnoje. 

Kabinoje buvo ankšta, todėl stovėjome arti, beveik liesda- 
mos viena kitą. Esu aukštesnė už Moniką, bet tą kartą mūsų 
žvilgsniai susitiko tame pačiame lygyje, nes Monika avėjo ba- 
sutėmis su platforma. 

— Žinai, Beti? Tos sruogos tave labai puošia. Nesistebiu, 
kad Čanas neatsispyrė pagundai... - pasakė ji, vyniodama 
sau aplink pirštą vieną šviesią sruogelę. Paskui paleido sruo- 
gą, jos veidas buvo taip arti manojo, kad beveik lietėmės no- 
simis, o lūpas skyrė keli milimetrai. Iš taip arti man pasirodė, 
kad mane stebi keturios Monikos akys, keturi juodi skritu- 
liai, o kiekvieno viduje — po šviesią lempelę. Nejudėjau, tada 
ji Šiek tiek pasuko galvą, kad susiliestų mudviejų lūpos, ta- 
čiau paskutinę akimirką leido man apsispręsti. Pabučiavau 
ją. Bučinys buvo labai tyras, tik švelnus lūpų susilietimas. Tuo- 
met ji ėmė mane bučiuoti, kartkartėmis liežuviu glostydama 
lūpos viršų. Sustingusi klestelėjau ant unitazo dangčio, taip 
ir sėdėjau išplėstomis akimis lyg ko laukdama. Ji palinko prie 
manęs, pajutau jos putlias karštas lūpas. Lengvas šiurpuliu- 
kas perbėgo nugara, mėginau atsiremti į sieną. Mano širdis 
šokinėjo iš džiaugsmo, net pasivaideno, kad ji ne mano. Aš 
pravėriau lūpas, palengva, tarsi gėlė pažadinta aušros. Ji 
džiaugėsi bučiniu, o liežuvis glamonėjo ją. Staiga ji tiesiog 
atsidavė. Stulbinamai paprastai. Pyktelėjusi išsilaisvinau iš 
jos glėbio. 

— Ką apie tai pamanys Koko? - šiaip ne taip pavyko ištarti. 
Koko kažkodėl pasirodė vienintelis kliuvinys mūsų neišven- 
giamam ryšiui. 

Nieko netarusi ji apkabino mano kaklą ir vėl prisitraukė 
artyn. Niekada su niekuo nesu bučiavusis, nors sunku tuo 
patikėti. Esu tikra, kad ji tai žinojo. Tik nežinau, ar žinojo, 
kad jau daug sykių esu bučiavusis su ja sapnuose. Nežinau, 
ar jai buvo smagu, ar ji tik žaidė lyg katė su pele prieš nuga- 

labydama ją. Nežinau, ar tai buvo žiauru, ar tiesiog nesąmo- 
ninga. Nežinau, nieko nežinau... net ir šiandien negalėčiau 
pasakyti. 


Mano tėvo kontora įrengta viename iš didžiulių Kastejanos 
dangoraižių. Patekti čia galima tik parodžius asmens doku- 
mentą, paaiškinus apsaugos darbuotojui apsilankymo tikslą 
(mano atveju —- „asmeniškai“) ir nurodžius asmenį, su ku- 
riuo ketini susitikti. Tačiau tai tik pirmas patikrinimas. Vė- 
liau, jau pakilus liftu ir įėjus į tėvo kontorą, turi ištverti antrą 
patikrinimą, daug subtilesnį, pavojingesnį, ir todėl nemalo- 
nų: keturiasdešimtmetė sekretorė ką tik smerkdama nužvel- 
gė mano mini sijonėlį. Galima buvo suprasti, kad brangiu 
kostiumėliu apsirengusi ir porą kilogramų kosmetikos ant 
savęs užsikrovusi moteris nebuvo labai graži. Pasiteiravo, ko 
ieškau. Pasakiau, kad atėjau susitikti su ponu Aja. Jai parū- 
po, ar esu užsirašiusi. 

— Esu jo duktė, - pasakiau. 

— Pažiūrėsiu, ar gali jus priimti, - metė tokiu tonu, kad 
ponas Aja, atrodė, vargiai suteiks man tokią malonę. 

Paskambinusi vidaus telefonu pašnibždomis pranešė tė- 
vui apie mano apsilankymą. Palūkėjusi atsakymo nepaten- 
kintu balsu perdavė, kad tėvas manęs laukia. Eidama minkš- 
ta danga išklotu koridoriumi jaučiau jos lydintį žvilgsnį. Pui- 
kiai Žinojau, kaip nueiti iki tėvo kabineto. 

Tėvas praleisdavo kasdien po dešimt valandų nedidelėje 
kubo formos patalpoje - žinoma, buvo ir durys, jei kartais 
interesantas norėtų išvengti nepageidaujamų žvilgsnių. Įstai- 
goje tėvas turėjo ypatingą statusą. Tai buvo vienas iš dauge- 
lio kabinetų, kurių nuotraukų galima rasti žurnale Ranking: 

raudonmedžio stalas, dideli tamsūs daugiasluoksnio stiklo 
langai, Sauros litografija viršum minkšto fotelio, be abejo, 
daug prabangos ir žavesio, tačiau buvo ir kažkas atgyvenusio 
ir egoistiško. Tėvas nerangiai pakilo nuo fotelio, mat pasižy- 
mėjo aukštu ūgiu. Ištiesta ranka nurodė kėdę priešais save, 
prašydamas uždaryti duris. Taip ir padariau. 

— Jau seniai buvo laikas pasirodyti, ar ne? Kaip jūs abi man 
įkyrėjot... - Nekantriu gestu prisidegė cigaretę. - Tai kaip 
laikaisi ir kas nutiko? 

— Gerai laikausi, gyvenu pas Moniką. 

— Tą jau žinau. O... grįžti neketini? Gal jau laikas būtų, 
manau, nesiruoši likusio gyvenimo praleisti draugės namuo- 
se. Turėtum pasikalbėti su motina ir jos atsiprašyti. Juk su- 
sibarei. Pagaliau pati Žinai, kokia ji... Kai ją apima isterija, 
geriau nekreipti į tai dėmesio. Bet paskui viskas praeina. Ne- 
leisk pasijusti jai svarbesnei. Žaisdama pagal jos taisykles nie- 
ko nelaimėsi. 

Beprasmiška buvo aiškinti jam, kad ne taip jau viskas pa- 
prasta, paskutinis mūsų ginčas buvo ypač agresyvus, ir mano 
kantrybės taurė jau persipildė, nenorėjau jos matyti. Supra- 
tau, kad jis beviltiškai mėgino išsisukti nuo bet kokios atsa- 
komybės, ir giliai širdyje už tai jo nekaltinau. Net buvau sa- 
votiškai jam dėkinga už tą paskutinių metų abejingumą. Tai 
buvo daug geriau nei jo ankstesnė pozicija, kai ginčai baig- 
davosi smūgiais ir antausiais. 

"Tuo metu sučirškė telefonas. Tėvas paprašė sujungti jį su 
pašnekovu ir kaipmat įsitraukė į pokalbį apie verslo reikalus 
visiškai pamiršęs dukterį. Pamenu, ginčijosi dėl pelno paskirs- 
tymo. Atrodė, žmonijos likimas priklauso nuo to, ar nepakils 
kieno vertybinių popierių kainos. Tėvas įsikarščiavęs disku- 
tavo, 0 aš nervingai vyniojau aplink pirštą vieną iš savo švie- 
sių sruogų laukdama, kada jis pagaliau baigs pokalbį. Padė- 

jęs ragelį pažvelgė į mane, tarsi nustebęs dėl mano buvimo. 
Matyt, pokalbio įkarštyje spėjo visiškai mane pamiršti. Pas- 
kui atsiprašė, nes turįs svarbių reikalų. Tuomet aš apsiver- 
kiau. Prisiekiu, bandžiau tvardytis, bet nesugebėjau. Jis ėmė 
nervingai barbenti pirštais į stalą. 

— Na jau, dukra... Nesi mažytė. Juk mes kontoroje, velniai 
griebtų. Pasistenk apsimesti, kad nieko čia tokio, juk tu moki. 

Atidarė stalčių ir išėmė pakelį popierinių servetėlių. Iš- 
traukęs kelias padavė man nusišnypšti. Nusišluosčiau ašaras 
ir pamėginau užgniaužti kūkčiojimą. 

- Žinai, - tarė jis, - gal vertėtų apie tai pasikalbėti su psi- 
chiatru? Tokio amžiaus Žmogus jaučiasi pažeidžiamas, pati 
supranti. Tavo motina irgi ėmėsi terapijos ir paskutiniu metu 
jaučiasi daug geriau. Jai paskyrė kažkokių tablečių, atrodo, 
jos veikia stebuklingai, neseniai amerikiečių išrastas antidep- 
resantas. Mano sekretorė irgi jį vartoja. 

— Nemanau, kad jai padeda, - atkirtau staiga susitvardžiu- 
si. - Nepasakyčiau, kad atrodo patenkinta gyvenimu. 

— Be to, - tęsė nesiklausydamas manęs, - prisimenu, kad 
tau patiko tavo psichiatras. 

— Bet tu pats liepei baigti seansus vien dėl to, kad jis man 
patiko, - atsakiau. 

Minėtasis daktaras, per tris seansus išklausęs manęs, pa- 
siūlė ateiti tėvams, nes jam pasirodė, kad apie mūsų proble- 
mas reikėtų kalbėti drauge. Deja, tėvas kategoriškai atsisakė 
dalyvauti. Atkirto, kad jis pernelyg užsiėmęs ir neketina savo 
brangaus laiko švaistyti tokioms nesąmonėms, jam buvo aiš- 
ku kaip dieną, kad jokio psichiatro pagalbos jam nereikia. 
Paskui lankiausi pas kitą, daug vyresnį nei pirmasis, jis tik 
išklausė mane ir tėvų netrukdė. 

Tėvas nervingai žvilgčiodamas į laikrodį pareiškė, kad jam 
jau laikas. Prašė nesijaudinti dėl motinos, pranešiąs jai, kad 

matėsi su manimi ir kad man viskas gerai. Galiausia pasitei- 
ravo, ar man reikia pinigų. Papurčiau galvą ir garsiai trinkte- 
lėjusi durimis išėjau iš kabineto. 

Išeidama iš kontoros, jau viena koja lifte, atsisukau į sek- 
retorę ir išdrožiau: 

— Viso labo, ir ateityje būkite tokia maloni ir paslaugi. 

— Vertėtų žinoti, kad būdama tavo metų atrodžiau taip pat 
šauniai, o gal dar gražiau, tik buvau daug geriau išauklėta, — 
didžiuodamasi savimi atšovė ji. 


4 


Tėvui veikiausiai nebuvo lengva gyventi po vienu stogu su 
dviem pakrikusios psichikos moterimis. Reikėtų pridurti, kad 
mano vaikystė prabėgo lydima amžinų motinos negalavimų, 
nors niekas niekada taip ir nepaaiškino, kuo ji sirgo. Žino- 
jau, kad negalima jos nervinti, reikėjo stengtis saugoti nuo 
audringų emocijų, jai nevalia vartoti alkoholio ir per ilgai 
užsisėdėti prie televizoriaus, kasdien prieš valgį derėjo gerti 
kažkokius lašus, o jos naktinis stalelis visada būdavo apkrau- 
tas buteliukais su įvairiaspalvėmis piliulėmis. Ji negalėjo vai- 
ruoti automobilio. Prisimenu, kai baigdavosi pamokos, ji bū- 
davo vienintelė mama be automobilio, o kitoms mergaitėms 
galvoje netilpo, kad ji atvažiuodavo manęs pasiimti autobu- 
su ir mudvi autobusu grįždavome namo. Kad jau taip, reiškė 
savo nuomonę jos, aš kuo patogiausiai galėjau grįžti mokyk- 
los autobusiuku. Man nepavykdavo dorai paaiškinti, kad mo- 
tina jausdavosi daug ramiau, jei aš grįžtu kartu su ja, nes ji 
troško su manimi būti kiekvieną laisvą minutę. Sunku buvo 
joms paaiškinti, kodėl ji negalėjo vairuoti. 

Pirmas priepuolis ją ištiko dar tuomet, kai man buvo šeše- 
ri ar septyneri metukai. Viską gana aiškiai prisimenu, nors 

atmintį gaubia lengva migla. Mūsų atmintis linkusi meluoti 
ir iškreipti praeities įvykius. Be to, ji pasižymi išrankumu ir 
subjektyvumu, nes jei prisimename kokį įvykį, vis tiek nega- 
lime atsiminti kiekvienos smulkmenos, o tik tas detales, ku- 
rios mums įsirėžia. Atmintis - lyg cukrus vandeny - pamažu 
ištirpsta užmaršties liūne. Todėl pamėginsiu atpasakoti tą įvy- 
kį kuo nuosekliau, nors esu tikra, kad mano suvokimas nu- 
grimzdęs užmaršties pelkėse ir laike, kuriais mano atmintis 
pagardino man įsiminusį patiekalą. 

Tikriausiai tai nutiko savaitgalį, nes visi trys - tėvas, moti- 
na ir aš - sėdėjome už stalo svetainėje. Pro langus sruvo sau- 
lės šviesa, vadinasi, dar nebuvo vakarienės metas. Darbo die- 
nomis tėvas niekuomet nepietaudavo namie, aš, beje, irgi, 
beveik niekada, nes valgydavau mokykloje. Vadinasi, tai nu- 
tiko savaitgalį. Tėvai apsikeitė rūgščiomis priekabių frazė- 
mis, bet apie ką jiedu kalbėjo, man sunku dabar pasakyti. 
Vieną akimirką motina neįprastai garsiai sukliko, taip, kaip 
nebuvo įprasta net šiems namams, kur riksmai buvo tapę kas- 
dienybe. 

Prisimenu, kad motina susmuko lyg marionetė, kuriai kaž- 
kas nukirpo siūlus. Galva atkaro ant kėdės atlošo, o šviesūs 
plaukai ryškiai skyrėsi nuo tamsių apmušalų. Buvo baltesnė 
už staltiesę. Pro lūpų kraštelį pasirodė seilė ir nudryko per 
skruostą žemyn. Ji žiopčiojo kaip iš vandens ištraukta Žuvis, 
o visą kūną lyg elektros srovė purtė traukuliai. Tėvas staiga 
pašoko nuo kėdės ir puolė prie apsiseilėjusios, kūno neval- 
dančios lėlės, kuri dar prieš kelias akimirkas buvo jo Žmona, 
ir skubėdamas tarp dantų įspraudė į gniužulą sumaigytą ser- 
vetėlę. 

„Iškviesk gydytoją, — suriko man. - Iškviesk gydytoją. Nu- 
merį rasi juodoje knygoje mano kabinete ant stalo. Atsiversk 
raidę M. Tam, kuris atsilieps, paaiškink, kas esi, ir pasakyk, 

kad tavo motinai priepuolis.“ Iš jo tono supratau, kad padė- 
tis tikrai rimta, ir paknopstomis puoliau į jo kabinetą. Atsi- 
verčiau knygą. Ties raide M gydytojo telefonas ir adresas są- 
raše buvo vieni iš pirmųjų, užrašyti didesnėmis raidėmis nei 
visi kiti, veikiausiai todėl, kad šis asmuo ir numeris ypač svar- 
būs. Mano rankos drebėjo, vos galėjau surinkti reikiamus skai- 
čius. Galiausiai pavyko, ir kitame laido gale pasigirdo mote- 
riškas balsas. Užsikirsdama išdėsčiau, kas nutiko. Ramus bal- 
sas liepė nesijaudinti, nedelsiant viskas bus pranešta gydyto- 
jui. Bėgte pasileidau atgal į svetainę. Motina gulėjo ant grin- 
dų ir blaškėsi, lyg ką tik iš vandens ištraukta Žuvis. Tėvas lai- 
kė jos rankas už galvos, stengdamasis numaldyti ritmiškus 
traukulius. Vos pamatęs tarpdury išsigandusį mano veidą, lie- 
pė būti virtuvėje ir ten laukti atvykstančio gydytojo. Taigi sto- 
vėjau virtuvėje, priglaudusi veidą prie durų klausiausi lifto 
ūžesio ir laukiau gydytojo vizito. Penkis ar šešis kartus atida- 
riau duris suklaidinta kaimynų žingsnių, kol pagaliau po 1l- 
go, man amžinybę trukusio laukimo, pasirodė gydytojas. Pa- 
žinojau jį nuo pat mažumės, nes gydė kiaulytę ir vėjaraupius, 
badė adatomis užpakalį dar tada, kai buvau tik dviejų pėdų 
ūgio. Pasakiau jam, kad motina be amo guli svetainėje, net 
nereikėjo jo lydėti, nes jis puikiausiai pažinojo mūsų namus. 
Įėjęs į svetainę uždarė duris. Aš vis tiek girdėjau, kaip jis krei- 
piasi į motiną vardu ir kažką sako tėvui, bet apie ką kalba — 
išgirsti nepavyko. Netrukus jiedu išėjo. Tėvas nešė motiną 
ant rankų, nejudrią it skudurinė lėlė, išbalusią ir gražią, o 
palaidi jos plaukai vilnijo žemyn ir priminė Miegančiosios 
Gražuolės piešinius iš pasakų knygos. Nunešė ją į miegamą- 
ji, gydytojas nusekė iš paskos, o aš likau laukti už durų. Ne- 
trukus pasirodė tėvas ir rimtu tonu paaiškino man, kad pa- 
vojus praėjo, motinai jau geriau, nors ji dar labai silpna, ir 
kad man nereikėtų jaudintis. Liepė eiti į savo kambarį ir žaisti, 


LUCiA ETXEBARRIA Iš BEATRIČĖ IR DANGIŠKIEJI KŪNAI 161 


ir aš paklusau, nes anuomet buvau gera mergaitė, tada kri- 
tau ant lovos, įsikniaubiau į pagalvę ir šitaip nejudėdama su- 
stingau, stengiausi nemirksėti, nekvėpuoti, nieko negalvoti, 
nes visada taip elgdavausi, kai ko nors išsigąsdavau. 

Kitą rytą motina pažadino mane nusiteikusi daug meiliau 
nei paprastai. Atsisėdusi šalia manęs ji pasakė, kad šįryt mudvi 
kartu pusryčiausime lovoje, nes ji norinti man daug ką paaiš- 
kinti apie vakarykštį atsitikimą. Išėjo iš kambario ir netrukus 
grįžo nešina padėklu, ant kurio puikavosi ąsotis su apelsinų 
sultimis ir marmeladu pertepti rageliai, ir bevalgant prisipa- 
žino serganti epilepsija. 

Po šio pokalbio buvo dar daug panašių atvejų, ir metams 
bėgant motina papasakojo, kaip jos liga prasidėjo, kokie jos 
požymiai ir pasekmės; pamažu sukaupiau tiek informacijos, 
kad būčiau galėjusi parašyti išsamią motinos ligos istoriją. 
Ilgą laiką buvau jos patikėtinė, ji pasakojo viską atvirai ir nuo- 
širdžiai, o tai retai nutinka tėvams bendraujant su vaikais. 
Beje, tėvas niekada taip nuoširdžiai su manimi nebendravo. 


Kai po susitikimo su tėvu grįžau į Monikos namus, porelė 
buvo ką tik pakirdusi ir pusryčiavo prie virtuvės stalo. Moni- 
ka pasiteiravo, kur buvau dingusi, ir aš atsakiau, kad buvau 
pasivaikščioti. Priminė, kad būčiau atsargi su kaimynais, ir 
daugiau nieko neklausinėjo. Paskui Koko šypsodamasis iš- 
dėstė naują jų sumanymą. Po paskutinės sėkmingos preky- 
bos tabletėmis jiedu nutarė išplėsti verslą: kasnakt iki trijų 
Koko smaksos „Metrajetoje“, kur visi interesantai Žino, kaip 
jį rasti. Paskui „Metrajetoje“ jis platins ekstazį. Ketvirtą ryto 
uždaroma beveik visos kavinės ir klubai, ir žalias jaunimėlis 
plūsta į „Metrajetą“ pašokti ir apsisvaiginti. Būtų geriausia, 

jei šiai operacijai nereikėtų papildomų investicijų, todėl eks- 
tazio nutarta pasigaminti iš Čaro atsargų. 

— Tai vadinama maustymu, - pasakiau. 

— Klysti, - atkirto Koko. - Tai galima pavadinti rentabilu- 
mo padidinimu. Ar tik ne tu ketinai studijuoti verslo vady- 
bą? Pagalvok, amfetaminus pardavinėji po penkis už kiek- 
vieną, o ekstazį - po trisdešimt už vieną. Be to, visiems aišku 
kaip dieną, kad gatvėje niekuomet gero ekstazio neįsigysi. 

Ne kartą esu girdėjusi apie netikras ekstazio tabletes. Iš 
šokių aikštelėje besiraitančio jaunimėlio, iš narkomanų, ku- 
rie net nežinodavo, ką vartodavę. Man neatrodė teisinga pla- 
tinti neaiškios kilmės tabletes. 

— Nekalbėk nesąmonių... - paprieštaravo Monika. - Rizi- 
kos beveik nėra. 

— Darykit, kaip išmanot, - atsakiau. - Nes šįkart AŠ neke- 
tinu tuo užsiimti. 

Suskambėjo telefonas: du signalai, tyla, vėl du signalai. 
Ženklas, kad skambutis skirtas Koko. Jis pakilo ir nuėjo prie 
aparato. Mudvi su Monika skubiai persimetėme žvilgsniais. 
Aš pavyduliavau, kad Monika jam per tokį trumpą laiko lei- 
do pasijusti čia šeimininku. O ji nenorėjo, kad kiščiausi ten, 
kur nedera. 

— Maniau, jau nepaskambinsi... - pasakė jis. - Žinoma, 
turiu... gerai, tavo namuose, kaip sutarėm. Tik ne aš tau pri- 
statysiu. Ateis viena mano draugė... Labai graži. 


Kai motiną pirmąsyk ištiko priepuolis, pati man pasakojo, 
jai tebuvo penkeri. Ji linksmai žaidė, kai staiga kažkokia juo- 
da migla aptemdė akis. Paskutinis vaizdas, kurį prisimena — 
gausybė juokingai iškreiptų veidų, kurie blaškėsi ir keitė vie- 

ni kitus, komentuodami, kas jai nutikę. Tai būdinga visiems 
jos priepuoliams - nieko neprisiminti. Blogiausia, kad tai nu- 
tiko San Francisko kaime, ji su mergaitėmis šoko ratelį, ir, Ži- 
noma, netruko pasklisti gandas, kad mergaitę apsėdęs velnias. 
Tėvas nuvežė ją į Madridą, kad geriausi sostinės gydytojai pa- 
aiškintų priežastį. Tuomet neatrodė viskas taip paprasta. Ne- 
buvo nei tokių vaistų, nei žinių, kuriomis medikai remiasi da- 
bar, pasakojo motina. Neatrodė, kad kas nors tiksliai žino, kas 
mergaitei yra. Paaugusią tėvai ir giminės nutarė išgabenti iš 
Ovjedo, nes čia visi žinojo apie jos ligą, tad ištekėti jai nebuvo 
jokių šansų. Jos tėvas buvo advokatas, studijavęs Madride, ir 
jam nesinorėjo palikti mergaitės, plakamos piktų liežuvauto- 
jų, o motina ir tetos tik apgailestavo, kad tokia gražutė švelni 
būtybė liks senmergė arba teks vienuolynui. (Klausiausi mo- 
tinos pasakojimo, ir man net nugara pagaugais nuėjo pagalvo- 
jus, kad jei ne motinos grožis, tai giminės moterys būtų lengva 
ranka pasmerkusios ją abitui ir mišių klausymui iki gyvenimo 
pabaigos.) Taigi ją išsiuntė į Madridą, į prancūzių vienuolių 
kolegiją, kur panelės mokomos prancūzų kalbos, siuvimo, nė- 
rimo ir namų ruošos - ten mergaitės rengiamos tapti geromis 
žmonomis ir būsimomis motinomis. Sužinojusios apie jos ne- 
galią, vienuolės stengėsi apsaugoti mergaitę nuo blogų emoci- 
jų ir nemalonumų, ir, suprantama, buvo puikiai informuotos 
apie elgesį kritiniu atveju. 

Madride gyveno vienas mano motinos dėdė, giminėje gar- 
sėjęs kaip apsukruolis ir landūnas, užtat gero vardo neturė- 
jo. Dabar suprantu, kad šeima jį smerkė ir niekino už vien- 
gungystę ir lėbavimą, nes laikė jį homoseksualiu. Bet kokiu 
atveju tai buvo vienintelis ryšys, kokį motina turėjo Madri- 
de, todėl kaip gerai išauklėta mergina nusiuntė jam formalų 
laišką, pranešantį apie savo buvimą. Dėdė netruko atsiliepti, 
ir dideliam motinos džiaugsmui, O visos giminės siaubui, vir- 

to motinos galantišku palydovu, su kuriuo savaitgaliais vaikš- 
tinėdavo po Retiro parką, užsukdavo į kino sales ir teatrą, 
apžiūrinėdavo Gran Vijos vitrinas, lankydavo koncertus Ka- 
rališkuosiuose rūmuose, gaivindavosi kokteiliais Čikotėje, ir 
jis visada, kaip reikalavo taisyklės, pristatydavo ją lygiai pu- 
sę devintos prie internato durų. Motina dievino jį ir tikėjo, 
kad jis jautė jai tą patį, tik platoniškai. 

Jiedu buvo tokie artimi, kad ji neišlaikė neatskleidusi jam 
savo paslapties, numojusi ranka į tai, kad motina ir tetos bu- 
vo prigrasinusios nieko nepasakoti, jeigu nebus būtinybės. 
Dėdė buvo išsilavinęs žmogus ir įtikino motiną į savo bėdą 
žiūrėti natūraliai, papasakojo, kad Julijus Cezaris ir daugelis 
kitų žymių asmenybių sirgę nuomariu, todėl nederėjo ir jai 
gėdytis savo ligos. Motina pasakojo man net su tam tikra pa- 
sididžiavimo gaidele balse. 

Čikotėje ji susipažino su mano tėvu. Tuomet tėvas buvo 
jaunas ir žavus advokatas (motinos žodžiais tariant, gražiau- 
sias vyras Madride), kuris kaipmat susižavėjo šia iš provinci- 
jos atvykusia mergina ir siekė jos palankumo. Veikiausiai jam 
turėjau atrodyti juokinga, pasakojo motina, nes nenorėjau 
apie jį nieko girdėti, buvau pernelyg kukli ir nedrąsi, kad pa- 
žvelgčiau jam į akis, ką jau kalbėti apie pasimatymą vienudu. 
Prireikė kelių mėnesių, kol įkalbėjo ją pasivaikščioti po Re- 
tiro parką. Tiesą pasakius, jis labai jai patiko, bet ji greičiau 
būtų mirusi, nei prisipažinusi. 

Po metų jai sukako aštuoniolika, o jam jau artėjo trisde- 
šimt. Pavargęs nuo atsitiktinių nuotykių troško sukurti šeimą 
su pamaldžia moterimi, todėl pasipiršo jai. Vos išgirdę šią 
naujieną Ovjede, susibūrė į šeimyninį pasitarimą ir nuspren- 
dė, kad merginai derėtų likti Madride, nes grįžus į Ovjedą 
atstumas gali pakenkti jų ryšiams, o prarasti tokią gerą parti- 
ją būtų tikrai kvaila. Ir dar, jeigu jaunasis advokatas imtų 

lankytis Ovjede, jį gali pasiekti gandai apie merginos ligą, 
geriau jam nieko nežinoti. Tuomet su vienuolėmis buvo su- 
daryta sutartis, pagal kurią motinai, nors kursus jau baigusi, 
leista pas jas gyventi, jeigu laikysis griežtų kolegijos taisyk- 
lių. Motina „dirbo“ (na, čia tik toks pasakymas) Moterų pa- 
dalinyje, vedė valgio gaminimo kursus, organizavo labdarin- 
gas akcijas vargšams. Ir kas vakarą susitikdavo arba su dėde, 
arba su savo formaliu jaunikiu, lankydavosi hipodrome, Či- 
kotėje, Cafė Comercial, Lhardy. Draugavo su gražiausiu Mad- 
rido vaikinu, o jos gyvenimas buvo vertas aprašyti aukštuome- 
nės gyvenimo žurnaluose. Apskritai jautėsi laiminga. Niekas 
jos nebuvo mokęs tikėtis ko nors daugiau. 

Kai pagaliau buvo sutarta dėl vestuvių datos, Erminitą ap- 
niko sąžinės priekaištai. Jos sužadėtinis nė neįtarė apie ligą. 
Vienuolės, kaip buvo sutarta, akylai saugojo paslaptį ir, lai- 
mė, jam, mano būsimam tėvui, niekada neteko matyti nė vie- 
no priepuolio. Liga buvo paveldima, ji puikiai tai žinojo ir 
suprato, kad nė vienas vyras neužsikraus ant pečių naštos 
vesti moterį su tokia liga, juolab rizikuoti susilaukti palikuo- 
nių. Galbūt tylėti buvo geriausia išeitis, kaip patarė motina 
ir tetos, o vėliau, ištikus priepuoliui, dievagotis, kad tai pir- 
mas kartas, kad niekas to nė neįtarė, nes neretai krizė ištinka 
jau vyresnio amžiaus. Bet motina žinojo, kad meluoti yra nuo- 
dėmė, kuri taps dar sunkesnė, jei meluos žmogui, pasirengu- 
siam nugyventi su ja visą gyvenimą, grįstą savitarpio suprati- 
mu, pagarba ir visišku atvirumu. Pasitarusi su kunigu, nutarė 
viską papasakoti sužadėtiniui. 

Ir koks buvo netikėtumas, kai jis ne tik nenusigręžė, bet 
pasirodė gerai žinąs apie tokią ligą, suprantąs, kad ji yra ner- 
vinės kilmės ir neturi nieko bendra su prakeiksmu. Jam nė- 
maž nerūpėjo, kad Erminita sirgo epilepsija, ir neatrodė, kad 
tai rimta kliūtis jų meilei. Tuomet, pasakojo motina (0 jos 

akyse šmėstelėjo nostalgija ), tuomet jis tikrai mane mylėjo, 
ištekėjau už jo neabejodama, kad jis visada manimi rūpinsis. 
Nes visą gyvenimą ją globojo rūpestingi žmonės: motina, te- 
tos, vienuolės, dėdė, ir jai buvo sunku suvokti gyvenimą be 
nuolatinio rūpinimosi ja. Bet jis buvo ne toks. Jis svajojo apie 
vaikus, kurių balsai aidėtų po namus, apie porą berniukų, pa- 
veldėsiančių jo pavardę, mergytę, kuri būtų tokia pat graži kaip 
jos motina, ir nusivylė, kad vaikų vis nebuvo, ėmė ja bodėtis, 
lyg vaikas jau įgrisusiu Žaisliuku, kai nusviedžia į kampą maši- 
nėlę, kurios ilgai troško. Per tuos kelerius prailgusius metus jis 
vis tolo nuo jos, žmonos dejavimai ir priekaištai jam tapo kok- 
tūs, o apsilankymai paš ginekologus savo kartėliu nuodijo na- 
mus. Ji niekada nemanė, kad neturės vaikų. Iš pradžių jai bu- 
vo nuobodu, paskui ji viskuo nusivylė, galiausiai tapo nepa- 
kenčiama isterike. Kai pagaliau pastojo, vyro meilė jai seniau- 
siai buvo išgaravusi, bet jai tai buvo nesvarbu, nes atsiradau 

lėjo atleisti man, kad nepateisinau jos lūkesčių. 


Laiptinė atrodė įspūdingai. Platūs paradiniai marmuriniai 
laiptai nuo pat geležimi kaustytų durų vedė ilgiausio korido- 
riaus link. Turėklų gale tupėjo didingas ir elegantiškas ak- 
meninis katinas. Užlipau į laiptų aikštelę. Liftas irgi įspūdin- 
gas: vienas iš tų senoviškų liftų, brangia mediena išmuštomis 
sienomis ir nukabinėtas veidrodžiais. Nedidukas raudonu ak- 
somu aptrauktas foteliukas viduje pralinksmino senoviniu pa- 
togumo suvokimu. Paspaudžiau mygtuką į trečią aukštą. Lė- 
tai kildamas liftas purtėsi ir girgždėjo, ir man dingtelėjo — 
jau per vėlai - kad geriau būčiau lipusi laiptais. Pagaliau tas 
antikvarinis griozdas sustojo, ir laiptų aikštelėje kaktomuša 

susidūriau su vaikinuku, per automatinį jungiklį atidariusiu 
man laiptinės duris. Tai buvo nuo saulės įdegęs jaunuolis, 
želė išteptais plaukais, vilkėjo dryžuotus kruopščiai išlygin- 
tus marškinėlius, mūvėjo naujutėlaičius džinsus ir italų ga- 
mybos batus. Pasakiau jam, kad mane siuntė Koko, jis link- 
telėjo ir pakvietė užeiti vidun. Nusekiau iš paskos į šviesių 
spalvų svetainę. Mano dėmesį patraukė didžiulis viršum žŽi- 
dinio kabantis paveikslas, negalėjau atplėšti nuo jo akių: tai 
buvo Sobelis, ir, atrodo, originalas. Vaikinas pasiteiravo, ar 
noriu ko išgerti: gal viskio? Be žodžių linktelėjau. Iš baro 
atnešė butelį ir du stiklus. 

— Šis butas tavo? - paklausiau, kad užmegzčiau pokalbį. 

— Taip. Na, jis mano senių. Jie atostogauja, - paaiškino. 

— Kaip visi, - pasakiau. 

Drebančia ranka pripildė stiklus viskio ir vieną ištiesė man. 

— Atnešei mano užsakymą? —- paklausė. 

Iš kuprinės ištraukiau sunkų Koko įduotą ryšulėlį. Papra- 
šęs luktelėti vienu mauku išgėrė viskį ir išėjo iš svetainės. Po 
minutės grįžo, O jo veide švietė pasitenkinimas; matyt, jį ge- 
rai nuteikė tai, ką rado ryšulėlyje. Klestelėjo į fotelį ir nu- 
žvelgė mane keistu, tiriamu žvilgsniu, tarsi pirmąsyk matytų. 
Tądien vilkėjau Monikos stiliumi: trumpučiu sijonėliu ir pa- 
laike dviem dydžiais mažesne palaidinuke. Be to, gerokai su- 
sivėlę plaukai. Pastebėjau, kad vaikinas neatitraukdamas akių 
spokso į mano kojas, ir suvokiau, kad eidama į susitikimą 
negerai apsirengiau. 

— Tau patinka muzika? - paklausė. 

— Taip, Žinoma, - atsakiau. 

— Mano senis - orkestro dirigentas, nors abejoju, ar tokį 
pažįsti. 

Paminėjo gana žymaus kapelmeisterio pavardę. Atsakiau, 
kad pažįstu, ne asmeniškai, žinoma, mačiau jį kartą diriguo- 

jant. Pasakiau, kad mano motina yra Madrido filharmonijos 
asociacijos narė, ir nuo mažumės lankiausi su ja Karališ- 
kuosiuose rūmuose rengiamuose koncertuose. Jį, matyt, nu- 
stebino mano muzikinės žinios. Vaikinams atrodo, kad jeigu 
jau segi trumputį sijonėlį, tavo intelekto koeficientas suma- 
žėja dešimt balų. 

— Tau reikėtų apžiūrėti mano senio plokštelių kolekciją, - 
pasiūlė. - Ateik... 

Pakilo ir rankos mostu pakvietė sekti paskui. Perėję ilgą, 
siaurą ir tamsų koridorių, patekome į milžinišką, tvarkingą, 
griežto stiliaus kambarį. Įsidėmėjau virš lovos kabantį Nu- 
kryžiuotąjį, ir Ši detalė priminė man motinos miegamąjį. Be 
siauros lovos kambaryje dar stovėjo pora patogių odinių fo- 
telių ir nedidukas stalelis. Vieną sieną užėmė lentynos, pil- 
nos kompaktinių plokštelių - įspūdinga kolekcija. 

— Tai čia tavo tėvo kambarys? - paklausiau. 

— Taip, jie miega atskirai. 

— Ir maniškiai. 

Dar pridūrė, kad vasaromis, kai tėvai išvyksta atostogau- 
ti, jis persikrausto į tėvo kambarį, kur daug vėsiau ir ramiau 
nei kituose. Jo kambario langai - į kiemo pusę, triukšmingi 
kaimynai ir kaitra trukdė jam ilsėtis. Dvi paskutines vasa- 
ras jis praleidęs Madride, nes rengiasi diplomatinės tarny- 
bos konkursui, kuris įvyks rugsėjo mėnesį. Tiesą sakant, ir 
šiais metais didelių vilčių laimėti neturi, nes jau trečią kar- 
tą dalyvauja. 

— Jei nieko nepešiu, nežinau, ko reikės griebtis. Gal mano 
senis kur nors įkiš. 

Prisėdau ant fotelio ir ėmiau skaitinėti CD nugarėles. Iš- 
traukiau labiausiai kritusią į akį: Goldbergo variacijos, atlie- 
kamos Gleno Gouldo. 

— Gal paklausom šitos? - pasiūliau. 

— Man tai kas, gali net pasiimti. Niekas nė nepastebės. Ma- 
no seniui jų prisiunčia įvairios kompanijos - jis rašinėja į ABC 
ir kitus žurnalus, - paaiškino. - Žiūrėk, kiek dar neišpakuo- 
tų. Jis net celofano nenuplėšė. Keista, kad šitaip apsitaisiu- 
siai merginai patiktų tokia muzika... Tiesa, juk net savo var- 
do nepasakei. 

— Bėja. 

— Mano vardas Pako. Išgersi dar viskio? 

— Gerai. 

Grįžęs su buteliu ir dviem stiklais rado mane klūpančią 
ant kilimo ir apžiūrinėjančią plokšteles. Maniau, kad atra- 
dau lobį kompaktinių plokštelių pavidalu. Vaikinas prisėdo 
šalia, pripylė sau ir man viskio, ir pradėjo apie kompozito- 
rius pokalbį, kuris pamažu perėjo į monologą: per kelias mi- 
nutes atskleidė tokią vardų, datų, koncertų ir spektaklių pa- 
noramą, kad likau be žado. Nors suvokiau, kad iš tiesų jo 
nėmaž nedomino tai, ką pasakojo, rodės, tik beria atminti- 
nai išmoktus faktus. Gurkšnojome ir kalbėjomės apie muzi- 
ką. Vienu metu jis lyg netyčia uždėjo ranką man ant peties. 
Viskis padarė savo, ir man jau buvo sunkoka įskaityti vardus 
ant CD nugarėlių. Jis prisitraukė mane artyn, o aš tik nervin- 
gai šyptelėjau. Pasislinko arčiau ir mėgino pabučiuoti. Švel- 
niai, bet ryžtingai atstūmiau jį. Tuomet jis stipriai prispaudė 
mane prie savęs. Pamėginau išsivaduoti, bet tai tik dar la- 
biau jį įkaitino, nes mano palaidinukė, kaip minėjau, buvo 
pernelyg aptempta ir trumputė, vos siekė bambą, todėl tik 
pajudėjus, išryškėjo juoda satino liemenėlė (aišku, Monikos 
nuosavybė). Jis užlaužė man rankas ir mėgino pabučiuoti, o 
aš kaip galėdama muisčiausi, stumdama besiseiliojantį vaikį 
tolyn nuo savęs. Nagi, nebūk vaikas, šnabždėjo man į ausį. 
Kovojome, ir jis parvertė mane ant grindų, tada užgriuvo vi- 
su svoriu, 0 aš negalėjau nė pajudėti. Viena ranka laikė ma- 

no rankas virš galvos, o kita graibė man tarp šlaunų. Prisie- 
kiau sau, jei man šįsyk baigsis geruoju, daugiau niekada ne- 
išlįsiu iš kelnių (taip ir padariau). Galiausiai sukaupusi visas 
jėgas keliais smarkokai stuktelėjau jam į papilvę, ir vaikinui 
užėmė kvapą. Pasinaudojusi jo sumišimu išsilaisvinau, grie- 
biau butelį ir kaukštelėjau jam per galvą. Iš patirties žinojau, 
kad jeigu jau smogsiu, tai taip, kad liktų be sąmonės, neduok 
Dieve, ko nors blogiau. Žinojau, kad vyrai nepasiekę tikslo 
praranda savitvardą, juos lyg jaučius smūgiai tik įkaitina, ge- 
riau neerzinti. Žinojau tai, nes motina visada šitaip kalbėda- 
vo apie tėvą. Gavęs smūgį, kelias sekundes buvo sustingęs, 
paskui mėgino atsikelti, tuomet trinktelėjau jam antrąkart, 
tik smarkiau. Pamačiau plonytę kraujo srovelę, lėtai tekan- 
čią kakta. Jis bejėgiškai susmuko. 

Ilgokai stovėjau su buteliu rankoje negalėdama nė paju- 
dėti, sukaustyta baimės. Atrodė, kad net laikas sustojo. Ma- 
nau, nesujudėjo nė vienas mano kūno raumenėlis, nė nesu- 
mirksėjau, niekaip negalėjau atsitokėti, pati nesupratau, ką 
padariau. Kai pagaliau atsikvošėjau, pirmiausia griebiau bu- 
telį ir gurkštelėjau, tada atsargiai priėjau arčiau prie to Pako, 
patikrinau, ar jis kvėpuoja, ar tik netekęs sąmonės. Palengva 
apverčiau jį kniūbsčią ir pastebėjau dešinėje kelnių kišenėje 
pūpsančią piniginę. Ištraukiau ir pasirausiau: radusi dešimt 
tūkstančių išsiėmiau ir paslėpiau liemenėlėje. Pasiknisau ieš- 
kodama ką čia dar pasiėmus, atidariau naktinio stalelio stal- 
čių, tenai buvo visokių dokumentų, pakelis prezervatyvų, ir 
tas pats ryšulėlis, kurį ką tik atgabenau žmogystai, dabar be 
sąmonės tysančiai ant grindų: nedidelis, bet sunkus paketė- 
lis, suvyniotas į laikraštį, tik jau atrištomis virvelėmis, kurias 
buvo surišęs Koko. Genama smalsumo atsargiai jį išvyniojau 
ir pamačiau pistoletą, jau antrąkart gyvenime savo rankose 
laikiau ginklą. 

Tėvas kartą turėjo pistoletą ir laikė jį paslėptą rašomojo 
stalo stalčiuje. Prisimenu, buvau dar visai mažytė, kai jis pa- 
kėlė ranką prieš motiną, o gal prieš mane, tada svajojau ati- 
daryti stalčių, išsitraukti pistoletą, įsėlinti nakčia į jo miega- 
mąjį ir giliai įmigusiam paleisti kulką į kaktą. Jau paaugusiai, 
ne kartą kilo mintis nudėti jį arba motiną, arba nusišauti pa- 
čiai. Nesu tikra, ar tėvas kada juo pasinaudojo, tik vieną gra- 
Žią dieną stalčiuje jo neradau. Matyt, suprato, kad aš jį užti- 
kau ir kartais žaidžiu. O gal tiesiog jo atsikratė, nes bijojo 
pats savęs, nebuvo tikras, ar galės susivaldyti ir nenudės mud- 
viejų, kas Žino. Suprantama, nedrįsau pasidomėti tolesniu 
ginklo likimu. 

Pistoletas ar revolveris - neturiu žalio supratimo, kuo jie 
skiriasi - buvo juodas ir žvilgantis, ir, skirtingai nei tėvo, ne- 
turėjo apkabos. Kompaktiškas, stačiakampio formos, lakuo- 
to medžio rankena, mažesnis nei tėvo ir lengvesnis. Labai 
patogus laikyti rankoje. Paglosčiau jį atsargiai, bet turiu pri- 
sipažinti, baugščiai. Atsistojau prieš kabantį ant sienos veid- 
rodį ir nusitaikiau į savo atvaizdą. 


Kopiau laiptais į Monikos namus - plaukai išsitaršę, drabu- 
žiai netvarkingi — ir tempiau du sunkius lyg paminkliniai ak- 
menys krepšius. Jau temo. Prasilenkiau su vedžiojančiais šu- 
nėką kaimynais (tai buvo lyg prakeiksmas), ir jie, turiu prisi- 
pažinti, labai maloniai manęs paklausė, pas ką einu. Kai at- 
sakiau, kad einu aplankyti Monikos, pasiteiravo, kaip laikosi 
Čaro ir jos sutuoktinis. Jau kiek laiko jų nematą, gal jie ne 
Madride? Paaiškinau, kad su jaunesniais vaikais jiedu išvykę 
atostogauti į Maljorką, nors Monika jau anksčiau jiems buvo 
sakiusi. 

— Ir vargšę mergaitę paliko čia vieną ? — apgailestavo kai- 
mynė. 

— Tai kad jai reikia mokytis, —- atsakiau kuo rimčiausiai. 

Įlipusi į liftą jaučiau, kaip už nugaros toldami šnabždasi 
kaimynai. 

Duris atidarė Monika. Puoliau jai į glėbį ir apsipylusi aša- 
romis, pasikūkčiodama keliais žodžiais papasakojau, kas man 
nutiko: įteikiau ryšulėlį, kaip buvau prašyta, kaip vaikinas 
mėgino mane išprievartauti, kaip trenkiau jam viskio buteliu 
per galvą, ir apskritai viskas siaubinga. Monika ramindama 
švelniai mane apkabino ir tuomet pastebėjo mano krepšius. 

— Ką čia turi? Ar tik neapšvarinai jo? 

— Ne, žinoma, ne, - ranka nusibraukiau ašaras, - neturėjau 
pinigų grįžti taksi, neliko nieko kita, kaip pasirausti jo pinigi- 
nėje, paskui pamaniau, kad jau ir taip įklimpau, tai atsidariau 
šaldytuvą ir susišlaviau viską, kas jame buvo. Radau dar keletą 
auksinių motinos grandinėlių ir ausinuką. Nieko ypatinga. 

Ji stovėjo apstulbusi. 

— TU galėjai taip pasielgti? — paklausė. Iš to, kaip ištarė 
„tu“, supratau, kad iš manęs panašių dalykų nesitikėjo. 

Tada įsiterpė Koko, stebėjęs viską iš šono, negaliu pasaky- 
ti, kiek laiko jau stovėjo koridoriuje. Jam nebūdingai piktai 
pasakė, kad aš pakvaišusi, net nenutuokiu, kokios gali būti 
pasekmės. Nekreipiau dėmesio į decibelų skaičių ir ramiai 
atsakiau jam, kad stengiausi nepaimti jokių vertingesnių daik- 
tų, tai tik smulki vagystė, teisiškai kalbant - nieko rimta. 

— Tai lyg vogti Corte Inglės, už tai į kalėjimą nesodina. 

— Neįsivaizduoji, kokią kvailystę iškrėtei, - pasakė jis susi- 
rūpinęs. - Atrodo, turėsi nemenkų bėdų. 

— Žinai, tu esi kaltas dėl mano bėdų, - atkirtau įsižeidusi. — 
Kokio velnio siunti klaidžioti po Madridą su ginklu? Galėjai 
bent įspėti! 

Pamėgink išaiškinti psichiatrui, tam pačiam, kuriam moka 
tėvas, tai, ko jis nėra patyręs, 0 tau teko išgyventi. Išaiškink, 
kokia ligota jautiesi, gal tai koks abstinencijos sindromas, o 
gal paprasčiausia depresija, nes jau dvi dienas negali liautis 
verkusi, kartais gumulas gerklėje ima taip smarkiai smaugti, 
jog turi slėptis vonioje, kad Monika nematytų verkiančios. 
Jeigu ji klaus, kodėl mane apnikęs toks liūdesys, galiu išvar- 
dyti tūkstantį priežasčių arba nė vienos. Liūdna, nes Moni- 
kos jau nesuprantu, nes ir ji veikiausiai manęs nebesupranta. 
Jei nuoširdžiai ir atvirai, tai manau, kad niekas manęs nesu- 
pras. Akivaizdu, jog paskutiniu metu skirtumai tarp mūsų 
darosi skaudesni ir didesni. Lyg šešerius ilgus metus stateisi 
tvirtovę, kur jauteisi saugus, ir staiga ji sugriuvo. Žiūrėdama 
į sugriuvusius pamatus, ant kurių stačiau iliuzinę draugystę, 
suvokiu, kad jie — iš trapių nendrių, o ne iš plieno, kaip įsi- 
vaizdavau. Maniau, kad aš jai nežmoniškai reikalinga, nes 
stengiuosi išlaikyti draugę bet kokia kaina, nors bijau jos, ne- 
retai smerkiu, kartais net nekenčiu, bet iš tiesų, ir tai liūd- 
niausia, labai ją myliu. Tiksliau pasakius - beprotiškai myliu. 
Įsivaizduoju, kad neišgyvensiu jos nematydama, nes mano 
jausmai aukščiau visko: myliu savo draugę taip stipriai, kaip 
derėjo mylėti tėvą su motina - vaikiškai, beatodairiškai. Ži- 
nau, kad teoriškai bendravimas grindžiamas nuomonių, min- 
čių, pomėgių bendrumu, tačiau aš remiuosi vien beviltišku 
meilės troškimu, ir kad mane mylėtų, aukoju viską, net savo 
principus ir saugumą. Bet suprantu, kad šalia draugės ir jos 
vaikino gęstu lyg žvakė. Nebesidaliju su Monika savo minti- 
mis, jos nebesuprantu, ji nebepriverčia manęs juoktis. Bet, 
kita vertus, mintis nusigręžti nuo jos man nepakeliama, nes 
kas gi tuomet man liks gyvenime? Mėginu susitaikyti su ga- 
lybe dalykų, neteisti jos, atsikratyti minties, kad tėvai kalti 

dėl mano nelaimingo gyvenimo, nelaidoti vilties, kad galbūt 
vieną dieną pasijusiu laiminga. Taip, manau, reikia atsigręžti 
atgal, į viską žvelgti objektyviai ir prisiminti mergytę, kokia 
buvau, ir kuri tebegyvena manyje. Gal vieną gražią dieną ją 
atrasčiau? O jeigu nepatiksiu jai? Arba ji man nepatiks? Jei- 
gu prikelsiu ją, o ji atsisakys grįžti atgal į guolį? Ir jei nuspręs 
pernakt būti su manimi ir spoksoti į televizorių? Kasdien ne- 
paliaudama kartoju sau, kad svarbiausia eiti pirmyn, tik pir- 
myn ir užsimiršti, bet nepajėgiu. Būna dienų, kai viskas per 
daug skaudu. Nesuvokiu, kodėl taip spaudžia širdį, kai prisi- 
menu apsilankymą pas tėvą, kodėl sielojuosi dėl motinos riks- 
mų, kodėl nesugebu į jos pakvaišimą žiūrėti su humoru, kaip 
elgiasi mano tėvas. Mėginti paaiškinti jam, kad man baisu, 
aš pavyduliauju Koko, kad neramu dėl to, į ką pamažu grimz- 
tu. Paaiškinimai perdėm painūs, mano kalbos psichiatras ne- 
supranta: Koko - tai „antrinis suteneris“, kuris užsiima stū- 
mimu, o Monika - „antrinė varpa“, nors apsimeta pakalusia 
ir „undergrungėe“ , ir tau jau per gerklę lenda, kad Monika su 
Koko nemoka linksmintis neužsimetę, ir yra vaikinas „Met- 
rajetoje“, kuriam tu gal patinki, bet Monika sako, kad jis skun- 
dikas, o tu ginčijiesi, kad tik „pasikėlęs japis“... Mėginti iš- 
aiškinti jam, kad kasdien jautiesi vis bjauriau ir fiziškai, ir 
dvasiškai, bet gydytojas nesupranta, kai pasakoji jam apie 
tablečių stūmimą, ir aš pamažu klimpstu vis gilyn, pasijuntu 
apraizgyta bjauraus voratinklio, ir nežinau, kaip išsipainioti; 
negaliu suprasti, nuo ko viskas prasidėjo, kuriuo metu pra- 
dėjo kilti stogas, kaip sudaryti jausmų sąrašą, kad nustaty- 
tum, kuris netikras? Žinau, kad viskas perdėm suknista, bet 
nesugebu susivokti, kas tikrai yra blogai. Gydytojas ką tik 
patarė daugiau sportuoti ir ištiesė receptą. Pamėgink dar kar- 
tą. Bent jau aš išgyvenau tai liepos 23-ąją, dar sykį atėjusi pas 
psichiatrą. 

Išmoviau į konsultaciją nieko nesakiusi, kai jiedu dar miego- 
jo. Po vakarykščio ginčo nesirengiau duoti jiems ataskaitos 
apie savo veiksmus. Sugrįžusi radau Moniką jau pakirdusią, 
ir ji - kaipgi kitaip —- pradėjo savo seną dainelę: dieną reikia 
kuo mažiau trintis po laiptinę, nes kiemsargis būtinai praneš 
tėvams, kad gyvenome pas ją. Mačiau, jog ir Koko išeina sa- 
vo reikaliukų tvarkyti, taigi kaimynai galėjo pastebėti ne tik- 
tai mane. Buvau pas psichiatrą, pasakiau, o ji nieko neatsa- 
kė, nes sutiko, kad specialisto pagalba man būtina, ypač pri- 
siminus mano triuką - mėginimą nusižudyti. Nors Monikai 
atrodė, kad psichiatro labiau reikia mano motinai. Kai paro- 
džiau jai gautą receptą, ji net pašoko iš džiaugsmo. Pasirodo, 
gydytojas man išrašė tokį medikamentą, kurį sumaišius su 
alkoholiu galima pajusti psichotropinį poveikį, pasak Moni- 
kos, mums neblogai nuskilo, galėsim patys užsimest arba pel- 
ningai parduoti. Nebūtina sakyti, kad Monikai nė netoptelė- 
JO, jog vaistus galėčiau vartoti pagal paskirtį, kitaip tariant, 
po vieną tabletę valgio metu ir susilaikyti nuo alkoholio. Jai 
atrodė, kad nėra būtinybės jų vartoti. 

Aistringų bučinių „Metrajetos“ tualete neminėjome. Pasi- 
gėrusi ji krėsdavo įvairiausias kvailystes, dėl kurių vėliau gai- 
lėdavosi arba tiesiog neprisimindavo. O aš nedrįsau apie tai 
prabilti. Niekada neturėjau teisės nieko klausinėti. 


Manija siuntinėti mane pas psichiatrus kilo iš motinos, kuri 
dėl epilepsijos prikimšta medikamentų neabejojo, kad tab- 
letėmis ir specialistams padedant galima išgydyti ar bent jau 
kontroliuoti bet kokią ligą, nors jos pačios liga man atrodė 
pernelyg išpūstas reikalas. Drįstu manyti. kad tikrai ji mani- 


(4 
4 
[J] 
Š 
„o 


LABS, 
ITT 


176 


puliavo savo liga tarsi ginklu prieš mus, kad pasijustume kal- 
ti dėl menkai jai rodomo dėmesio. Pamenu tik du tokius smar- 
kius priepuolius kaip pirmas. Abu įvyko Kūčių vakarą. Tą 
dieną tėvo įstaiga dirbo labai trumpai, tik iki vidurdienio, 
nes tradiciškai visi darbuotojai kur nors eidavo kartu švęsti. 
Tądien niekas negalvodavo apie pareigybes, ir apsvaigę nuo 
lygybės advokatai flirtuodavo su sekretorėmis, o skaičiavimo 
skyriaus vadovas liedavo širdį apsauginiui. Po tokio vakarė- 
lio tėvas grįždavo lengvai įkaušęs ir, motinos nuomone, daug 
vėliau, nei derėjo. Ji imdavo priekaištauti, kad nuo jo tren- 
kia alkoholiu. Jis atsikirsdavo, kad, nemokėdama linksmin- 
tis pati, negalinti to drausti kitiems. Paskui ji apsipildavo aša- 
romis. Ir taip kas metai. 

Du kartus tėvas grįžo vėliau, negu ji tikėjosi, kalakutas 
krosnyje seniai ataušęs, salotos sukritusios, 0 motina pa- 
plūdusi ašaromis, putoja priekaištais ir įžeidimais, aš sto- 
viu šalia jos lyg tvirtovė, balansuoju tarp pažeminimo ir 
šleikštulio. Ji (pykčio kupinu balsu) išrėkė jam: „Ir tau ne 
gėda parsibelsti dabar, kai aš ir tavo duktė visą mielą dieną 
stengėmės, gaminome šventinę vakarienę, laukdamos po- 
no vienuoliktą valandą, 0 jis tuo metu šventė vadinamąją 
šventą dieną galai žino kur ir galai žino su kuo“. Jis lygiai 
taip pat (pykčio kupinu balsu) atrėžė atgal: „Dėl Dievo, Er- 
minija, atšvęskime ramiai. Bent jau Kūčių vakaras tegul bū- 
na kitoks. Juk prašiau tavęs prie dukters nekelti scenų“. Ji 
atkirto su dar didesniu įtūžiu: „Kurgi ne, duktė... Labai tau 
ta duktė rūpi. Tu jos net nematai. Be to, mergaitei verta 
pažinti tipą vyrų, prie kurių ateityje nenorėtų net artintis“. 
Jei ne tos frazės, tai panašios. Kivirčai kildavo bent kartą 
per savaitę. Tarsi litanijos, kurios nuolat kartojamos pama- 
Žu praranda prasmę. Daviau sau žodį, kad niekada gyveni- 
me nesiartinsiu prie tokio vyro kaip jis, nei prie jokio ki- 

to... Tuomet aš norėjau tapti vienuole. Man buvo žinomas 
tik toks netekėjusios moters pavyzdys. 

Tą siaubingą Kūčių vakarą man buvo gal kokia dvylika me- 
tų, kai supratau, kad priepuolis prasidėjo, nes motinos kūną 
ėmė tampyti konvulsijos. Baisiausiai persigandau ir dreban- 
čiomis rankomis puoliau ieškoti gydytojo telefono numerio, 
o tėvo nekenčiau visa širdimi, kad jis verčia ją taip kamuotis. 

"Tas pats pasikartojo po trejų metų, tik šįkart tėvas grįžo 
girtas kaip pėdas; ne truktelėjęs, o visai nukaušęs. Jis neap- 
vertė liežuvio ir vos laikėsi ant kojų, buvo aišku, kokios jis 
būsenos. Kai motina nuo įžeidimų ir pykčio sustingusi krito 
ant grindų, atrodė, kad jam visai vis tiek, nežinau, gal girtu- 
mas trukdė suvokti padėties rimtumą, o gal jis jau pasiekė 
ribą, kai motinos krizės jam kėlė ne baimę, o susierzinimą. 
Tuomet aš apglėbiau motiną, įspraudžiau tarp dantų serve- 
tėlę ir didžiai nustebau, kai jis nepuolė skambinti gydyto- 
jui, O netvirtu žingsniu nusvirduliavo į savo kambarį. „Kur 
eini? — paklausiau, - tai mama jau tau nerūpi?“ — „Iu ja pa- 
sirūpink, —- atsakė. — Vis tiek judviem jau stoviu skersai ger- 
klės. Pačios tvarkykitės.“ Motina be sąmonės tysojo man ant 
rankų. Laimė, priepuolis buvo trumpas. Iš visos gerklės išrė- 
kiau tėvui, kad jis kalės vaikas, ir nekenčiu jo visa širdimi. 
Tada jis koridoriaus vidury atsisuko ir netvirtais žingsniais 
grįžo prie manęs. „Niekada taip su tėvu nekalbėk, girdi? — 
suriko jis. —- Nedrįsk taip kalbėti su tėvu.“ Ir anksčiau, nei 
suvokiau, skėlė man tokį antausį, kad akyse sužaibavo. Pa- 
plūdau ašaromis, rankos neišlaikė motinos kūno, išgirdau, 
kaip jos galva dunkstelėjo į virtuvės grindis, baiminausi blo- 
giausio. Tą akimirką tėvo nekenčiau labiau už viską pasauly- 
je, labiau už vienuoles ir mokyklos pamaivas. Manau, tokios 
didelės neapykantos daugiau nejaučiau nė vienam Žmogui. 
Mudvi su motina jau buvome pakankamai nutolusios, tačiau 

vieną akimirką vėl išgyvenau tą jausmą, kad esu jos dalis, 
priklausanti tai pačiai barikadų pusei. 


Pasigaminti tablečių namų sąlygomis buvo daugiau nei pa- 
prasta. Reikia piestoje sutrinti amfetaminus, šiek tiek pagar- 
dinti tikrais milteliais ir trupučiu vaikiško aspirino. Šio turi- 
nio pripildomos tuščios termalgino kapsulės, prieš tai, su- 
prantama, ištuštintos. Ir voilū*. Buvo taip paprasta, kad ne- 
tikėjau, jog viskas gerai veiks. 

Koko man viską nuosekliai išaiškino. Išklausiau ilgiausią 
paskaitą, kokius klausimus pateikti klientams, norint įsitikinti, 
kad jie tikrai ne apsimetėliai policininkai. Jeigu tau kils bent 
menkiausias įtarimas, neparduok, sakė Koko. Nepardavinėk 
vyresniems nei dvidešimt penkerių. Pasak Koko, aš atrodau 
kaip ideali platintoja, nes visiškai nesu panaši į tokią: mano 
išvaizda pritrauks abejojančius klientus, o naivus veidelis ne- 
sukels nė menkiausių įtarimų. Nesuprantu, kodėl Koko, kal- 
bėdamas apie mano grožį, vis rasdavo kaip juo pasinaudoti 
praktiškai? Norėjau, kad gražia mane laikytų tiesiog šiaip sau, 
be jokių savanaudiškų užmačių. 

„Metrajetoje“ paskleidėme gandus, kad aš platinu eksta- 
zį. Taigi patraukiau į nuošalų kampelį laukti klientų. Buvau 
visiškai rami: jeigu jau pirmąkart viskas puikiai klojosi, ko- 
dėl turėčiau nerimauti dabar? Ramiai susitaikiau su ta min- 
timi, ir giliai širdyje galiu prisipažinti, kad man tai net pati- 
ko. Mane ramino tikrumas, kad bent vienas dalykas pasauly- 
je man sekėsi. 

Pamačiau jį, einantį šokių aikštele, ir suakmenėjau. Šiai 


* Štai (pranc.). 

vietai jis visai netiko. Pasiturintis dabita (džinsai, medvilni- 
niai marškinėliai, gražuolio šypsena, amerikoniško tipo su- 
dėjimas, treniruoklių salėje išlavinti raumenys - bendras vaiz- 
das rodo, kad gyvenime jam viskas klojasi puikiai) prisiarti- 
no prie Monikos, o jo šypsena sušvito lyg balta vėliava. Ne- 
priekaištingos išvaizdos Chavjeras Lopes de Anglada pager- 
bė „Metrajetą“ savo apsilankymu! Jis buvo pirmas oficialus 
Monikos vaikinas, kai jai buvo tik šešiolika, o jam dvidešimt 
dveji. Beveik metus truko jų draugystė, nors, atvirai šnekant, 
jiedu nederėjo vienas prie kito, o ir Monika ne itin juo žavė- 
josi. Manau, ji naudojosi juo lyg priedanga, kad gautų dides- 
nę laisvę ir eitų savo keliais, o Čaro dievino Chavjerą (aš, 
žinoma, jo nekenčiau) nuo to laiko, kai jis ėmė dažnokai lan- 
kytis jų namuose, ji tapo atlaidesnė ir pro pirštus žiūrėjo, ka- 
da paauglė dukra išeina ar sugrįžta. Čaro be paliovos ulbėjo, 
koks išsilavinęs ir gerų manierų vyrukas yra Chavjeras ir visa 
jo šeima (esu priversta paminėti, kad Chavjero motina buvo 
Ispanijos įžymybė, o jos pavardė visuomet būdavo elegantiš- 
kiausių metų moterų sąraše). 

Kai Monika jį paliko, Chavjeras nesiliovė siuntęs jai laiš- 
kus. Jam galva pasimaišė dėl ex merginos, 0 ji tuo puikiai 
pasinaudojo ir draugystė tęsėsi metų metus, nes jai tai buvo 
naudinga. Visada paranku turėti žmogų, kuris tave dievina ir 
negaili grynųjų. Tačiau aš manau, kad buvo dar kai kas, ko ji 
nenorėjo pripažinti: tai metų metus nesikeičiantis šuniškas 
prieraišumas. Baigęs vadybos studijas dvidešimt dvejų metų 
Chavjeras rengėsi užimti direktoriaus postą vienoje iš tėvo 
firmų, gauti astronomines sumas, o dvidešimt penkerių jau 
turėtų atrodyti rimtas ir solidus, net truputį kvailai, kaip ir 
visi anksčiau laiko subrendę asmenys. Stebėjau, kaip jis bu- 
čiuoja ją į skruostą, kaip ji natūraliai apkabina jį per liemenį, 
nesilioviau mąsčiusi, kokį velnią Chavjeras veikia šioje sky- 

lėje, čia jis klaikiai nelipo, ir aš jau neabejojau, kad atėjo tik 
dėl Monikos. Retkarčiais jiedu susitikdavo, kartais permie- 
godavo. Kartą ji jauokaudama pasakojo man, koks nerealiai 
didelis Chavjero aparatas. Kai apie tai pagalvodavau, jaus- 
davau, kaip man ima trūkti oro, tarsi kas tamsaus ir vaiduok- 
liško smaugtų mane. 

Kažkas nedrąsiai palietė man petį ir pažadino iš susimąs- 
tymo. Atsisukau ir dar kartą pamačiau tą aukštaugį tipą, ku- 
ris veikiausiai mane persekiojo. Pavadino mane šviesiaplau- 
ke ir prisipažino norįs užsimesti ko nors „linksminančio“. Ne 
juokais apėmė nerimas. 

— Sprendžiant iš to, kaip žiūri į mane, jau esi linksmokas, — 
pasakiau. - Beje, tai Belcor. 

— Kas toks? 

— Mano liemenėlės firma. Kad jau taip spoksai... 

Jis šyptelėjo. 

— Ačiū, kad pasakei. Belcor. Reikės įsigyti akcijų. 

— Geriau įsigyk Levis akcijų. Atrodo, dabar jos kyla, - pa- 
tariau rodydama jam į tarpukojį. - O dabar, tau leidus, einu 
truputį pašokti. - Nėriau į aikštelę, įsimaišiau tarp šešėlių ir 
klaidžiojau lyg tarp negatyvų. 

Pasirodo, supakuoti mane nebuvo taip paprasta: nepasi- 
rašiau su juo jokiam bendravimui, o vis dėlto žodžio kiše- 
nėje neieškojau ir nerausdama laidžiau štai tokius sąmojus, 
nes man nėmaž nerūpėjo, ką jis apie mane pamanys. Aš 
nedrąsi - esu nedrąsi — taigi žmonės netiki, kad galiu būti 
sumani, kokia iš tiesų ir buvau, 0 po dviejų taurių liežuvio 
aštrumu galėjau prilygti Monikai, nors nelabai turėjau gali- 
mybių tai parodyti. 

Tikriausiai Monikai pasakojant apie savo naktis su Chavje- 
ru, jaučiau tokį pat pavydą kaip ir Ketlina, besiklausanti sa- 
vo buvusių meilužių nuotykių su vyrais. Tikriausiai giliai šir- 
dyje visi išgyvename tą patį, nes mūsų sudėtis ta pati: vande- 
nilis, helis, deguonis, metanas, neonas, argonas, anglis, sie- 
ra, silicis ir geležis, pagrindiniai visatos komponentai, ele- 
mentarios dalelės, egzistuojančios nuo pradžių pradžios, kai 
jungdamosi davė pradžią kitoms visumoms. Gyvybės vysty- 
masis — tai nenusakomas stebuklas, stebuklingas elementų 
išsidėstymas pagal mažiausią pasipriešinimo trajektoriją. Tu- 
rint omeny primityvias Žemės sąlygas, gyvybė neišvengiamai 
turėjo atsirasti, taip kaip geležis, patekusi į drėgną aplinką, 
neišvengiamai rūdija. Kiekviena planeta tokiomis pat che- 
minėmis ir fizinėmis sąlygomis sukurtų gyvybę, visi kilę iš ten 
pat, kiekvienas šį stebuklą tęsiame. Energija ir molekulės - 
štai gyvybės pagrindas. Meilė ir baimė prilygsta pavyduliavi- 
mui. Stebuklai, keliantys manyje neišvengiamas elementų rc- 
akcijas. Moterys - ištisi pasauliai, su milijonais knibždančių 
gyvių: ląstelių, mikrobų, bakterijų, mikroskopinių parazitų, 
reiškiančių mums tą patį, ką Žemei reiškia mūsų kūnai - to- 
kie pat, nors tolimi pasauliai. Mūsų visų pasaulius ir plane- 
tas judėti verčia pagrindinis energijos šaltinis arba jo stoka. 
Negyvoji planeta. 


Aš pardavinėjau ekstazį Madride, o mano draugė tuo vertėsi 
Edinburge: miestas niekada nesikeičia, jį nešiojiesi savyje. 
Tikriausiai būčiau įsitraukusi į nešvarių darbelių istorijas, kur 
moterys išdidžiai demonstravo įstatymų nesilaikymą, nes ne- 
tikėjo jais. Sakau tai todėl, kad Monikai tą vasarą prekyba 

tabletėmis gerokai papildė piniginę, ir buvo vienas iš kelių 
Ketlinos, su kuria man teko gyventi, pragyvenimo šaltinių. 
Mudviem su Ketlina dažnai būdavo striuka dėl pinigų. Aš, 
žinoma, gaudavau stipendiją, bet jos iš tikrųjų pakaktų tik 
nuomai, jei man reikėtų nuomotis butą. Kadangi jis man at- 
siėjo veltui, savaime suprantama, man reikėjo tik pasirūpinti 
maistu ir apmokėti sąskaitas. Nors niekada apie tai nekalbė- 
jome, šis nerašytas įstatymas įsigaliojo nuo pat pirmos dienos. 
Todėl kišenei papildyti aš ėmiau vesti ispanų kalbos kursus 
universiteto studentams, nenuspėjamiems ir nuobodžiaujan- 
tiems, spuoguotais veidais ir išvėsusiomis galvomis; retkarčiais 
dar dirbdavau padavėja greta namų esančiame bare. Neuž- 
dirbdavau tiek kaip Ketė, nes tai nebuvo koks madingas ba- 
ras, jame negamino karštų patiekalų, tačiau vieta man patiko. 
Visuomet grodavo negarsi muzika, o šeimininkas buvo ramus 
tylus tipas, kuris nepliaukšdavo liežuviu ir nesikišdavo į ne sa- 
vo reikalus. Per pietus čia sugužėdavo Boots parduotuvės dar- 
buotojos, kurios, skaitydamos Ledi Di senelės sesers parašy- 
tus romanus, kramtydavo savo sumuštinius su marinuotais 
agurkėliais. Popietėmis jas pakeisdavo vienas kitas būrelis ty- 
lių studentų arba dardais* pažaisti susirenkančių trisdešimt- 
mečių. Kaip jau esu sakiusi, Ketlina buvo stilingo baro, dažno- 
kai minimo ThAe List, kaip vieno įdomiausių miesto barų, šetė. 
Ketlina uždirbdavo daugiau nei įprastų barų darbuotojai, nes 
administratorius, nemalonus pakvaišėlis, rožine spalva nusi- 
dažęs plaukus, puikiai suvokė, kad ji garsėjo kaip viena labiau- 
siai pageidaujamų moteriškų lankytojų draugijos. Bet kad ir 
koks geras būtų atlyginimas, jis buvo menkas, kaip ir visoje 
aptarnavimo srityje. Todėl Ketė papildydavo savo pajamas par- 
duodama ekstazį savo gerbėjoms ir gausybei pažįstamų. 


* Strėlyčių mėtymas į taikinį. Vert. 

Glazge prekyba ekstaziu tapo tokia pelninga, kad mafijos 
grupuotės dėl to neretai sukeldavo susišaudymus gatvėje. 
Edinburge reiškinys dar nebuvo labai paplitęs, bet iki pana- 
šios padėties, atrodo, nedaug trūko. Vakarėliuose visada lū- 
kuriuodavo koks sulysęs vaikinas ar mergina, besitrinantys 
apie virtuvę ar vonios kambarį ir dalydami privalomas table- 
tes. Cream ir Taste, pagrindiniuose šiaurinės dalies techno- 
muzikos klubuose, minia šokdavo drauge, vienu ritmu, pa- 
gal vieną muziką, apkvaitusi nuo to paties narkotiko, tos pa- 
čios brolybės dvasios siejama. 

Platinimas tapo pavojingu užsiėmimu. Jis nebuvo laiko- 
mas smulkiu nusikaltimu - kaip Madride. Kasdien vykdavo 
reidai Cream, Taste, Negotians, The Honeycomb, La Belle An- 
gėle klubuose. Vienus klubus uždarydavo, duris atverdavo 
nauji, o lankytojai sekdavo paskui savo mėgstamą diskžokė- 
jų iš vienos vietos į kitą, lyg kokia išrinktoji tauta tremtyje 
sekanti paskui savo pranašą. 

Apsukresni platintojai nerealiai praturtėdavo, o žioplesni 
baigdavo dienas kalėjime. Ketė laikėsi aukso vidurio. Aš dė- 
jausi nesidominti jos veikla, bet nesilioviau kartojusi jai, kad 
su narkotikais jau užrišau visam laikui, užtektinai buvau pa- 
simokiusi Madride, nenoriu vėl daryti to Edinburge. Bet iš- 
tempti iki mėnesio galo mums darėsi vis sunkiau, todėl man 
nelikdavo nieko kita, kaip užmerkti akis, nes pinigų trūko, o 
kištis į Ketės gyvenimą aš tikrai nenorėjau. Žinojau, kad ji 
negali pakęsti pamokslų, kaip turinti elgtis, o kaip ne. 

Ketvirtadieniais Ketė baigdavo darbą anksčiau ir mes kur 
nors traukdavome. Pirmiausia užsukdavome išlenkti taure- 
lės į Negotians ir paplepėti su Bariu, paskui eidavome pašok- 
ti į kurį nors klubą, kur grojo Elsa. Prarijusi ekstazio eidavau 
į šokių aikštelę ir ištirpdavau technomuzikoje ir MDMA. Šok, 
užmiršusi viską, pamiršk, kas esi, išnyk minioje, šokančioje 

kartu su tavimi. Nebūk atskiru žmogumi, nemąstyk, pamiršk 
kančias, o laikas pamažu nuleis tau kraują ir palengvės. 

Tokiomis akimirkomis suvokdavau, kodėl vyrai 1r moterys 
įtiki nežemiškas jėgas Žmogiškais pavidalais. Vieną nerea- 
laus įkarščio akimirką pajutau, kad patekau į aukštesni, die- 
višką gyvenimą, jis užvaldė mane ir jame ištirpau. Kaip jon- 
vabalis dienai auštant, išnykau stipresnės šviesos užlieta. 

Taigi ketvirtadieniais prarydavau privalomąją tabletę, o kitą 
savaitės dalį, fariziejiško sąžinės graužimo varstoma, galuo- 
davau savo angelą, kuris man ją parūpino. 

Kokia aš veidmainė. Nepaliaudama kartojau smerkianti 
Ketę už tai, kad prekiauja tabletėmis; vėliau pati jau neįsten- 
giau be jų apsieiti. Pasijusdavau laiminga, užsimiršdavau, my- 
lėdavau Ketę, tada man rodydavosi, kad gyventi verta. Be 
mažučių baltų tablečių jau nebūdavau tokia pat. Vis dėlto 
niekada neviršydavau dviejų per savaitę (ketvirtadieniais, o 
retsykiais — šeštadieniais). Puikiai suprantu, kad linksmybes 
vėliau keičia nuovargis, o padauginti užvis blogiausia. 

Tablečių man jau reikėjo, nemokėjau be jų gyventi. Kar- 
tais susimąstydavau apie savo gyvenimą, ir man atrodydavo, 
kad esu paženklinta moteris, kad niekada nesugebėsiu gy- 
venti normalaus gyvenimo ir, nors labai norėčiau, nesugebė- 
siu pamilti žmonių arba jausti bent menkiausią ryšį su dau- 
geliu iš jų. Maniau, kad mano smegenys jau pažeistos ir visas 
gyvenimas pasmerktas suktis ratu tarp nevaldomų ašarų ir 
drastiško pasitikėjimo savimi stokos. Jaučiausi turinti savyje 
kažką panašaus į jungiklį, kuris įjungia visa, ką turiu blogiau- 
sia, O veikia įvairiausiais būdais, galinčiais atimti sveiką pro- 
tą: bet kokie barniai, brutalūs įžeidimai arba užgaulios, nie- 
kuo nepagrįstos frazės, - tokiomis praradusi kantrybę svai- 
dydavosi Ketlina. Tuomet pasijusdavau lygiai taip, kaip bū- 
dama aštuonerių, ir mane imdavo smaugti ašaros. Paskui pra- 

dėdavau pasikūkčiodama raudoti. Mane krėsdavo drebulys. 
Po dešimties minučių virsdavau patetiška ašarota būtybe, 
gerai net nepamenančia savo raudų priežasties. Ašarų prie- 
puoliai prasidėdavo dėl menkiausios kvailystės. Būdavo die- 
nų, kai grįždavau namo išvargusi ir prastos nuotaikos, ap- 
stumdyta autobuse, plyštančia galva, kurioje dar sukdavosi 
kvaili klausimai mano studentų — tų spuogų išdarkytais vei- 
dais jaunuolių, kuriems stengdavausi, - ir tikriausiai be di- 
delio pasisekimo, - įdiegti ką nors iš ispanų kalbos gramati- 
kos. Grįžusi namo rasdavau, kaip įprasta, viską aukštyn ko- 
jomis, o Ketlina, išsidrėbusi ant palaikės sofos, išgražintos 
riebalų dėmėmis, bereikšmiu žvilgsniu stebėdavo kokį nors 
televizijos konkursą, vienoje rankoje — nuotolinis valdymo 
pultas, o kitoje — skardinė alaus. Kuo rūstesniu tonu prie- 
kaištaudavau jai dėl apsileidimo. „Ar nesugebi bent kiek ap- 
sikuopti? Ir šitaip ruošiesi nugyventi visą gyvenimą? Turi galvą 
ant pečių, po velnių, ir marias laiko. Nė keturių naktų per 
savaitę nedirbi. Galėtum savo laisvalaikį skirti mokslui ar bent 
jau pamėginti pakeisti dabartinį savo gyvenimo būdą.“ Ji pa- 
sisukdavo į mane, įsispitrindavo tiesiai į akis, - dvi žalsvos 
pykčiu užsidegusios liepsnelės, - ir atšaudavo, kad ji irgi dir- 
banti ir jaučiasi pavargusi, o jeigu aš nepatenkinta ja, galinti 
nešdintis lauk ir pasiieškoti kitos draugės, ir nesivarginti mė- 
ginimais ją pakeisti, nes lengviau pasikeisti pačiai, negu pa- 
keisti kitą. Išvadindavo mane valdinga isterike. „Ne paslap- 
tis, kodėl niekas tavęs nemėgsta. Mano draugams tu skersai 
gerklės stovi, - purkštaudavo ji. - Nesistebiu, kad negauni 
jokių laiškų iš Ispanijos. Su tokiu charakteriu visi turėjo ša- 
lintis tavęs. Stebiuosi, kaip galėjau taip ilgai tave pakęsti.“ Ir 
taip toliau ir panašiai, ji negailėjo piktų žodžių, pati nusivy- 
lusi, pilna kartėlio, pavargusi. Ašaros imdavo graužti man 
akis ir staiga lyg akimirksnio plykstelėjimas kažkur iš mano 

sąmonės - bach, viskas pasidarydavo aišku. Niekas negalėjo 
manęs pakęsti ir niekada negalės, nes esu bjaurus žmogus, 
nekontroliuojantis savo susierzinimo ir prastos nuotaikos, nes 
esu paženklinta. Turėdama tokį tėvą ir tokią motiną negalė- 
jau būti kitokia. Ir paveldimumas, ir auklėjimas — buvau pa- 
smerkta kažko nesuvokti. Savigaila graužė man smegenis ir 
blokavo neuronų veiksmus. 

Tačiau būdavo ir kitokių akimirkų, kai jausdavausi laimin- 
ga. Būdavo šviesių dienų, kai mudvi su Kete namie klausy- 
davomės muzikos, aš sukdavausi pagal Sent Etjeną, impro- 
vizuodama absurdiškus šokius Aisedoros Dunkan stiliumi, 
pirštų galais stypčiodama virtuvės link, o Ketlina, visuomet 
su viskio stiklu rankoje, įsitaisiusi kamputyje juokdavosi iš 
mano kvailiojimų, su katės elegancija tai ištiesdama, tai su- 
lenkdama kojas. 

Kartais klausydamosi Mc Solaar gamindavome karį arba 
kitokius egzotiškus patiekalus (ir paelją), ir aš kantriai aiškin- 
davau Ketlinai visą patiekalo ruošimo eigą. Eksperimentuo- 
davome su prieskoniais ir pagardais, ir mums būdavo smagu 
atrasti ką nors nauja, ko neminėdavo valgių knygos. Judin- 
dama klubus pagal muzikos ritmą Ketė pjaustydavo svogū- 
nus, plaudavo lėkštes ir peilius, žingsniuodama šiaurės- 
šiaurės vakarų kryptimi tarp virtuvės ir prausyklės, o aš kaip 
burtininkės mokinė susivėlusiais drėgnais plaukais, atsiduo- 
dančiais virtuvės kvapais, ritmingai maišydavau puodą, ret- 
karčiais nutraukdama savo gastronominius kerėjimus ir pakš- 
telėdama Ketlinai į skruostą, kvepiantį aliejumi ir garais. 
Kiekvienas vandens lašas, krintantis iš čiaupo, melodingai 
tekštelėdavo, virsdamas sekundės atkartojimu, ir žaižaruo- 
davo fluorescencinės neono šviesos spindulyje. Žiūrėdavau į 
Ketliną neapsakomo švelnumo apimta, tokio gyvo ir tvink- 
sinčio kaip skausmas. 


LUCIA ETXEBARRIA 8 BEATRIČĖ IR DANGIŠKIEJI KŪNAI 187 


Taip, retkarčiais Ketę aš dievindavau. Ne už jos grožį ar 
humoro jausmą, 0 vien todėl, kad žinojau ją esant gerą būty- 
bę, galbūt vienintelę, kurią pažinojau kaip tikrai nuoširdžią. 
Žinojau, kad manimi ji tikrai nesinaudoja, kad mane myli, ir 
jei man prireiktų jos paramos, visada galiu ja pasikliauti, ji 
niekada sąmoningai manęs neskaudintų, o gal neskaudintų 
ir nesąmoningai? Tačiau kitais kartais negalėdavau atsispirti 
traukai stebėti ją per iškreipiantį didinimo stiklą kaip tikra 
racionalistė, ir tada visi jos trūkumai smarkiai padidėdavo. Ji 
nėra apsukri, mąstydavau. Nėra tokia sumani kaip Monika. 
Jai stinga greitos mąstysenos ir jos lėtoka reakcija. Ji nėra 
stipri. Nesugeba pasipriešinti. Nesugeba kovoti už savo norus. 
Ji net nežino, ko nori. Nesubrendusi. Mane, pavyzdžiui, ner- 
vindavo jos infantilus balselis, kai vaidindavo meilutę. Man 
nereikia vaiko, kartodavau jai, nereikia to, kas reikalauja prie- 
žiūros. Bet kuriuo atveju norėjau, kad ji globotų mane. Tačiau 
ji, atrodo, nenorėjo šito suprasti ir toliau murkdavo. Jei rasda- 
vo mane raudančią ant lovos, prisėlinusi išsitiesdavo šalia kaip 
švelnus draugiškai nusiteikęs leopardas ir įsitaisiusi man už 
nugaros trejų metukų mergaičiukės balsu klausdavo, kas man 
nutiko, gal ji galinti kaip nors man padėti, tačiau tik dar labiau 
mane suerzindavo. Dar ir todėl, kad prieš dešimt minučių gir- 
dėjau ją kalbančią telefonu su viena iš milijono pažįstamų ir 
draugių, to nepažįstamųjų legiono, kuris sukosi aplink ją res- 
torane, su moterimi, su kuria jau permiegojo arba kada nors 
permiegos, kuri glamonės jos prakaulų kūną tamsiame kavi- 
nės kamputyje, bet telefonu ji kalbėjo dvidešimt penkerių me- 
tų Ketės balsu, be cypčiojimo ir šveplavimo, kaip kalbėdavo 
su manimi. Kartais mėgindavau jai paaiškinti, kad man despe- 
ratiškai reikia Žmogaus, kuris mane suprastų, o ji blokuodavo 
bet kokią galimybę bendrauti, nes kaip galiu atvirai kalbėti su 
žmogumi, kuris primena mažvaikį? Ji nesuprasdavo, ko iš jos 

noriu, arba nenorėdavo suprasti, o gal kitoks bendravimas 
su tais, kuriuos tikrai myli, jai buvo nesuvokiamas. Mano ka- 
tytės elgesys davė tik tokių rezultatų, jog ilgainiui prieš savo 
norą ėmiau nuojos tolti, nes dar niekuomet nejaučiau tokio 
poreikio, kad mane išklausytų dabar, kai šalia nebuvo Moni- 
kos, pertraukiančios mano nusivylimo kupinus monologus, 
kad pasišaipytų iš mano ašarotos marmūzės. 

Mane pačią stebindavo tokia nuotaikų kaita, ir piršosi iš- 
vada apie mano dvasinės būsenos nestabilumą. Tie džiaugs- 
mo ir nevilties antplūdžiai tik patvirtindavo tai, ką aš ir taip 
nujaučiau, ką psichiatrai pasakė motinai: turiu didžiulį po- 
linkį į depresiją, mano asmenybei nesvetimi ir šizofrenijos 
požymiai. Išvadų negalima daryti. Neįmanoma išaiškinti tos 
susijusių jausmų painiavos, to tarpusavyje nesietinų prisimi- 
nimų, kurie įsitvirtinę mano smegenyse. 

Retsykiais man būdavo aišku kaip dieną, kad Ketlina ne- 
gali manęs pakęsti. Atrodydavo svetima ir atsaini. Galėjau 
įsivaizduoti Elsos ir Bario balsus, ir merginų, mėginančių su 
ja flirtuoti bare, tų belyčių būtybių ežiuku kirptais plaukais ir 
kareiviškais batais, besikuždančių ir apkalbančių mane, krau- 
nančių į baltapūkę galvelę visokiausias mintis: ta mergiotė 
visai tau netinka, ji nemyli tavęs, ji egoistė, galvojanti tik apie 
save (o argi aš ne tokia?), jos nervai pakrikę, ji tau nesuteiks 
laimės, jos būdas atstumiantis, o tu tikrai verta geresnio gy- 
venimo (veikiausiai ji buvo verta kokios radikalios, karingai 
nusiteikusios, energingo būdo lesbietės). Kuo, manai, gali- 
ma ją sudominti, jei toliau savo bambos nieko nepastebi? 
Giliai širdyje ji mėgaujasi savo rūpesčiais. Atmerk akis, ji be- 
viltiška, būdama su ja niekuo jai nepagelbėsi, o pati tapsi 
depresuota būtybe. 

Verkdavau beveik kasdien. Rytais atsimerkusi matydavau 
tą pačią tamsaus miesto panoramą ir ūkanose skendinčias 

pilis. Šviesios dienos veik neregėdavau. Dangus atrodė lyg 
pilka bekraštė plynė, apgaubta skarmalų, nešvarių kamuoli- 
nių debesų ir palaikių skivytų, pilnų audros ir užkrato. 
Atmerkdavau akis šiam žalvariui, ir su pirmu dienos ato- 
dūsiu įsismelkdavo tamsžalių spalvų peizažas, tuomet prisi- 
mindavau, kaip Madride skaisti šviesa srovendavo vidun, kad 
ir kaip stengdavaisi užtverti jai kelią užuolaidomis ir žaliuzė- 
mis, saulės spinduliai pro menkiausią plyšelį skverbdavosi į 
vidų, ir dulkės atrodydavo lyg aukso migla. Šviesaus ir saulė- 
to Madrido prisiminimas atgydavo lyg kontrastas, horizon- 
talus ir bekraštis. Dar užmiegotomis akimis žvalgydavausi ap- 
link ir mąstydavau apie Madridą, dairydavausi po Ketlinos ir 
mano namus, pilnus sendaikčių ir popierių, Žiūrėjau į suski- 
linėjusias sienas, apdulkėjusius baldus, kuriuos Ketė kartkar- 
tėmis pavalydavo. Sienų apmušalai sudriskę, baldai nušiurę. 
Madride - kaipmat šokčiau iš lovos, bėgčiau pirkti pieno ir 
laikraščių skersgatvyje esančiame kioske, nardydama tarp šu- 
nelius vedžiojančių poniučių ir lyg balandžių pulkai besibū- 
riuojančių paauglių, mergaičių mokyklinėmis uniformomis, 
kurios pasišokinėdamos dumia autobusų stotelės link. Edin- 
burge, atvirkščiai, gatvė buvo šalta ir nesvetinga niekieno te- 
ritorija, čia neįmanoma skuosti pasišokinėjant, nes grindinys 
apsitraukęs slidžiu pelėsiu. Migla skleidė drėgmę, vėjas ir 
sniegas trukdė stumtis pirmyn, ir nuo galybės kūną saugan- 
čių apdangalų, kuriuos reikėjo dėvėti (marškiniai, megztinis, 
striukė, kepurė, šalikas, pirštinės), virsdavau sunkiai Žings- 
niuojančia nerangia meška. Kartais migla būdavo tokia tirš- 
ta, kad per žingsnį nieko negalėjai įžvelgti. Šaltis tarsi izo- 
liuodavo, gatvės plytėjo tuščios ir tamsios, Viktorijos laikų 
bokštai gedulingais šešėliais driekėsi ant drėgno grindinio, 
žmonės lindėjo mūriniuose butuose su centriniu šildymu, o 
tie, kuriems reikėjo vykti į darbą, tik susigūuždavo susikaupę 

ir tylūs ir šmurkštelėdavo tiesiog į automobilius, nešvaisty- 
dami energijos, reikalingos šilumai palaikyti. 

Kartą Monika išaiškino man, kad žmogaus kūnas - tai ter- 
modinaminė sistema, galinti funkcionuoti ir su mažiausiu 
energijos kiekiu. Ir kaip pavyzdį pateikė mano pačios depre- 
sinę būseną. Man reikėtų nenusakomai daug pastangų išbristi 
iš to, nugalėti demonus ir baimes, apsišarvuoti kantrybe ir 
nuveikti ką nors pačiai ir dėl savęs, todėl geriau jau aš laiką 
leisiu ašarodama, lindėdama po antklode, susigūžusi į juodų 
prisiminimų, blogų minčių kamuoliuką, klausydamasi savo 
pačios kūkčiojimo ir senų plokštelių aštuntojo dešimtmečio 
muzikos, kupinos gotiško slogučio, nuo kurio namie pasida- 
rydavo dar niūriau. Minimalistiniai bosai ir monotoniškos 
strofos, kartojami iki išsekimo. I play at night in your house... 
I ve never loved this life... I drown at night in your house... 
Pretending to swim... * 

Žinoma, be Ketės daugiau draugų neturėjau. Nė vieno. 
Nebuvo Žmogaus, kuriam galėčiau paskambinti ir pasikalbė- 
ti apie savo rūpesčius. Nebuvo su kuo išlenkti po bokalą alaus 
bare. Iš namų nesulaukdavau nei laiškų, nei skambučių, ne- 
skaičiuojant retų atvirukų nuo motinos, visada formalių. Kar- 
tais suprasdavau, kad ji trokšdavo apkabinti mane arba pasi- 
rodyti meili, bet neįstengdavo nugalėti savęs. Visuomet pasi- 
rašydavo vienodai: „Su meile, mama“. Tėvas niekada nera- 
šydavo. Tiesa, draugų niekada neturėjau, tačiau būdama su 
Monika apie tai nė nesusimąstydavau. Ji užpildė visą mano 
laisvą erdvę, daugiau joje niekam neliko vietos ir negeidžiau 
su kuo nors ja dalytis. Dabar mane smaugė būtinybė kam 
nors padovanoti savo jausmą. Ketlina naktimis dirbdavo, pas- 


* Aš groju naktį tavo namuose... Aš niekada nemvlėjau šito gyvenimo... Aš skęstu naktį 


tavo namuose... Apsimetęs. kad plaukiu... (angl. ). 

kui užsukdavo į Cream išlenkti paskutinės taurės, aš būda- 
vau namie viena su knyga. Galėjau eiti su ja, tik manęs ten 
niekas netroško, ir aš pati nejaučiau poreikio. Klausiausi bar- 
benančių į langą lietaus lašų ir man rodėsi, kad stiklai rauda 
kartu su manimi. / drown at night in your house... Pretending 
to swim... 


Kad ir kur keliautum, miestą pasiimi kartu su savimi. Jis gali 
būti tvankus ir spindintis arba drėgnas ir tamsus, tačiau vi- 
suomet tas pats, mažutis taškelis kitame mažame taškelyje, 
begalinių cheminių elementų junginių. Madride ir Edinbur- 
ge šokama pagal tą pačią muziką, svaigstama nuo tų pačių 
narkotikų, trokštant to paties: sekso, meilės, priežasčių išgy- 
venti dar vieną naktį. Kad ir kur eitum, gali stebėti tą virsmą 
muzikai skambant, nors ritmas ne visuomet atkuria melodi- 
ją, bet jis išlaisvina kiekviename iš mūsų tūnantį ritmo jaus- 
mą. Mūsų protėviai tikėjo, kad gerdami ir šokdami perlei- 
džia savo kūnus juos globojančiai dievybei. Tai koks skirtu- 
mas tarp bakchanalijų ir saturnalijų, tarp „Metrajetos“ ir Cre- 
am“? Tuose klubuose perkarę paaugliai, lyg tamsios savo pa- 
čių radiografinės nuotraukos skubina savas naktis prie gėri- 
mų, tos pačios kurtinamos muzikos fone su kiekvienu nuo 
žemės pakeltos kojos judesiu jie jau pradeda atsisveikinti su 
gyvenimu. Ir aš perleidžiu savo kūną Bakchui, Dionisui, ir 
dar nežinia kam, kad bent trumpam užsimirščiau, kad visą 
tolesnį laiką galėčiau pakęsti save. 

„Metrajeta“ uždaroma šeštą valandą ryto, bent jau taip skel- 
biama. Bet iš tikrųjų veikia iki septynių ar pusės aštuonių 
ryto, kol kompanija nusprendžia išsinešdinti. Pirmiausia už- 
degdavo šviesas, tada išjungdavo muziką ir laukdavo, kol pa- 
talpa ištuštės. Kai kurie apgirtę lankytojai amžinai įstrigda- 
vo minkštasuoliuose, ir darbuotojams reikėdavo tuos būre- 
lius krapštyti lauk. Tuo metu mes prie baro baigdavome savo 
gėrimus. Pardaviau pakankamai tablečių, nors ne tiek, kiek 
pirmą kartą, nes aukštasis tipas, kur buvęs kur nebuvęs, vis 
prisistatydavo, akių nuo manęs neatitraukė, todėl ne vieną 
kartą teko besiartinafičius paauglius vyti šalin. Kaip tik tai 
aiškinau Monikai su Koko, kai prie mūsų priėjo Chavjeras. 
Mane pasveikino vos pastebimu galvos linktelėjimu (jo aky- 
se didesnio mandagumo, matyt, nenusipelniau), aš atsakiau 
lygiai tokiu pat formaliu judesiu. 

— Viskas, uždaro, - pareiškė jis savo buvusiai merginai. — 
Gal nori, kad parvežčiau tave namo? 

Monika atsakė, kad mielai priimsianti jo pasiūlymą, jei kar- 
tu paimtų mane ir Koko. 

— Na, jei kitos išeities nėra... - pasakė jis. 

Palikome „Metrajetą“. Brėkštanti diena mirgėjo rožine 
šviesa, kuri švelniai gaivino mūsų išbalusius veidus, nors akis 
juosė tamsūs ratilai. Chavjeras nuėjo prie automobilio, ir Ko- 
ko sušnabždėjo Monikai į ausį: 

— Geriau važiuokime taksi. Jis nekelia man pasitikėjimo, — 
pasakė tyliai, kad aš negirdėčiau. 

— Jis padorus, - paprieštaravo ji. 

— Vadinasi, nepatikimas. Kvailys, turintis šeimos herbą, ir 
įstaigos vadovas. 

Susipakavome į automobilį. Koko ir aš atsisėdome ant ga- 
linės sėdynės. Monika įsitaisė šalia Chavjero. Ties kiekvienu 

posūkiu jis tik ir varstė ją veršelio žvilgsniu. Mudu su Koko 
dėjomės to nepastebintys ir sėdėjome netardami nė žodžio. 
Galiausiai privažiavome Monikos namus. Ties laiptine lūku- 
riavo keturi vaikinukai ant motorolerių. Kaimynas pensinin- 
kas, vesdamas už pavadėlio paklusnų šunelį, kaip tik tuo me- 
tu išėjo pro duris, - kasrytinis, lygiai septintą valandą atlie- 
kamas ritualas, — ir nustebęs žiūrėjo į tą motorizuotą draugi- 
ją. Pastebėjęs motorolerius Koko net pašoko ir švilptelėjo iš 
netikėtumo. Jis patapšnojo Chavjerui per petį. 

— Žinai ką? Apsigalvojome, - tarė stengdamasis būti ra- 
mus, nors jo balsas pastebimai virpėjo. - Važiuojam kur nors 
pusryčiauti. 

Monika mėgino protestuoti: 

— Bet aš noriu miego... 

— Daryk kaip sakau. Ir kuo greičiau! - įsakmiai pasakė Koko. 

Atpažinau, kad vienas su motoroleriu yra tas pats Pako. 
Vis dėlto išgyveno. Kitas buvo vaikinukas iš užmiesčio dva- 
ro, tas, kuriam perduoti paketą Koko siuntė pirmą kartą. Stai- 
ga jis pažvelgė į mane ir parodė kitiems: įkliuvau. Davė Žen- 
klą visiems ir apžergę savo motorolerius jie puolė mus vytis. 

— Šakės mums, — pasakė Monika, supratusi, kas vyksta. 

— Nusiraminkite, čia juk 16 vožtuvų GTI, - tarė Chavjeras, 
veikiausiai dar mėgindamas ją nustebinti, ir iki galo nuspau- 
dė greičio pedalą. - Su tokiais sušiktais ratais jie tikrai mūsų 
nepavys. 

Ir tikrai, automobilis skriete skriejo, stulbinamu greičiu rėž- 
damas posūkius taip, kad mes su Koko ant galinės sėdynės 
stumdėme vienas kitą, svaidomi tai į vieną šoną, tai į kitą. 
Prašvilpėme pro šviesoforą. Už mūsų pasigirdo duslus smū- 
gis ir šaižiai sucypė stabdomo automobilio ratai. Mudu su 
Koko atsigręžėme: vienas iš persekiotojų susidūrė su prie- 
šais važiavusiu automobiliu. Motoroleris su visu greičiu be- 

sisukančiais ratais riogsojo ant grindinio, vairuotojas kniūbs- 
čias ir nejudrus gulėjo už kelių metrų, o keletas smalsuolių 
šokinėjo aplinkui. Monika iš džiaugsmo ėmė ploti rankomis 
ir audringai dėkoti Chavjerui. Šis atrodė labai patenkintas. 

— Sakiau, kad manimi gali pasitikėti. Važiuoji geriausiu 
Madrido automobiliu, vežama geriausio vairuotojo. 

Žinoma, per penkias minutes dėl prakeiktos avarijos visus 
persekiotojus palikome kažin kur. Po penkių minučių jau bu- 
vome Gran Vijoje, tačiau neatrodė, kad Monika džiaugtųsi. 
Buvo pavargusi ir tokia išbalusi, kad jos oda priminė rūko- 
mąjį popierių. 

— Pažįstu tuos tipelius, - tarė Chavjeras, pertraukdamas 
nejaukią tylą. - Vienas iš jų kartu su manimi studijavo eko- 
nomiką. Nežinau, Monika, kokios dabar košės prisivirei. At- 
virai tariant, nesuprantu, kaip tokia šauni mergina galėjo su- 
sidėti su bloga kompanija, vis įsipainioji į keistus dalykus. — 
Paskutinį sakinį ištarė Žiūrėdamas į mudu su Koko, tūnan- 
čius ant galinės sėdynės. Nuleidome tai negirdomis. 

Monika klausėsi jo, kaip klausomasi lietaus. Išties Chavje- 
ro pastangos grąžinti ją į „doros kelią“ atrodė patetiškai. Pas- 
kui ji paprašė išleisti mus šalia Vips*, ir visiems tapo aišku, 
kad Monika nekviečia kartu pusryčiauti savo buvusio vaiki- 
no. Ties šviesoforu Chavjeras sustabdė automobilį. Monika 
išlipo ir palaikė dureles, kad išliptume ir mudu. Tada vėl at- 
sisėdo prie jo ir apdovanojo tokiu bučiniu, kad vargšeliui 
Chavjerui net kvapą užgniaužė, o Koko akys priminė trakto- 
riaus lempas. Pagaliau išlipo ir užtrenkė dureles. 


* Amerikietiško tipo užkandinių tinklas Ispanijoje. Vert. 

Visi trys sugriuvome į Vips ir susėdome už plastikinio stalo. 
Paprašėme padavėjo atnešti tris puodelius kavos. Paskui Koko 
man viską paaiškino. Kaip aš galėjusi pamanyti, kad toks niek- 
šelis gali būti CEDADE komandos narys? 

— Na, vadinkime tai komanda. Jie neturi nė menkiausio su- 
pratimo apie bet kokią organizaciją. Tai tik ketvertas neapsi- 
plunksnavusių vaikėzų, vaidinančių neonacius, bet lygiai taip 
galinčių vaidinti ir krišnaitus, nes jiems nuobodu gyventi. Ne- 
žinia, kuo jie iš tikrųjų užsiima. Įtariu, kad retsykiais apkulia 
transvestitus ir pasipeša tarpusavy, maždaug taip įsivaizduoju. 

Reikalas tas, kad vadinamajam grupuotės vadui atrodė ne- 
rimta neturėti ginklo, tad vieną gražią dieną jis kreipėsi į 
Koko, kuris tuomet parūpindavo jiems kokaino, teirauda- 
masis, kokiu būdu įsigyti ginklą. Koko primetė, kad pats ga- 
lėtų parūpinti šiai gaujai pistoletą, ir įsigijęs jį iš Čano parda- 
vė dvigubai brangiau. Švarus versliukas. Beje, Koko buvo tik- 
ras, kad tai markinis pistoletas, nors dėl tokio menkniekio jis 
nesuko sau galvos: netikėjo, kad tie mažvaikiai kada nors juo 
pasinaudos. Bet po mano nuotykio su viskio buteliu (Koko 
vadino tai „Bėjos bajeriu“, tarsi aš čia būčiau kalta, tarsi ne 
jis įkalbėjo mane gabenti paketą su tuo prakeiktu pistoletu), 
mes visi trys buvome rimtai įklimpę. Reikėjo pasiieškoti būs- 
to, kur laikinai galėtume prisiglausti, nes panašu, kad pas 
Moniką kol kas negalima apsistoti, ten lūkuriuoja ketvertas 
aptemusios sąmonės ginkluotų kvailių. Koko primetė, kad 
pakaktų maždaug savaitės, kol viskas aprims. Jei vis dėlto 
kiltų rūpesčių, jis pats apsiima pasikalbėti su tais vaikėzais ir 
viską išsiaiškinti. 

— Nelieka nieko kita, kaip pasiieškoti kokio pensiono, - pa- 
sakė Monika. - Gerai, kad turiu V/SA kortelę. Tai senio są- 
skaita, žinoma, pastebės, bet jeigu jau neturim kitos išeities... 

— Gal nebūtina naudotis VŽSA, - įsiterpiau. - Dar turime 
grynųjų, juk šiąnakt šiek tiek uždirbau. Bus apie šimtą dvide- 
šimt. Ir dar likęs ekstazis. Visų neprastūmiau. Bet kada gali- 
me parduoti... 

Monika neatrodė susirūpinusi. Lyg į viską žiūrėtų kaip į 
dar vieną nuotykį, nereikšmingą atsitikimą, iš kurio ką tik 
išbridome. Iš tikrųjų jai rūpėjo tik viena - kad nieko nepa- 
stebėtų kaimynai. Todėl kol kas geriau ten nesirodyti. Jiedu 
su Koko svarstė, kur mums būtų geriausia prisiglausti. Aš 
nesikišau, nes Madride be savo namų (ar tiksliau - savo tėvų 
namų) arba Monikos (valdomų Čaro Bonet) nelabai žinojau 
tinkamų vietų. Monika įtikinėjo apsistoti bet kuriame Gran 
Vijos pensione, tai Koko atrodė visiškas absurdas. Pasak jo, 
Monika tokiose skylėse neištversianti nė dešimties minučių: 
ten pilna kekšių ir prekeivių narkotikais, patalynė pasibjau- 
rėtina, O guoliai dar atsiduoda kvapu perkamų susitikimų po 
tris dešimtis už pusvalandį. 

— Turiu geresnį pasiūlymą. Tikėk manimi. 

Atsiskaitėme ir išėję sustabdėme taksi. Koko nurodė tak- 
sistui vežti mus į Libertad gatvę. 


"Tai buvo keistas viešbutis, siauromis durimis, ant kurių ka- 
bėjo tik užrašas: „Šiame viešbutyje veikia signalizacija, tie- 
siogiai sujungta su policija“. Bet įėję vidun atsidūrėme gana 
erdviame ir prabangiame vestibiulyje, išdažytame rėksmin- 
gomis spalvomis. Grindys - marmuro, 0 priėmimo stalas — 
raudonmedžio imitacija. Dešinėje puikavosi raudonu akso- 
mu apmušti foteliai ir sofa, už jų kilo laiptai išblizgintos bron- 
zos turėklais. Nieko gera tokia aplinka nežadėjo. Priimama- 
jame, supamas raktų ir tylinčių telefonų, snūduriavo rokoko 

stiliaus livrėja vilkintis durininkas. Koko drąsiai pasuko prie 
jo ir pasiteiravo, ar galima užsakyti kambarį. Tipas įtariai nu- 
žvelgė mane su Monika. 

— Ar tik nebus jos nepilnametės, ką? —- kreipėsi į Koko, 
mostelėdamas mūsų pusėn. 

Aš nuraudau. o Monika nė kiek nesumišusi sugebėjo at- 
remti jo žvilgsnį. Koko papurtė galvą ir atsainiai pasirašė švei- 
coriaus pakištoje knygoje. 

- 313 kambarys, - vangiai pasakė tipas. - Štai raktas. Tre- 
čiame aukšte. 

Nedrįsau kišti savo trigrašio, kad kambario numeris su 
dviem trejetais neša nelaimę. Įžengėme į liftą ir durys už mūsų 
tyliai užsivėrė. 

Kambarys buvo toks pat kaip Saros Montiel*. Lova už- 
tiesta persikų spalvos antklode, kuri derėjo su sienų ir akso- 
miniais fotelių apmušalais. Dukslios užuolaidos, pro kurias 
besiskverbianti šviesa iš gatvės pripildė kambarį rausvos spal- 
vos. O visko viršūnė - veidrodinės lubos. 

— Atvedei mus į mebliuotus kambarius! - sušuko nustebu- 
si Monika. 

— Keista, kad tau ši vietelė nežinoma. Maniau, tokia mer- 
gina kaip tu Žino visus pasimatymų viešbučius Madride, — 
pasakiau. 

Paklausiau Koko, iš kur jis Žino šią vietą. Jis nieko neatsa- 
kė, tik paaiškino, kad jam šovė mintis atvesti mus čia jau vien 
todėl, jog viešbutis nėra brangus ir niekam nekils įtarimo, 
kad jo kambaryje apsistos dvi merginos. Dar pridūrė, kad 
jeigu jau teks miegoti vienoje lovoje, tai turime galimybę kartu 
praleisti „nepakartojamą naktį“. Monika, lyg pritardama to- 
kiai minčiai, nusikvatojo. 


* Garsi ispanų artistė ir dainininkė. Vert. 

— Nė nesvajok, - atkirtau. - Jei norėčiau praskaidrinti gy- 
venimą tokiems satyrams kaip tu, pozuočiau Interviu. 

— Nesilaužyk, Bėja... Pripažink, kad elgiesi taip tik dėl to, 
jog tebesi nekalta, — vis dar juokdamasi pasakė Monika. 

— O tuesi visiška kvaiša, - atkirtau. 

Ir trinktelėjusi durimis užsidariau vonios kambaryje. Čia 
apie viską buvo pagalvota net iki smulkmenų: marmurinis 
klozetas, kriauklė ir bidė, pakabos iš blizgančios bronzos, o 
rankšluosčiai, - kodėl gi ne, - raudoni. Tik šito man ir trūko. 


Kosminė erdvė plyti trisdešimt tūkstančių milijonų šviesme- 
čių, toks laikas ir erdvė mums tiesiog nesuvokiami. Vieneri 
saulės metai - tai laikas, per kurį Saulė apsisuka apie Paukš- 
čių Taką. Tik prieš keturis šviesmėnesius planetoje dar kara- 
liavo dinozaurai. Kai pagalvoju apie tai. kokią menką vietą 
(ar visiškai jokios) toje neaprėpiamoje protonų, neutronų ir 
juodosios materijos erdvėje užima Monika, nevertėtų sukti 
galvos dėl to, ką jai jaučiau, kas man nepaprastai reikšmin- 
ga, nors iš tiesų nereiškia nieko. Monika beveik nieko ne- 
reiškia, palyginti su Žeme, didžiosiomis planetomis, Saulės 
sistema, Artimuoju Kentauru, Oriono Pentinu, Paukščių Ta- 
ku... ir galiausiai su Kosmosu, ta didinga erdve, kur žvaigž- 
dės prieš mirtį sprogsta. Juk nuostabu, kai mažutytis taškelis 
tampa nepaprastai svarbus. Ar įmanoma suvokti, kad per vi- 
sus trisdešimt tūkstančių milijonų šviesmečių Monika užėmė 
juokingai menką vietą, o man buvo viskas. Negi nuostabu, 
kad man ji tapo begaline visata? 

Monika dažnai mane pašiepdavo dėl nekaltybės, nes kvai- 
la ji nebuvo ir mane kiaurai permatė. Tuomet ji jau įtarė, kad 
mane traukia merginos, ir erzindavo tikėdamasi, kad imsiu 

ir prisipažinsiu jai. Tačiau tai nebuvo paprasta ir vienareikš- 
miškai apibūdinama, - patinka man moterys ar ne. Ji man 
patiko. Ji ir tik ji viena, kurią atradau nepaprastoje kvantinė- 
je visatos kriptogramoje. Jeigu ji būtų vyras, patiktų man ly- 
giai taip pat. 

Juk svarbiausia - pati esmė. Nepakartojama deguonies, 
helio, vandenilio, metano, neono, argono, anglies, sieros, si- 
licio ir geležies kombinacija, tuo vienas žmogus ir skiriasi nuo 
kitų. 

Gerai tą Žinau, nes po kelerių metų, 1995-aisiais, permie- 
gojau su vyriškiu. 


Su Ralfu susipažinau universitete. Dvejus pirmus metus ne- 
kreipiau į jį nė menkiausio dėmesio, neužmezgiau santykių 
ir su kitais savo mokslo draugais. Trečiaisiais metais pasirin- 
kau specialybę: moteriškąją literatūrą nagrinėjantį semina- 
rą. Seniai buvau perskaičiusi mane žavėjusias rašytojas: Vir- 
giniją, Džeinę, Džuną, Doroti, Džiną, Karsoną, Silviją, Šar- 
lotę, Doris. Ir, manau, pirmiausia, kaip vaikystėje atradau 
tikėjimą, taip dabar mane patraukė Priežastis iš didžiosios 
raidės, transcendentinis objektas, kuriam galiu atsidėti, 
aukštesnis už mano kasdieninės egzistencijos polėkį - nemir- 
tingumo troškimas. Tikėjausi susipažinti su kūrybingomis, va- 
lingomis asmenybėmis, sugebančiomis matyti aiškią ir tei- 
kiančią įkvėpimo ateitį. Tačiau atradau tik armiją uniformuo- 
tų mėgėjų juodomis kelnėmis ir kareiviškais batais, neaiškių, 
kaip miesto, kuriame jos gyveno, pastatų kontūrai - savo 
moksladrauges. Pati to nesuvokdama įstojau į sektą. 
Pasijusti sava man taip ir nepavyko - nei iš pradžių, kai 
per jėgą šypsodamasi ir sveikindamasi desperatiškai vyliausi 

rasti bendraminčių, nei vėliau, jau galutinai depresijos už- 
valdyta, kai niekam nesišypsojau ir nebesisveikinau. Jos (sa- 
kau „jos“, nes kiek prisimenu, grupėje vaikinų nebuvo), susi- 
spietusios į mažus būrelius, po dvi ar tris, visuomet laikyda- 
vosi drauge, nervingai šnabždėdavosi per paskaitas ir padė- 
davo vienos kitoms taisyti esė. Palubėje kabančios lempos 
skleidė negyvą melsvą šviesą, kuri tik paryškindavo tamsius 
ratilus apie akis pavargusiuose veiduose. Grupėje mūsų bu- 
vo kokia penkiolika, ir aš visuomet sėdėdavau paskutinėje 
eilėje. Spoksodavau įsmeigusi akis į priekį ir matydavau ke- 
turiomis eilėmis išrikiuotus suolus, juose — nedidukės, juo- 
dai apsirengusios, prie-knygų palinkusios merginos. Matėsi 
tik trumpai kirpti pakaušiai ar viena kita virvele susukta „uo- 
degėlė“. Varginamo neoninių šviesų virpėjimo ir monotoniš- 
kos dėstytojos kalbos užliūliuota pasijusdavau lyg apimta tran- 
so. Paskaitos praeidavo man nė nesuvokus, apie ką kalbama, 
prarasdavau net laiko pojūtį. 

Visos buvo nepaprastos, vegetarės, užsiimdavo joga ir me- 
ditacija ir lyg pamaldžios mergelės kas savaitę rengdavo su- 
sirinkimus, kuriuose aptardavo tūkstantį kartų narpliotus 
klausimus, seminarus, kurių temos būdavo maždaug tokios: 
„Moters balsas“, „Kas slypi už mito apie grožį“, „Seksas, 
jo reikšmė ir tipai“ arba „Dvasios revoliucija“ ir kitos, ku- 
rios nepritraukdavo nieko, išskyrus būrelį prisiekusiųjų. Jos 
negalėjo pasigirti net menkiausiu humoro ar ironijos jaus- 
mu, iki koktumo įgrisę jų pasisakymai rėmėsi datomis, duo- 
menimis, statistika ir instrukcijomis. Kiekviena, pradėjusi 
kalbėti, puikavosi išlavinta atmintimi, tai sukeldavo nepa- 
prasto intelektualumo įspūdį. Man jos keldavo nenusako- 
mą nuobodulį. 

Jau pirmomis studijų dienomis padariau mažai vilčių tei- 
kiančią išvadą: kova pralaimėta vos prasidėjusi, nieko, ko 

tikėjausi, čia nerasiu, todėl neprievartaudama savęs pasiduo- 
davau snauduliui ir jis apimdavo mane beveik kiekvienos pa- 
skaitos metu. Mokslo draugės ėmė mane ignoruoti supratu- 
sios, kad nepavyks įtraukti į po paskaitų rengiamus susibūri- 
mus. Kai kurios iš jų buvo nuolatinės Ketės baro lankytojos, 
ir galbūt kėliau joms pavydą ir neapykantą. 

Tačiau studijavau sau toliau, nes stipendijai gauti reikėjo 
gerų pažymių, žinojau, kad mano vienintelė galimybė - su- 
grįžti į Madridą su geriausiomis kortomis, su išlošta tolesnio 
gyvenimo partija - įgytu akademiniu laipsniu. Įgyvendinti šią 
užduotį man nebuvo sunku. Patikdavo sėdėti prie kompiute- 
rio ir rašyti viską, kas tik šauna į galvą. Jei skubėdavau, datas 
ir duomenis tiesiog išgalvodavau. Mano rašiniai, kuriais taip 
žavėdavosi dėstytojai, - nušlifuotos garsios frazės. Rašyda- 
vau nerealius prasimanymus apie linksmus susitikimus, kad 
įrodyčiau, jog esu nepaprasta, apsiskaičiusi ir gebanti kurti 
studentė. 

Stengiausi iš paskutiniųjų: papildydavau išvadas, tobuli- 
nau mintis, kurios, Žinojau, patiks mano dėstytojams, ir ku- 
rios man atrodė visiškas niekalas. Jaučiausi veidmainiaujan- 
ti. Žinojau, kad neatskleidžiu nė pusės savęs. Bet nebuvau 
tikra dėl savo galimybių. Jeigu kas nors vertina mano dar- 
bus, kurie man visiškai nepatinka, ar patiks jiems, jeigu savo 
rašiniuose būsiu atvira ir nuoširdi? Veikiausiai ne. Gal ge- 
riau palikti viską kaip yra, kopijuoti svetimas frazes, 0 savo 
nuomonę ir mintis pasilaikyti sau. Skaičiau nesustodama, ra- 
šinėjau pretenzingas tuštybes, kurios žavėjo mano dėstytoją. 
Jaučiausi kaip balionas — išsipūtusi ir tuščiavidurė, galinti 
sprogti bet kurią akimirką. 

Namie kompiuterio neturėjome, todėl dirbti galėjau tik 
universitete, ir tame gotikinio stiliaus pastate praleisdavau 
daugiau laiko, negu norėjau. Valgydavau studentų valgyklo- 

je susiradusi vietelę kokiam kamputyje ir stengiausi perne- 
lyg neatkreipti dėmesio, laikiausi atokiau nuo akademinio 
šurmulio, nors neatmečiau galimybės užmegzti kokią nors 
pažintį. Kartkartėmis kas nors prie manęs prisėsdavo. Sten- 
giausi būti maloni ir korektiška, tačiau nesuteikdavau jokių 
galimybių su manimi plepėti. Paprastai tie Žmonės antrąsyk 
prie manęs nesėsdavo, ir kitą dieną pastebėdavau juos, besi- 
dairančius po salę su padėklu rankose ir ieškančius malones- 
nės draugijos. [gijau nedraugiškos būtybės vardą. Supratau 
tai, bet man buvo visai vis tiek. Rodės, vienintelė galimybė 
gyventi savo gyvenimą - pernelyg nesibičiuliauti su žmonė- 
mis, nesisukioti tarp jų, kad vėliau manęs nesmerktų, jog esu 
kitokia. Pagaliau, kad netektų nusivilti. 

Laikui bėgant pastebėjau vieną asmenį, kuris iš pirmo 
žvilgsnio skyrėsi nuo kitų. Jis irgi valgydavo vienas, neatsi- 
traukdamas nuo skaitomos knygos, matyt, bendravimas jo 
nė kiek nedomino. Nebuvo pernelyg išvaizdus, tas tiesa, ta- 
čiau mane sudomino. Jo amžius - nenusakomas, rengėsi per- 
nelyg moderniai, kad turėtų trisdešimt, tik veidas išdavė, kad 
dvidešimt kelerius jis jau tikrai turi. Kresnas, tvirtas, viduti- 
nio ūgio, jis priminė regbio žaidėją. Ežiuku kirpti plaukai 
prastai nudažyti šviesia platinos spalva, nes matėsi juodos 
plaukų šaknys, o veido bruožai buvo tokie pat kaip visas su- 
dėjimas: plati nosis, mėsingos lūpos, gilios akys ir beveik vie- 
nas su kitu sueinantys antakiai. Skaitydamas suraukdavo ant- 
akius, atrodė, kad jo kaktą kirto viena vienintelė juoda linija. 
Kartkartėmis pakeldavo akis, lyg nesuprasdamas kur esąs, 
pamąstydavo ir vėl su didžiausiu susidomėjimu įnikdavo į kny- 
gą. Man patiko viena pažįstama detalė, todėl ir pajutau jam 
simpatija: visai kaip Monika jis dirsčiojo pro akinių viršų. 

Mano dėmesį patraukė tai, kad jis dėvėjo ką nors oranži- 
nio. Vilkėjo įvairius bluzonus, sportinio tipo megztinius su 

gobtuvais ir įvairiausiais užrašais ant nugaros ir krūtinės. 
Oranžinis bluzonas arba oranžiniai marškinėliai, arba oran- 
žinės kojinės, bet jo apranga visuomet būdavo džiugi. Ant 
ežiuku kirptų plaukų užmaukšlinta nerta kepuraitė ir rėkian- 
čių spalvų bluzonai priminė vaikinukus, kurie sukiodavosi 
Ketės bare, ir aš pamaniau, kad šis vaikinas yra gėjus. Paga- 
liau priėjau išvadą, kad visai miela būtų su juo susipažinti, 
nes giliai širdyje jaučiau, jog mudu turime daug bendra. 

Edinburge jau gyvenau beveik metus ir be Ketės neturė- 
jau nė vieno draugo. 

Nenutuokiau, kaip su juo užmegzti pažintį, nes jis aiškiau- 
siai nebuvo to tipo žmogus, kuris valgykloje prisėda prie ki- 
tų, O aš pati nesijaučiau tokia drąsi, kad prieičiau ir susipa- 
Žinčiau; šiaip ar taip, jis turėjo pastebėti mano žvilgsnius ir 
suprasti, kad juo domimasi. Vieną iš tų Žvarbių sausio rytų, 
kai valgyklos langai apsitraukdavo šerkšnu, prie bufeto neti- 
kėtai atsistojome vienas šalia kito, norėčiau manyti, kad tai 
nebuvo atsitiktinumas. Mudu droviai nusišypsojome vienas 
kitam ir persimetėme banaliomis frazėmis - gal kad maisto 
pasirinkimas prastas. Pasakiau, kad bulvės man jau įkyrėjo ir 
kažin ką atiduočiau, kad gaučiau salotų, kokias ruošia mano 
namuose, ir tai, - kaip aš ir tikėjausi, - suteikė jam galimybę 
pasiteirauti, iš kur esu kilusi. Atsakiau, kad iš Madrido. Nie- 
kada ten nebuvau, pasakė jis. Ir ką gi? Be didelio entuziaz- 
mo gūžtelėjau pečiais, nenorėdama sumenkinti savo miesto, 
bet ir neėmiau įtikinėti, kokių grožybių jame esama, nes jis 
niekada ten nebuvo, ir kaip labai jo ilgiuosi. 

Paskui dar ne kartą susitikome. Santūriai ir lyg netyčia. 
Kaskart mūsų pokalbiai būdavo keliomis sekundėmis ilges- 
ni. Laikui bėgant, mudu labiau suartėjome, nors gana lėtai ir 
tyrinėdami vienas kitą. Negaliu tvirtinti, kad nekantriai lauk- 
davau, kol jis pasirodys valgykloje, bet mano širdis apsidžiaug- 

davo, kai iš tolo pamatydavau oranžinę dėmę, kuri greitai 
išryškėdavo ir virsdavo pažįstamu asmeniu. Kartais jis priei- 
davo paplepėti su manimi, kartais traukdavo tiesiog į savo 
nuošalią vietą. Vėliau aš įgavau pasitikėjimo ir išdrįsau pati 
prie jo prieiti, šelmiškai pasišaipydavau iš jo marškinėlių ir 
šukuosenos, kad jis atrodė sportiškai inteligentiškas. Pasa- 
kiau jam, kad oranžine spalva Ispanijoje dažomi dujų balio- 
nai. Jis paaiškino, kad ši spalva yra Detroito, industrinės mu- 
zikos, technomuzikos spalva, ir kad jam ji, tik pamanykite, 
labai patinka. Ir man patiko. Galima suprasti, kodėl šis ne- 
rūpestingo ryškumo poreikis kyla tokiame nuobodžiame pei- 
zaže - vanduo, migla, debesys, šešėliai, gebenės ir samanos - 
kaip Edinburgas žiemą. 

Jo vardas buvo Ralfas. Studijavo meno istoriją. Taip mes ir 
susidraugavome. Netrukus be jokių išankstinių sutarimų Ži- 
nojome, kurią valandą susitiksime, suvokėme, kad mudu sieja 
ir panašus humoro jausmas. Mums labai patiko šaipytis iš įvai- 
rių po valgyklą šmirinėjančių būrelių: studentai filosofai - barz- 
dikės ir suplėšyti džinsai, studentai medikai, dėvintys vilno- 
nius megztinius ir su kriauklės formos akiniais; kinematogra- 
fininkai - išaugtiniais megztinėliais ir septyniasdešimtųjų adi- 
das bateliais; o studijuojantys meno istoriją snobai pagaliu- 
kais lyg japoniškomis lazdelėmis knebinėdavo ryžius. Ir mano 
būrelis: trumpaplaukės kariškais batais ir dešimties kilogra- 
mų antsvoriu. Ralfui pavykdavo vienu sakiniu charakterizuoti 
žmogų, buvo gerai pasismailinęs liežuvį: šaipydavosi iš visko ir 
iš visų. Kartkartėmis mėgindavo patraukti per dantį ir mane, 
šaipydavosi iš mano akcento, neteisingo „S“ tarimo. Darling, — 
tada sakydavau jam, - ad yu gonna take the baz?" - manierin- 
gai imituodama Madrido tarmę. 


* Brangioji. ar važiuosi autobusu? (Angl.) 

Mano nuotaika pasitaisė. Pagaliau radau draugą. Ar bent 
jau maniau radusi. Pernelyg juo nepasitikėjau, bet jaučiau 
mūsų panašumą, tą patį požiūrį į daiktus ir aplinkybes, ko 
niekas, išskyrus Moniką, neturėjo, nes Ketlinos ir mano po- 
žiūriai gerokai skyrėsi. Kaskart einant pro fakulteto kavinę 
galimybė išvysti šviesiai dažytus jo plaukus ir oranžinius marš- 
kinėlius versdavo smarkiau plakti širdį. 

Jis tiek daug šnekėjo apie jam patinkančią muziką, kad, 
savaime suprantama, sukėlė mano susidomėjimą. Tik Moni- 
ka buvo tas žmogus, kuris dėl muzikos ėjo iš proto, žinojo 
visas naujienas, visada buvo „ant bangos“. Jis pasakojo man 
apie jungle stiliaus muziką, kurios klausydavosi vos pakirdęs, 
kad pakiltų nuotaika, trans - pakeliui į paskaitas, /ounge, pagal 
kurią kartais vienas mėgdavo šokti namie. Ničnieko nesu- 
pratau, bet man patiko. 

Nežinau, ką veikdavo Ralfas, kai nebūdavo su manimi. Man 
jo vakarai taip ir liko paslaptis, nes apie asmeninį gyvenimą 
jis nekalbėdavo ir nė neužsimindavo, ką veikia, kai nebūna- 
me kartu. Kaip jis leisdavo savo penktadienių ir šeštadienių 
vakarus? Niekuomet nesu sutikusi jo kokiame nors mūsų lan- 
komame klube, nei gėjų, nei bendruose, nors nuo tada, kai 
susipažinome, aš lyg apsėsta tuose tamsiuose ir nykiuose klu- 
buose tyrinėjau kiekvieną, vilkintį ką nors oranžinės spalvos... 
Labiausiai ilgiuosi vadinamųjų Edinburgo dizaino barų. Klu- 
bai, kuriuose lankiausi, man priminė lietingas laidotuves, ne- 
bent guosdavo tai, kad čia groja geriausi pasaulio diskžokė- 
jai. Gal kokiame nors labiau rafinuotame mieste buvo jų dar 
šaunesnių, bet aš to nežinojau. Paskutinįsyk tai buvo Madri- 
de, prieš ketverius metus. 

Prieš ketverius metus mes labai mėgome tokius barus, ir jie 
mums buvo svarbiausi. Mus galėjo persekioti neofašistų gauja, 
ir atominė bomba galėjo nukristi mums ant galvų, vis tiek nebū- 
tume jų išsižadėję. O dabar buvo aišku kaip dieną - dislokacijos 
vietą reikia keisti, nes tipai iš CEDADE sekios paskui mus Ko- 
ko pėdsakais. Vadinasi, /ggi, Vva ir Metralleta laikinai galima 
pamiršti. Nusitrenkėme išgerti į vieną Kastejanos barą. 

Kad tai vienas iš brangesnių barų pasiturintiems klientams, 
supranti vos įkėlęs koją: galybė lempų, elegantiškai dekoruo- 
tas žvilgantis baras, grakščių linijų paviršiai, Filipo Starko di- 
zaino kėdės spiralės kojomis, į kurias pažvelgus atrodė, kad 
vos prisėdęs apsiversi. Žydra neoninė šviesa teatrališkai jau- 
kiai apšvietė veidus, kuriuos dienos šviesa ženklintų etike- 
tėmis: dizaineris, aktorius, dainininkas, modelis, grafas. 

— Nuobodi vietelė, - pasiskundė Monika. 

— O man visai tinka, - atsakė Koko. 

— Tau tinka viskas, kas brangu. Tai prasto skonio požymis, 
ir ko norėt, juk esi kilęs iš Karabančelės, - nesusiturėjo ne- 
įgėlusi. 

— Įspėju tave, kad mano tėvas prie pinigo. 

— Nepagaunu ryšio. Juk tavo motina našlė. 

— Klysti. Taip ji tik sako. Aš esu pavainikis. Ji pastojo nuo 
jaunojo ponaičio namuose, kur dirbo tarnaite. Norėdami iš- 
vengti nemalonumų, šeimininkai atleido ją, bet gausiai ap- 
dovanojo, taip įsigijome duoninę. 

— Gerai jau, nesikivirčykit, nes vieta savotiškai patraukli, - 
pertraukiau aš. - Be to, retsykiais sveika pakeisti aplinką. 

Ir patraukiau į šokių aikštelę. 

Tenai pagal ritmą lingavo kažkokios maišus primenančios 
žmogystos, o skardžiabalsiai dainininkai džiugino salę salsos 
muzika, tokia uždegančia, kad negalėjau susivaldyti. Užsimer- 

kiau ir atsidaviau marakų ritmo bangavimui, pečiais ir klubais 
raitydama tikslų aštuonetuką lyg metronomas. Staiga kažkas 
švelniai palietė man petį, atsisukau ir pamačiau šalia Moniką. 

— Sek paskui mane, - sušnabždėjo ji. - Kai ką parodysiu. 

Apsisuko ir nuėjo pirma, o šokantieji skyrėsi į šalis ją pra- 
leisdami, tarsi vandenys Mozei įsakius. 

Ties vyrų tualetu susidūrėme su Koko. Įsigrūdome visi trys į 
kabiną ir užsidarėme. Monika atsisėdo ant klozeto dangčio, iš 
maišelio išsitraukė heroino, šaukštą, žiebtuvėlį ir švirkštą. Pra- 
džioje nesuvokiau, ką reiškia visas šis velnio spektaklis. 

— Tik nesakyk, kad dabar stumsiesi, - sušukau apstulbusi, 
kai pagaliau supratau, ką tai reiškia. Ji ramiai paaiškino man, 
kad iš esmės ji vengia badytis, nes mėlynės ant rankų atro- 
dys bjauriai ir ją išduos, bet iš tiesų heroiną geriau susišvirkš- 
ti, o ne rūkyti, tada labiau veža. Truputį miltelių įbėrė į šaukš- 
telį, kurį iš apačios pakaitino žiebtuvėlio liepsna, ir kai he- 
roinas ištirpo, sutraukė į švirkštą. 

— Nori pamėginti? - paklausė. 

— Žinai, ne. 

— Be reikalo. 

Pirmiausia padavė švirkštą Koko, jis susišvirkštė, o paskui 
jinai. Nė trijų minučių tam nesugaišo. Aš nukreipiau akis, 
kad nematyčiau šio šiurpaus spektaklio. Niekaip nesupratau, 
kodėl Monika norėjo man viską parodyti (apiplėšimą, eks- 
kursijas į Celsą, badymąsi...). Gal buvau jai reikalinga kaip 
priešinga būtybė, gal taip stengėsi įtikinti, kad sekčiau pas- 
kui ją svaiginamais nuopuolio ratais. Šiuos apmąstymus nu- 
traukė nekantrus beldimas į duris. Monika išėjo taisydamasi 
liemenėlę, vaizduodama, kad tualete jiedu tik mylėjosi. Ki- 
tapus durų stovėjo įspūdingo stoto kostiumuotas žaliūkas, 
primenantis samdomą žudiką, jis sugriebė Moniką už alkū- 
nės ir ėmė tempti lauk per visą diskoteką. Mudu su Koko be 

žado sekėme jiems iš paskos, tik priartėję prie durų suprato- 
me, kuo čia kvepia. 

— Eli, bičiuli, kokį mėšlą čia sumanei? — paklausė Koko. 

Vietoj atsakymo žaliūkas čiupo Koko už pakarpos, bet šis 
kažin kaip išsprūdo. Tada gorila vėl griebė jį ir trenkė į duris, 
vargšas Koko veidu atsimušė į staktą. Kitas judesys: Koko 
alkūne smogė jam į pilvą. Žaliūkas jį pastūmė ir Koko aukš- 
tielninkas išsitiesė ant grindinio. 

— Dinkit iš čia ir daugiau nesirodykit, - pasakė žaliūkas ir 
užvėrė stiklines baro duris tiesiog mums prieš nosį. 

Susėdome ant suolelio ir svarstėme, kur čia mums patrau- 
kus. Pareiškiau, kad geriausia būtų grįžti į viešbutį. Koko pa- 
prieštaravo, kad dar anksti, naktis vos įpusėjusi, o Monika 
tylėjo ir sėdėjo įsmeigusi savo apsiblaususį žvilgsnį į vieną 
tašką. Tada aš pasiūliau vieną vietelę: „Majamio“ klubą su 
technomuzika. Jis atidaromas kaip tik trečią nakties (buvo 
be dešimties minučių trys), kadaise buvome nuėjusios su Mo- 
nika. Tenai rinkdavosi prašmatnūs paaugliai, nebus sunku 
prastumti tablečių. Koko mano mintis patiko. Jis gerai žino- 
jo tą vietą ir turėjo pažįstamą padavėją, 0 tai garantavo, kad 
būsime pavaišinti taure gėrimo. 

— Man patinka, kad imi savarankiškai mąstyti. Suaugai, 
mergyt, - pasakė Koko. 

— Man rodos, tu seniai laikai ją subrendusia. Nemanau, kad 
dar reikia augti, - pridūrė Monika kimiu balsu, nuo kurio net 
krūptelėjome, atrodė, kad jis sklinda kažkur iš po žemių. 


Vos įėjome į „Majamį“, Koko patraukė tiesiai prie savo pa- 
žįstamos padavėjos. Nežinau, kokiu būdu viską jai paaiški- 
no, nes muzika gaudė taip garsiai, kad buvo neįmanoma susi- 

kalbėti. Tačiau ji suprato, kad turime ekstazio, tereikėjo pa- 
skleisti gandą. 

Paskui pasiūlė tualete pauostyti šiek tiek miltelių. Ką tik 
patirtas spyris laukan, atrodo, jo nesuglumino. Viskas jau da- 
rėsi panašu į ritualą. Užsidarome kabinoje ir užsimetame; 
Bėja su Monika - kokaino, o Koko - dar su heroino priemai- 
šomis. Įkvėpti, dar kartą įkvėpti. Lengvas kutenimas nosyje, 
netrukus kalantis lyg elektros srovė per smegenis. Atpažinau 
peiliuką, kuriuo Koko stumdė miltelius. Tas pats, kurį jam 
dovanojo Monika. 

— Peiliukas, reikia pripažinti, tikrai puikus. 

— Gali jį pasiimti, - tarė Koko, - tu jo verta. 

— Ei, bičeli, juk aš tau jį dovanojau, o dovanoto daikto ne- 
galima dovanoti. 

— Nagi, meile mano, nepurkštauk. Bėjai jis pravers. Žinai, 
kaip juo naudotis iškilus pavojui, tiesa, gražute?? Spusteli štai 
šį mygtuką ir geležtė iššoka. Tada drąsiai smogi viršūne aukš- 
tyn, tik stipriai, nedvejodama, kol peilis susmigs ligi pat galo. 

Neišturėjau nervingai nesusijuokusi. Vien nuo minties apie 
peilio įsmeigimą nugara perbėgo šiurpuliukai, net pagalvoti 
apie tai negalėjau, ir dar, kad Koko manė, jog galėčiau kada 
nors taip padaryti. 

— Dabar tikiuosi dovanos iš tavęs, - tarė Koko, įduodamas 
man peiliuką. — Nes kai tau dovanoja peilį, privalai ką nors 
padovanoti mainais. Kitaip jis atneš nelaimę. 

Monika burbtelėjo, kad liautumės tauškę niekus. Peiliuką 
įsikišau į užpakalinę kelnių kišenaitę. 

Išėję iš tualeto patraukėme prie baro. Koko paprašė pažįs- 
tamos padavėjos, kuri atrodė visai simpatiška, įpilti viskio. 

— Jaučiuosi kažkoks priplaukęs, - sumurmėjo Koko. - Ma- 
ne slegia kosmosas. Reikia šiek tiek pakelti tonusą. 

— Paimk vieną tabletytę, - pasiūlė Monika. - Juk didžiąją 
dalį sudaro amfetaminai. 

— Negaliu. Jau tiek esu užsimetęs, kad nesiryžtu keistiems 
kokteiliams... 

— Oi, koks baikštus, daraisi panašus į Bėją, - metė ji. - Be 
to, nuodingų grybų jau neužnuodysi. 

— Gerai jau, Bėja, duosi man vieną, įdarytą termalginu. 

Padaviau jam vieną tabletę, kurią jis užgėrė viskiu. Paskui 
paprašė dar vienos. 


Tie plačiai paplitę termalginai... Paracetamolio tabletės. 
Edinburge būtina visuomet turėti jų po ranka, kaip apsaugą 
nuo neišvengiamų žiemos šalčių. Tik kovo mėnesį jų jau ne- 
prireikdavo. Žiema pasitraukdavo, nevargindavo tuomet nei 
ašarojančios akys, nei varvanti nosis, nei peršinti gerklė ar 
galvos skausmas. Į Edinburgą ateidavo kovas, ir dienos tap- 
davo šviesesnės. Nedrąsūs pirmi saulės spinduliai atsispin- 
dėdavo turkio spalvos lapijoje, ir miestas tapdavo panašus į 
elegantišką kilmingą damą, didingą ir arogantišką, daugia- 
aukščiais pastatais atsainiai žvelgiančią į mus iš savo akme- 
ninių bokštų didybės. 

Vieną kovo popietę Ralfas pasakė, kad aš turinti užeiti į jo 
namus ir apžiūrėti kompaktinių plokštelių kolekciją. Jis gy- 
veno netoli universiteto. Oras pasitaisė, todėl buvo smagu 
šiek tiek pasivaikščioti. Su kuo gyveni? - paklausiau. Nuste- 
bau, kai atsakė, kad gyvena vienas, nepažinojau daugiau nė 
vieno studento, galinčio sau leisti tokią prabangą: visi gyve- 
no po kelis arba studentų bendrabutyje. Ralfas kadaise mi- 
nėjo, kad jam trisdešimt vieneri. Tiesą sakant, tokio amžiaus 
studentų irgi neteko sutikti. Nutuokiau, kad jis kilęs iš pasi- 
turinčios šeimos, jei gali sau leisti nuomotis butą ir turėda- 
mas tiek metų nedirbti, bet daugiau klausinėti nenorėjau, 
nes tai jau buvo ne mano reikalas. 

Jo butas buvo Beiker Stryte, ne per toliausiai nuo mano 
namų. Vieta nei geresnė, nei blogesnė už bet kurią kitą. Pa- 
kilome nešvariais laiptais. Jis atrakino duris. Bet vos įžengu- 
si vidun, pasijutau rojuje. 

Labiausiai mane nustebino tai, kad butas tiesiog spindėjo 
švara. Edinburge nežinomas ispaniškas paprotys kasdien šva- 
rintis ir tvarkytis, ir jau nuo pat pradžių mane nustebino užsi- 
stovėjęs ir sunkus oras visuose butuose, kuriuose teko apsilan- 
kyti. Drėgmės dėmėmis išmarginti stogai, kur tik pažvelgsi — 
krūvos nereikalingų rakandų, kiliminės dangos, išsiilgusios 
dulkių siurblio. Tokia netvarka namų viduje dvelkė aplaidu- 
mu ir kėlė kaulus stingdantį šaltį. Tačiau Ralfo butas skyrėsi 
nuo kitų studentų būstų, kuriuose akis badė laikinumas. 

Kilimas švariausiai išsiurbtas, ir aiškiai matėsi, kad kas nors 
pasirūpino, jog ant lentynos nebūtų nė dulkelės. Visas butas 
dekoruotas ir apgalvota net menkiausia smulkmena. Tačiau 
labiausiai mano dėmesį patraukė kompaktinės plokštelės ir 
knygos, tai nukėlė mane į nerealias erdves ir grąžino seniai 
mano pasąmonės kampelyje glūdinčius atsiminimus. Ir jų bu- 
vo daugybių daugybė. Šimtai, tūkstančiai, sukrautų stirtomis 
nuo žemės iki pat lubų, lyg armija karių, besilygiuojančių nuo- 
rodomis ir žymomis. Smiliumi perbraukiau per knygų kraš- 
tus nuo vieno lentynos galo ligi kito, raidžių flotilės apsupta, 
nustebinta, sužavėta, apstulbusi, netikėdama savo akimis ty- 
liai kartojau kiekvieno autoriaus pavardę: Maslou, Makia- 
velis, Morua, Moriakas, Melvilis, Miltonas, Mišima... Ral- 
fui būdingas metodiškumas... 

Ir plokštelės. Vinilo plokštelės, kokių jau negamina. An- 
sambliai, kurių egzistavimą jau buvau pamiršusi. 

Ska, punk, gotai, satanistai. Lounge, ambientinis džiazas, 
trip hop. Grunge, bliuzas, rokenrolas, indiškoji muzika. Rai, 
sufi, soka, zen. Samba, tango, merengė, kalipsė. Ragas, regis, 

bibopas, new age. Toiki, suku, forro. gamelūn. Gnawa, bhang- 
ra, gawwali, sefharad... Sugalvok ką nori, viską rasi čia. Net 
Sinatrą ir Tonį Benetą. Klasikiniai kūriniai ir bolero, Lokua 
Kanzos ir Ruičio Sakamoto rai muzika ir galybė kitų Žmo- 
nių, kurių vardai man nieko nesakė. 

Jaučiausi kaip Jonukas su Grytute, atradę saldumynų tro- 
belę. 

Buvau taip pasinėrusi į to namie paslėpto lobio tyrinėji- 
mą, kad užmiršau savo kelionės draugą, ir staiga ties pakau- 
šiu pajutau jo karštą alsavimą. Savo meškišku kūnu jis glau- 
dėsi prie manęs, rankomis glostydamas krūtis. „Ką čia suma- 
nei?“ — paklausiau nustebusi. „Ar nesimato?“ — atsakė giliu, 
dusliu balsu, kokį veikiausiai įsivaizdavo esant labai seksua- 
lų. „Ar tu nesi gėjus?“ — pasiteiravau, bet tik tada sumečiau, 
kad klausimas visai be ryšio. Nieko netaręs jis atgręžė mane 
ir mudviejų akys susitiko. Jis šypsojosi. Daugiau nepasakė 
nė žodžio, tiesiog visu kūnu prigludo prie manęs. Nesiprieši- 
nau, kai jo lūpos palietė manąsias, nors suvokiau, kad vie- 
nintelė priežastis, jog leidausi jo bučiuojama, - įspūdinga li- 
teratūros ir muzikos kolekcija, o ne kas kita. 

Maniau atradusi kitą Moniką. 

Jis bučiavosi nuostabiai, ir mūsų liežuviai susivijo, drėgni 
lyg unguriai upės vagoje. Mano kvėpavimas ėmė trūkčioti ir 
pajutau dar nepažįstamą karštį krūtyse ir kirkšnyse. Jo ran- 
kos gosliai ir nekantriai tyrinėjo mano kūną, lyg ieškodamos 
lobio, o pasiekę nugarą pirštai ėmė švelniai stuksenti stubu- 
ru aukštyn žemyn, net pašiurpau. Jis įspraudė savo koją tarp 
manųjų. Gakta pajutau sustandėjusį penį. Girdėjau nelygų 
mudviejų alsavimą, kurio garsi simfonija sutrikdė popietės 
ramybę. Angliškai galėčiau pasakyti aiškiau. / fancied him. 
Jis man patiko, aš jo geidžiau. Troškau taip nekantriai, kaip 
būdama trylikos metų negalėdavau atsispirti šokolado plyte- 

lėmis nukrautiems prekystaliams. Galėjau susigrūsti į burną 
visą plytelę ir mėgautis burnoje tirpstančiu skoniu. Jis mane 
taip užvaldė, kad jau nepajėgiau susiturėti ir galvoti apie šios 
absurdiškos užgaidos priežastis, kodėl galėjau jo geisti, juk 
nebuvau laisva. 

Lyginant su katinišku Ketės švelnumu, Ralfas buvo tikra 
katastrofa, kaip viesulas, pakeliui šluojantis namus ir nioko- 
jantis kukurūzų pasėlius, tarsi pūga ar audra. Kokia prasmė 
priešintis? Jis rankomis suėmė mano rankas už nugaros ir 
prispaudė prie lentynų. Liežuvio galiuku pradėjo kutenti ma- 
ne nuo pat ausies iki krūtinės, neskubėdamas bučiavo kaklą, 
o laisvąja ranka ėmė segti mano kelnes. Kai jos jau gulėjo 
ant grindų, vienu judesiu nusmaukė kelnaites ir paseilinęs 
pirštą ėmė glostyti klitorį. Pajutau malonų jaudulį. 

Jo geismas sukėlė dar didesnį mano jaudulį, tarsi vienas 
degtukas įžiebtų šalia esantį. Jaučiau, kad mano kūnas jam 
pasiduoda, vadinasi, ir aš jo geidžiu. Viena mano pusė jau 
seniai šito laukė, toji povandeninė geismo srovė, kurios eg- 
zistavimą vengiau pripažinti. Mylėtis tai mylėtis, nuspren- 
džiau. Nieko nenutiks, nesibaimink. Milijonai žmonių kas- 
dien tai daro. Pasiduok srovei. Go with the flow. 

— Gal geriau eime į lovą? - didvyriškai sušnabždėjau jam. 

Apsiviję vienas kitą griuvome į lovą ir paskubomis išsilais- 
vinome iš varžančių drabužių. Nuogas raumeningas jo kūnas 
atrodė įspūdingai. Viskas buvo klasiška: stuomuo, šlaunys, 
dilbiai, kaklas ir, Žinoma, jo vyriškumas. Lyg iš akmens iškal- 
tas ir aptašytas. Įsitaisė virš manęs, remdamasis rankomis, 
lyg ruoštųsi daryti atsispaudimus. Įėjo į mane švelniai ir ty- 
liai. Nustebau, kad viskas taip paprasta. Nereikia baimintis 
to, ko nežinai. Nei sekso, nei meilės, nei mirties. Prisitaikiau 
prie jo ritmo. Paprasta. Nelabai skyrėsi nuo tam tikrų fizinių 
pratimų. Aukštyn žemyn, aukštyn žemyn. Užsimerk ir už- 

miršk. Nesvarbu su kuo tai darai, nardyk jaudulio bangose, 
kurios akimirkai tampa tokios gilios, kad išverčia užtvankas, 
ir vandenys plūsta jau nevaržomi. Paskui ilsimės šalia vienas 
kito nuvargę, bet patenkinti, prakaito perlais nubertais kū- 
nais, tik mūsų įaudrinto kvėpavimo trikdomoje tyloje. Gau- 
dome orą, lyg ką tik ant kranto ištraukti ešeriai. 

Mylėjomės trissyk tą dieną. Kas Žino, kiek dar viskas būtų 
tęsęsi, bet pažvelgusi į laikrodį suvokiau, kad netrukus namo 
turi grįžti Ketė. 

Atsisveikinau su juo greitosiomis, lyg nusikaltusi peteliškė 
pakštelėjau į lūpas pasistiebusi tarpdury ant pirštų galiukų. 
Nenorėjau sakyti jam, kad man tai buvo pirmas kartas. Jis 
nieko neįtarė. Man neskaudėjo, nepasirodė kraujo, galėju- 
sio tai išduoti. Dar paauglystėje buvau taip įbauginta šios aki- 
mirkos, kad ilgiausiai maniau, jog po pirmojo meilės žaidi- 
mo bent savaitę tysosiu lovoje ir gydysiuos žaizdą, arba į5i- 
vaizdavau save ligoninėje su puokšte raudonų, kraujo spal- 
vos rožių ant stalelio. Tačiau vienuolės ir motina apgavo ma- 
ne, nes būna ir taip, kad nekaltybė prarandama be jokių žy- 
mių. Jeigu jis ką ir įtarė, bent jau nieko nesakė. Galėjo to ir 
nepastebėti. 

Kitą rytą pabudau su į odą įsigėrusiu jo kvapu. Visą dieną 
skraidžiau padebesiais, lyg šuo, uosdama tą kvapą, stengiau- 
si išlaikyti jį šnervėse, kad neišsisklaidytų, nes jei šis kvapas 
dings nuo mano odos, aš niekada jo tiksliai neprisiminsiu. 
Gal prisiminsiu kedro ir apelsinmedžio aromatą, tačiau no- 
syje nejausiu jų malonaus kutenimo. Štai taip tą rytą jaučiausi, 
nuotaika buvo kuo puikiausia, tai Ralfo man perteikta nuo- 
taika, kuri drauge su jo kvepalais įsigėrė man į odą. Į namus 
(tiksliau, Ketės namus) įtykinau ant pirštų galiukų, vos lies- 
dama žemę, tokia jaučiausi laiminga. Nežinojau, kiek tai tę- 
sis, kada viskas dings, kaip viskas atrodys po savaitės, tačiau 

tuo metu pojūtis buvo toks stiprus, kad vos užmerkusi akis 
lyg fotografijoje vėl išvysdavau Ralfą. 

Ketė yra sakiusi man, kad atpažįsta moterį, permiegojusią 
su vyru, nes moterį tada apima didybė. Pasinaudojusi tuo, 
kad mūsų bendro gyvenimo rutina pakankamai atšaldė mud- 
viejų bendravimą, nutariau keletą dienų susilaikyti nuo artu- 
mo su ja. Jaučiausi išdavikė, nors nieko neišdaviau: tik nu- 
slėpiau tiesą, O tai nėra vienas ir tas pats. Nenorėjau jos ne- 
tekti. Galbūt aš mylėsiuosi ir su kitais, gal atsiduosiu kitiems 
dalykams, bet jos prarasti nenorėjau. 

Ryšys su Ralfu tikrai man buvo netikėtas. Savo namų du- 
ris buvau aklinai uždariusi, tik, atrodo, kažko nesąmoningai 
trokšdama, pamiršau užverti langus ir beviltiškai lūkuriavau 
Ralfo pasirodymo. 


Viešbutyje nubudau nuo įkyrios rytmečio šviesos, kuri sruvo 
pro užuolaidų plyšelius ir klajojo po kambarį. Sunkiai pakir- 
dau iš sapno ir gerai jo neprisiminiau, nors pasąmonėje liko 
šiokios tokios nuotrupos. Sapnavau kažkokį ilgą ir siaurą, tokį 
aklinai tamsų skausmo koridorių, nei langų nebuvo, nei du- 
rų, O ėjimas juo spaudė man galvą, prikimštą sapnų ir išsi- 
barsčiusių prisiminimų nuotrupų. Šalia palaimingai miegojo 
Monika. Apkabinau ją stengdamasi sukaupti dėmesį į jos ly- 
gų ritmingą kvėpavimą ir giliai įtraukiau jos kvapo - feromo- 
nų, prakaito ir brangių kvepalų mišinio, to kiaurai smelkian- 
čio tiršto salsvumo, kuris man siejosi su jaukumu. Monika 
per miegus atsiduso ir švelniai pastūmė mano ranką. Staiga 
ant savo kūno pajutau karštos rankos sunkumą. Tai buvo Ko- 
ko. Pirštai slydo žemyn, stabtelėjo ties krūtimis. Ranka ėmė 
glostyti spenelį. Nustūmiau ją šalin ir pamėginau pasitrauk- 

ti. Bet jo didelės rankos sugriebė mane už pečių ir prispaudė 
prie pagalvės. Jo tamsus veidas palinko ties manuoju, lyg ant- 
ausį pajutau jo aitriai rūgštų alsavimą ir keli lašeliai seilių 
užtiško man ant lūpų. Ėmiau kaip paklaikus muistytis ir kan- 
džiotis. Jis užgulė mane visu svoriu ir įsispraudė tarp kojų. 
Vis dar netikėjau jo ketinimų rimtumu ir tylutėliai, kad ne- 
pažadinčiau Monikos, liepiau liautis, pasakiau, kad aš neno- 
riu, kad jo pokštai man visai nejuokingi. Pajutau jo standų 
penį, kuris trynėsi man į kirkšnį. Tuomet nesusiturėjau nesu- 
rikusi. 

— GAL PASAKYSI, KOKĮ VELNIĄ ČIA SUMANEI? 

Paskui viskas įvyko akimirksniu, tarsi persukamoje vaizdo 
juostoje: nubunda Monika, pasitrynusi akis mėgina suvokti, 
kas čia vyksta. Nuo sudvisusio Koko alsavimo man ima temti 
akys. Spardausi ir talžau jį kumščiais. Trokštu, kad Monika 
kaip nors reaguotų, padėtų man, ir sekundės tampa amžiny- 
be. Jis tyso ant manęs lyg kokia juoda neganda. Paskui nusi- 
rita ir riogso šalia. 

— Mėšlas, Bėja. Elgiesi, kaip isterikė. 

— O tu kaip kuilys. 

— Tikra dziundzė, eik velniop. 

Nepratarėme daugiau nė žodelio. Erzelynę pakeitė slogi 
tyla. Koko pakilo ir patraukė prie šaldytuvo. Išsiėmęs viskio 
buteliuką atsikimšo ir beveik vienu mauku išgėrė. 

— Tikrai, Koko, gerk, nes šito dabar tau labiausiai trūks- 
ta, - metė jam Monika. - Gal dar kokių auksinių minčių šaus 
į galvą. 

- Žiūrėk savo reikalų ir nesikišk, - suniurzgė Koko. 

— Ne, man visai dzin... jei nori su ja pasidulkinti, - ramiai 
tęsė Monika. — Tik, manau, nesunku suprasti, kad manęs vi- 
sai nežavi mintis būti žadinamai klyksmų vidury nakties. 

— Čia tavo isterikė draugė... 

— Aš ne isterikė, - nutraukiau. 

— Ne, tik kompleksuota, - įgėlė Koko. 

— ARJUDU NUTILSITE, VELNIAI RAUTŲ? - suriko Monika. 

Kaipmat jai paklusome. Koko išsiėmė kitą buteliuką ir vie- 
nu mauku ištuštino. Susigūžusi Monikos glėbyje nesitikėjau, 
kad man bus paprasta vėl panirti į sapną, bet neilgai trukus 
saldžiai užmigau. 

Miegojau ilgai, labai ilgai. Kai nubudau, galva buvo lyg 
tešla. Burna apkartusi, ir smigi dienos šviesa, skaisti lyg prie- 
kaištas, skverbėsi į mane pro blakstienas. Jaučiau bjaurias 
pagirias. Vargais negalais kliūdama už baldų nusvyravau į vo- 
nios kambarį. 

Tenai parėmęs galvą rankomis ant bidė sėdėjo Koko. Ne- 
sivarginau su juo sveikintis ir puoliau tiesiog prie čiaupo ger- 
ti vandens. Patyrinėjusi veidrodyje savo tamsių ratilų juosia- 
mas akis ir išblyškusį veidą, nusiprausiau po šaltu vandeniu, 
vildamasi atgaivinti išvargusius bruožus ir nuvyti šalin mie- 
guistumą. Tuomet susigriebiau, kad Koko taip ir nekrustelė- 
jo per visą tą laiką, ir mane nusmelkė negera nuojauta. Gar- 
siai pašaukiau vardu. Neatsakė. Paliečiau jį, 17 kūnas lyg smė- 
lio maišas šlumštelėjo ant marmurinių vonios grindų. 

Į mane žiūrėjo bežadės Bėjos, atsispindinčios ant visų ke- 
turių vonios kambario sienų, vieną akimirką švystelėjo viltis, 
kad čia tik negeras sapnas, nieko daugiau. Atrodė, kad spin- 
dinčios sienos po mano kojomis virš galvos ir iš visų keturių 
pusių apsupo mane lyg kankinimų kambarys ir kažkas grės- 
mingai kėsinasi suplėšyti į skutelius. 

Grįžau į kambarį ir ėmiau žadinti Moniką. Nesusigaudy- 
dama, ką sakau, ji žiūrėjo į mane užmiegotomis akimis. Stai- 
ga šoko iš lovos ir nulėkė į vonią. Koko tebegulėjo ant baltų 
grindų, kur jį palikau. Monika pasilenkė prie jo ir pašaukė, 
paskui papurtė. Jis nerodė jokių gyvybės ženklų. 

— Kas jam nutiko? - paklausiau Monikos, lyg ji būtų gydy- 
toja. 

— Prakeikimas, nežinau, - atšovė ji. - Gal susitrenkė galvą, 
Oo gal neatlaikė viso to rinkinio, kurio vakar prisikimšo. Gal 
ištiko etilo koma... Ką aš žinau? Atrodo, kas nors rimta. Vi- 
sai nereaguoja. Nesu tikra, ar jis kvėpuoja. Reikia iškviesti 
greitąją pagalbą. 

Nuskuodžiau prie telefono. Monikos balsas nutraukė ma- 
ne anksčiau, nei spėjau nukelti ragelį. 

— Tik ne iš čia, - tarė Monika. - Skambink iš automato 
nieko nepalieki. ' 

— Nori pasakyti, kad paliksime jį čia? 

— Kol kas niekas neįtars, ar buvome čia, ar ne, - griežtai 
nukirto ji skubiai vilkdamasi drabužius. 

— Negaliu patikėti. Juk tu su juo mylėjaisi. Nesakau, kad 
turi jį beprotiškai mylėti, bet gal rastum savy kruopelę atsa- 
komybės. 

— Bėja, jeigu jį ištiko kas nors rimta, jeigu jis užsilenks pa- 
keliui į ligoninę ar jau dabar užsilenkė, mes pakliūsime į ne- 
realią bėdą, pati pagalvok. Ką mudvi veikėme viešbutyje vie- 
noje lovoje su vyruku, kurio kūnas prilygsta cheminei bom- 
bai? Iškviesime greitąją pagalbą ir juo bus pasirūpinta. 

— Negaliu patikėti, kad tu tai sakai, negaliu patikėti... — 
šnabždėjau. 

— Drįstu priminti, kad visai neseniai šioje lovoje jis vos ta- 
vęs neišprievartavo, - atrėmė ji. 

— O aš sakau, kad dabar tai jau nesvarbu. Judu kartu stū- 
mėtės, svaiginotės, bet tau nerūpi niekas, išskyrus tave pačią. 
Neabejoju, kad jei mane kas nors panašaus ištiktų, paliktum 
kaip ir Koko likimo valiai. 

— Tu klysti, - atsakė ji. - Esi vienintelis žmogus, kurio nieka- 
da nepalikčiau likimo valiai. 

Apsitempė marškinėlius, įsispyrė į basutes, ramiai susidė- 
jo daiktus į krepšį ir patraukė prie durų. Pasiėmė plastikinę 
užrakto kortelę ir atsigręžė į mane. 

— Elkis kaip išmanai. Einu ieškoti telefono automato. Grei- 
toji pagalba netruks pasirodyti po kokių penkių dešimties 
minučių. Gali pasilikti čia ir vaidinti gailestingąją sesutę, jei 
tas vaidmuo tau patinka. Jeigu apsigalvosi, žinai, kur mane 
rasti: apsistosiu Chavjero namuose. 

Ir trinktelėjusi durimis dingo iš kambario. 

Monikai išėjus, nuslinkau į vonios kambarį. Vyliausi Ko- 
ko rasti jau atsigaivaliojusį, kad viskas tik nesusipratimas, 
netikęs pokštas, blogas sapnas. Tačiau Koko teberiogsojo 
toje pat vietoje, kur jį palikau. Prisėdau šalia ir ėmiau jį 
kalbinti, paaiškinau, kad galbūt jis manęs negirdi, bet per 
televiziją teko matyti, kaip kartais komos ištiktieji girdi vis- 
ką, kas vyksta aplinkui, todėl neprarandu vilties, jog supra- 
siąs mane. Pasakiau, kad greitoji pagalba jau pakeliui, kad 
ligoninėje jam suleis buprenortfino ampulę, ir po trijų die- 
nų jis vėl bus kaip naujai gimęs, bet paskui, kai viską garsiai 
išdėsčiau, man toptelėjo mintis, kad nėra reikalo būti to- 
kiai maloniai su juo, Monika buvo teisi, juk šis skystakiau- 
šis mėgino paimti mane jėga, nekalbant jau apie tai, kad 
per jį mudvi nutolome viena nuo kitos, o ji buvo vienintelė 
mano draugė, ir vis dėlto Koko jaučiau savotišką gailestį, 
papirko mane, padovanojęs savo peilį, pagyrė mane ir laikė 
suaugusia, man jis net savotiškai patiko, ir kaip tik tą aki- 
mirką supratau, kad veikiausiai visus, kurių nekenčiau, pas- 
kui imsiu teisinti. 

Sugrįžau pasiimti savo rankinės, ir mano dėmesį patraukė 
Koko striukė, kabanti ant kėdės atlošo. Pasiraususi vidinėje 
kišenėje radau piniginę. Joje buvo tik keletas banknotų. Ne- 
gera nuojauta kuždėjo, kad Koko daugiau jų neprireiks. Įsiki- 

šau juos į kelnių kišenę, akimirksniu apsirengiau ir išdūmiau 
lauk. 

Eidama žemyn Libertad gatve pamačiau atvažiuojančią 
greitosios pagalbos mašiną. 


Buvo tvanki vasaros diena. Smilkiniais ritosi prakaito lašai. 
Skaisti saulės šviesa, karštis, nė mažiausio vėjelio, spalvų in- 
tensyvumas vargino akis, o pilki pastatų kontūrai tyros švie- 
sos fone buvo grėsmingi. Rodėsi, kad net svyla grindinys. Ne- 
simatė nei pėsčiųjų, nei paukščių, nei šunų, tik neaiški tyla: 
gyvenimas tarsi sustingo nejudrioje popietės tvankumoje. 
Žingsniavau Pradijo gatve ir užėjau į vienintelę atidarytą ka- 
vinę, tenai, ačiū Dievui, veikė kondicionavimo sistema. Pa- 
žvelgiau į laikrodį. Trečia po pietų. Šmėstelėjo mintis apie 
valgį, ir tik tuomet supratau, kad negaliu praryti nė kąsnio, 
jaučiausi lyg viduje tūnotų dygus ir sunkus kamuolys, tad už- 
sisakiau tik kokakolos. Priėjau prie telefono automato ir su- 
rinkau Chavjero namų numerį: įsijungė atsakiklis, ir aš tuo- 
jau pat pakabinau ragelį. Nežinojau, kuo užsiimti, neturėjau 
supratimo, kur reikės nakvoti, tik viena buvo aišku, kad pas 
motiną nė už ką negrįšiu. Kišenėje turėjau šiek tiek pinigų ir 
keletą tablečių, kurias galima parduoti. 


„Majamio“ klubas dar buvo beveik tuščias, ir simpatinga nuo- 
bodžiaujančio veido padavėja, ramstanti barą, manęs neat- 
pažino, kol neprisistačiau esanti Koko draugė. Tada, atrodo, 
prisiminė. Pasakiau, kad noriu prastumti kelis X*, bet ji su- 


* Sutrumpintas ekstazio (XTZ) pavadinimas. Vert. 

abejojo, ar pavyks, mat paprastomis vasaros dienomis žmo- 
nių beveik nesusirinkdavo. 

— Jei mirtinai nori jas prastumti, tada geriausia eiti į „Met- 
rajetą“, - patarė ji. - Tenai visuomet pilna žmonių. Ta liaudis 
neturi pinigų vasaros atostogoms, bet ieško kaifo. 

Padėkojau jai ir patraukiau tolyn. 

Tikrai „Metrajeta“ lūžo nuo žmonių antplūdžio. Galybė 
paauglių lyg padūkę šoko aikštelėje, sukinėdamiesi visai ne 
pagal ritmą. Nusiyrusi prie baro, užsisakiau viskio, perspė- 
jau Mirtišės kloną primenančią padavėją, kad ieškančius eks- 
tazio nukreiptų pas mane, ir patraukiau prie man jau pažįs- 
tamos kolonos. 

Šiuo atveju kolona buvo gyvybiškai būtina išlaikyti stogą ir 
mano pavargusį kūną, kuris bet kurią akimirką galėjo susmukti. 
Kai užsisvajojusi beveik pamiršau, ką šioje vietoje veikiu, prie 
manęs priėjo vaikinukas ir pasiteiravo apie ekstazį. Atpažinau 
ji, nes jau anksčiau iš manęs pirko. Paskui naktis prabėgo lyg 
kibernetiniame sapne: šviesų armija atakavo akių lėliukes, kvai- 
tinamas sintetinių dūžių pragaras, tamsa, kurioje judantys kū- 
nai stumdėsi dūmų pilnoje erdvėje. Kartais kas nors prieidavo 
su manimi pabendrauti. Vieni taukšdavo niekus, kiti mėgino 
flirtuoti, treti ieškojo ko nors užsimesti. Jiems prastumdavau 
tabletes. Ėmiau net manyti, kad tai mano pašaukimas. Staiga 
tirštoje Žmonių masėje pastebėjau savo gerbėją, aukštaūgį tris- 
dešimtmetį, jis sėdėjo už baro. Nusišypsojo ir, lėtai nardyda- 
mas tarp sintezatorių muzikos judinamų kūnų, patraukė prie 
manęs. Nespėjau susivokti, 0 jis jau stovėjo šalia. 

— Vakar nepasirodei, - tarė man. - Jau buvau pradėjęs ne- 
rimauti. 

— Nori pasakyti, kad kasnakt čia ateini laukti manęs? - pa- 
klausiau. 

— Žinoma. Gal nori išgerti? 


Susimąsčiau. Tąnakt neturėjau kur prisiglausti. Visą po- 
pietę šlaisčiausi po Retiro parką, medžių paunksnėje truputį 
nusnūdau, paskui vaikštinėjau po Kastejaną, kol man nė ne- 
suvokus atėjo naktis, tada nutariau užsukti į „Majamio“ klu- 
bą. Pamaniau, kai jį uždarys, patrauksiu į Ispanijos aikštę ir 
ten pernakvosiu arba mėginsiu rasti Moniką. Gal jos kadras 
turės man laisvą sofą, kur galėsiu išsimiegoti... Pažvelgiau jam 
į akis ir labai nustebau suvokusi, kad jis man patinka. Jame 
buvo kažkas ilgesinga, ypač subtilu, kažkas moteriška, tai darė 
ji gražų, nors man nelabai aišku, koks yra tas vyro grožis. Plau- 
kų sruoga krito jam ant akių, tiesaus kirpimo šukuosena veidą 
tarsi dalijo pusiau. Žiūrėdama į jį pajutau kažkokią abipusę 
simpatiją, supratimą be žodžių. Toptelėjo mintis pasiduoti, ir 
tegu ši svaigi prielankumo srovė ir šypsena pasiglemžia mane 
visą. Vieną akimirką sužibo viltis, kad jis gal kitoks nei kiti. 
Bet kai pagalvojau, kas manęs laukia: mūsų kūnai susipina, jo 
prakaituotos rankos neišvengiamai tyrinėja mane. Taip elgda- 
vosi visi kiti. Laikrodis rodė penkiolika po šešių. 

— Ačiū už pasiūlymą, - atsakiau, stengdamasi atrodyti ma- 
loni, - bet man jau metas namo, labai noriu nusivalyti ma- 
kiažą. Laimė, tam pakaks dviejų valandų. Tai greitas būdas 
sulieknėti. 

Jis nusijuokė. 

— Nekalbėk niekų;: juk tu nė kiek nepasidažiusi. 

Jis kyštelėjo ranką į kišenę, išsitraukė piniginę ir padavė 
savo vizitinę kortelę. Įsikišau ją į džinsų kišenaitę. 

— Paskambinsi man? 

— Nežinau... - atsakiau. - Jei mano neįtikimai neramiame 
visuomeniniame gyvenime atsiras spraga ir jeigu po ranka 
pasitaikys telefonas, ir jei per teliką nieko vertinga nerodys, 
gal tuomet... 

Išėjau gatvėn. Mane ir vėl pasitiko nakties tamsa, nors dan- 

gus jau palengva vadavosi iš tiršto juodumo. Aušo diena. Lyg 
dūmų pėdsakas ant stogų ilsėjosi migla. 

Vaikino vizitinė kortelė degino man kišenę. Nei aš žinojau 
jo vardą, nei jis mano. Perskaičiau kortelę: Pablas San Chosė, 
gydytojas. Kažkokia klinika... Jis gydytojas! Visai ne mentas, 
o mus jau buvo apėmusi panika. Žengiau tik kelis žingsnius, o 
jau turėjau kur pernakvoti. Pavarčiusi kortelę rankose suplė- 
šiau į smulkius skutelius. Nenorėjau nešiotis pagundos. 


Vaikinukas man patiko. Galėjau mylėtis su juo, ir Ketė tik- 
riausiai būtų man neegzistavusi, ir kas Žino, gal būčiau tapu- 
Si tokia mergina kaip visos - moteriška ir seksuali. Tik, manau, 
nesunku suprasti, kad šią savaitę po dviejų pasikėsinimų iš- 
prievartauti kažkaip netroškau vyrų artumo. Bet, kartoju, jis 
man patiko. Jo atkaklumas ir humoro jausmas, jo prielanku- 
mas jaudino mane. Galiu įsimylėti ir vyrus, ir moteris. Lytis 
man neturi jokios reikšmės. 

Berniukai vaikystėje rengiami mėlynos spalvos drabužė- 
liais, o mergytės — rausvos. Rožine spalva siekiama sužavėti, 
o mėlyna yra darbinės uniformos spalva. Automobilių dirb- 
tuvių darbininkų kombinezonai, stiuardesių eilutės. Mėlyna. 
Tarnautojų kaklaraiščiai, šratinukai. Rausva. Meilės romanų 
viršeliai ir saldainių dėžutės. Vyrai yra racionalūs, o moterys — 
emocionalios. 

Gimsta žmogus. Po dviejų dienų mergaitėms įveriami aus- 
kariukai. Jos apaunamos rausvais megztais batukais. Štai jau 
tu mergaitė. Pradedi lankyti mergaičių kolegiją. Segi sijonė- 
lius, piniesi kasytes. Tau sukanka keturiolika. Pirmieji lūpų 
dažai. Jau tapai moterimi. Tau sukanka penkiolika. Bateliai 
aukštesniais kulniukais. Parausti autobusų stotelėje pažvel- 

gus berniukui. Nebėgi šimto metrų distancijos. Nesiklausai 
sunkiojo metalo. Tapai vėpla. 

Ko išmokau fakultete? Apie ką rašinėjau savo darbuose. 
Giminės koncepcija pasmerkta visuomenės manipuliacijoms. 
Primestas susitarimas. Atsietas nuo biologinių faktorių. Jei 
gimei vyru ar moterimi, tai neturi reikšmės nekintamoms el- 
gesio normoms. Mes elgiamės pagal išsiauklėjimą. Lyčių vaid- 
menį perimame iš kultūrinių papročių. Jis nėra įgimtas. Mo- 
terys nėra patelės vien todėl, kad avi batelius aukštesniais 
kulniukais. Vyrai ne todėl patinai, kad ryši kaklaraiščius. 

Sulaukusi penkiolikos lioviausi lankiusi mišias. Kai suka- 
ko aštuoniolika, pasibučiavau su Monika. Vėliau sprukau į 
Edinburgą. Tenai nusikirpau plaukus ežiuku ir įsigijau gre- 
mėzdiškus batus. Gatvėje nebuvo galima atskirti, ar esu mer- 
gina, ar vaikinas. Tai buvo paskutinis pasispardymas. 

Kiekviena smulkiausia mano kūno dalis gali būti komen- 
tuojama ar nekomentuojama, nelygu, ko aš siekiu - būti mo- 
terimi ar asmenybe. Mano vagina gali tapti vartais į malonu- 
mus ar į gyvenimą. Mano krūtys - pieno šaltiniu arba eroti- 
kos zonomis. Mano bamba su įvertu žiedeliu gali atrodyti 
provokuojamai ar būti ateities gija tarp manęs ir kitos būty- 
bės, priklausysiančios nuo mano kūno. Mano kūnas augins 
savyje vaisių, jis kupinas gyvybės ar tiesiog niekam tikęs, 
bergždžias ir išeikvotas. 


Moksliškai reikėtų rašyti, kad mudviejų su Ralfu mylėjima- 
sis — tai manęs užvaldymas, savo valios primetimas. Nors iš 
tiesų — atvirkščiai, tai aš įsileisdavau jį, nes jis įsiskverbdavo į 
mane. Jausdavau jį esant kitokį, nesuprantamą, tarsi mano 
esybės papildymą tuo metu. Jei įsileisiu į ji, Maniau, jis užbaigs, 
papildys mane. Dangus ir Žemė, Šviesa ir Sutemos, Gyveni- 

mas ir Mirtis, Chaosas ir Tvarka. Nevertėjo man kankintis 
ieškant atsakymo į klausimą, kas aš esu. Jaučiau, kad jis yra 
mano dalis, kurios man trūko, kažkokia esminė Beatričė, prieš 
daug metų paklydusi laiko tėkmėje ar praradusi vaikystės ro- 
jų. Palikusi tą anksčiau saugotą teritoriją, palaimingą būse- 
ną, nepažįstančią skaudaus pabaigos suvokimo, tapau atski- 
ra savęs pusiau padalytos būtybės dalimi. Prie atsiskyrimo 
liūdesio prisidėjo beviltiškų pastangų suvokimas, niekad ne- 
patenkintas troškimas, kuriuo ketinau pripildyti tuštumą, su- 
sitikimas, kuriuo tenka nusivilti, nes nepavyksta grįžti į tą 
pirminę būseną, kur taip gera, gražu ir tobula, kur jaučiau 
visišką pilnatvę. Pagalvojus apie tai, mūsų glamonės man at- 
rodydavo sterilios ir paikos. Troškau pirmykštės esaties to- 
bulumo, stiprios ir nepriklausomos būsenos prieš tampant 
mums vyrais ir moterimis. Nenorėjau būti tik dalis. Išgyve- 
nau didžiausią ilgesį manyje glūdinčio idealo, veikiau neeg- 
zistuojančio negu prarasto, ir, manau, per seksą ieškojau Vi- 
sumos, skausmingai ilgėdamasi to skilusio neįmanomo susi- 
jungimo, natūralaus troškimo susijungti. Kokią prasmę turi 
mėginimas susieiti, jei mudu kilę iš skirtingų erdvių? 

Moteris, kuri mylėjo Ralfą, mylėjo ir Ketę, suprantu, gal 
sunku tai suvokti, jei nesi to išgyvenęs, mylėti vieną lygiai 
taip pat kaip kitą. Juk nebuvo didelio skirtumo, kaip mylėjo- 
mės. Juk fiziologija niekuomet nelėmė meilės esmės. Nes aš 
gimiau žmogumi ir mylėjau Žmones. 

Būdama su Kete jausdavau, kaip kuri nors mano dalis sky- 
la į smulkiausius atomus. Aš tirpdavau ir tapdavau liepsna, 
kad nešama karštų lavos pliūpsnių išsilydyčiau kartu su jos 
įsčiomis. Palikdavau savo pavidalą, fizinį ir cheminį kūną, 
skriedavau. Su Ralfu, atvirkščiai, viskas buvo kontroliuoja- 
ma. Abudu susiderinę, sinchroniški, judesiai staigūs ir tikslūs, 
tarsi sportinėse varžybose abu ritmingai siekėm bendro tikslo. 


0 
|) 


MY, , 
- 
M) 
Oi NaS 


226 

Ji siūlydavo, jis reikalaudavo. Ji savotiškai mane vargino, 
O jis pavertė mane kaskadininke, lynu vaikščiojančia artiste, 
žongliere. Dvasiškai ji buvo daug gilesnė; o jis lenkė ją ener- 
gija. Ji - tarytum švarūs patalai, 0 jis - panaudoti prezervaty- 
vai. Ji siūlydavo, jis reikalaudavo. 

Tačiau jų odos neįmanoma sulyginti. Ją užtekdavo palies- 
ti, ir pajusdavau malonumą. Jam trūko šios savybės. Jo oda 
buvo tokia pat šiurkšti kaip ir jo būdas. 

Būdama su ja bučiuodavau ją atmerktomis akimis, 0 pirš- 
tais liesdavau suveltus auksaspalvius plaukus. Tyrinėjau jos 
apskritas, tyras akis ir stebėjau drėgną ir žalsvą savo pačios 
veido atspindį. Ketlina,vandenį primenančiomis akimis. Troš- 
kau apkabinti ją ir bučiuoti tą odos plotelį, kur auksaspalviai: 
plaukeliai pereina į baltučius šilko pūkelius. Salsvas kvepalų 
aromatas, sumišęs su kitu, manuoju kvapu; jos ranka, besiil- 
sinti man ant pilvo, ir pirštų galiukai, lengvai virpantys ir slen- 
kantys šlaunimis iki pat viršaus, taip ir traukė pražergti kojas 
ir klubais slystelėti žemyn, kad jos piršteliams būtų lengviau; 
linguoti, apsivijus viena kitą rankomis ir kojomis; laukinio 
ritmo pagautos mano įsčios ima virpėti; kambarys subyra į 
daugybę dalelių ir išnyksta; palaimingas bendrumo jausmas, 
užplūstantis po drauge patirto malonumo; violetinės jos pirštų 
žymės, likusios man ant strėnų. 

Su juo, su Ralfu, jausdavau savo tvirto kūno įstabumą, be- 
sidaužančią širdį, tekančio manyje kraujo stebuklą, įsitem- 
pusius raumenis. Jaučiausi lyg šimto metrų nuotolio bėgikė, 
kietai sučiauptomis lūpomis siekianti savo tikslo. Būdama su 
vienu, galvodavau apie kitą, ir atvirkščiai. Gyvenau orgazmo 
nelaisvėje. 

Jau neliedavau ašarų kasdien, nei tysodavau po antklode 
klausydamasi niūrių aštuntojo dešimtmečio plokštelių. Nu- 
busdavau su šypsena, laidydavau koketiškus juokelius, net 

apetitas padidėjo, nors reikėjo herakliškų pastangų susival- 
dyti ir nesugadinti siūlą primenančios figūros. Ketlina nega- 
lėjo nepastebėti šių permainų, net papostringaudavo apie tai, 
bet į priežastis nesigilino. Gal nusprendė geriau nė nežinoti 
arba nereikalavo pasiaiškinimų, kaip neieškoma priežasties, 
kodėl būna audra ar krinta medžių lapai. Romioji Ketė plaukė 
pasroviui blyškios impulso ir įpročių šviesos lydima, ir reikia 
garbinti tą tykią ir kantrią prigimtį, jos gyvenimą pavertusią 
užuovėja, nors jai netrūko atsitiktinumų, jos kelyje niekada 
nebus nepataisomai keblių aplinkybių, nes Ketė iš esmės pri- 
imdavo viską, kas tik pasitaikydavo jos kelyje - draugus, dar- 
bus, meilužės — savo poelgių niekada nesvarstydavo ir never- 
tindavo. 

Kas vakarą iš televizijos ekrano su žavia šypsena į mus žvel- 
gė Katriona Makeib. Ketlina su pasigėrėjimu ir pasididžiavi- 
mu stebėdavo ją ir niekada nepamiršdavo priminti, kad ši 
grožybė kadaise buvo jos meilužė. Bet Katriona seniai jau 
manęs nejaudino. Ralfo dėka supratau, kad nėra nieko, ką 
Katriona gali slėpti už televizijos ekrano, ko neturėčiau aš. 

Tai, ko troškau iš Ralfo, nebuvo vien tik seksas, gal grei- 
čiau palaikymas, net kartais gailėdavausi, jog plaukiu toje 
srovėje, manydama, kad su manimi jis mylisi, nes suvokia 
mane kaip asmenybę. Troškau užvaldyti dalį jo minčių, įaud- 
rinti jo protą, ieškojau jame Monikos atitikmens, kuris, kaip 
kadaise ji, sutvarkytų mano mintis ir padėtų išbristi iš nešva- 
rios balos, kurioje dabar murdžiausi. Bet jis veikiau mane 
laikė meiluže nei drauge, vadinasi, nesuteikė man laukto pa- 
sitikėjimo. Kai suvokiau tai, liko tik atsakyti į klausimą, ko- 
kie tolesni mūsų šokio žingsniai, kai kiekvienam tenka im- 
provizuoti judesius, kad nesustotum. Ar jam įkyriai manęs 
siekiant derėjo nusileisti? Atsakyti? O kaip? Ar kartais pa- 
čiai griebtis iniciatyvos? Iki kurios ribos? Kuris paskui žengs 

pirmyn ar atgal? Ką reiškia elgtis vyriškai ir elgtis moteriš- 
kai? Tapusi jo meiluže įgijau vaidmenį: pasidariau jo antipo- 
du, ir jis jau niekada niekada nelaikys manęs tokia kaip anks- 
čiau. Mes viską sugadinome. 

Suprantama, jis žinojo, kad gyvenu su kitu žmogumi, ta- 
čiau niekada nieko neklausinėjo. Niekada nepasakė, kad myli 
mane, nei užsiminė apie ateitį, nei kalbėjo apie mus ir santy- 
kį su aplinkiniais, kaip tai darydavo Ketė. Įvardžio mudu jo 
kalboje nebuvo. Dažnai svarstydavau, dėl kokių priežasčių 
jis laikosi įsikibęs manęs. Veikiausiai tai seksas. Bet ir kas 
nors daugiau. Numanau, kad jis irgi jautėsi slegiamas vienat- 
vės, ir jam buvo paranku turėti žmogų, kuris retkarčiais pa- 
lengvintų prisiminimų naštą. Mudu miegojome, ir tai buvo 
viskas. Šalia jo jaučiausi lyg dar viena vieniša keliautoja trau- 
kinio kupė, bendrakelionė ramaus ir paslaugaus keistuolio, 
su kurio draugija esu priversta tam tikrą laiką taikstytis, bet 
tai ilgai netruks. 

Gyvenau su mane mylinčia mergina ir turėjau meilužį, su 
kuriuo palaikiau atsitiktinius ryšius, nežinau, ar dėl jų apgai- 
lestavau. Mane jis žavėjo, tik numaniau, kad šis jausmas nė- 
ra abipusis, tad stengiausi kaip įmanydama nerodyti jam sa- 
vo švelnumo. Mes su Ralfu kaip ir anksčiau nesitardavome 
dėl pasimatymų, susitikdavome universiteto valgykloje. Kar- 
tais tik paplepėdavome. Kartais jis pasikviesdavo mane na- 
mo ir tuomet droždavome tiesiog į lovą, atsitiktinai, kaip kar- 
tais išlenkiama taurelė, tarsi nė vienas to pernelyg netrokštų. 
Niekad nesitardavome dėl konkrečių pasimatymų. Net ne- 
vaikščiojome į barus išgerti po bokalą alaus. Jaučiau tą sie- 
ną, kuri mudu skyrė, ir neradau nei būdų, nei galimybių ją 
išgriauti. 

Iš pradžių man buvo gerai, nėra ko neigti, tie mūsų reti 
pasimatymai išvadavo nuo pažadų ir atsakomybės. Ir man 

buvo nesunku išlaikyti atstumą. Tik laikui bėgant mano jaus- 
mai vis stiprėjo, jaučiau, kad pasiduodu jam, tuomet ėmiau 
nesuvokti, kokią prasmę turi nepasitikėjimas ir tyla tarp mū- 
sų. Išdavikiškas liūdesys mąstant apie jo kasdienybę mane 
stebino, ten manęs nebuvo, stebino nesuvokiama tvarka ir jo 
dienotvarkė, poreikiai ir ryšiai, apie kuriuos įtariau, bet ne- 
turėjau įrodymų, taisyklės, pagal kurias jis gyveno, kol nebu- 
vome susitikę, ir kad visa tai bus mums išsiskyrus. Įsivaiz- 
duodavau, ką veiktų Ralfas be manęs. Skaitytų, rūšiuotų 
plokšteles, ilgokai klaidžiotų po Medousą... Blaškiausi vaiz- 
duotės spąstuose, regėjau praeitį, kuri man atrodė baugina- 
ma kaip tik dėl to, kad jis nė žodžiu apie ją neužsimindavo: 
aš ničnieko apie jį nežinojau, nė vieno žodžio nėra ištaręs, 
nes mokėjo prisidengti dabartimi, o pavienės smulkmenos 
man nieko nesakė. Kartais nutildavo vidury sakinio, pažer- 
davo trivialių posakių, lyg baimintųsi spontaniškumo tik dėl 
to, kad tai gali atskleisti tiesą. Būdavau tyli ir nieko neklausi- 
nedavau. Abejonių ir tylos siena iškilo tarp mūsų tokia di- 
džiulė, kaip tuščia mus skirianti erdvė. Tai, ko nežinojom — 
nei jis apie mane, nei aš apie jį. Dėl to ėmiau nebepažinti 
Ralfo, savęs pačios ir mudviejų abiejų. Tylos pauzės mūsų 
pokalbiuose tapdavo vis ilgesnės, ir tai buvo neginčijamo įro- 
dymo ženklas — mes slepiamės savy, nedrįstame vienas ki- 
tam atsiverti. Neištarti žodžiai, pakibę ore, ir neaiškus suvo- 
kimas, kad kažką prarandu. 

Jaučiau jam tokį artumą, kad būdama šalia sau atrodyda- 
vau beveik vientisa. Troškau visą laiką būti su juo, kandžioti 
jį, čiulpti, draskyti, turėti ką nors aiškesnio nei blankus vaiz- 
das, kurį jo nematydama prisimindavau iš primirštų pokal- 
bių, neaiškiai šmėstelėjusių judesių. Mane nuvargino stebė- 
jimas, kaip viskas atsargiai ir baugščiai slapstoma, jo ieškoji- 
mas tylos aiduose, kiekviename erdvės lopinėlyje, apgaulin- 

guose gatvėje sutiktųjų profiliuose, brangių kvepalų dvelkte- 
lėjime, perpildytame autobuse, staiga man priminusiame jį. 
Troškau pastatyti šventovę, geismo erdvę, atskirą, privačią 
teritoriją, kur galėčiau saugoti visa tai: meilės vaizdus, apei- 
gas ir maldas. 

Supratau, kad tarp mūsų buvo tik seksas, nieko daugiau. 
Ir vis dėlto mūsų ryšys man atrodė lyg kažkas tvirta ir ryšku. 
Kodėl? Todėl, kad su juo praleistas laikas man tarsi išsiplėtė. 
Tai iš tikrųjų vyko laike ir erdvėje daugybę kartų: kai prisi- 
mindavau tas akimirkas ir ką mudu veikdavom. Jo odą, jo 
kūną, plaukus, lytį, balsą. Jausdavau jį esant šalia, nes Ralfas 
labai daug laiko praleisdavo su manimi, net tuomet, kai pats 
to nežinojo. 

Man nepatikdavo, kai jis būdavo virš manęs. Buvo sunkus, 
ir aš ne kartą sakiau tai. Siūlydavau įvairiausių akrobatines 
figūras primenančių žaidimų, kad tik nereikėtų jausti jo svo- 
rio, nes tada aš tarsi sustingdavau, išsigąsdavau pakliuvusi į 
nelaisvę. Baimė užgniauždavo kvapą, kaip nutikdavo mano 
motinai priepuolio metu. Kai mėgindavau tai paaiškinti Ral- 
fui, jis tik gūžtelėdavo pečiais ir ištardavo įprastą frazę, kad 
tikrai esu keistas padaras. 

Keistas? Tu net nenumanai, kokia galiu būti keista, atkirtau 
jam vienąsyk. Žinai, kad Madride vos nenudėjau vieno tipo? 
Pati nustebau, kaip iš mano lūpų galėjo išsprūsti tokie žodžiai, 
nes Edinburge niekam nesu apie tai prasitarusi, net Ketei. Šis 
akibrokštas buvo tikrų tikriausias įrodymas, kad man verkiant 
reikia draugo, su kuriuo galėčiau pasidalyti savo rūpesčiais, 
veidrodžio, kuriame galėčiau įžvelgti save. Bet aš neišsidaviau. 
Nusijuokiau ir pasakiau, kad tai buvo tik pokštas, nors jo vei- 
de šmėstelėjo abejonė, nerimas, kurį jam tuomet pasėjau. 

Būtume galėję tapti geriausiais draugais, aš taip manau, 
bet seksas pavertė mus priešininkais. Virš mūsų sklandė grės- 

mė atsirasti tam tikriems reikalavimams, kurių nebuvome nu- 
matę draugystės be sekso atveju. Nors jis dėjosi, kad Ketė 
jam nėmaž nerūpi, esu tikra, jam rūpėjo, o aš - sunku dabar 
pasakyti — gal norėjau, kad jam rūpėtų, kas mane sieja su 
Kete, kad jis išdrįstų pareikalauti, jog nutraukčiau ryšius su 
ja, kad pasiūlytų man bendrą ateitį. Troškau, kad jam reikė- 
tų iš manęs ko nors daugiau. Kodėl to troškau? Iš puikybės? 
Nebuvo priežasčių reikalauti iš jo daugiau, negu siūlė, nes 
puikiai suvokiau, kad viskas yra gerai taip, kaip yra, kad mu- 
du patogiai viską susitvarkėme, esu jam draugė ir meilužė 
viename asmenyje, tačiau norėjosi ko nors daugiau, vis dėl 
to paties, kas slypėjo Žodyje daugiau. 

Mylėdamasis su manimi Ralfas lyg primesdavo savo valią, 
arba bent jau to siekė. Prisimenu jo įžūlų laisvumą, jo pomė- 
gį prispausti mane kojomis prie lovos, suimti rankas virš gal- 
vos, tada užguldavo ir geismo bangų pagautas virsdavo šėls- 
tančia tėkme. 

O Ketė reiškė nebyliai įteikiamo kūno meilumą, be jokių 
susitarimų ar derybų, ideali jungtis, nes kiekviena iš asmeni- 
nės patirties žinojo, ko trokšta kita. Kasnakt perbėgdavau 
akimis jos taip pažįstamą peizažą, jos kopas, ežerus, žemu- 
mas, nereikėjo nė kompaso, nejaučiau baimės pasiklysti. Ketė 
visuomet buvo šalia ir mane mylėjo. Niekada neatėmė gali- 
mybės su ja matytis. 

Banaliai kalbant, pažinojau geriausias abiejų pasaulių de- 
tales. (Bet ar tų pasaulių tebuvo du? O kuriam tuomet pri- 
klausyčiau aš?) Ir gyvenau tarp vienos lovos ir kitos. Sąlytis. 
Mano gelbėjimosi stotys Edinburgo naktimis, kur diena už- 
gęsta ketvirtą valandą popiet. 

"Tuomet pajutau savy kunkuliuojančią energiją. Mano ju- 
desiai tapo plastiškesni, sąmoningesni. Po megztiniu, kelnė- 
mis ir marškinėliais aiškiai jaučiau savo kūno formas. Seksas 

leido man suvokti save, tarsi stebėčiau iš šalies. Net šalčio 
nejausdavau. Geismas mano viduje išskirdavo pakankamai 
šilumos. Savo meilužių atvaizdus nešiojausi su savimi, tarsi 
prie krūtinės priglaustą talismaną. Tai atsitiko neseniai, kaip 
įprasta sakyti, tik man atrodo, kad praėjo šimtmetis. Ieško- 
jau jų iš vienatvės, vienatvėje juos ir prisimenu. 

Nuo tada, kai pirmąkart gulėjau su Ralfu, nuo tada, kai 
pasidalijau tarp jo ir jos, mano širdis virto kažkuo miglotu, 
begaliniu, nepaaiškinamu. Jei tada manęs kas būtų paklau- 
sęs, ar aš lesbietė, ar heteroseksuali, ar net biseksuali, nes 
tokia veikiausiai ir esu, aš vis tiek būčiau dvejojusi atsaky- 
dama. Jaučiausi sutrikusi, kaip ir prieš trejus metus, kai bas- 
čiausi Madrido gatvėmis, kai mano rankos susitepė nepažįs- 
tamojo krauju. Kartais jausdavausi lyg kokia ledi Makbet: 
suvokiau, kad tai nenuplaunamos dėmės, kaip iš širdies neiš- 
sitrynė namie nugyventi metai, žlugę santykiai su motina ir 
mano meilė Monikai. 


Vėl stovėjau gatvėje be aiškaus supratimo, ką darysiu. Mąs- 
čiau, kad geriausia būtų eiti kur nors išgerti kavos ir apgalvo- 
ti viską, kas nutiko, o paskui ir vėl paskambinti Monikai. Anks- 
čiau ar vėliau, vis tiek turėsiu grįžti namo. Tačiau grįžti dabar, 
kai viskas šitaip pasisuko, neįmanoma. Eiti bet kur neįmano- 
ma. Gyventi toliau neįmanoma. Viskas tuomet atrodė neįma- 
noma. Kai mėgindavau susikaupti ir padaryti kokią nors logiš- 
ką išvadą iš galvoje be tvarkos bruzdančių minčių, smilkiniuo- 
se imdavo beprotiškai tvinksėti. Mąsčiau apie Koko, apie jo 
amžiną atilsį, galbūt jis dabar lavoninėje. Patraukiau tuščia gat- 
vele. Išgirdau žingsnius, ir šmėstelėjo mintis, kad kas nors ma- 
ne seka. Atsisukau, bet ten nieko nebuvo. Žingsniavau toliau, 

bet staiga smūgis į nugarą pribloškė mane prie sienos, nete- 
kau žado. Nespėjau susivokti, kai vyriška ranka suėmė mane 
už kaklo ir laikė prispaustą prie sienos. 

— Štai kur kekšytė... — tarė atšiaurus ir žemas balsas, toks 
kimus ir nemalonus, kad mane net šiurpuliai nupurtė. 

Jis mane smaugė. Jeigu spustelėtų stiprėliau, man galas. 
Ties dešiniuoju smilkiniu jaučiau ritmingai plakančią jo šir- 
dį. Nuo jo trenkė tabaku ir prakaitu. Suvokiau, kad reikia 
gintis, spardytis, sukaupti jėgas ir nublokšti jį šalin, bet nega- 
lėjau nė krustelėti, nežinau, ar dėl oro stygiaus, ar iš baimės. 
Staiga atpažinau užpuoliką: tai buvo tipas, kurį kaukštelėjau 
viskio buteliu. Keikiausi mintyse, kokio velnio ėjau į „Met- 
rajetą“. Tipelis gerai pažinojo Koko ir jo lankymosi vietas. 
Ieškojo manęs ir surado. 

Vis dar negalėjau nė krustelėti, tik išgirdau jį sagstantis 
diržą. Viską supratau. Jo keistame garbės kodekso suprati- 
me nebuvo išlygų: reikia jėga išgauti tai, ką jam atsakiau. Tuo- 
met prisiminiau, kad užpakalinėje kelnių kišenėje turiu Ko- 
ko dovanotą peilį. Mano rankos buvo laisvos. Reikėjo tik ne- 
prarasti savitvardos. Jei darysiu staigius judesius, jis nugin- 
kluos mane ir tapsiu bejėgė. Atrodė, labai susikaupęs sags- 
tosi kelnių sagas. Pamėginau nukreipti jo dėmesį, kad žiūrė- 
tų man į veidą, o ne į rankas. 

— Klausyk... - tariau pašnibždomis, bet kuo ramiau, kad tik 
jo neišgąsdinčiau. Jis nustebęs pažvelgė į mane, ir supratau, 
kad viskas klostosi kaip reikia. - Aš tikrai atsiprašau už tą kar- 
tą, tikrai, labai atsiprašau, bet tu labai išgąsdinai mane, ir... 

Jo lūpos palietė manąsias. Aš neatsakiau jam bučinio, o 
tuo metu apgraibomis ieškojau kišenėje peilio. Nebuvo taip 
paprasta, nes jis gulėjo pačiame dugne. Dėkojau dangui, kad 
mūvėjau duksliomis kelnėmis. Pajutau aitrų nuo alkoholio 
jo seilių skonį. Jis vis dar laikė suspaudęs man gerklę, tik jau 

ne taip stipriai. Atrodė, patikėjo, kad pasidaviau. Toptelėjo 
mintis, kad aš jam patinku, o gal jis manė, kad patinka man. 

Peilį jau turėjau rankoje. Susikaupiau ir mintyse pakarto- 
jau Koko žodžius. Nuspaudi mygtuką ir geležtė staigiai atsi- 
lenkia. Tada reikia smogti be baimės, nedvejojant, taikliai, ir 
suvaryti geležtę iki pat kriaunų. Nedvejojant. Sukaupusi vi- 
sas jėgas suvariau jam peilį tarp šonkaulių. Pliūptelėję krau- 
jo purslai ištepė marškinius. Jaučiau jį karštą ir lipnų, srū- 
vantį mano pirštais. Iš jo gerklės išsiveržė kimus skausmin- 
gas riksmas, bet jis manęs nepaleido. Įbedžiau peilį dar kar- 
tą ir neištraukiau. Vaikinas susirietė ir žnektelėjo ant žemės 
gemalo poza. į 

Pasileidau bėgte, nežiūrėdama atgal, rankoje tvirtai spaus- 
dama peilį. 

Kai tai įvyko, matyt, buvau septynerių ar aštuonerių. Mo- 
tina pasiuntė mane į greta esančią parduotuvę nupirkti kum- 
pio. Grįždama stabtelėjau prietemoje skendinčiame vieniša- 
me parkelyje. Žinojau, kad nevalia, bet tuščios sūpynės buvo 
pernelyg didelė pagunda. Kažkoks malonus ponas prisėdo 
šalia ant tuščios lentos. Manęs kažko klausinėjo, pavaišino 
saldainiais, paskui jo rankos po languotu sijonėliu ėmė glos- 
tyti mano nuogas šlaunis. Paskui paėmęs už rankos pasivedė 
už krūmokšnių. Privertė ranka liesti jo lytį. Kai jis baigė, pa- 
sileidau tekina tamsiomis gatvėmis namo net neatsigręžda- 
ma. Nuo to vakaro niekada gyvenime nebuvau taip greitai 
bėgusi, nors minutės prilygo valandoms. Kintanos gatvėje 
stabtelėjau ir prisėdau ant suolelio. Jau buvo beveik visai pra- 
švitę, ir, pažvelgusi į savo krauju išteptą ranką, suvokiau, kad 
vis dar spaudžiu saujoje peilį. Šviesa žaidė jo žydroje viršū- 
nėje, kraujo dėmės jau buvo išdžiūvusios. Švystelėjau jį tie- 
siog į kanalizacijos vamzdį. 


Uy 

Užsukau į barą, kurio sienas puošė plakatai su automobiliais 
ir pusnuogėmis merginomis nerealių dydžių biustais. Būrelis 
darbininkų gėrė kavą. Vienas iš jų garsiai svarstė apie futbo- 
lą, įvarčius ir perdavimus, o tai man buvo nesuprantama kaip 
kinų kalba. Jis smalsiai nužvelgė mane ir be užuolankų pa- 
reiškė, kokia aš „faina“. Niekas į tai nekreipė dėmesio, į ma- 
no krauju išteptus marškinėlius irgi. Paprašiau kavos ir rakto 
nuo tualeto, kuris pasirodė esąs tik apšiurusi šlapimu tren- 
kianti skylė. Pasilenkiau virš klozeto ir išvėmiau rusvą skystį — 
viskį su kokakola. Dar šiek tiek pasėdėjau, tirtėdama lyg 1š- 
gąsdintas žvėriūkštis. Kai pagaliau pavyko sukaupti jėgas, iš- 
siskalavau burną praustuvėje. Tada nusivilkau marškinėlius 
ir išsiskalbiau. Iš pradžių vandens srovė buvo raudona, pas- 
kui rausva ir pagaliau švari; dėmė išbluko, liko tik pilkšvas 
jos šešėlis. Paskui keletą kartų gręžiau ir purčiau, gręžiau ir 
purčiau juos, kad bent kiek pradžiūtų. Neatpažinau savęs 
veidrodyje, išblyškusios, nemigos pažymėtu žvilgsniu. Apsi- 
vilkau dar drėgnus marškinėlius ir išdūmiau iš baro, kad ne- 
girdėčiau laidomų sąmojų apie spenelius, matomus pro šla- 
pią medvilnę. 


Iš telefono kabinos paskambinau Chavjerui į namus. Iš kar- 
to pažinau jo apsnūdusį balsą ir pasiteiravau Monikos. 

— Ji miega, — atsakė tingiai. 

— Pažadink, tai svarbu. - Ilga pauzė ir galiausiai, kai jau 
rengiausi pakabinti ragelį, atsiliepė Monika. Jos prikimęs, 
duslus balsas reiškė ją ką tik pakirdus. 

— Kur tu? - paklausė. 

"Trumpai nupasakojau, kas nutiko. Išvadino mane kvaile, 

kad sugrįžau į „Metrajetą“. Atrodė ne juokais supykusi, jos 
balsas staiga tapo šaižus. Liepė ateiti pas ją, tada ir pasikal- 
bėsime. 

Sėdau į taksi. Jau dvi paros be miego, todėl rankos lengvai 
virpėjo. Sugavau smalsų vairuotojo žvilgsnį, stebintį mane 
pro veidrodėlį. Visą kelią žiūrėjau pro langą ir išlipdama ne- 
palikau jam smulkių. 

Chavjeras gyveno viename iš Kastejanos daugiaaukščių, ir 
jau po penkių minučių stovėjau prie jo namo laiptinės. Dar 
taksi pastebėjau Moniką, kuri sėdėjo ant šaligatvio atbrailos 
ir rūkė lūkuriuodama. Priėjusi pabučiavo mane. 

— Geriau likime čia, — pasakė. - Juk žinai, Chavjerui nela- 
bai prie širdies mūsų draugystė. Eime, išgersime kavos. 

Užėjome į vieną šio rajono kavinių, kur viskas spindi meta- 
lu, o padavėjai išsipustę kaip povai. Užsakiau apelsinų sulčių 
sau ir kavos Monikai. Ji prisidegė antrą cigaretę ir ilgiau nei 
reikia maišė šaukšteliu cukrų, tada išklausiau jos pamokslo, 
kurį, manau, ji jau buvo iš anksto parengusi. Ji ilgai kalbėjosi 
su Chavjeru ir pati daug mąstė. Tai, kas nutiko Koko, pasakė 
ji, privertė ją atsitokėti. Jai rodėsi, kad pernelyg skubėjo gy- 
venti. Staiga viskas sprogo tiesiog prieš akis. Devyniolikos me- 
tų ji jautėsi esanti sena, ir ją apėmė toks didžiulis kitokio gyve- 
nimo, kurio ji neturėjo, ilgesys, bet jai reikėjo tik ranką ištiesti. 
Chavjero gyvenimo būdas: rytmečiai golfo klube, popietės ap- 
siperkant Serane, pietūs Embassy ir vakarienės pas Lusijų... į 
visa tai iki šiol ji žiūrėjo skeptiškai, nors nuo pat gimimo buvo 
tam pasmerkta. Ji kalbėjo tvirtai, net su tam tikru įkarščiu, ir 
aš pasijutau besikapanojanti gličioje žemėje, lyg liulančiame 
kauburyje, bejėgiškai mostagavau rankomis ir mėginau išsi- 
gauti į paviršių. Nusikračius jos žodžių slogučio man tapo aiš- 
ku, kad akyse atsispindi visai kas kita, nei taria jos lūpos. Jos 
nupieštas vaizdelis man pasirodė neįjtikimas. Ji galėjo išsi- 

gelbėti nuo Malasanjos, nuo neaiškių vietų, nuo badymosi ir 
blogos įtakos, bet tik ne nuo savęs pačios. 

— Žinai ką, - staiga išsprūdo jai, tarsi praneštų kokį maž- 
možį apie sutiktą seną moksladraugę ar šukuosenos pakeiti- 
mą, —- Chavjeras prašė už jo tekėti. 

— Nekalbėk nesąmonių. Juk tau dar tik devyniolika. 

— Nair kas? Nebūtinai šiemet. Be to, nemažai žmonių tuo- 
kiasi būdami mano metų, ir dar jaunesni. 

— Bet juk tu nemyli jo, - užginčijau, mėgindama baigti tą 
temą. 

— Na kodėl?.. Trupučiuką myliu, - atsakė ji. - Pagaliau juk 
mudu jau šitiek metų pažįstami. O meilė - reliatyvi sąvoka. 

— Taip, dabar suprantu, kad meilė tau - tik reliatyvi sąvoka. 

Ji nesuprato arba dėjosi nesupratusi mano ironijos. Atro- 
dė penketu metų pasenusi. Jai kalbant dvi raukšlės įrėmino 
lūpas, pastebėjau, kad jos neišnyko net kai nutilo. O dėl Pa- 
ko, tai rytą ji skubiai peržvelgė laikraščius, bet apie įvykį dar 
niekur neužsiminta. Ji beveik tikra, kad nieko bloga nenu- 
tiks, jis manęs neįduos. Juk negalėjo pagarsinti visiems ma- 
ne jau anksčiau pažinojęs, nes tuomet išaiškėtų, kad nelega- 
liai įsigijo pistoletą. Na, o jei mane vis dėlto įduotų - tai ma- 
žai tikėtina — man per daug jaudintis nevertėtų. Anksčiau į 
policijos akiratį nepakliuvau, be to, esu nepilnametė, o tai 
reiškia, kad nepakaltinama. Suprantama, jei kas nors ką nors 
leptelėtų, jeigu į dienos šviesą iškiltų mūsų verslas, kai par- 
davėme jam pistoletą, galim įlipti į didelį mėšlą, bet Monika 
tikėjosi, kad to niekada nebus. Geriausia būtų, jos nuomo- 
ne, jeigu aš grįžčiau namo ir kurį laiką niekur nekiščiau no- 
sies. Kad išvykčiau į Eskorialį, jeigu įmanoma. Pako nežino, 
kur aš gyvenu, taigi tokiame didmiestyje kaip Madridas ne- 
įmanoma sužvejoti mano adreso. 

— Bet jie žino, kur gyveni tu, ir tavęs lauks. 


Aa, 
| i 
ins 


238 


— Apie tai ašjau pagalvojau. Iki vasaros galo lieku pas Chav- 
jerą. Iki rugsėjo visi jau bus apie mane pamiršę. Klausyk, su 
Koko dar ne į tokias nesąmones buvome įsivėlę, galiausiai vis- 
kas susitvarkydavo. Žmonės nekiša trigrašio, kur nereikia, dau- 
giau prie to negrįžk. Tas tipas jau pasimokė, tačiau jis pirmas 
tave užpuolė, vadinasi, žinojo, kad rizikuoja. Jei ne tu pulsi 
pirmas, tai tave užpuls ir tau šakės. Toks gyvenimas. 

— O jeigu aš jį nužudžiau? 

— Jei nužudei - juo geriau. Tada jis niekam nieko neišduos. 
O tavęs su įvykiu irgi niekas nesusies. Be to, nelabai tikiu, 
kad tu jį pribaigei. Atsipūsk. 

Mano žvilgsnis susidūrė su prigesusiomis jos akimis, ir skran- 
dyje kažkas apsivertė, gal tai buvo nostalgiškas artumo impul- 
sas, kaip kontrastas didžiulei ką tik atsiradusiai prarajai tarp 
mudviejų. Panorau priglusti prie jos, palinkau keletą centimet- 
rų ir jau būčiau palietusi, bet susilaikiau. Dar kartą prisiver- 
čiau pajusti jos odą, bet susiturėjau anksčiau, nei švelniai ją 
paliesiu, rodos, pirštai užčiuops tik stiklą. Tarp Monikos ir ma- 
nęs ką tik atsirado niekieno žemė, sūkurio gelmė, jaučiau ją 
kalbančią iš kažin kur toli. Užmokėjau už sultis ir jos kavą ir 
išėjome iš kavinės. Nė nepabučiavau jos atsisveikindama. 


Vieni pasakytų, kad Monika - nedora būtybė; kiti, gerano- 
riškesni, - kad Monika jautėsi sutrikusi, o gal pati nežinojo, 
ko nori, arba nesusivokė savyje. Gerai, aš visuomet įsiveliu į 
nemalonumus, bet negi aš pati jų neieškau? Aš atsisakiau 
„normalios šeimos“ rėmų, atsimečiau nuo mokslo draugių, 
nuo to vargšo vaikinuko, lūkuriuodavusio manęs „Metraje- 
toje“. O jis veikiausiai yra puikus žmogus, baigęs mokslus ir 
jau įsitvirtinęs gyvenime. Kai mąstau apie žmones, su kuriais 

bendraudavau, kyla mintis, kad man tiesiog nepasisekė, bet, 
manau, tik tokių aš ir ieškodavau, tarsi mano širdis būtų sau- 
goma šarvuotų durų. Reikia tam tikro kodo, kad jos atsiver- 
tų, todėl mano vidun patenka tik tam tikri Žmonės: atsisakę 
praeities, o dabartyje mėginantys pabėgti nuo savęs - kaip 
Monika, kaip Ketlina, kaip Ralfas. 


Vieną popietę mudu su Ralfu kaip tik ėjome Medouso alėja jo 
namų link ir vos ne kaktomuša susidūrėme su Bariu, kuris Žir- 
gliojo nudūręs akis, rankas susigrūdęs į kišenes. Aišku, Baris 
negalėjo žinoti apie mudviejų ryšius, tačiau aš vis tiek jaučiausi 
lyg sugauta, netikėtai užvaldyta baimės ir kaltės jausmo. Staiga 
pabudo mano katalikiškoji sąmonė, kurią jau laikiau užmigusią 
amžiams, ir pamaniau, kad Baris, vos pamatęs mus kartu, su- 
mes, jog esame meilužiai, lyg man ant kaktos tai būtų parašyta. 
Tačiau labai nustebau, kai Baris kreipėsi ne į mane, o į Ralią, 
pasisveikindamas trumpu galvos linktelėjimu. 

— Sveikas, kolega. Šimtą metų nesimatėm.... 

— (Gal ne visai, - nesutiko Ralfas. 

— Labas, - tarė man ir linktelėjo galva Ralfo pusėn: - Judu 
pažįstami? 

— Studijuojam kartu. Universitete, na, pats Žinai, - atkir- 
tau kuo trumpiau. 

— Ą... suprantu. Aš tai varau į Negotians, laikas atidaryti. 
Susitiksim kada. 

— Tvarka, - tariau jam. 

— Iki, - pasakė Ralfas. 

Turbūt nykesnio pokalbio negalėjau įsivaizduoti. 

Po kokių dviejų ar trijų dienų grįžusi iš universiteto namo 
radau Barį, Ketę ir Elsą virtuvėje geriančius arbatą. Man la- 

bai magėjo sužinoti, iš kur Baris pažįsta Ralfą, tik nedrįsau 
paklausti, juk turėjome atrodyti —- nieko daugiau - tik kaip 
atsitiktiniai pažįstami. Baris, lyg skaitydamas mano mintis, 
užbėgo už akių ir pats pradėjo kalbą apie Ralfą. 

— Tas tipelis, su kuriuo anądien tave sutikau, Ralfas Sko- 
tas-Formanas, ar ne? 

— Jis man tik Ralfas, - pasakiau. Jo pavardės aš nežinojau. 

— Studijuoja literatūrą? 

— Ne, menus. Kartu lankome bendrą estetikos seminarą. — 
Nenorėjau, kad imtų domėtis, kaip su juo susipažinau, nes 
Ketei niekuomet nesu gyrusis, kad universitete susiradau 
draugų. | 

— Seniausiai jo nemačiau. Dažnai pagalvodavau, kur jis pra- 
smego. 

— Gerai jį pažįsti? 

— Kas jo nepažįsta? Jaunasis Skotas-Formanas. Jo tėvas 
buvo lordas. 

— Iš kur tos pažintys su lordo sūnumi? — pasmalsavau, o 
balse nuskambėjo šiek tiek ironijos, lygiai kaip prieš keletą 
metų netilpo galvoje, kad Koko turi draugų Moralechos tur- 
tuolių rajone. 

Jis paaiškino, kad juodu nėra jau tokie dideli draugai. Kai 
Baris dar buvo vaikėzas, kokių trylikos ar keturiolikos metų, 
artimai bendravo su savo pusbroliu, šiek tiek vyresniu už jį, 
kuris gyvenimui užsidirbdavo plokštelių parduotuvėje ir kar- 
tais grodavo muziką diskotekose - tada jos dar nesivadino 
klubais - ir turtingų Žmonių šventiniuose vakarėliuose. Ant- 
ras verslas buvo daug pelningesnis nei pirmas ir neilgai tru- 
kus pusbrolis įsigijo lyg ir klientų: protestantiškų pažiūrų 
aukštuomenės žmonių dvigubomis pavardėmis, mokslus bai- 
gusių public shools, be akcento kalbančių angliškai, tartimi, 
tinkama kalbėti BBC. Jie rekomenduodavo jį vieni kitiems. 

Bariui labai patiko dalyvauti tokiuose vakarėliuose. Padė- 
davo pusbroliui tvarkyti plokšteles, atlygio už tai jam nerei- 
kėjo, pakako iš vidaus pamatyti pilaites, kurias iki šiol regėjo 
tik per televiziją, ir pasitenkino galimybe maukti alaus kiek 
tinkamas, be jokių ribojimų ten, kur niekam nė motais buvo 
jo amžius. 

Vienąsyk pusbrolį pasamdė groti ypatingame pokylyje, lor- 
do Skoto-Formano viloje, įsikūrusioje dviejų šimtų akrų ūkyje 
tarp Feterkerno ir Stonheveno, apie dvidešimt mylių nuo 
Aberdeno. Tenai jiedu nusigavo senutėliu pusbrolio džipu 
ir, nors jau buvo matę įvairiausių dvarų, jiems lūpa atvipo 
išvydus tą nuostabų rūmą. Apsuptas sargybos ir signalizaci- 
jos, galybė išpuoselėtų sodelių, ūkiniai pastatai, baseinas, aikš- 
telė sraigtasparniui nutūpti... Viduje net nespėjo apsižval- 
gyti, tačiau Baris buvo tikras, kad tie apartamentai ne pra- 
stesni už pačios karalienės rezidenciją. 

Šventė turėjo vykti alaus barą ar diskoteką primenančioje 
patalpoje: baras, aplinkui zujantys padavėjai, šviesos ir šokių 
aikštelė - visa tai ką tik įrengta viename iš didžiulio namo 
rūsių, kuriam tikrai kokie pora šimtų metų. Bet svečių nebu- 
vo gausu. Iš viso gal keturiasdešimt žmonių. Girtutėliai vai- 
kėzai, prašmatnios gražutės mergaitės sloane girls, kaip iš ma- 
dų žurnalų, įmantriomis iškilmių šukuosenomis, dailučiais 
išpuoselėtais veideliais, grakščiais kūnais, išdidžia laikysena 
(tai rodė tinkamą mitybą ir reguliarų sportavimą), nepriekaiš- 
tingo grožio paaugliai, kurie nesivargino persimesti bent žo- 
deliu su tipeliais, pasamdytais groti šventėje. Bet šventės kal- 
tininkas, jaunylis lordo Skoto-Formano sūnus, pasirodė esąs 
malonus vaikinukas, besidomintis muzika. Jis įsileido į ne- 
trumpą pokalbį su Bario pusbroliu, iš to jiedu ir suprato, kad 
labai domisi plokštelėmis, kurias grojome. Pusbrolis papasa- 
kojo jam apie parduotuvę, kurioje dirbo, ir kaip nustebo, kai 

vos savaitei prabėgus tenai apsireiškia jaunasis Ralfas, abe- 
jingu veidu superka vos ne visas plokšteles, tarsi išleisti šimtą 
svarų (tų ankstesniųjų svarų) bet kuriam aštuoniolikos metų 
vaikinukui būtų vieni niekai. Nuo to laiko jis nuolat lankyda- 
vosi parduotuvėje ir visada paklodavo astronomines sumas. 
Bario pusbrolis, kuris žinojo, kad į Skotą-Formaną panašių 
žmonių akyse visada bus tik Glazgo katalikų atmata, išgyve- 
no nenusakomą apmaudą tam pinigais aptekusiam vaikėzui, 
bet ir negalėjo juo nesižavėti; tasai jaunuolis, drovus ir išsilavi- 
nęs, lyg nektarą gėrė jo žodžius, priėmė jo rekomendacijas su 
tokiu uolumu, lyg paklusni vienuolė. Išlepintas vaikis su savo 
milijonais negalėjo turėti-nei Brajeno darbo, nei jo išmanymo, 
bet štai plokšteles supirkti jis galėjo. 

Bet staiga vaikinas liovėsi lankęsis parduotuvėje. Ilgokas 
nesirodymas nenustebino nei Bario, nei Brajeno. Baris kaž- 
ką leptelėjo, kad „senokai neužsuka mūsų jaunasis lordas“, 
o Brajenas ironiškai paantrino: „Tikrai, velnias žino, kur įstri- 
go, gal įsivėlė į ginklų ir narkotikų prekybą“. Abudu tada 
pasikvatojo iš savo juokelių ir daugiau jo neprisiminė iki tol, 
kai metams praėjus spaudoje šmėstelėjo straipsnis apie se- 
nojo lordo Skoto-Formano mirtį. Prasidėjo tyrimas, savaičių 
savaites mirgėjęs geltonojoje spaudoje. Istorija buvo maž- 
daug tokia: lordas užsimušė sportiniam automobiliui nukri- 
tus nuo uolos. Atrodytų - visko būna. Tačiau senoji velionio 
lordo motina, baisiai griežusi dantį ant savo marčios, nes bū- 
tent ji testamentu paliekama šeimos turto paveldėtoja, pri- 
mygtinai reikalavo atlikti lavono skrodimą. Tuomet išaiškė- 
jo, kad velionio kraujyje rasta didelė barbitūratų dozė. Ne- 
įtikimai atrodė, kad lordas po tokio tablečių kokteilio buvo 
pajėgus vairuoti, geriausiu atveju jis galėjo kietai miegoti, ir 
tada pasklido gandai, kad kažkas bevalį kūną įsodino į auto- 
mobilį ir visu greičiu paleido nuo uolos. Įtarimai krito ant jo 

žmonos. Tada į dienos šviesą iškilo visi nešvarūs šeimynėlės 
reikaliukai: alkoholizmas, prievarta, smurtas. Kad ir koks di- 
dis lordas buvo Skotas-Formanas, negalėjo atsikratyti girtuok- 
lysčių, girtas keldavo ranką ir prieš savo žmoną, 0 vienąsyk 
net nustūmė nėščią nuo laiptų, ir ji persileido. Savo ruožtu ji 
jau daugel metų palaikė santykius su gerokai jaunesniu vy- 
riškiu, kuris apkaltintas dėl bendrininkavimo. Buvo atlikti 
tyrimai, tačiau niekas negalėjo įrodyti šių gandų pagrįstumo. 
Tiesa, velionio kraujyje rasta didžiulė barbitūratų dozė pasi- 
tvirtino, bet tikra yra ir tai, kad lordas vartodavęs daug rami- 
namnųjų, be to, dar užgerdavęs juos alkoholiu. Vyko tyrimas, 
tačiau teismo ekspertas nebuvo tikras, ar nelaimės metu lor- 
das tikrai buvo be sąmonės. Elsa ir Ketė, kurios miglotai pri- 
siminė šią istoriją, pasipiktino: Žinoma, visi užsipuolė žmo- 
ną, nes į dienos šviesą iškilo jos neištikimybės istorija, ir kur 
jau ten, su daug jaunesniu vyriškiu; jei panašioje situacijoje 
būtų atsidūręs vyras, net apkaltos proceso niekas nekeltų re- 
miantis tokiais menkais įrodymais. Galiausiai žmona pasie- 
kė, kad visi kaltinimai jos atžvilgiu būtų atšaukti. Tačiau su- 
keltas skandalas, matyt, smarkiai ją paveikė, kad nuo to lai- 
ko ji visiškai nesirodė visuomenėje, ir neilgai trukus pasimi- 
rė ištikta širdies smūgio; bent jau taip manė Baris, prisimi- 
nęs kažką iš perskaitytų laikraščių. Pasak jo, Ralfas turėjo 
dar vieną brolį, gražuolį, visuomet apsuptą rinktinių mergi- 
nų, užkietėjusį lėbautoją ir triukšmadarį, ir, jei atmintis jo 
neapgauna, šis buvo gerai žinomas tipas Edinburgo, Man- 
česterio ir Londono klubuose, nes vartojo viską, kas tik pa- 
kliūdavo po ranka, ir, Bario nuomone, per savo orgijas visą 
palikimą iššvaistė alkoholiui ir narkotikams... 

Labai lėtai pakilau nuo kėdės, stengdamasi išlaikyti ramy- 
bę. Nenorėjau, kad bent kuris pastebėtų, kokį įspūdį man 
padarė ši istorija ir kokioje šviesoje man pasirodė jos hero- 

jus. Atsiprašiau, dėdamasi pavargusi, niekas dėl to nenuste- 
bo, nes jau buvo pripratę prie mano uždaro būdo, o aš nuė- 
jau į tualetą ir išvėmiau visą išgertą arbatą, lipnią ir tamsią, 
kaip ta istorija, kurią ką tik išgirdau. 

Supratau, kad Ralfas niekuomet manęs nemylėjo. 


Ralfas niekuomet manęs nemylėjo, Monika niekuomet ma- 
nęs nemylėjo... 

Monika pasirinko jaunuolį kilminga pavarde, turtingą, tu- 
rintį padėtį visuomenėje, pelningą verslą, nuolatines paja- 
mas ir neblogą penį tarpukojy. 

Klaidžiojau Kastejanos gatve, man rodės, jau valandų va- 
landas, kojos pačios vedė į Retiro parką. Susiradau prie tven- 
kinio ramią saulėtą vietelę ir daviau valią ašaroms. Skaus- 
mas sukaustė, kaip gyvūnus sukausto baimė, paralyžiavo ma- 
ne visą, nieko aplink save nemačiau. Laikas bėgo, o aš tarsi 
suakmenėjau; dangus pakeitė spalvą, aplinkui mane buvu- 
sios porelės išsiskirstė, prisėdo kitos, pro šalį šmėsčiojo po- 
nios su šunimis ir dviratininkai, gulbės plaukiojo po tvenkinį 
nebyliai kaulydamos duonos trupinių. 

Rilkė yra pasakęs, kad grožis baigiasi ties bjaurumo riba, 
kurią dar galime pakęsti. Esu kentusi baisius dalykus arba 
ne. Mane gąsdina televizijos programų vaizdai, karo sumai- 
toti kūnai, išbadėję vaikai, moterys, tapusios prievartos au- 
komis, neapykanta vaikiškuose veideliuose, sukrečiamas be- 
garsis riksmas, atsklindantis iš bado versmių. Galbūt egzis- 
tuoja pirmo ir antro baisumo kategorijos. Galbūt niekas nė- 
ra svarbu, pagaliau juk visi iš ten pat atsiradome ir grįšime 
prie to paties. Mirtis išskaidys mus į vandenilį, deguonį, me- 
taną, neoną, argoną, anglį, šviną, silicį, geležį 1r po milijono 

metų perkirtę erdvę pateksime į pirmykštę savo atsiradimo 
vietą, saulė, toji nerimo žvaigždė, be perstojo sproginėjanti 
vandenilinė bomba, bus ta pati. 

Saulė, mėnulis, žvaigždės visada gimsta rytuose ir gęsta va- 
karuose. Kas naktį jie vėl atgimsta, kas naktį vėl iš naujo su- 
formuoja tas pačias orbitas, kuriomis ir vėl skris. Jie tebebus, 
mąsčiau, net ir po mano mirties. Tenai aukštybėse egzistuoja 
tvarka, apibrėžtumas, beveik raminamas kosminis pastovu- 
mas, verčiantis mane pasijusti tokia menka. Nes kad ir kas 
man nutiktų, pasaulis ir toliau abejingai suksis apie savo ašį. 
Kaip to įrodymas pamažu užslinko sutemos, nepermaldau- 
jamai dažančios dangų violetine ir pilka spalva, viskas lygiai 
taip pat kaip prieš trilijonus metų, kaip bus ir dar trilijonus 
metų, kai mano kūnas, persikūnijęs į žemę, augalą ar žvėrį, 
jau priklausys gamtos ratui. 

Išsiėmiau piniginę ir ėmiau tyrinėti savo turtą. Popierėliai, 
keletas celofanu aptrauktų tablečių, nuotraukos iš fotokabinų... 
Mūsų trijų veidai pasmerkti užmarščiai. Dangus, virtęs tviskan- 
čia drobe, padidino mano nakties baimę. Mėnulio pilnatis, ku- 
rios taip bijojau nuo vaikystės, karaliavo tenai aukštybėse išda- 
vikiškai apsisupusi žvaigždžių svita. Jų gausybė manyje sukėlė 
dar didesnį vienišumo jausmą. Rodėsi, kad tyčiojasi iš manęs. 
Nuo pat mažens buvau mokoma, kad tas, kuris mane myli, gy- 
vena aukštybėse, kad debesys dengia Dievo miestą. Žvaigždžių 
pilnas skliautas tada dar žadino mano smalsumą. Vaikystės sva- 
jonėse tenai aukštai gyveno angeliukai, šventieji ir pranašai, ir 
aš žvelgdavau dangun tikėdamasi akimirksnio nušvitimo, kurį 
staiga išvysiu. Tikėjausi, kad kažkas, kuo vis dėlto netikiu, iš- 
klausys mano dejones, supras mano sielvartą. Tačiau dangus man 
rodė tik tai, kad baigėsi ilga diena, kad jau vėlu, ir man laikas 
būtų grįžti namo. Kad nieko daugiau ten nėra, išskyrus kelis 
vienišus palydovus, pasmerktus dienas baigti kapinių planetoje. 

Tada pakilau nuo žemės ir patraukiau prie išėjimo. Šalia Alkala 
vartų pamačiau telefono kabiną. Kai tėvas atsiliepė, tiesiog pa- 
sakiau: čia Beatričė. Noriu grįžti namo. 


Žemės ir Mėnulio nesieja joks fizinis ryšys, ir vis dėlto Žemė 
nuolat traukia Mėnulį prie mūsų. Mėnuo ta pačia orbita skrie- 
ja aplink Žemę. Mėnuo myli Žemę, kuri myli Saulę, tarsi 
rodydami mums, kad mūsų išgyvenamos kasdienės meilės ir 
nemeilės nėra žmonijos paveldas. Kaip ir šeimos ar darbo 
bendrijos, kur vienos'priklauso nuo kitų. Mėnuo valdo po- 
tvynius ir daugelio gyvūnų gyvenimo ciklus. Mėnuo turėtų 
būti moteriškos giminės, nes kas dvidešimt aštuonias dienas 
pasikartojantis mėnulio ciklas sutampa su menstruacijų cik- 
lu (lemtingas skaičius gyvybingai, save pratęsti trokštančiai 
būtybei). Jau faktais pagrįsta, kad per pilnatį įvykdoma dau- 
giausia žmogžudysčių. Nenuostabu, kad vaikystėje pilnatis 
taip mane baugindavo. Būta dėl ko. 


Ralfas mane paliko irgi per pilnatį. Dar daug popiečių buvome 
susitikę, pasimatydavome kavinėje, vėl grįžome prie trivialių po- 
kalbių, tarsi niekada anksčiau nebuvo glamonių, nei meilės va- 
karų, nei aistros, nei orgazmo. Tarsi būtų dingusi atmintis. Ab- 
surdiškas šaltis, su kuriuo susitaikiau nesiginčydama, kantriai 
įtikinėdama save, kad gyvenime reikia prisitaikyti. 

Tai nutiko vieną iš naktų, kai Ketė dirbo bare, o mane vėl 
užklupo juodžiausios akimirkos. Staiga pasijutau tokia vieniša 
ir apleista, toli nuo Madrido, nuo savo namų, nuo Monikos, 
įsisukusi į gyvenimą, kurio dorai net nesupratau ir nedalyva- 
vau jame. Beprotiškai norėjosi su kuo nors pasikalbėti, pajusti 

artumą, išbristi iš to dumblo, tvirtai atsistoti ant Žemės ir pirš- 
tų galiukais pajusti šviesą. Dabar Ketės šalia nebuvo, darbo 
metu ji negalėjo atsakinėti į privačius skambučius, tik ypatin- 
gu atveju. Tada paskambinau į informaciją ir pamėginau suži- 
noti Ralfo telefono numerį. Ponas Skotas-Formanas, adresas: 
Beiker Strytas, 9-as numeris. Kad ir kaip būtų keista, jo neži- 
nojau, mes niekuomet neskambinome vienas kitam. 

Jo duslus ir niūrus balsas nesiderino su jo asmeniu, su jo 
fiziniu įvaizdžiu, o dabar įgavęs visai kitokį atspalvį man su- 
skambėjo ypač seksualiai. Mane tai užvaldė su tokia jėga, lyg 
jausmus sukelianti muzika. Pajutau labai didelį poreikį būti 
šalia jo, traukti į save tą monotonišką balsą ir plaukti pasro- 
viui testosterono upe. Nors anksčiau niekuomet jam neskam- 
binau, o jis niekada ir nepasakė savo telefono numerio, ne- 
atrodė, kad būtų labai nustebęs. Kaip laikaisi? - pasiteiravo. 
Patylėjau keletą sekundžių, ir mane pasiekė kitame laido gale 
aidintys ambient muzikos garsai. Nežinau, atsakiau pagaliau. 
Nelabai kaip. Kas nutiko? - paklausė jis. Jaučiuosi vieniša. 
Visi mes jaučiamės vieniši, atsakė. Juo greičiau susitaikysi su 
tuo, juo geriau. Nenoriu taikstytis su tuo šiąnakt. Tik ne šią- 
nakt. Vyliausi, kad pakvies mane į svečius, bet jis tylėjo. Ką 
veiki? - paklausiau, nes reikėjo ką nors kalbėti. Rašau diser- 
taciją, atsakė, ir turiu grįžti prie darbo. Laikykis. Greit pasi- 
matysim. Ir padėjo ragelį. 

Išėjau pasivaikščioti. Darėsi šalta, temo, ir rūkas savo šydu 
apgaubė miestą taip greit, kaip viską manyje aukštyn kojom ap- 
vertęs nerimas; grėsmingi daugiaaukščių kontūrai nyko tiesiog 
akyse, pasaulis atrodė lengvas ir tuščias. Vaikštinėjau po Edin- 
burgą ir jaučiausi lyg sapne. Atspirties taškai - pilis, tiltas, kal- 
nas — sustingę lyg dekoracijos teatro scenoje, miglos atskirti. 
Ėjau į išskydusio peizažo pradžią, savotiškai man pažįstamo 
Edinburgo eskizo link: vieniši žibintai ir bokštai, išplaukę iš ben- 
dro vaizdo, mirgančių taškelių prisodrintame ore. 

Staiga išvydau jį, didingą ir pranašišką, ašarojantį debesy- 
se, išblyškusį nuo mano kvėpavimo. Patamsėjęs, be spinde- 
sio pilnaties vaizdas. Absurdiškas sutapimas ar net prietaras, 
kad per pilnatį mylėtis aš įpratau nuo tada, kai sutikau Ketę. 
Per visas pilnaties naktis be išimties, tik ne šiandien. Taip, 
žinoma, galėčiau eiti namo ir laukti jos grįžtančios. Tik ne- 
norėjau to su Kete, jaučiausi prislėgta ir visiškai sugniužusi, 
be energijos, neturiu jėgų net išspausti šypsenos. Matyt, ma- 
no genetiniame fonde labai suaktyvėjo kažkokios absurdiš- 
kos ištikimybės chromosoma, dėl to troškau Ralfo, tik jo vie- 
no, bent jau šiąnakt. Tad patraukiau namo grindinio plytelių 
vingiais, prasilenkdama su įkaušusiais praeiviais, mąstyda- 
ma. Mano priešininkas, mano varžovas, mano meilužis, vy- 
ras, kuriam iš visos širdies pavydėjau pinigų, ramybės ir šal- 
takraujiškumo, kurio man taip trūko, paliko mane būtent ta- 
da, kai man jo labiausiai reikia. 

Jaučiausi kalta, kad troškau visada būti šalia jo, kad mane 
užvaldęs poreikis ir apsėdimas, noras, kad jis gyventų dėl ma- 
nęs. Tačiau ar nesu skaičiusi galybėje knygų, kad tai univer- 
salus jausmas, geismo objekto poreikis, lyg koks išskirtinu- 
mo troškimas? Abudu buvome bailiai. Aš neapsisprendžiau 
dėl Ketės ir jo, jis neapsisprendė dėl manęs. 

Pati savęs klausiau: Beatriče, kodėl taip yra? Kai viskas lyg 
ant delno, kas tau neduoda ramybės? Juk širdy seniausiai 
nusprendei, kad pasilieki su savo išrinktąja mergyte-katyte, 
kuri tau - ramybės uostas, ir mudvi jungiantys ryšiai stiprūs, 
lyg laiko ir bendrystės pagrindu ataustas audeklas. Tai kodėl 
vis dar abejoji? Kodėl skambinėji Ralfui? Kodėl geidi to, ko 
negali turėti? Kodėl neįsikali sau į galvą, kad tai, ko negali 
būti, tiesiog negali būti, nes tai neįmanoma? 

O labiausiai Žeidė suvokimas, kad esu kamuojama bejė- 
giškumu užkrėstos žaizdos, to troškimo ir negalėjimo visiš- 

kai atsiduoti. Mano baimių esmę sudarė suvaldyti geismai ir 
nenusisekę susitikimai. Kai galėčiau, bet negaliu, ir duoti, ir 
gauti. For all the lovers and sweethearts we'll never meet.* Tuo- 
met pati savęs klausiu, kodėl iš kitų reikalauju išskirtinumo, 
kai pati niekam to negaliu suteikti? 

Stabtelėjau prie vienos iš raudonųjų kabinų. Užėjau. Ral- 
fo telefono numeris atminty buvo įsirėžęs geismo spalva. Įme- 
čiau monetą ir surinkau septynis skaičius. 

— Čia ir vėl aš. Noriu tave pamatyti, - pasakiau. 

— Jau sakiau, kad tai neįmanoma, - atsakė. 

— Ar pas tave kas nors yra? 

— Ne, aš vienas. 

Ilgiausia pauzė. Anoje laido pusėje aidėjo The Orbs muzi- 
ka, dar labiau sustiprinusi mano maudulį. Po kiek laiko vėl 
išgirdau jo balsą. Beatriče... Mano vardas jo lūpose skambė- 
jo kitaip, tai jau nebuvo mano vardas, motinos duotas, tai 
buvo jo man duotas vardas. Beatrise... Jis nenorėjo būti ma- 
no Dante. 

— Beatriče, man rodos, tu per daug iš manęs tikiesi. Aš 
nieko negaliu tau duoti. Yra dalykų, kurių negaliu sau leisti. 

— Ko tu negali sau leisti? 

— Čia ir sustokime. Beatriče, nenoriu nueiti pernelyg toli. 
Nenoriu tau aiškinti... O tu esi pernelyg protinga ir manęs 
daugiau neklausinėsi. 

Ir aš nieko neklausiau. 

— Ar viskas gerai? — išgirdau jo balsą. 

Nieko daugiau nepasakiau. Pakabinau ragelį. Jis niekada 
nieko man nežadėjo, ir buvo teisus. O aš net neturėjau teisės 
klausinėti. 


* Visiems meilužiams ir brangiesiems - mes niekada daugiau nesusitiksim. (Angl.) 


Aš niekuomet neturėjau teisės klausinėti, nei atsakinėti, nei 
ką nors kaip nors aiškintis. Ralfas užtiko mane jau susitai- 
kiusią su tuo. Besąlygiškai priimti svetimus sprendimus, jų 
nekomentuoti, neklausinėjant susitaikyti su absurdiškiausiais 
poelgiais kaip su gerais, nesirenkant, neprotestuojant, įsika- 
lus sau į galvą, kad nenusipelniau būti mylima, gerbiama nei 
suprantama. Todėl ir nekovojau dėl jo. Paprasčiausias pa- 
vyzdys: kai tą paskutinę vasarą Madride grįžau namo, kaip 
man buvo patarusi Monika, nesulaukiau jokios reakcijos. At- 
rodė, kad jiems nė velnio nerūpi, ar esu, ar manęs nėra, O 
man ir į galvą netoptelėjo, kad gali būti kitaip. Mano moti- 
na, kaip įprasta, dėl kankinamos migrenos kelioms dienoms 
užsidarė nuo viso pasaulio savo kambaryje, o tėvo, kaip vi- 
suomet, nebuvo namie. Aštuntą valandą ryto jis išeidavo į 
darbą ir negrįždavo ligi pat nakties. Įsigalėjo keista dienot- 
varkė. Išnyko laiko sąvoka, kasdieniai įpročiai. Nebuvo nei 
susitikimo prie pietų stalo, nei vakarienės valandų. Motina 
pusryčiaudavo ir visai dienai užsidarydavo savo kambaryje. 
Kartais, bet labai retai, kur nors išeidavo — palošti kortomis 
su senomis draugėmis. Tuomet net neatsisveikindavo su ma- 
nimi. Žinojau, kad ji išeina arba grįžta, nes girdėdavau raki- 
nant laukujes duris, tada kaip vaiduoklis šlaistydavausi po 
namus, pasinaudojusi proga pasirausdavau jos vaistinėlėje ir 
prarydavau keletą tablečių, kurios man padėdavo visa tai iš- 
tverti. Nežinau, ar motina tikėjosi, kad valgysiu ko nors, ką 
rasiu šaldytuve, ar jai net nerūpėjo, valgau aš, ar ne... Bet aš 
nevalgiau. Nevalgiau ir nemiegojau, ir beveik nieko nevei- 
kiau. Vegetavau, ir tiek. Tupėdavau savo kambaryje arba gu- 
lėdavau ant lovos ir spoksodavau į lubas stengdamasi nieko 
negalvoti, nes mano smegenys jau neturėjo jėgų funkcionuoti, 
tarsi nuo pernelyg didelio spaudimo manyje būtų trūkusi ko- 

kia vidinė spyruoklė ir mechanizmas neveikė. Pati savęs nega- 
lėjau atpažinti. Jaučiausi visiškai žlugusi. Kai mėgindavau pa- 
skaityti, raidės liejosi, plaukė lyg riebalų dėmės audringoje jū- 
roje, ir jei nerealių pastangų dėka man vis dėlto pavykdavo 
iššifruoti keletą žodžių, sakinio reikšmės nesuvokdavau. Jei 
mėgindavau ką nors parašyti, ant popieriaus atsirasdavo tik 
nelygūs štrichai, nesuvokiami ir nenuoseklūs. Kartą sumaniau 
įsijungti televizorių, tik man pasirodė, kad mažutės figūrėlės 
televizijos ekrane man visiškai svetimos, jie gyveno kitame pa- 
saulyje, už milijono šviesmečių nuo realybės. 

Miegoti irgi nesisekė. Vos tik užgesindavau šviesą, mane 
lyg obuolyje įsitaisęs kirminas imdavo graužti baimė, aš var- 
tydavausi, vartydavausi, vartydavausi lovoje. Kartais trum- 
pai prisnūsdavau, tik staiga pašokdavau apimta nenusako- 
mo nerimo, tarsi manyje kažkas kuždėtų, kad esu per žingsnį 
nuo pavojingos zonos. 

Tabletės, kurias kniaukdavau iš motinos vaistinėlės, ma- 
nęs neveikė, neužmigdavau, tačiau apkvaisdavau ir jausda- 
vausi klaidžiojanti migloje, ten laikas nesuvokiamas: dienos 
viena po kitos grimzdo į keistą amalgamą. Prieš tai buvusių 
valandų ir dar prieš tai buvusių valandų prieš tai buvusios 
valandos sumišo į nereikšmingų minučių chaosą, o aš lindė- 
jau savo kambaryje, sklandžiau besvorėje erdvėje stebėda- 
ma negailestingą žadintuvo rodyklių slinkimą, o tuo metu 
mano proto aiškumas palengva seko - lėtai, lyg smilkstanti 
cigaretė. 

Gyvenome penktame aukšte. Du ar tris kartus per dieną 
aš persisverdavau pro kambario langą ir įsivaizduodavau sa- 
vo paskutinį šuolį. Keletas sekundžių virpesio, paskui į grin- 
dinį sutrupėjęs stuburas. Žiūrėdavau žemyn ir plytelės didė- 
davo akyse taip smarkiai, regis, kėsinosi įtraukti mane į savo 
pilkšvą veidrodinę bedugnę. 

Po kelių dienų, nežinau - po trijų ar keturių, ar penkių, o 
gal net po savaitės ar daugiau, pirmąsyk nuo grįžimo namo 
nutariau išsimaudyti po dušu. Iki šiol dar nebuvau nieko val- 
giusi. Mėginau, bet tik prieidavau prie šaldytuvo ir mane im- 
davo taip smarkiai pykinti, tarsi gerklėje apsigyvenęs nykštu- 
kas virvele kabarotųsi iš skrandžio aukštyn. 

Išsimaudžiau po karštu dušu, nors už lango tvyrojo rugpjū- 
čio kaitra. Išlipusi iš vonios pasilenkiau prie čiaupų įsitikinti, 
ar gerai juos užsukau, tik staiga mane apžilpino plytelių baltu- 
mas ir viskas ėmė suktis ratu. Pamėginau žvilgsniu užgriebti 
veidrodį, gal pavyks rasti atramos tašką, tačiau nesugebėjau. 
Net mano pačios atvaizdas mane paliko. Tada pajutau, kaip 
nutekėjimo skylė vonioje traukia mane lyg vandenį į verpetą. 
Nepajėgiau priešintis ir ėmiau kristi, kristi, kristi. 

Neilgai trukus sukniubusią vonioje ant grindų mane rado 
tėvas. Tądien buvo šeštadienis, ir jam nereikėjo į darbą. Šiaip 
ne taip jam pavyko mane atgaivinti. Atmerkusi akis nieko 
neprisiminiau. Ne tik to, kaip aš nualpau, —- neprisiminiau 
net savo vardo, neatpažinau ir pono, kuris mane pažadino. 
Jis manė, kad aš susitrenkiau galvą. 

Gydytojai diagnozavo nervinę depresiją. 


Pirmiausia gydžiausi ligoninėje, man rodos, neilgai, nors, tiesą 
sakant, beveik nieko neprisimenu. Manau, kad man leido ra- 
minamuosius. Atminty įstrigo vamzdelis, prie kurio pritvir- 
tintas butelis; tasai vamzdelis baigėsi adata, įsmeigta man į 
ranką ir apvyniota pleistru. Buvau visiškai išsekusi ir nusil- 
pusi, išgyvenau nervinio pervargimo krizę, bent jau taip vė- 
liau man aiškino tėvas, kai vieną popietę atvažiavo parsivežti 
manęs namo. Jo automobilyje trenkė tabaku ir levandų ode- 


LUCIA ETXEBARRIA B BEATRIČĖ IR DANGIŠKIEJI KŪNAI 253 


kolonu, ir per tą laiką, kol važiavome, nepratarėme vienas 
kitam nė žodžio. 

Pamenu, beveik visą rugpjūčio mėnesį praleidau lovoje. 
Matyt, dažnai verkdavau ir išliejau visas ašaras, kurių nebu- 
vau išliejusi anksčiau. Klykdama pašokdavau naktimis tam- 
poma isteriškų konvulsijų. Šitai irgi papasakojo tėvas, nes 
nieko iš to mėnesio neprisimenu. Galbūt motina beveik visą- 
laik budėjo mano galvūgalyje. Neprisimenu. Sąmonė neat- 
kuria jokių vaizdų. Būdama pakanti, ji ištrynė viską, apgau- 
busi tas dienas romumo ir nuolankumo šydu. 

Vėliau tėvas užrašė mane pas psichiatrą. Šįkart pasitaikė 
jauna, graži moteris, kalbanti skambiu maloniu balsu, ji už- 
davė man galybę klausimų. Atsakydama aš gerai apsvarsty- 
davau, kad neduokdie neleptelėčiau ko nors, kas keltų įtari- 
mų; šitaip, bent jau iš pradžių, išsisukdavau kalbėdama apie 
poeziją ir dailę. Bet po kokių dviejų trijų savaičių pamaniau 
sau - velniop, man nerūpi, kad ji perduos tai mano tėvams, ir 
pradėjau kalbėti atvirai. 

Žinoma, neprasitariau nei apie paskutinę liepos savaitę, nei 
apie mūsų prekybą, nei žmogžudystę, kurią aš tikriausiai įvyk- 
džiau. Pasakojau apie tėvą su motina, apie slogią, drebučius 
primenančią namų atmosferą ir apie nevaldomą pavydą suvo- 
kus, kad ne visos šeimos taip gyvena, kad yra vietų, kur žmo- 
nės kalbasi ir net myli vieni kitus. Ne, savo tėvams aš nejau- 
čiau neapykantos. Ar jis kaltas, kad jam ant sprando užkorė 
nesveiką mergiotę, kurios beveik nepažinojo, nes niekas ne- 
leido jos pažinti? O ar kalta motina, vieną gražią dieną atsidū- 
rusi didžiuliame bute šalia vyro, kurio niekada nebūdavo na- 
mie ir kuriam ji nerūpėjo? Niekas jos neišmokė rūpintis savi- 
mi, nepaaiškino, kad reikia gyventi dėl savęs. Ne, kaltų nėra, 
yra tik priežastys. Kai kurios moterys stengiasi nuslėpti skaus- 
mą, tačiau jis, tas skausmas, srūva žemyn po tavo kojomis ir 

galiausiai užnuodija net vandenį, kurį geri, ir orą, kuriuo kvė- 
puoji, nors pati negali paaiškinti, kodėl tau taip bloga. 

Dulkės Paukščių Tako viduryje primena rūką, jis blyškus ir 
nepasiekiamas astronautams, mėginantiems ištirti jo sudėtį Op- 
tiniais teleskopais. Todėl apie savo galaktiką mes žinome daug 
mažiau nei apie tolimesnes. Ir, pasirodo, daug lengviau su- 
vokti bet kurios kitos šeimos ar poros intrigas, tik ne savosios. 

Man dingojasi milijonai priežasčių, kodėl kraustausi iš 
proto. 

Tačiau svarbiausios taip ir liko mįslė. 


Vieną popietę tėvas grįžo iš darbo anksčiau nei įprasta ir pa- 
siūlė man nueiti į kokį barą. Padėties netikėtumas - tėvas 
niekada nuoširdžiai su manimi nebendravo - vertė suklusti 
ir susimąstyti, kad įvyks kas nors svarbaus. 

Užsukome į vieną barą Salesų aikštėje, pritemdytą patal- 
pą, kur švelniai grojo džiazo muzika, rami, spalvinga aplin- 
ka, čia lankosi vidutinio amžiaus žmonės. Nesiėmiau spėlio- 
ti, kaip dažnai čia lankydavosi tėvas ir su kuo. Jis užsisakė 
viskio, o aš toniko, nes psichiatrė buvo uždraudusi alkoholį - 
mano vartojami vaistai sukeltų nepageidaujamą poveikį. At- 
sisėdome prie stalo nuošaliau, ir man dingtelėjo, ką apie mus 
gali manyti padavėjai. Ar matyti, kad esu jo duktė, o gal pri- 
menu jaunutę meilužę? Nors ir garbaus amžiaus, tėvas vis 
dar atrodė impozantiškai. Motina dažnai man sakydavo, kad 
jaunystėje jis buvo gražuolis, ir to grožio dar turėjo pakanka- 
mai: graikiška nosis, žydros akys, tikro žydrumo, ne tokios 
drumstos kaip mano. Rengėsi gerai pasiūtais drabužiais, kve- 
pinosi gerais kvepalais, ir aš greitai supratau jo nebuvimo 
namie priežastis. Giliai širdyje visada tą įtariau, tačiau nie- 
kada taip aiškiai nesuvokiau. 


LUCIA ETXEBARRIA Iš BEATRIČĖ IR DANGIŠKIEJI KŪNAI 255 


Jis kalbėjo labai ramiai, ir aš pasijutau iš visos širdies dė- 
kinga, kad elgiasi su manimi kaip su suaugusia, be tėviškų 
pamokslų. 

— Beatriče, - pradėjo jis, - kalbėjausi su tavo gydytoja. Tu 
man atrodai labai išprususi, sakyčiau, net nepaprasto inte- 
lekto, neverta to kartoti. 

Štai pirmoji naujiena. Visada maniau, kad laiko mane pro- 
tiškai nevisaverte. 

"Tęsė toliau: nelabai turėjome progų apie visa tai pasikal- 
bėti, bet, matyt, tau atėjo metas stoti į universitetą. Mano 
tėvas teigė tai, apie ką aš dėl susiklosčiusių aplinkybių nė 
nepagalvojau. Ir tai buvo tiesa. Praėjusiais metais mane vi- 
liojo mintis studijuoti teisę arba ekonomiką, tačiau dabar man 
tai rodėsi tolima idėja. Kaip galiu mąstyti apie studijas, jei 
trijų eilučių negaliu perskaityti? Nunarinau galvą, o jis kal- 
bėjo toliau. Gydytoja irgi nesitiki, kad galėsi universitete stu- 
dijuoti šiemet, todėl protingiausia būtų atidėti kitiems me- 
tams. Ji būgštauja, kad motinos dvasinė būsena gali neigia- 
mai veikti mane, kad mano dvasinė pusiausvyra šeimoje gali 
vėl sutrikti, todėl siūlo gydytis privačioje klinikoje, taip ne- 
nutrūktų mano intensyviosios terapijos kursas. Man net kva- 
pą užėmė: nenorėjau kraustytis į jokią ligoninę. Bet tėvui vi- 
sa tai pasirodė gryniausi paistalai (aš su palengvėjimu atsi- 
kvėpiau) ir jis sutiko su gydytojos mintimi atskirti mane nuo 
motinos, tik, pasakė jis, jau savo dukters į beprotnamį tai 
neatiduosiu, kad daktarai su savo tabletėmis visiškai ją pri- 
baigtų, kaip nutiko jo žmonai. Jis sumanė metams išsiųsti 
mane iš Ispanijos pasimokyti anglų kalbos, kaip daugelio ko- 
legų vaikai. O paskui bus matyt, ar norėsiu ir galėsiu stoti į 
universitetą, ar ne. Jis tik norėjo Žinoti, ar jaučiuosi pakan- 
kamai tvirta gyventi visus metus viena. Atsakiau jam, kad, 
žinoma, galėsiu. Degiau nekantrumu tvirtai atsistoti ant Že- 

mės. Išvykusi iš Ispanijos, atsikratysiu baimės, kad vieną die- 
ną pakvaišęs tipas užpuls mane ir peiliu išgražins veidą. Ir 
dar: nenoriu būti tame pačiame mieste, kur gyvena Monika. 
Nenorėjau jos matyti. Kai tik apie ją pagalvoju, mano kūną 
perveria skausmas. 

Nujaučiau: tėvas daro viską, kad tik kaip nors manęs atsi- 
kratytų, ir negalėjau už tai jo smerkti, nes kiekvieną apdova- 
notą sveika nuovoka baugintų perspektyva gyventi po vienu 
stogu su dviem isterikėm, kurios per dienas pešasi viena su 
kita. Kad jau motinos nusikratyti jam niekaip nepavyko, vie- 
nintelė išeitis liko atsiriboti nuo manęs. Vis dėlto gal aš jam 
dar šick tiek rūpėjau, gal jis tikrai norėjo padėti man susi- 
tvarkyti gyvenimą? Pagaliau juk buvau jo duktė, turėjau jo 
pavardę ir genuose užkoduotus jo bruožus. Pamėginau prisi- 
minti, ar mudu kada nors vienas kitą mylėjome, ar atsisklei- 
dė kada tarp mūsų tas tėvo ir dukters ryšys. Iš pradžių, kiek 
prisimenu, mudviejų bendravimas buvo grįstas visišku abe- 
jingumu, kartkartėmis pajvairinamas smurto protrūkiais. Nar- 
dydama savo atminty ir ieškodama paslėptų lobių, sunkiai 
atkurdavau kitokias akimirkas, prisimindavau pavienius vai- 
kystės epizodus. 

Vasara, mes Eskorialyje. Sodelyje, ten, kur gyvenome. Ne- 
pamenu, kiek man metų. Priskynusi lauko gėlių bėgu įteikti 
tėvui. Jis labai ceremoningai dėkoja, tarsi gavęs ką nors tik- 
rai vertinga. Topteli mintis, kad turėjau labai mylėti tėvą, jog 
norėčiau jam ką nors padovanoti. 

Kalėdų atostogos. Tėvas padovanojo man Advento kalen- 
dorių, kuriame sužymėtos dienos nuo Velykų iki Naujųjų me- 
tų. Kiekvieną slėpė langelis su atitinkamu piešinėliu, atida- 
riusi langelį rasdavau mažutį triušio formos šokoladėlį. Nie- 
kad nesusigundžiau suvalgyti bent vieno šokoladėlio anks- 
čiau laiko, nė vieno ateinančios dienos triušiuko, ir jau tuš- 

čią nereikalingą kalendorių saugojau dar ilgus metus, Kalė- 
doms jau seniausiai praėjus. 

Mokyklos laikai. Buvo metas, kai motina dėl kažkokių prie- 
žasčių negalėjo manęs pasiimti iš mokyklos (dabar suprantu, 
kad veikiausiai tuomet ji gydėsi), ir daug popiečių manęs pa- 
sitikti atvažiuodavo tėvas. Tuomet jis želdinosi barzdą, tokią 
baltą, kad moksladraugės prilipdė jam Heidės* senelio pra- 
vardę. Nerimavau, kad pamanys, jog tai mano senelis, tačiau 
labai didžiavausi tuo. 

Sunku prisiminti, iš kokių metų kilę šie prisiminimai. Ne- 
galiu atsekti, kada nutrūko tasai mus vienijęs ryšys. Neįma- 
noma prisiminti, kada perėjau į motinos pusę ir ėmiau jo 
neapkęsti. Negaliu nuspręsti, kiek jį mylėjau, tačiau maudu- 
lys tai prisiminus verčia pripažinti, kad vis dėlto labai mylė- 
jau jį, kaip visi vaikai dievinau savo tėvus. Maniau, šis jaus- 
mas iš mano širdies dingo amžiams, tačiau kažkur pasąmo- 
nėje buvo kampelis, kuriame slėpėsi švelnumas jam, sumišęs 
su dėkingumu, nepaisant nieko, ir galbūt jis tokią išeitį man 
siūlė ne todėl, kad nenori manęs matyti, o dėl to paties švel- 
numo. 


Kaip nereikšminga dabar visa tai atrodo!.. Juk esmė ta, kad 
visi tiltai tarp mūsų jau sudeginti ir galimybės dar kartą suar- 
tėti neliko. Tarp mūsų atsivėrė didžiulė praraja. Supranta- 
ma, aš labai norėčiau turėti mylinčius tėvus, stabilų atramos 
tašką, ir neišsenkamą meilės, prieraišumo šaltinį. Tik aš ly- 
giai taip pat galėjau gimti Bosnijoje, Ugandoje ar Zaire, ir 
patirti daug skaudesnių išgyvenimų. Atsitiktinumas — štai 


* Populiarios knygos vaikams herojė. Vert. 

kiekvienos istorijos pagrindas. Kiekvienas evoliucijos proce- 
sas — galingas azartinis lošimas, kitokios mutacijos atsiradi- 
mas... didelių pasekmių sekundės dalys iš pradžių galbūt ne- 
pastebimos, tačiau praėjus kelioms eroms - lemtingos. Kuo 
anksčiau pasireiškia kritiniai įvykiai, tuo stipresnę įtaką tai 
turi dabarčiai. Ši aksioma pastebima istorijos, biologijos, ast- 
ronomijos srityse... Ir mūsų pačių gyvenime. 

Jau mūsų gimimas nulemtas galybės materialių ir emoci- 
nių sąlyginumų. Galėjome gimti kitoje šeimoje, kitoje šaly- 
je. Galėjome būti labiau ar mažiau turtingesni, labiau ar 
mažiau mylimi. Vieta, kurioje gimėme, mus auginę ŽžŽmo- 
nės, jų įskiepyti įgūdžiai; savęs suvokimas, su kuriuo mums 
teko susitaikyti, mums suteikta meilė ir prieraišumas. Vis- 
kas fiksuojama. 

Drįstu tuo tikėti ir noriu tuo tikėti, kad nors ir gimstame 
atsitiktinai iškritus kortoms, jos paliekamos mūsų rankose, 
tik reikia tinkamai jomis žaisti. 

Radiacija, mokslininkų pakrikštyta Kosminėmis mikroban- 
gų nuosėdomis, apibrėžia gyvybės esmę ir turi savyje tamsią- 
ją Ir šviesiąją materijas. Persmelkia visatą, prisodrina ją, ta- 
čiau nėra susieta nė su vienu atskiru objektu. Pagaliau juk 
visi mes esame dalis kažko didesnio, kam nors priklausome, 
visų mūsų viduje yra chaosas ir tvarka, kūrimas ir destrukci- 
ja. Visi esame ir aukos, ir savo pačių gyvenimo šeimininkai. 
Gerai tai ar blogai, bet visi galimi keliai atviri tikrovei. Tik ne 
visi esame tokie supratingi, kad tai suvoktume, ir ne tokie 
narsūs, kad tą kelionę planuotume. 


Neverta pernelyg gilintis į visas tas vaikystėje nepatirtas mei- 
les, dėl to vėliau aš nesugebėjau - man atrodo - mylėti ir pati 

jaustis mylima. Žinau, kad žmonės su tokia pat vaikystės pa- 
tirtimi paskui puikiausiai prisitaiko. Kad ir Ralfas. Arba Ket- 
lina — toli ieškoti nereikia. Motina, matyt, ne kažin kiek ją 
mylėjo, jeigu leido palikti namus nė žodžio neištarusi. Ji be- 
veik nieko nepasakodavo apie savo vaikystę, nei apie gyveni- 
mą Stirlinge, o aš ir nedrįsau per daug klausinėti, nes nuo- 
jauta kuždėjo, kad nuo praeities ji atsitvėrusi didžiule mūro 
siena, ir nenorėjau, kad joje atsirastų bent menkiausias ply- 
šys. Tik smulkmenos, kai gyvenome kartu, pasąmonėje raiz- 
gė įvairiausias pasibaisėtino abejingumo istorijas... Per tą 
drauge nugyventą laiką jos motina nė kartelio jai nepaskam- 
bino, sesuo irgi. Nežinojau nė jos patėvio vardo, nes ji vadin- 
davo jį ne kaip kitaip, o „tasai galvijas“. Ketlina, vos pastebė- 
jusi bet kokią smurto sceną, nedelsdama perjungdavo kana- 
14 arba perdėtai piktindavosi perskaičiusi pranešimus apie 
mažamečių tvirkinimą... Ji daugybę kartų jas skaitydavo ir 
komentuodavo su tokiu liguistu įkarščiu, kad man kildavo 
įtarimas. O jos randai? Turėjo jų ant kojų ir ant nugaros, 
bet niekada apie tai neužsimindavo. Galiausiai, kaip du- 
kart du yra keturi, kad ir kaip gerbtum savo mylimosios tei- 
Sę į privatumą ir neklausinėtum, atsakymai neišvengiamai 
atsiranda patys. Nenoriu pasiduoti pagundai spręsti, kad 
Ketės atsisakymas mylėtis su vyrais — tai reakcija į anksty- 
vus prievartinius santykius, ir netvirtinu, kad nusiteikimas, 
jog perdėtas emocinis prieraišumas - dėl meilės ir suprati- 
mo stokos. Suprantu, kad artumą jai pajutau nenumaldo- 
mos suderinamumo srovės nešama, gal kad jaučiau jos be- 
jėgiškumą tam tikra prasme, ir gal nebūčiau taip prie jos 
pripratusi, jei būčiau augusi laimingoje šeimoje; dėl to pa- 
ties aš suartėjau ir su Ralfu, ir su Monika, ir ne todėl, kad 
jie būtų nesocialūs Žmonės, taip, su jais nelengva bendrau- 
ti, ir nebūtinai jie patenkinti savo gyvenimu. Svarbiausia, 

kad Ketės tikslas buvo eiti pirmyn, ir ji didžiavosi esanti stipri 
moteris. Jos nuomone, niekada nereikia dirsčioti atgal. Vie- 
nintelį kartą, kai teko kalbėtis šia tema, apgailestavau, kad 
neturiu nei brolių, nei seserų, nei supratingų tėvų ar norma- 
laus šeimyninio gyvenimo, ir ji man papasakojo vieną istori- 
ją, kurią veikiausiai išgirdo besimokydama Stirlingo domini- 
konų mokykloje: 

„Amžių pradžioje žmonės naudojosi akmeniniais įrankiais, 
kurie lengvai skildavo; vėlesniais amžiais juos pakeitė gele- 
žiniai įrankiai, kurie buvo jau patvaresni, tačiau greit surū- 
dydavo. Ir tuomet vienam kalviui kilo išganinga mintis meta- 
lą išlydyti. Taip atsirado plienas. Tačiau norint išgauti plieną, 
reikėjo užgrūdinti jį keliais elementais: pirmiausia ugnimi, 
kad metalas išsilydytų, paskui vandeniu ir oru, kad sukietė- 
tų, ir galiausiai iškalti akmeniniu kūju. Taip atsirado plieni- 
niai skydai, atsparūs bet kokiam tuometiniam ginklui.“ 

— Vadinasi, - ironiškai pasakiau, - reikia iškentėti visokiau- 
sius sunkumus, kad įgautum tvirtybės. 

— Ne tvirtybės. Jau akmuo ir geležis buvo tvirti, - pataisė 
ji.- Lankstumo. Štai kur skirtumas. Nebūsi lankstus - neiš- 


gyvensi. 


Rodos, tik vakar palikau Edinburgą. Pavasaris užklupo ne- 
įspėjęs, ir miestas vieną rytą nubudo pasipuošęs nuotakos 
rūbais, apkaišytas baltutėliais žiedais. Parkai maudėsi saulės 
spinduliuose. Dar jautėsi vėsa, bet jau traukė vaikštinėti gat- 
vėmis, pakako užsimesti striukę. Mano ūpas pakilo, kartais 
net sugaudavau save niūniuojančią per radiją girdėtas popu- 
liarias melodijas arba Bjork (platoniškosios Ketės meilės) dai- 
ną, kuri mano mintyse įsitaisė lyg prašmatni viešnia: Violent- 

ly Happy cause I love you...“ Bet artėjo egzaminų metas, ir 
visų dar neparašytų darbų bei neišmoktų dalykų perspekty- 
va šiek tiek temdė pavasariškai švytinčio Edinburgo panora- 
mą. Norėjau kibti į mokslus ir negalvoti apie neišvengiamai 
laukiantį apsisprendimą: studijos baigiasi, ką man veikti to- 
liau? 

Ralfas irgi buvo užsiėmęs, redagavo savo doktorantūros 
disertaciją apie Rembrantą. Kasdien sutikdavau jį universi- 
tete ir tekdavo klausytis jo pasipiktinimų apie bibliotekos dar- 
buotojų nesugebėjimą rasti jam reikalingų dokumentų. Žiū- 
rėjau įjo krumplius su švelniu pūkeliu ir man smarkokai dau- 
žėsi širdis, prisiminiau jo plaukuotą krūtinę ir kaip dar visiš- 
kai neseniai aš ant jos užmigdavau. 

Ketlina savo katiniška ir raganiška intuicija, padėdavusia 
jai suvokti kitiems mirtingiesiems nesuprantamus dalykus, 
manau, turėjo pastebėti pasikeitimą, kad meilės istorija su 
Ralfu jau geso. Kas Žino, gal naktimis jau neskleisdavau rūg- 
pienį primenančio kvapo, likdavusio pasimylėjus, o gal ma- 
no aura pasikeitė, dabar ji veikiau buvo dramblio kaulo spal- 
vos, ne cinoberio. Ketlinos veide jau nepastebėjau to susirū- 
pinimą keliančio niūrumo, kuris badė akis man bendraujant 
su Ralfu, dabar jos smulkutį veidelį puošė švytinti šypsena, 
deranti prie visame Medouso prospekte pražydusių ramu- 
nių. Po namus vaikštinėjo tingia eisena, gamino man įvai- 
riausius egzotiškus valgius „jėgoms atgauti“ ir (negalėjau to 
nepastebėti) dėjo visas pastangas, šypsojosi stengdamasi bū- 
ti man maloni. Kartais atsisėsdavo svetainėje turkiškai pa- 
rietusi kojas ant marokietiškos pagalvės ir, sklaidydama ga- 
lybę kopijuotų popieriaus lakštų, ilgai stebėdavo mane. 

Aš visą laiką mokiausi - universitete ir namie. Naktis lei- 


* Ziauriai laiminga, nes aš tave myliu... (Angl.) 

dau prie knygų ir užrašų, konspektuodavau ir įsimintinus da- 
lykus braukydavau švytinčiais trijų spalvų žymekliais: roži- 
niu, oranžiniu ir žaliu. Man galva sukdavosi nuo duomenų ir 
datų, tad stengiausi negalvoti, ko nereikia. Linijos buvo ma- 
no anestezija. 

Vieną iš tokių naktų sulaukiau vizito. Devintą valandą va- 
karo netikėtai sučirškė durų skambutis, neįprastas reiškinys, 
nes svečiai Ketės darbo metu nesilankydavo. Magėjo neat- 
verti durų, labai gali būti, kad kas nors tiesiog suklydo, bet 
skambutį kitapus mygė su tokiu įkyrumu, jog man neliko nie- 
ko kita, kaip tik sutikti nelauktą svečią. Labai nustebau, kai 
atvėrusi duris išvydau peliukišką Bario veidą. Stovėjo parė- 
męs durų staktą, o jo smulkūs ir kampuoti veido bruožai dėl 
šviesos stygiaus rodėsi dar aštresni. Pasakė atėjęs aplankyti 
Ketės, bet tai man pasirodė mažai įtikima, nes kas jau kas, o 
jis tikrai žinojo Ketės darbo grafiką. Pasiūliau jam alaus, ir 
linktelėjęs galva klestelėjo ant vienos iš virtuvės kėdžių. Iš 
šaldytuvo išėmiau skardinėlę Hainekeno ir švystelėjau jam, 
sugavo ore, 0 aš atsisėdau priešais. Išsitraukė tabako, popie- 
riaus ir, verdamas mane žibančiu graužiko akučių žvilgsniu, 
vyniojosi suktinę. 

— Matau, esi rimtai įnikusi į mokslus, - pradėjo linktelėjęs 
į popieriais nukrautą stalą. 

— Nėra kitos išeities, jei noriu turėti diplomą. 

— Turėti diplomą... Toks tavo tikslas? Iš tiesų to nori? 

- Žinoma. O kas čia keista? Trejus metus dėjau visas pa- 
stangas, kad galėčiau laikyti tą suknistą diplomą rankose. 

— Man visada nuostabu matyti, kaip Žmonės įtiki ko nors 
siekiantys, ko iš esmės jiems visai nereikia. Plaukų džiovin- 
tuvai, vaizdo grotuvai, hipoteka, vedybos... Degrees. Beje, o 
ką studijuoji? Literatūrą? 

— Anglų literatūrą. 

- Anglų literatūrą... Šakės. Pirmiausia neįsikertu, kaip ga- 
lima studijuoti literatūrą: knygas arba skaitai, arba neskaitai, 
ir baigta. Nereikia jų studijuoti. Niekada nesupratau, kokiems 
galams reikalinga literatūros kritika. Jei reikia, kad kas dar 
tau ją išaiškintų, vadinasi, skaitydamas nieko nejautei. Prasti 
popieriai. 

— Na, dėl to galima ginčytis... - nesutikau. - Dažnai tekstą 
sunku suprasti be tam tikrų visuomeninių, istorinių, psicho- 
loginių aplinkybių, laisvės laipsnio... 

— Mėšlas. Perskaitai tekstą ir supranti, kas jame, ir kiek- 
vienas skaitantysis supranta savaip. Tačiau įsprausti skaitinį į 
tam tikrą kontekstą reiškia jį apriboti, suspausti galutinės 
reikšmės rėmuose, supaprastinti. Nes kai jau vienąsyk šven- 
toji literatūros kritika pareiškė savo nuomonę, skaitinys pa- 
aiškintas. Pergalė kritikui, o skaitytojui kontrolė, neleidžian- 
ti pasireikšti asmeniniam kriterijui. Kad ir „Ulisas“, pavyz- 
džiui. Niekas manęs nejtikins, kad ta paikystė be galvos ir 
kojų yra literatūros perliukas... 

— Niekas tavęs nejtikinės. Ir jei tau įdomu, tai didžioji dalis 
feministinės kritikos sutinka, kad „Uliso“ vertė gerokai per- 
dėta... 

— Perdėta? Nieko sau... Reikia pripažinti, kad tie airiai 
tikrai ne iš kelmo spirti. Kažką panašaus mėginome pasiekti 
1r mes su Burns 1r Mc Diarniis, tik mums nenuskilo. Bet čia 
prisistato airiai su savo knygele nesuprasi apie ką ir keturių 
kritikų tikinimu, kad tai amžiaus meno kūrinys, kad Džoisas 
atradęs vidinį monologą, tą ir aną... Ir visi patiki, sutinka su 
autoritetų nuomone, kaip pritariama Vyriausybės kalboms 
arba tiki tuo, kas rodoma per televiziją. Literatūros kritika — 
tik dar viena Kontrolės sistemos forma. 

— Na, Bari, tu labai viską supaprastini... - paprieštaravau, 
tačiau prikandau liežuvį ir savo argumentus nutylėjau, nes 

negalėjau nesutikti, kad Bario kalboje buvo tiesos. — Be to, 
„Ulisas“ man nepatinka. Ir ką čia daugiau kalbėti? Kad ir ko- 
kios absurdiškos tau pasirodė mano studijos, nemesiu jų kaip 
tik dabar, kai diplomas ranka pasiekiamas, kaip sakoma... 

— Nebūk naivi. Kokių velnių tau reikia to diplomo? Įsidar- 
binti McDonalds? Galo su galu nesudurti - kaip Elsa? 

— Elsa studijavo universitete? — nustebau. - Nė minties to- 
kios nekilo. 

— Taigi, brangute. Mūsų mylima arba ne tokia ir mylima 
Elsa baigė universitetą, jei šito dar nežinojai. Kadaise įgijo 
filosofijos mokslų bakalauro laipsnį, jei atmintis manęs ne- 
apgauna. Primenu, kad ir man teko studijuoti universitete. 
O matai, kuo tenka verstis? 

— Maniau, nedirbi, nes pats to nenori. 

— Nepainiok skirtingų dalykų. Siekiau tapti stomatologu, 
bet neturėjau lėšų įsteigti kabineto. Už apgailėtiną mokestį 
teko įsidarbinti Glazgo ligoninėje sanitaru. Kasnakt atvež- 
davo keletą girtuoklių, butelių šukėmis sužalotomis makau- 
lėmis, arba mirtimi besivaduojančių narkomanų, susikalusių 
kokio strichnino. Nežinau, kiek kiaušų teko susiūti ir kiek 
vėmalų išvalyti. Kai sutartis baigėsi, maniau, po kelių mėne- 
sių vėl kur nors įsidarbinsiu, kaip visi. O pati matai, kaip yra. 
Universitetas nieko tau negarantuoja. Įsikalk į galvą. Nieko. 

— Bet neatrodo, kad tau prastai sektųsi. 

— Ne, man puikiai sekasi. Užkalu neblogą pinigą. Bet rizi- 
kuoju kaip reikiant. Platinimas nėra jau toks lengvas daly- 
kas, kaip žmonės linkę manyti. 

Taip, radai kam pasakoti, pamaniau sau. Bet sėdėjau tylė- 
dama. 

— Galima imtis bet ko. Suprask, sėkmė priklauso nuo dau- 
gybės dalykų, ne tik nuo geros medžiagos, skubaus pristaty- 
mo, gabumų, o ką jau kalbėti apie tai, kad nevalia stumtis 

pačiam, jei tuo vertiesi. Pavyzdžiui, turi būti geras psicholo- 
gas. Jau pirmąkart pamačius žmogų reikia įvertinti, kas jis 
per vienas. Stebėti jo gestus, žvilgsnius, aprangos stilių. Poli- 
ciją, galiu pasigirti, užuodžiu per kilometrą. Jaučiu ir tai, kad 
žmogui taip reikia, jog pasiryžęs keleriopai permokėti, kad 
tik skubiai gautų. | 

Klausiausi šios kalbos ir pirmąsyk po daugelio metų prisi- 
miniau Koko... Kažin kaip viskas baigėsi? Baris pasiūlė man 
suktinės. Aš papurčiau galvą. 

— Pavyzdžiui, — toliau kalbėjo jis, — kai pirmąsyk tave pa- 
mačiau, pamaniau: šita tai užkalus mergiotė. Tu nieko ne- 
kalbėjai. Ėjai šalia Ketės ir nužvelgei mane nuo galvos iki 
kojų. Arogantiškai kraipei klubus ir neišsišokai. Liuks, man 
patiko, kad tylėjai, nes dauguma Žmonių per daug klausinėja 
absurdiškiausių dalykų, kad tik užpildytų trikdančią tylą. Ta- 
ve pažįstantieji sako, kad esi nenušlifuota. Aš nesutinku. Nuo 
pirmo karto, kai tave pamačiau, supratau, kad esi šauni ir 
drąsi. 

Įdėmiai pažvelgė man į akis, nes, matyt, laukė, ką atsaky- 
siu, bet aš tylėjau. Tada jis giliai užsitraukė suktinės, ir palu- 
bėje nusidriekė ilgas dūmas. 

— Kitas svarbus dalykas —- sėkmės faktorius. Mane lydi 
sėkmė. Nuskilo ir tave šiąnakt rasti namie. Juk penktadie- 
nis, ir pusė Edinburgo nusigers, kaip visada penktadieniais. 
Galėjau tavęs ir nerasti. Galėjai išeiti kur pasišokti. Bet tu 
nemanai esanti užkalus mergiotė, tu likai kiurksoti prie kny- 
gų. Tik kartais man rodos, kad intelektas nepadeda tau gy- 
venti, - tęsė savo kalbą Baris. - Imkim, pavyzdžiui, Ketę. 
Galiu tave patikinti, kad pusė dabar šokančio Edinburgo 
duotų ranką nukirsti, jei galėtų su ja permiegoti. Tiek vy- 
rai, tiek moterys. O tu, velniai rautų, šalia turi neužkastą 
lobį ir nesugebi jo įvertinti. Nežinau, ar bent nutuoki, kaip 

skaudini ją... Juk ji nepaprastas žmogus, labai jautrus... Kai 
mudu draugavome... 

Vėl nutraukė savo kalbą, pervėręs mane tiriamu žvilgsniu, 
tarsi norėtų įsitikinti, kad pribloškė savo žodžiais. Aš tebesė- 
dėjau lyg vandens į burną prisisėmusi. 

— Taip, mudu draugavome. Jau nuo tada, kai ji atvyko į 
Edinburgą... Ketlina, kaip dabar prisimenu, tuomet buvo 1!- 
gais plaukais... Buvo tikrai graži, net gražesnė nei dabar... 

Nutilo ir keletą sekundžių žvelgė kažkur į tuštumą, lyg ma- 
tytų jos atvaizdą. 

— Šito nežinojai? Aišku, ji tau nieko nepasakojo. Ji labai 
šykščiai apie save kalba... Gali išpasakoti viską apie savo mei- 
lužes, atskleisti, kokie su jomis buvę orgazmai, tačiau nieka- 
da nekalbės apie tikrai rūpimus dalykus. O tu esi tokia išdi- 
di, kad nė nesusimąstei, jog Baris... Ne, mudu nemiegoda- 
vome, jeigu tu taip manai, bet buvome tvirtesnė pora nei tos, 
kurios tai daro... 

Puikiai supratau, jis norėjo pasakyti, kad mudvi tai jau tik- 
rai tai darome. 

— Esmė ta, kad Ketlina, na, niekas dar jos tuomet nevadi- 
no Kete... Mudu su Ketlina kartu gyvenome ne vieną mėne- 
sį nuo tada, kai grįžau iš Glazgo. Ji paspruko iš Stirlingo ir 
neturėjo kur priglausti galvos. Tuomet ir apsigyveno pas ma- 
ne viename iš sguat, netoli Leith Walk. Miegojome kartu, bet 
nesimylėjome, tik nemanyk, kad sukau dėl to galvą. Tuo me- 
tu buvau smarkiai įtikėjęs tantrine teorija ir buvau tikras, kad 
celibatas labai tinkamas dvasiniam apsivalymui. Galiausiai 
juk visi kuo nors tiki... Ir džefo tuomet suvartodavau tokius 
kiekius, kad jei būčiau norėjęs pasimylėti, kažin ar būčiau 
pajėgęs. Tačiau jutau tokį mudviejų artumą, kokio nejutau 
su jokia kita moterimi, nors mylėdavausi su kitomis. Labai ją 
mylėjau, ir dabar labai myliu. Todėl man nepatinka tavo el- 

gesys. Jei tik savo protingąją galvelę pasuktum ir pamąsty- 
tum apie tai, liktum su ja. Suvoktum, kad atradai geriausia, 
ką tik galima rasti gyvenime. 

— Kadją taip labai myli, - tariau galiausiai, - kodėl verti su 
ja būti? Nemanai, kad ją tik skaudinsiu? 

— Ne, nemanau. Jai reikia tokios kaip tu, - atsakė. - Šalia 
turi būti tvirta asmenybė. 

— Nesu tvirta, - atsakiau. - Mano būdas silpnas ir nepa- 
stovus. 

— Pripažinti savo silpnumą - stiprybės požymis, - pareiškė 
iškilmingai, vėl užsitraukdamas ilgą hašišo dūmą. 

Jis prisistūmė savo kėdę arčiau manęs, 0 mane sugriebė 
noras staiga atsitraukti, bet susilaikiau. 

— Nebūčiau ėjęs čia tau pamokslų sakyti, jei nejausčiau bū- 
tinybės. Beveik niekuomet su manim nekalbi, tačiau gerbi 
mane. Aš tai jaučiu. Nutuokiu, kad rengiesi iškrėsti didžiau- 
sią kvailystę. Nes, esu tikras, tu myli Ketę. Nors kartais man 
rodos, kad nė pati to nesuvoki. 

Nei paneigiau, nei sutikau. Jis dar arčiau prisitraukė savo 
kėdę, kad net mūsų keliai lietėsi. 

— Beatriče... 

Nustebau išgirdusi taip į mane kreipiantis. Niekada nebu- 
vo vadinęs manęs vardu. Galbūt nemokėjo ištarti. 

— Nežinau, - tęsė jis, — ar tau yra tekę girdėti nediduko pa- 
krantės miestelio Highlands istoriją: karo metais jis apsitvėrė 
gynybine siena iš dvidešimties kovotojų, kuriems buvo įsakyta 
atakuoti kiekvieną besiartinantį laivą. Tasai atkampus mieste- 
lis buvo įsikūręs klonyje, apsuptame kalnų, iš esmės žemės ke- 
liu nepasiekiamas. Tai buvo tokia visiškai menkos svarbos vie- 
tovė, kad admirolas net pamiršo pasiųsti jiems telegramą, jog 
karas baigėsi. Taip kaimelis dar metų metus gyveno užsibari- 
kadavęs, atakuodamas kiekvieną besiartinantį laivą... 

— Ir ką gi... Ką nori tuo pasakyti? — išdidžiai nutraukiau jo 
pasakojimą. 

— Kad tavo karas jau baigėsi, laikas gynybą išleisti į atsargą. 

Ir staiga, tarsi supratęs, kad būtent šia fraze tinka baigti 
kalbą, dėl kurios pas mane atėjo, atsistojo ir pareiškė išei- 
nąs. Apsidžiaugiau, nes jo elgesys man atrodė gana keistas, 
tartum būtų ko užsimetęs, ir man darėsi nejauku su juo būti, 
kai toks nenuspėjamas. Lyg pavyzdinga šeimininkė nulydė- 
jau jį prie durų, ir jau viena koja lauke jis staiga stabtelėjo ir 
pažvelgė į mane tuo savo giliu ir keistu žvilgsniu. Pasidarė 
neramu, bet negalėjau nė pajudėti iš vietos. Tada jis skubiai 
pasilenkė prie manęs ir netikėtai pabučiavo į skruostą. Dėl 
keleto priežasčių tai buvo netikėta: dėl to, kad padėtis visai 
to nereikalavo, nes Škotijoje bučinys nėra paprasta atsisvei- 
kinimo forma kaip Ispanijoje, - čia bučiuojami tik mylimieji 
ir vaikai, ir dar todėl, kad Baris buvo paskutinis asmuo visa- 
me Edinburge, su kuriuo galėjau įsivaizduoti save bučiuo- 
jantis. Tada jis švelniai pakreipė mano galvą, ir mūsų lūpos 
susilietė. Atsakiau jam nedrąsiu bučiniu. Lyg vaikiškame žai- 
dime mudu bučiavomės paviršutiniškai, tik vėliau mūsų lie- 
žuviai susirado vienas kitą. Pasidavėm aistringoms glamo- 
nėms, dalydamiesi kūnų karščiu. Abu žinojome, kad nieko 
daugiau neįvyks. Mudu nesimylėsime. Abu suvokėme bučiuo- 
jantys Ketę. 


4. MIRUSIOS ŽVAIGŽDĖS ŠVIESA 


Norėčiau tikėti, kad aforizme AMOR VINCIT OMNIA 

tikrai yra tiesos. Tik per savo trumpą ir liūdną gyvenimą 

supratau, kad tai visiškas melas. O tie, kurie juo tiki - bepročiai. 
DoNNA TaRT Paslaptis 


Skambinu Čaro duotu numeriu ir paprašau Monikos, bet man 
atsako, kad nėra įgalioti kviesti internuotųjų prie telefono, 
išskyrus dėl šeimos narių ar ypatingų atvejų, bet sužinau, kad 
šeštadieniais ir sekmadieniais po pietų juos galima aplanky- 
ti. Patikinu, kad noriu aplankyti Moniką, ir man paaiškina, 
kaip čia atvykti. Autobusu važiuoti šiaurės kryptimi iki kai- 
melio apie penkiasdešimt kilometrų už Madrido. Ūkis, ku- 
riame įkurta sanatorija, - beveik už kaimelio ribų, tad išlipu- 
si iš autobuso kokį pusvalandį turėsiu eiti pėstute plentu. Ma- 
nau, nepaklysiu, galų gale bet koks sutiktas gyventojas pa- 
gelbės. Paprašau pranešti Monikai, kad ateisiu jos aplankyti, 
nenoriu, jog netikėtas mano pasirodymas ją sutrikdytų. 

Ačiū Dievui, autobuse veikė oro kondicionierius, ir, ne- 
paisant visokiausių nepatogumų, kelionė nebuvo varginama. 
Vos iškėliau koją ant dulkėto asfalto, karšto oro gūsis tvoks- 
telėjo man į veidą. Visas mane supantis peizažas, baltutėlė 
saulės šviesa spinduliavo skaudų akinamą skaistumą, atsispin- 
dintį ant masyvaus akmens sienų. Deginama kaitra lyg lete- 
na užgniaužė man gerklę, ir akimirką pasivaideno, kad ne- 
pasiekusi tikslo nualpsiu pakelėje. 

Bet nenualpau, tik dusyk teko teirautis kelio. Sanatorija — 
senovinė troba skalūno stogu, apjuosta akmeninės sienos. Už 
namo plyti nerealaus dydžio sodas, ir žvilgsnis tarp geltonuo- 
jančios pievos sugauna raibuliuojantį mirgėjimą - veikiau- 
siai nuo baseino. Trobesys, kokių pilna Madrido priekalnė- 
se, primena pasiturinčių tėvų draugų buveines Eskorialyje. 
Būrelis jaunimėlio ant prieangio laiptų kaitinasi prieš saulę. 

Vilki plačias kelnes arba džinsus ir marškinėlius, o veiduose — 
baugus vienodumas: ta pati tuštuma akyse ar apsiblaususi 
išraiška, tarsi jie būtų ką tik pakirdę. Lyg prikimšti ramina- 
mųjų. Prisiartinu prie būrelio ir nusišypsojusi maloniausiai, 
kaip tik moku, teiraujuosi, ar pažįsta Moniką. Prieš atsaky- 
dami jie susižvalgo ir galiausiai viena iš jų parodo į prieangio 
gale esančias duris. Ten pasiklausk. 

Prie durų lūkuriuoja irgi džinsus ir marškinėlius vilkinti 
mergina. Bet sumoju, kad tai ne pacientė. Pirmiausia ji maž- 
daug trisdešimt penkerių; antra - prie diržo prisisegusi mo- 
bilųjį telefoną; jos akys spindi, kai nesivaržydama žiūri į ma- 
ne, visai kitaip nei būrelis matytų jaunuolių. Nusišypso pasi- 
tikinčia šypsena. Ištiesiu ranką ir prisistatau: esu Beatričė de 
Aja, skambinau užvakar ir tariausi dėl susitikimo. Atėjau pa- 
simatyti su Monika Ruis Bonet. Vis taip nesuprantamai šyp- 
sodamasi atsako, kad Monika po kelių minučių ateis, pasvei- 
kina mane, jog esu pirma čia šiandien atvykusi, ir paaiškina, 
kad ant laiptų lūkuriuojantis jaunimėlis irgi laukia ateinan- 
čių savo giminių ir draugų. 

Prisėdu ant laiptų atokiau nuo būrelio. Tokiomis akimirko- 
mis gailiuosi, kad nerūkau, norėtųsi kuo nors užpildyti tą lau- 
kimą. Po kelių minučių pajuntu, kad už nugaros kažkas stovi. 
Net neatsisukusi Žinau, kad tai Monika. Atsistoju ir atsigręžiu. 

Man sunku ją pažinti. Vaizdavausi kaip narkomanę labai 
liesą, padėrusiomis akimis, bet labai nustebau išvydusi apva- 
lainą putnaus veido merginą. Sumečiau, kad tas išpampimas — 
nuo raminamųjų. Plaukai netrinkti, kirpimas prastas, galai 
nutriušę, krinta jai ant veido lyg palmės plaušų kuokštas, vei- 
das išpurtęs, o akys tarsi nugrimzdusios mėsingame veide, 
blausesnės nei andai: buvęs jos akių spindesys tikriausiai už- 
geso kaip ir šviesa jos sustandėjusiose venose. Anos Moni- 
kos nelikę nė kvapo, jos žavesio irgi. 

Ji nužvelgia mane nuo galvos iki kojų ir plačiai nusišypso — 
vadinasi, atpažino. Atrodo, nuoširdžiai nudžiunga. „Bėja... 
Šimtas metų... Kaip džiugu, kad aplankei mane...“ Nerū- 
pestingai įsikimba man į parankę ir pasiūlo pasivaikščioti po 
sodą. Ji klausinėja, kaip gyvenau visus tuos metus, ir aš trum- 
pai nušviečiu savo gyvenimą Edinburge, kad baigiau moks- 
lus, pasakoju apie savo kasdienines studijas, šaltį. Apie Ketę 
neužsimenu. 

Ji nuveda mane į vištidę ir parodo keletą perkarusių vištų, 
tupinčių prie savo gaidžio, į daržą, kur auga salotos, pomi- 
dorai, bulvės ir nerealiai didelės cukinijos, primenančios ge- 
netinės mutacijos produktą. Jos valgomos, paaiškina, tik nė- 
ra tokios skanios kaip mažutės, todėl tokių parduotuvėje ne- 
rasi. Yra ir kiaulidė, kur pamažu patraukėme. Aš vis bandau 
slėpti pasidygėjimą, kurį man kelia tvarto smarvė, ypač višti- 
dės. Staiga topteli galvon, kad Ketė augo lygiai tokioje pat 
aplinkoje, ir paklausiu, ar yra karvidė. 

— Viena yra, - atsako. - Galėsiu paskui tave nuvesti. Tėra 
viena karvė. Neturime arklių nei asilų, nes ūkyje mums jų 
nereikia. Tai mažas ūkelis. Labai simboliškas. 

Prisėdame ant medinio suolo. Prie kojų žydi gėlytės nusu- 
susiais žiedeliais. Paklausiu, kaip ji čia pakliuvo, ir ji atsako, 
kad tai - per ilga istorija dabar pasakoti. Supratau, kad Čaro 
pasakojimas bus tik jos variantas. Iš pradžių ji vaidinusi ge- 
ros ir išdidžios mergaitės vaidmenį, kaip jai būdavo baisingai 
nuobodu ir kaip po septynių su Chavjeru praleistų mėnesių, 
po slidinėjimo sezono Alpėse ir po savaitgalių Algarvėje, po 
jodinėjimų „Desos“ žirgyne, po vakarienių „Doradoje“, po 
apsilankymų kino teatruose ir Eriko Klaptono bei Džo Ko- 
kerio koncertuose, kitaip sakant, gyvenant taip, kaip jauno ir 
perspektyvaus vaikino merginai ir dera, ji grįžusi pas Koko, 
kuris tuomet viešbutyje nepasimirė, bet atidavė galus po pus- 

antrų metų. Visiškai paikas atsitikimas, nes Koko tada jau 
daug mėnesių nesikalė, ir tą kartą beveik juokais pamėgino, 
iškilmingai pagerbsiu praeitį, kaip pats pasakęs. Bet nuo to 
karto viskas apsivertė aukštyn kojomis, visiškas nuopuolis, 
gyvenimo tikslas tapo prasimanyti narkotikų, susikalti ir vėl 
jų ieškoti. Iš pradžių viskas klojosi puikiai, nes pinigų paka- 
ko, tačiau pamažu lėšos ėmė sekti, kas rytą darėsi vis sun- 
kiau atsikelti, ir vieną gražią dieną jis jau nebesuvokė, nei 
kas esąs, nei su kuo miega, nei kur pabunda. Bet visa tai, 
dėkui Dievui, seniai baigėsi, sako ji, nes šios bendruomenės 
darbuotojai suteikė jai iki tol nepatirtą laimę, ir ji vardija 
man visus savo kasdienius'užsiėmimus - daržo ravėjimą, gy- 
vulių šėrimą, kambarių tvarkymą, pagalbą virtuvėje - papras- 
tai, nė kiek neapsimesdama. Savo potyrius ji dėsto su atsi- 
vertėlės entuziazmu, 0 tonas primena religinių fanatikų. Kvai- 
la šypsena švyti jos išpurtusiame veide. Visa ši istorija gal 
būtų pasirodžiusi banali ir tikėtina, net juokinga, tinkama 
medžiaga šeštadienio popietės televizijos filmui, jei būtų kal- 
bama ne apie mano geriausią draugę, tą, kuri šiuo metu ve- 
džioja mane po ūkį, aukština pasiaukojimą kitų labui, savęs 
atradimą iš naujo ir džiaugsmą, kurį ji patirianti. Lyg aidas 
atkartoja vienuolių kalbas apie krikščioniškojo gyvenimo 
transcendenciją. Monika, galutinai praradusi savo andai- 
nykštį žavesį. Pastebėjau, kaip jai kalbant smilkiniuose susi- 
jusią Žemę, bevaisį tyrlaukį, kur niekas neauga. Paimu jos 
ranką, jaučiu, kokia ji šiurkšti, pūslėta. Kuo ilgiau į ją žiūriu 
ir mąstau, kokia įstabi būtybė kadaise buvo, tuo labiau nesu- 
vokiu, kaip galėjo virsti apskritute kaimiete grubiomis ran- 
komis. Suprantu, kad neverta grįžti atgal ir mėginti laiko klo- 
duose atsekti, kada visa tai praradome, nes gyvenimas tęsia- 
si, likimas apgaulingai pasidarbavo, ir visa tai, ko ieškojome, 

ką puoselėjome savyje, jau niekada nebepasikartos, išliks tik 
prisiminimai. 

Nė nepastebėjome, kaip prabėgo kelios valandos, vakaras 
jau užveria šviesos vartus, tik blyškūs atšvaitai dar žaidžia me- 
džių šakose. Iš tolo matau artėjančią gydytoją, ar kas ji ten 
tokia, toji, su kuria teko kalbėtis. Priėjusi prie mūsų prieštara- 
vimų nepripažįstančiu tonu pareiškia, kad vizito laikas baigė- 
Si, O jei dar noriu spėti į paskutinį Madridan važiuojantį auto- 
busą, turiu paskubėti. Monika klusniai pakyla nuo suolelio ir 
paima mane už rankos, kad sekčiau jos pavyzdžiu. Apkabina 
mane atsisveikindama ir nusišypso - šypsena lyg iš atviruko. 

— Iki greito, Beti, — ištaria ir išpeša iš manęs pažadą, kad 
vėl ją aplankysiu, bet, atvirai sakant, nežinau, ar išdr,siu. Pa- 
lieku ją tenai skendėti beveik mistiškame transe. 

Beti ji mane vadindavo tik ypatingo švelnumo akimirko- 
mis. Buvau jau beveik pamiršusi. 

Ji man pasirodė tolima kaip niekad, mudviejų jau niekas ne- 
siejo, ji man priminė tolimą žvaigždę, esančią už milijonų švies- 
mečių. Iolimosios žvaigždės šviesa turi vieną savitumą: kad pa- 
siektų mus, jai gali prireikti net tūkstančių milijonų metų, bet 
išvystame ją lygiai tokią, kokia buvo prieš tūkstantmečius. Tai 
primena kelionę laiku, ir įdomiausia, kad jos šviesa tebėra tokia 
pat gal net nuo tada, kai žemėje negyveno dinozaurai. Atsisvei- 
kinusi su Monika suvokiu, kad visa mano ketverius ilgus metus 
puoselėta meilė tebuvo mirusios žvaigždės šviesa. 


Grįžusi namo kritau miegoti ir sapnavau galybę katinų: pil- 
kus persų kilmės katinus geltonomis akimis, pūkuotus ka- 
muoliukus primenančius rainus gatvės kačiukus ir įmitusius 
agresyvius gatvės katinus; ilgo plauko kates, trumpo plauko — 

visokių rūšių ir veislių. Pabudusi pamaniau, kad galbūt Ketė 
šitaip mėgina perduoti man kokią žinią, bet protingiau būtų 
manyti, kad aš pati noriu sau ką nors išaiškinti. 

"Tuomet surenku savo buvusių namų Edinburge numerį, 
žinodama, kad Ketė veikiausiai dar miega. Kitame laido ga- 
le pasigirsta manieringas, vaikiškai saldus balselis. Nustebu- 
si atpažįstu Elsą ir paprašau Ketės. Ketė miega, atsako ji, ir 
nežinau, ar turėčiau ją žadinti. Atrodo susijaudinusi, ir saki- 
nio gale jai nepavyksta išlaikyti išdidaus tono - jis virto ner- 
vingu burbėjimu. Išgirdusi, kaip arogantiškai su manimi šne- 
ka, klausiu savęs: ką, po velniais, tokį ankstyvą metą Elsa 
veikia mano namuose? Tudmet suvokiu: mano namai juk čia, 
o ne tenai. Išdidžiu tonu liepiu perduoti Ketei, kad skambi- 
nau ir kad kelionė buvo sėkminga, tik dar neištarusi suvokiu, 
jog gana vėlu kalbėti apie kelionę, reikėjo tai pranešt ryto- 
jaus dieną, o ne beveik po dešimties dienų. Ketlina juk irgi 
man nepaskambino, nors žinojo mano telefono numerį. Ar 
nekeista, kad nepasigedau jos balso? Galbūt išdidumas ne- 
leido jai skambinti, gal buvo pernelyg užsiėmusi reikalais su 
šio virpančio balselio savininke, kuri atkerta man, gerai, per- 
duosiu, kad skambinai, ir numeta ragelį, man nespėjus nė 
atsisveikinti. Elsa, mažoji kale, kaip vis dėlto greitai įsitaisei 
mano lovoje ir įvaldei įžeistos karalienės toną, kuriuo su ma- 
nimi kalbėjai. Įdedu ragelį į jo plastikinį lopšį 17 nuspren- 
džiu, kad, jei Elsa nakvojo mano namuose (vėl Ketės namus 
palaikau savais), dar nereiškia, jog miegojo su Kete; gal tik 
pasiliko dėl draugijos staiga užgriuvus vienatvei? O jei ir mie- 
gotų su Kete, kokią teisę turiu pavyduliauti? Juk pati tiek 
naktų praleidau šalia Ketės su atsineštu Ralfo odos kvapu. 
O palikusi ją tarsi leidau suprasti, kad nežinau, ar sugrįšiu, ir 
už borto išmečiau pustrečių metų draugystę. Aš patikėjau 
Ketės malonei visas abejones ir būgštavimus. Aš, kuri nė karto 

neparašiau žodžio „meilė“, o kiek daug apie Ketę esu para- 
šiusi. 

Akivaizdu, kad neturiu jokios teisės pavyduliauti. 

Milijonai porų pasaulyje savo santykius grindžia dideliu prie- 
lankumu ir nedidelėmis išlygomis prisitaikyti. Milijonai žmo- 
nių iš šalia esančio žmogaus reikalauja visiško prisitaikymo. 
Šis tobulumo siekis pražudo meilę, absoliuto troškimą, ruti- 
nos baimę, amžiną nostalgiją priimti kitus tokius, kokie yra. 
Jei žmogus pats nesusivokia, neįmanomas dalykas, kad suvoks, 
ar kiti jį myli, nesugebės gerbti jį mylinčių žmonių. Tik laikas 
mums siūlo dvi galimybes: arba suprasti save, arba viską palik- 
ti; Ojei nepaliksime, jei nuspręsime gyventi šioje mažytėje pla- 
netoje ir prisitaikyti prie mūsų dar menkesnio gyvenimo, tokį 
egzistavimą galima vadinti arba žlugimu, arba triumfu. Aš jau 
netrokštu didelių liepsnų, Monika, įkūrusi manyje laužą, pati 
jį ir užgesino. Tikiuosi tik atgimti iš pelenų ir mėgautis kelio- 
mis aistros žarijomis, mažomis šilumos, pažįstamų judesių, pa- 
tirties metų, pažįstamų lūpų karščio ir tiek metų akyse spindė- 
jusio nuoširdumo kibirkštėlėmis, tos akys jau prigesusios, sve- 
timos troškimams ir geismams; švelnumas asocijuojasi su pa- 
prasta rutina, reiškia susitaikymą su kryžiaus našta, kai švel- 
niai srovena nuovargis, keistas abejingumas tam, ką išgyveno- 
me. Kelio gale atradome ramybę. Arba meilę. 

Topteli mintis dar kartą jai paskambinti, kai nubus, pasi- 
kviesti paviešėti Madride. Pasiūlyti kelionę, nes jos bosas nuo 
neatmenamų laikų jai skolingas atostogas. Nusiųsti jai lėktu- 
vo bilietą, gėlių puokštę, auksinį žiedelį. Galbūt jau vėlu jai 
bet ką siųsti. Neturiu teisės ko nors iš jos tikėtis, nes nežinau, 
ką pati galėčiau jai žadėti. Gerai pagalvojus, nerandu argu- 
mentų, ką galėčiau pasiūlyti mainais, kad tik ji mane aplan- 
kytų. Gal net nesu verta, kad Ketė peržengtų mano namų 
slenkstį. 

Tik man pakaktų vieno jos žodžio, kad išgyčiau. 


You want a reason: Ill give you reasons don't change your 
ideals with every season, just look inside yourself for 
information and make your own life a celebration, you 've 
got the power, power to be strong, an education that should 
be lifelong, don't be a victim of expectations, just make your 
own life a celebration. * 

